
PABALTIJO UNIVERSITETO 30 METŲ 
SUKAKTĮ MININT 


(Žiupsnelis faktinės medžiagos iš archyvinių 


PROF. DR. JONAS PUZINAS 


Š. m. kovo mėn. 14 d. sukako lygiai 30 metų, kai lietuvių, latvių 
ir estų pastangomis Hamburge, senajame Hanzos mieste, buvo įsteig- 
tas Pabaltijo Universitetas — vienintelė tokio pobūdžio aukštoji mo- 
kykla mūsų kultūros istorijoje. Ši mokslo įstaiga, kad ir teveikusi 
trejus su puse metų, turėjo didelę reikšmę pabaltiečių mokslininkų 
glaudesniems ryšiams stiprinti ir po II pasaulinio karo svetur atsi- 
dūrusio akademinio jaunimo mokslinimui ir auklėjimui. Todėl bent 
trumpai prisiminkime Pabaltijo Universiteto darbus, rūpesčius ir lai- 
mėjimus. 


II pasaulinio karo sūkuryje 


II pasaulinio karo audros išbloškė iš Pabaltijo valstybių į Vaka- 
rus apie 200.000 gyventojų. Vieni iš jų vokiečių buvo išvežti darbams, 
kiti uždaryti į koncentracijos stovyklas, dar kiti repatrijavo, įrodę 
tikrą ar tariamą giminystę su vokiečiais, dalis jaunimo prievarta bu- 
vo įjungta į vokiečių pagalbinius karinius dalinius, bet didžiausias 
skaičius žmonių pabėgo 1944 m., artėjant rusiškajai bolševikinei grės- 
mei. 1946 m. lapkričio 1 d. UNRRos (United Nations Relief and Re- 
habilitation Administration — Jungtinių Tautų paramos ir atstaty- 
mo administracija) paskelbtomis žiniomis, Vokietijoje rasta 57.495 lie- 

Hamburgo miesto istorijos muziejaus rūmai, kur 1946 m. buvo įsikūręs Pabaltijo 
Universitetas. 


tuviai, kurių 30.543 gyveno amerikiečių okupacinėje zonoje, 24.555 — 
britų zonoje ir 2.397 — prancūzų zonoje. Be to, už stovyklų ribų gy- 
veno 3.657 lietuviai, kurie dėl įvairių priežasčių nepateko į stovyklas. 
Taigi, Vokietijoje tuo metu gyveno 61.152 lietuviai. Austrijon buvo 
atsidūrę 1.404 lietuviai. Be to, šiek tiek lietuvių buvo pabėgusių į 
Švediją, Daniją ir į kitus kraštus. Vadinasi, iš viso Vakaruose susi- 
telkė apie 63.000 lietuvių (Lietuvių Enciklopedija, t. V. So. Boston, 
Mass., 1955, p. 148). Jų tarpe buvo apie 200 aukštųjų mokyklų moks- 
lo personalo narių, apie 2.000 studentų, apie 3:260 vidurinių mokyklų 
auklėtinių ir apie 500 specialinių mokyklų mokinių. 


Šviesa prasiskverbia ir sunkiose gyvenimo sąlygose 


Karui pasibaigus, lietuviai pabėgėliai UNRRos buvo apgyvendin- 
ti vadinamosiose išvietintųjų (DP, Displaced Persons) stovyklose, kai 
kur viešbučiuose ar privačiuose butuose. Politinių pabėgėlių, kurie 
anais laikais ir vėliau dažniausiai buvo vadinami tremtiniais, gyve- 
nimo sąlygos buvo sunkios ir labai neramios. UNRRA, kuri rūpinosi 
išvietintųjų globa, ypačiai jų grąžinimu į savuosius kraštus, ligi 
1946 m. rudens buvo išleidusi daug įvairių nuostatų, labai apribojan- 
čių pabėgėlių laisvę. Štai kai kurie suvaržymai: 


"2 
1 

Pabaltijo Universiteto rektoratas ir sekretoriatas Hamburge, Holstentor 1. 

1. Pabėgėliai neturėjo teisės be UNRRos padalinio vadovybės lei- 
dimo išvykti iš stovyklos ribų, keliauti iš vienos stovyklos į kitą, 
ypačiai iš vienos okupacinės zonos į kitą. 

2. Pabėgėliai neturėjo teisės patys išsirinkti stovyklos ar tautinės 
grupės vadovus; juos pasirinkdavo pati UNRRA. 

3. Be UNRRos sutikimo buvo draudžiama leisti knygas, vadovėlius 
ar pamokų santraukas, 

4. Pabėgėliai neturėjo teisės įsirengti dirbtuves, steigti įmones, 
kooperatyvus. 

5. Pabėgėliai neturėjo teisės laikyti iš tėvynės atsivežtų ar Vokie- 
tijoje nusipirktų motorinių vežimų, negalėjo laikyti naminių gyvulių, 
paukščių. Daug kur UNRRos pareigūnai tai atimdavo ir perduodavo 
vokiečių ūkiui, 

Ne gana to. Pabėgėlius labai vargindavo dažnas jų kilnojimas 
iš vienos stovyklos į kitą, į blogas ir perpildytas patalpas. Vienam 
gyventojui buvo skirta tik 4 mž gyvenamojo ploto. Todėl viename 
kiek didesniame kambaryje turėdavo gyventi net dvi šeimos arba ma- 
žesnė šeima buvo priversta priimti į tą patį kambarį kokį viengungį. 
Maistas taip pat buvo nepakankamas, ypačiai britų zonoje. Daug 
nerimo keldavo vad. „skryningai“, užpildinėjimai įvairių klausiamų- 
jų lapų. 

Visa laimė, kad būta humaniškų UNRRos pareigūnų, kurie pro 
pirštus žiūrėdavo į tuos griežtus nuostatus. Kiek vėliau, kai UNRRai 
paaiškėjo politinis pabėgėlių pobūdis, jų padėtis pagerėjo. Netrukus 
anksčiau Lietuvoje dirbę mokytojai ir Vokietijoje susiorganizavusi Lie- 
tuvių tremtinių bendruomenė, pradėjo steigti įvairaus tipo ir laipsnio 
mokyklas, gimnazijas, progimnazijas, pradines mokyklas, vaikų darže- 
lius. Jau 1945-1946 mokslo metais visose trijose okupacinėse Vo- 
kietijos zonose veikė 20 gimnazijų su 2.442 mokiniais ir 455 moky- 
tojais, 14 progimnazijų su 502 mokiniais ir 143 mokytojais, 112 pra- 
džios mokyklų su 4.087 mokiniais ir 327 mokytojais, 71 vaikų darželis 
su 2.134 vaikais ir 110 auklėtojais. Mokymo darbas vyko pagal nepri- 
klausomos Lietuvos mokyklų programas. Išleista mokymui reikalingų 
vadovėlių ir skaitinių. Be to, didesnėse stovyklose suorganizuota 
įvairių specialinių mokyklų, ilgalaikių bei trumpalaikių kursų ir t.t. 
Tai buvo lyg antroji Lietuva (Lietuvių Enciklopedija, XV. So. Boston, 
Mass., 1968, p. 789 - 791). 


Projektai savajam universitetui steigti 


Kadangi į Vokietiją buvo atbėgęs didžiulis skaičius aukštųjų mo- 
kyklų studentų, taip pat daug baigusių ar bebaigiančių gimnazijas 

Pabaltijo Universiteto vestibiulis Hamburgo istorijos muziejaus patalpose. 

ir pora šimtų aukštųjų mokyklų profesorių, todėl kilo mintis subur- 
ti Vokietijoje esančius lietuvius profesorius bei studentus ir įkurti 
savą universitetą, kur jaunimas galėtų tęsti aukštąjį mokslą gimtąja 
kalba. Bene pirmiausia tuo reikalu susirūpino amerikiečių zonoje gy- 
vehnę lietuviai profesoriai ir atskiri švietimo žmonės. Ir 1945 m. lie- 
pos 25 d. Lietuvių sąjungos valdyba Wūrzburge sušaukė Lietuvos 
aukštųjų mokyklų mokomojo peršonalo pasitarimą universiteto stei- 
gimo klausimui apsvarstyti. Pasitarime dalyvavo: inž. Steponas Kai- 
rys (jis ir pirmininkavo pasitarimui), Zenonas Ivinskis, Antanas Sa- 

Pabaltijo Universiteto ženklas 


lys, Juozas Vėbra, Stasys Žakevičius, Magdalena Avietėnaitė, Juozas 
Pažemeckas, Lietuvių sąjungos pirmininkas prof. Jurgis Krikščiūnas 
ir sąjungos valdybos nariai — kun. Pijus Dambrauskas ir Mykolas 
Židonis. Lietuvių sąjungos pirmininkas J. Krikščiūnas savo informa- 
ciniame pranešime iškėlė studentų susirūpinimą dėl aukštojo mokslo 
tęsimo galimybių Vokietijos ar kitų kraštų universitetuose. Kai kur 
studentai yra sudarę savo atstovybes, kurios, atvykusios į sąjungos 
centrą, tarėsi jiems rūpimu klausimu. 

Pasitarime pasikeista nuomonėmis. Kaip paprastai, nuomonės iš- 
siskyrė: vieni žiūrėjo į savo universiteto kūrimą optimistiškai, kiti 
kėlė abejonių, nes kai kurie fakultetai (medicinos, matematikos - gam- 
tos) be klinikų, laboratorijų ir kitų įrengimų negalėtų veikti. Leng- 
viau būtų su humanitarinių mokslų fakulteto kūrimu. A. Salys siūlė 
nesteigti savo universiteto, bet rūpintis, kad lietuviai studentai bū- 
tų priimti į vokiškuosius universitetus. J. Vėbra pasisakė už savo 

universiteto steigimą su kokiais 4-6 fakultetais, į kuriuos būtų galima 
įjungti visas aukštojo mokslo šakas, kurios buvo einamos Lietuvos 
aukštosiose mokyklose. Jei nepavyktų gauti leidimo savam universi- 
tetui kurti, tada prašyti lietuviams lygiagrečių katedrų kituose uni- 
versitetuose. Taip pat reiktų rūpintis, kad į atskiras katedras būtų 
įsileisti lietuviai profesoriai, kurie saviesiems studentams dėstytų lie- 
tuviškai. Savam universitetui kurti pakaktų mokomojo personalo, o 
mokslo priemonių esą atsivežta iš Kauno universiteto. St. Žakevičius 
ir J. Pažemėnas siūlė rūpintis, kad lietuviai profesoriai būtų apgy- 
vendinti universitetiniuose miestuose, prie didžiųjų bibliotekų, kad 
jie galėtų tęsti mokslinį darbą. 

Visiems pasitarime iškeltiems klausimams apsvarstyti sudaryta šios 
sudėties komisija: J. Ambrazevičius, Z. Ivinskis, J. Vėbra, St. Žake- 
vičius ir M. Avietėnaitė (Lietuvių Sąjungos Valdybos sukviesto Lie- 
tuvos aukštųjų mokyklų mokomojo personalo pasitarimo protokolas. 
Wūrzburg, 1945 m. liepos 25 d.). 

Komisija, pirmininkaujama J. Ambrazevičiaus, jau 1945 m. liepos 
29 d. susirinko posėdžio ir lietuviškos aukštosios mokyklos emigraci- 
joje organizavimo reikalu nutarė: 


„I. Tinkamiausia lietuviškos aukštosios mokyklos forma būtų uni- 
versitetas su tuo tarpu nedideliu skaičium fakultetų, į kuriuos būtų 
sutalpinti visi lietuvių aukštosiose mokyklose dėstyti mokslo ir meno 
dalykai. 

II. Šiam tikslui reikalinga kreiptis į sąjungininkų karinių oku- 
pacinių valdžių centrus, prašant užleisti kurio nors dar neveikiančio 
vokiško universiteto, pav. Heidelberg'e, Tūbingen'e, Bonn'oj..., patal- 
pas ir mokymo bei mokslo priemones; šį nutarimą vykdyti tik po 
„trijų“ konferencijos, paaiškėjus konferencijos rezultate susidariusioms 
nuotaikoms. 

III. Tuojau pat kreiptis į Strassbourg'o universiteto profesorių p. 
Redslob, prašant išaiškinti, kaip šio universiteto administracija ir pro- 
fesūra žiūrėtų į lietuvių prašymą leisti jų universitete veikti lygia- 
gretėms lietuviškoms katedroms ar bent, blogiausiu atveju, priimti 
lygiagrečius lietuviškus dėstytojus, kurių klausytų lietuviai studentai. 
Šiam klausimui išaiškinti nutarta kreiptis į Paryžiuje gyvenantį p. 
dr. Kazlauską, prašant jį nuvykti asmeniškai Strassbourg'an pas prof. 
Redslob, o adj. dr. M. Avietėnaitei ir doc. dr. inž. J. Vėbrai pavesta 
parašyti šiuo klausimu prof. Redslob laišką; 

IV. Su analoginiais kaip III p. klausimais kreiptis ir į vokiškus 
universitetus: šiuo reikalu e. 0. prof. dr. Z. Ivinskis prašomas išsi- 
aiškinti, kaip į tai žiūrėtų Heidelberg'o universiteto profesūra, doc. 

Pabaltijo Universiteto fakultetų emblemos 


Pabaltijo Universiteto rektoratas Hamburge 1946 m. rudenį. Iš kairės į dešinę: lat- 
vių rektorius E, Dunsdorfs, prezidentas Fr. Gulbis, estų rektorius E. Opik, lietuvių 
rektorius V. Manelis. 


dr. Krivickas prašomas tą pat padaryti Tūbingen'o universitete ir prof. 
Šilkarskis — Bonn universitete; 

V. Doc. St. Žakevičiui pasiūlius, nutarta kreiptis į Amerikos lie- 
tuvių organizacijas, prašant aiškinti galimybes įkurti lietuvių univer- 
sitetą Amerikoje; adj. dr. M. Avietėnaitė siūlo paimti pagrindan Ma- 
rianapolio Kolegiją; 

VI. Imtis žygių per UNRR4 įsteigti kuriame nors universitetiniame 
mieste akademinę stovyklą. Šį klausimą aiškinti pavesta doc. St. Ža- 
kevičiui ir doc. J. Vėbrai“ (Komisijos 1945 m. liepos 29 d. protokolas). 

Deja, dėtos pastangos nesusilaukė apčiuopiamų rezultatų: vokiečiai 
netrukus atgaivimo savo karo metu apirusius universitetus, nepavyko 
gauti nei kurio nors universiteto patalpų, nei lygiagrečių katedrų vo- 
kiškuose universitetuose. 

Britų zonoje, kur daugiausia buvo susitelkę latviai, 1945 m. vasa- 
rą Lūbecke kilo mintis įkurti akademinius kursus latviams studen- 
tams. Tie kursai, kuriuose dėstytų latvių profesoriai, buvo manyta 
priglausti prie Hamburgo universiteto. Tokiai akademinei institucijai 
kurti iniciatyvos ėmėsi: Fricis Gulbis, buvęs Latvijos Universiteto fi- 
zikos profesorius, Matematikos - gamtos fakulteto dekanas ir kurį lai- 
ką ėjęs universiteto prorektoriaus pareigas; Eizetis Leimanis, buvęs 
Latvijos Universiteto matematikos ir teorinės mechanikos docentas ir 

Edgars Dunsdorfs, buvęs Latvijos Universiteto ekonomijos istorijos 
docentas. Sudarius latvių profesorių ir studentų sąrašą, Latvių tauti- 
nis komitetas Lūbecke kreipėsi į Britų okupacinę vadovybę Hamburge, 
kad būtų leista steigti akademinius kursus. Iniciatoriai, lankydamiesi 
Hamburge kursų steigimo reikalu, suėjo į kontaktą su estų ir lietuvių 
atstovais, gyvenusiais „Deutscher Ring“ DP stovykloje. Iš estų pasi- 
tarime dalyvavo prof. J. Magiste ir doc. Elmar Jarvesoo, o lietu- 
viams atstovavo teisininkas Vincas Misiulis. Sutarta steigti akademi- 
nius kursus Hamburge visiems pabaltiečiams studentams — lietuviams, 
latviams ir estams. 


Pabaltiečių Aukštųjų kursų projektai 


Netrukus Hamburge sudarytas Pabaltiečių komitetas ir Organiza- 
cinis komitetas Pabaltiečių Aukštiesiems kursams steigti (vok. Balti- 
sche Hochschulkurse Hamburg, ag. Baltic Academic Courses at Ham- 
burg). Organizacinį komitetą sudarė: prof. Fr. Gulbis (Latvija), prof. 
J. Magiste (Estija), o jam išvykus — prof. Ernst Julius Opik ir prof. 
V. Stankevičius (Lietuva). Be to, sudarytos dvi komisijos: 1. Sta- 
tistikos ir mokslo planų (prof. Edgars Dunsdorfs, V. Misiulis) ir 2. 
Patalpų (prof. H. Sultson, J. Montvila ir R. Plume). Rugsėjo mėnesį 
organizacinė komisija Pabaltiečių Aukštųjų kursų reikalu kreipėsi 


/ „a 
„5 Ž 1 4 


17 


81 


274 
(ML 


— 14 
b> 
I 
4 + 
, 
J 


Pabaltijo Unive 


B 2 ją UA 


"EA 3 


rsiteto studentai Hamburge 1946 m. 


| 
| 


i 


4 ris 
žĄ 2393 
į , a 


"UE f: 


Ai 


į britų okupacinę karo vadovybę, o rugsėjo 28 d. tartasi su Ham- 
burgo senatoriumi Landahliu, kad būtų leista tiems kursams prisi- 
glausti Hamburgo universitete. Nurodyta, kad studentų gali susida- 
ryti apie 1329. Norėta gauti 25 klases ar patalpas ir 10 laboratorijų 
fizikai, chemijai, botanikai, farmakologijai, fiziologijai, bakteriologijai 
ir histologijai. Be to, prašyta leidimo naudotis anatomikumu, patologi- 
nės anatomijos institutu, patologinės histologijos institutu ir odontolo- 
gijos kabinetu. Taip pat prašyta senatoriaus, kad būtų leista naudo- 
tis bendrąja universiteto biblioteka ir kitomis universiteto biblioteko- 
mis, ypačiai ekonomijos, teisės, filosofijos ir filologijos. 

Kalbėtasi ir su Hamburgo universiteto vadovybe, kuri parodė 
palankumo pabaltiečių sumanymui, bet, žinomas dalykas, universitetas 
negalėjo suteikti patalpų tokiam dideliam studentų skaičiui. Bet vis 
dėlto, teisių ir filosofijos fakultetai leido, kiek bus įmanoma, naudo- 
tis pabaltiečiams studentams bibliotekomis vietoje; medicinos ir kitų 
griežtųjų mokslų studentams leista naudotis laboratorijomis tam tik- 
romis valandomis. 

Lygiagreta rūpintasi įkurdinti medicinos mokyklą Lūbecke. Tuo 
reikalu Latvijos Raudonojo Kryžiaus centrinė įstaiga Lūbecke (59 
Burgstrasse) kreipėsi į Britų lauko ligoninės vyriausiąjį medicinos ka- 
rininką Lūbecke. Bet ir čia susidurta su sunkumais: negauta medikų 
ruošimui tinkamos ligoninės, o mokomasis medicinos personalas dar 
turėtų būti patikrintas Britų vyriausybės leidimų komisijos ir t.t. 


Vartai į Pabaltijo Universiteto stovyklą „Zoo Lager“ Hamburge. 

Įvažiavimas į Pabaltijo Universiteto barakus „Zoo Lager“ Hamburge. 


“ Hamburge 1946 m. 


Pabaltijo Universiteto stovyklos barakai „Zoo Lager 

Organizacinis komitetas nuo spalio mėnesio ypačiai suintensyvino 
savo darbą. Visos trys tautinės grupės pradėjo rinkti statistinius 
duomenis apie galimus kandidatus akademinėms studijoms ir profe- 
sorius, kurie sutiktų tuose kursuose dėstyti. Lietuvių statistikos sekci- 
joje, kurioje kruopščiai dirbo Vincas Misiulis ir Jonas Montvila, iš- 
siuntinėjo anketas į visas Vokietijoje buvusias DP stovyklas ir sure- 
gistravo 164 mokslo personalo narius (108 vyresniojo ir 56 jaunesniojo) 
ir 749 studentus, pareiškusius norą studijuoti. Kitos komisijos taip pat 
įtemptai dirbo. Mokslo planų komisija komplektavo mokomąjį persona- 
lą, sudarinėjo atskirų fakultetų sandaros planus, o patalpų komisija 
rūpinosi reikalingomis patalpomis tiek patiems kursams, tiek ir sto- 
vykla studentams bei profesoriams. Organizacinis komitetas įsikūrė 
Hamburge, daugiaaukščiame vokiečių draudimo įstaigos pastate „„Deut- 
scher Ring“, Karl Muck-Platz 5. Šiame pastate jau buvo įsikūrusi 
nedidelė pabaltiečių stovykla. Ir 1945.X.11 tuose rūmuose įvyko pra- 
plėstas Organizacinės komisijos posėdis, kuriame teko ir man daly- 
vauti, Pasitarime paliesta daug aktualių organizacinių klausimų: suda- 
rytas provizorinis sekretoriatas, ūkio tarnyba ir komisijos aštuoniems 
fakultetams su 24 skyriais arba katedromis. Iš lietuvių į komisijas 
atskiriems fakultetams organizuoti įėjo šie asmenys: medicinos — prof. 
J. Zubkus, chemijos — asist. Adomėnas (gruodžio pradžioje jį pa- 
keitė prof. Pranas Jucaitis), architektūros ir inžinerijos — prof. Ju- 
lius Gravrogkas (komisijos pirmininkas), žemės ūkio — prof. Vitas 
Manelis (pirmininkas), mechanikos — prof. Jurgis Čiurlys, gamtos 
mokslų ir matematikos — Leonas Kačinskas, filologijos — prof. My- 
kolas Biržiška (vietoj jo gruodžio 8 d. prodekanu paskirtas prof. 
Jonas Puzinas), ekonomijos ir teisių — prof. Vladas Stanka (pirmi- 
ninkas). Tų fakultetinių komisijų, tikrumoje dekanatų, uždavinys bu- 
vo iki lapkričio 15 d. sukomplektuoti atskirų fakultetų mokslo perso- 
nalo branduolius ir iki lapkričio 25 d. sudaryti atskirų fakultetų moks- 
lo planų projektus. 


Kuriamas Pabaltijo Universitetas 


Organizatoriams buvo aišku, kad pabaltiečiams nebus įmanoma 
prisiglausti prie Hamburgo universiteto ar Lūbecke įsisteigti Pabal- 
tiečių medicinos mokyklą. Todėl imta ieškoti patalpų kur nors Ham- 
burge. Ir dabar jau nebegalvota apie kokius aukštuosius kursus, bet 
siekta įsikurti savą Pabaltijo Universitetą. Imta klabinti britų įstai- 
gas tiek pačioje Didžiojoje Britanijoje, tiek ir britų okupaciniuose 
kariniuose štabuose Vokietijoje. Jau 1945 m. lapkričio mėnesį Britų 
užsienio reikalų ministerija leido kurti Pabaltijo Universitetą (Baltic 

University). Tai buvo nepaprastas laimėjimas. Gruodžio 24 d. gautas 
ir Karo belaisvių bei išvietintųjų asmenų štabo Būndėje raštas, pasi- 
rašytas majoro H. R. Jacobs, kur Pabaltijo Stovykliniam Universite- 
tui (Baltic Camp University) žadama duoti „Deutscher Ring“ patal- 
pas. Tai jau antras svarbus laimėjimas, kartu ir antras Pabaltijo 
Universitetui duotas vardas — Pabaltijo Stovyklinis Universitetas. 
Majoras H. R. Jacobs savo rašte patvirtina, kad yra steigiami 8 fa- 
kultetai su maždaug 2.200 studentų, kad jau yra sudaryti universitetą 
tvarkomieji organai ir kt. Majoras H. R. Jacobs prašo universiteto 
| vadovybę, kad ji atsiųstų jam sąrašus numatomo mokomojo persona- 
lo, administracijos personalo ir studentų. Tuojau gruodžio 28-29 d. 
buvo sušauktas Pabaltijo Universiteto vadovybės pasitarimas, kur įvai- 
rios komisijos painformavo apie savo nuveiktus darbus. Pasitarimų 
metu buvo paruoštas provizorinis paskaitų tvarkaraštis, nes buvo nu- 
matyta pradėti paskaitas 1946.1.15. Susipažinta ir su „Deutscher Ring“ 
patalpomis. Trys aukštai jau buvo užimti pabaltiečių , vieną aukštą 
(IV) buvo užėmusi UNRRA, o VII a. draudimo bendrovės savininkai, 
Nutarta prašyti universiteto reikalams šešių aukštų ir kad išsikrausty- 
tų net pati UNRRA! Tačiau abejota, ar UNRRA sutiks išsikelti... Dau- 
gelis profesorių, atvykusių pasitarimam iš aplūžusių stovyklinių medi- 
nių barakų, „Deutscher Ring“ patalpose jautėsi lyg namie, kai kas 
dar net geriau. Juk kambariai dideli, centrinis šildymas, valymas — 


Pabaltijo Universiteto studentų stovykla Hamburge - Alsterdorfe 1946 m. 

vokiečių, skalbimas — vokiečių, valgykloje — visas patarnavimas, vo- 
voečių. Pusryčiai 8-10 val., pietūs 12-1 val, vakarienė 6-7 val, o 
nuo 5 val. veikia kino teatras. Maistas skyrium neduodamas. Cigare- 
tės vokiškos, o prieš šventes — angliškos. Kaip tik neseniai „Deut- 
scher Ring“ pabaltiečiai buvo atšventę Kalėdas. Stovyklos vaikai buvo 
gavę saldainių, vyrai gėrimų, o moterys — muilo... Be to, maudyk- 
loje yra vandens purkšlė, veikia vyrų ir moterų kirpykla, batų dirb- 
tuvė, siuvykla, stalių dirbtuvė, pastate dar yra muzikos salė, koply- 
čia, sporto salė, pradžios mokykla, vaikų darželis. Duodama net po 
3 antklodes žmogui, kam reikia — ir drabužių. Tik gyvenk ir norėk! 
Sutarta, kad profesoriai suvažiuotų į „Deutscher Ring“ tuoj po Nau- 
jųjų Metų, tarp sausio 3 iki 10 d., o studentai turėjo būti britų 
suvežti iš įvairių stovyklų. Pradžioje ir UNRRos daliniui 74-tajam, 
įsikūrusiam „Deutscher Ring“ patalpose, Pabaltijo Universiteto kūri- 
mas patiko, jos atstovai dalyvavo kartu su britų karinės valdžios atsto- 
vais 1946-1.8-9 Organizacinio komiteto sušauktame susirinkime, kur 
buvo pristatytas Pabaltijo Universiteto prezidentas prof. F. Gulbis, 
rektorius administracijos reikalams prof. E. Opik, studentų reikalams 
prof. E. Dunsdorfs ir ūkio reikalams prof. V. Stanka. Be to, buvo 
pristatyti visų fakultetų dekanai ir prodekanai, Todėl UNRRA pradė- 
jo Pabaltijo Universitetą vadinti „UNRRA Baltic University“, nors ka- 
rinės įstaigos jį ir toliau vadino „Baltic Camp University ai Hamburg“. 


Pabaltijo Universiteto statutas 


1946 m. sausio 9 d. priimtas Pabaltijo Universiteto statutas. Jo 
pagrindiniai dėsniai buvo šie: 

1. Universiteto mokomąjį personalą sudaro profesoriai, ekstra- 
ordinariniai profesoriai, lektoriai ir asistentai. 

2. Studentais gali būti tik trijų Pabaltijo valstybių piliečiai, tu- 
rį brandos atestatą. Svečiais klausytojais gali būti priimami ir ne- 
turį brandos atestato. 

3. Fakultete sprendžiamąjį balsą turi tik profesoriai ir ekstraordi- 
nariniai profesoriai. 

4. Fakultetui vadovauja dekanas ir du prodekanai (vienas estas, 
vienas latvis ir vienas lietuvis). Jie renkami fakulteto visumos, o tau- 
tybinę eilę nustato rektoratas. 

5. Rektoriai yra trys. Juos renka atitinkamų tautybių profesoriai 
ir ekstraordinariniai profesoriai. 

6. Senatą sudaro trys rektoriai, visi dekanai ir prodekanai bei 

fakultetų išrinkti atstovai. Fakultetas, turįs iki 10 profesorių, renka 
1 atstovą, o daugiau kaip 10 — du atstovus. 

7. Prezidentas renkamas senato. Jis pirmininkauja senatui. 

8. Trys rektoriai, pirmininkaujami prezidento, sudaro rektoratą. 

9. Dekanų tarybą sudaro prezidentas, rektoriai ir dekanai. 

10. Visi vadovaujamieji organai renkami vieneriems mokslo metams. 

11. Prezidentas atstovauja universitetui. 

12. Rektoratui priklauso viso universiteto vadovybė. Rektoriai pa- 
siskirsto savo tarpe darbo sritimis: vienas rūpinasi studentų reika- 
lais, antras — ūkio ir trečias — administracija. 

13. Senatas tvirtina visus fakultetų pasiūlytus mokomojo persona- 
lo narius ir fakultetų suteiktus mokslo laipsnius. 

14, Dekanų taryba prižiūri ir koordinuoja fakultetų mokymo eigą 
ir tvirtina mokymo planus. 

15 Fakultetai gali suteikti šiuos mokslo laipsnius: magistro ir 
daktaro. Taisykles mokslo laipsniams suteikti nustato fakultetai ir tvir- 
tina senatas. 


Tame pačiame Pabaltijo Universiteto steigiamajame susirinkime 
nusistatyta steigti 8 fakultetus: Filosofijos, Ekonominių ir teisės moks- 


Lietuvės studentės savo kambaryje Pabaltijo Universiteto stovykloje „Zoo Lager“ 
1946 m. 

Buvęs britų karo ministras Hore Belisha lanko Pabaltijo Universiteto stovyklą 
„Zoo Lager“ Hamburge 1946 m. Iš dešinės į kairę: R. C. Riggle, Fr. Gulbis, H. 
Belisha. 


lų, Matematikos ir gamtos mokslų, Žemės ūkio, Medicinos, Architek- 
tūros ir inžinerijos, Chemijos ir Mechanikos. 

Priėmus statutą, padėtas tvirtas pagrindas Pabaltijo Universiteto 
darbui. Dabar jau laukta dienos, kada bus suvežti į stovyklą profe- 
soriai ir studentai. O kandidatų studijoms susidarė gražus skaičius: 
nuo registracijos pradžios 1945.X.1 iki 1946.III.18 įsiregistravo net 2.700 
studentų. Tautybėmis kandidatai šiap skirstėsi: estų — 383, latvių — 
1568 ir lietuvių — 749. Iš britų okupacinės zonos buvo įsiregistravę 
2.184 studentai, o iš kitų zonų — 516. Deja, britų karinė okupacinė 
valdžia leido priimti į Pabaltijo Universitetą studentus tik iš britų 
zonos; profesoriams leista atvykti ir iš amerikiečių bei prancūzų zonų. 


Iš Vilniaus baroko į Hamburgo barakus. .. 


1946 m. sausio gale sugriuvo visas mūsų „Deutscher Ring“ svajo- 
nių rūmas, nes Pabaltijo Universiteto stovyklai numatytos patalpos 
buvo paskirtos karinėms įstaigoms. Ir stovyklai buvo parinkta kita 
vieta Hamburge — vad. Zoo Lager, arba Zoo Camp, Karolinenstr. 
Sode buvo išsidėstę mediniai vienaaukščiai, neremontuoti barakai, 
karo metu pastatyti darbininkams gyventi. Stovykla studentams ir 

Pabaltijo Universiteto sargybinis namas „Cerberus“, pro kurį patenkama stovyklon. 


profesoriams susidėjo iš dviejų dalių — A ir B. 1 grupės barakai bu- 
vo blogesni, be lubų, tik su izoliuotu stogu, patalpos apkūrenamos 
krosnimis. Kiek paremontavus, juose buvo apgyvendinti studentai, po 
9 ar 10 viename kambaryje. Pradžioje buvo priimta 300 studentų, o 
atremontavus kitus barakus — gavo vietos dar 300 studentų. A sky- 
riuje buvo dvi valgomosios salės ir dvi virtuvės. B skyriaus barakai 
buvo geresni, turėjo centrinį šildymą. Čia pat netoli didelė valgomoji 
salė ir virtuvė 1.200 žmonių. Viename B skyriaus barake apgyven- 
dinti profesoriai, po 2-4 viename kambaryje. Kitas barakas skirtas 
profesoriams su šeimomis gyventi; čia viename kambaryje gyventa 
taip pat nuo 2 iki 4 asmenų. Kituose B skyriaus barakuose sutalpinta 
apie 260 studentų. Kambarių apstatymas — daugiau negu kuklus: 
geležinė lova su čiužiniu, stalas, keletas kėdžių, spintelė drabužiams 
ar kitai skurdžiai mantai susidėti. Indai — atsivežtiniai iš ankstyves- 
nės stovyklos: lėkštė, puodukas kavai, šaukštas, peilis, šakutė ir šaukš- 
tukas. Labai praversdavo lenktinis kišeninis peilis. Jeigu kas neatsi- 
veždavo lėkštės, valgydavo iš didesnės skardinės konservų dėžutės. 
Maistas buvo blogas, nes UNRRA nepripažino „dirbančiais“ nei pro- 
fesorių, nei studentų. Dieninis maisto davinys dažnai tesiekdavo 1.500 
kalorijų. Tik ligoniai ir senyvo amžiaus žmonės gaudavo kuklutį 
maisto priedą. Tad labai dideliu skanėstu buvo laikoma retkarčiais 
kokio vaizbūno atvežta silkė. Skaniai valgėsi lengviau gaunamos sil- 
kių pienės ir ikrai, 

Įvažiavimas į Pabaltijo Universiteto stovyklą Plnneberge. 


Pabaltijo Universiteto Aula Magna Pinneberge. 

Vaizdingai kartą yra pasakęs prof. Mykolas Biržiška, buvęs Vil- 
niaus Universiteto rektorius: ir patekom čion „iš Vilniaus baroko į 
Hamburgo barakus“... Tačiau reta kas skundėsi sunkiomis gyvenimo 
sąlygomis. Kad ir gyventa barakuose, bet Hamburge buvo pradėtas 
labai svarbus darbas, turėjęs didelės reikšmės pokario lietuvių moks- 
liniam ir kultūriniam gyvenimui. 

Visi džiaugėmės dviem amerikiečiais UNRRos pareigūnais: Hamton 
Davis (deja, jis 1946.VI.15 išvyko į JAV) ir specialiai Pabaltijo Uni- 
versitetui priskirtu Robert C. Riggle, kuris nuoširdžiai gynė ir globojo 
naujai įsikūrusią mokslo įstaigą. 


Pabaltijo Universiteto darbo pradžia Hamburge 


Pradžioje buvo planuota pradėti mokomąjį darbą 1946.1.15. Ta- 
čiau negavus žadėtų patalpų „Deutscher Ring“ rūmuose, Pabaltijo Uni- 
versiteto atidarymas susitrukdė. Karo sugriautame Hamburge nebuvo 
lengva surasti patalpų tiek pačiam universitetui, tiek ir stovyklai pro- 
fesoriams bei studentams. Universiteto reikalams gauta beveik visos 
Hamburgo miesto istorijos muziejaus patalpos (Museum fūr Ham- 
burgische Geschichte, Holstenwall 24). Dalis rūmų buvo karo metu 
apgriauta, todėl teko atsiremontuoti. Remontui išleista 100.000 RM, 
dirbo 200 darbininkų. Lėšomis teko rūpintis pačiam Pabaltijo Uni- 


Pabaltijo Universiteto rektoratas 1948 m. pavasarį. Iš kairės į dešinę: latvių rek- 
torius M. Eglitis, lietuvių vektorius J. Puzinas, universiteto prezidentas Fr. Gulbis, 
estų rektorius A. Raun ir universiteto vice-prezidentas V. Stanka. 

Dalis Pabaltijo Universiteto lietuvių profesorių ir lektorių Pinneberge 1947 m. Pir. 
moje eilėje iš kairės į dešinę: J. Šimoliūnas, A. Rukša, V. Manelis, V. Stanka, J. 
Gravrogkas, Vac. Biržiška; antroje eilėje: A. Vasiliauskas, B. Povilaitis, J, Čiur- 
lys, M. Biržiška, Vikt. Biržiška, H. Stankaitė, M, Mackevičius; trečioje eilėje ir vir- 
šuje: J. Vengris, K. Valteris, J. Balys, St. Kairys, V. Maciūnas, P. Gruodis, Ig, Sal- 
dukas, VI. Ivanauskas. 


versiteto organizaciniam komitetui. To komiteto pastangomis nuo 1946. 
I.1 iki 1946.XII.31 surinkta net 194.524,37 RM. Lietuviai, latviai ir estai 
buvo sudarę fondą, siekusį 84.373,30 RM. Pagal studentų ir profe- 
sorių skaičių, buvo nustatytos šios metinės kvotos: latviams — 18.701,74 
RM (58,47), lietuviams — 10.030,67 (28,296); ir estams — 2.290,15 RM 
(13,490). Hamburgo miesto istorijos muziejaus patalpos ne tiktai at- 
remontuotos, bet ir atitinkamai pagražintos. Ypačiai gražiai išpuoštos 
vestibiulio sienos: viešutinėje sienos dalyje — trijų Pabaltijo valsty- 
bių (Estijos, Latvijos ir Lietuvos) herbai; po jais įrašas didžiulėmis 
raidėmis — BALTIC UNIVERSITY; po įrašu — visų aštuonių fakul- 
tetų -<emblemos. Vestibiulį meniškai apipavidalino latvių dailininkas 
V. Krūminis. Muziejaus patalpose ir buvo skaitomos paskaitos nuo 
1946 m. kovo mėnesio iki gruodžio vidurio. 

Administracijai (rektoratui, sekretoriatui) gauti rūmai, esą Hols- 
tentor 1. 

Pagrindinė stovykla studentams ir profesoriams, kaip minėta, 
įsikūrė Zoo stovykloje. Pėsčiomis iš Zoo stovyklos į universitetą tek- 

išleistuvės 1948.IX 10. Ketvirtas iš kairės naujusis prezidentas V. Stanka, 


Pabaltijo Universiteto prezidento Fr. Gulbio 


toliau F. Gulbis, stovyklos virš. L. W. Corbett. 


davo eiti tik 10 minučių. Vasario pabaigoje, kai stovyklos barakai bu- 
vo kiek aptvarkyti, „pradėjo keltis studentai ir profesoriai. Vasario 
26 d. ir man jau teko atsikelti iš Detmoldo Hamburgan. Vasario 27 d. 
atvežti pirmieji studentai į Zoo Camp iš Kielio, netrukus ir iš kitų 
stovyklų. Toje pačioje Zoo stovykloje apgyvendinti ir lenkai, studija- 
vę Hamburgo universitete. Kita dalis pabaltiečių studentų gyveno ki- 
toje stovykloje, Alsterdorfe. Iš ten į miestą tekdavo važiuoti trauki- 
niu apie 15 minučių. Alsterdorfe buvo apgyvendinta apie 500 studen- 
tų. Suvažiavus profesoriams ir studentams, kovo 7 d. pradėtos bendro 
pobūdžio paskaitos visiems Pabaltijo Universiteto studentams. Pa- 
skaitos visuose fakultetuose oficialiai pradėtos 1946 m. kovo 14 dieną, 
todėl ta data laikoma ir Pabaltijo Universiteto įkūrimo data. Paskai- 
tos buvo skaitomos vokiečių kalba, bet kai kurie paraleliniai kursai, 
atskirų Pabaltijo tautų istorija, literatūra, kalba buvo dėstoma ir tau- 
tinėmis kalbomis. Rektorato, dekanų tarybos ir senato posėdžių kalba — 
taip pat vokiečių. Tačiau posėdžiai su UNRRos ir britų karinės okupaci- 
nės valdžios pareigūnais vykdavo anglų kalba. Universiteto biuleteniai 
ir mokslo darbai buvo spausdinami ir angliškai, ir vokiškai. 


1 


m 
a 


Lietuvos ir Latvijos įgaliotų ministrų lankymasis Pabaltijo Universitete 1949.IV 26. 
Iš kairės į dešinę: estų rektorius A. Raun, Latvijos įgaliotas ministras Londone K. 
R. Zarinš, lietuvių rektorius J. Puzinas, Lietuvos įgaliotas ministras Londone B. K. 
Balutis, universiteto prezidentas V. Stanka, latvių rektorius M, Eglitis. 

Pabaltijo Universiteto profesorių ir studentų susirinkimas 1949.IV.26 Lietuvos, 
Latvijos ir Estijos įgaliotų ministrų priėmimo metu. 


Iškilmingas Pabaltijo Universiteto atidarymas įvyko 1946 m. ge- 
gužės 25 d., specialiai suruoštos dviejų dienų pavasario šventės metu. 
Į iškilmes atvyko britų karinės okupacinės valdžios atstovai, UNRRos 
pareigūnai, vokiečių ir pabaltiečių centrinių organizacijų atstovai. Iš 
britų aukštųjų pareigūnų dalyvavo: majoras H. R. Jacobs — iš Britų 
Reino armijos vyriausiojo štabo; eskadrilės vadas Milward — iš 8 kor- 
puso štabo; plk. Poile ir mjr. Deas — nuo 521 karinės valdžios. Uni- 
versiteto atidarymo proga buvo suruoštas koncertas, pabaltiečių lite- 
ratūros vakaras, pabaltiečių dailės ir knygos paroda ir studentų spor- 
to varžybos. 


Sėkmingas darbas Hamburge 


Pabaltijo Universitetas, pradėjęs savo darbą Hamburge, buvo su- 
komplektavęs stiprų mokomojo personalo branduolį. Jį sudarė Lietuvos, 
Latvijos ir Estijos universitetų ir kitų aukštųjų mokyklų dėstytojai. 
Pasibaigus II semestrui, 1946.X.6 Pabaltijo Universitete buvo 193 mo- 
komojo personalo nariai: 103 latviai (53,47), 49 lietuviai (25476) ir 
41 estas (21,27). Mokomojo personalo pasiskirstymas fakultetais: Filo- 
sofijos fak. — 42 (22 lat., 12 liet., 8 est.) Teisių ir ekonominių mokslų — 
30 (8 latv., 6 liet., 6 est.), Matematikos-gamtos — 32 (18 latv., 7 liet., 

7 est.), Žemės ūkio — 20 (8 lat, 6 liet., 6 est.), Medicinos — 20 (10 
lat., 8 liet, 2 est.), Architektūros - inžinerijos —24 (19 lat, 1 liet., 
4 est.), Chemijos — 12 (5 lat., 3 liet., 4 est.), Mechanikos —16 (9 lat,, 
4 liet., 3 est.), Muzika, sportas, menas — 7 (4 lat., 2 liet., 1 est.). Pa- 
gal laipsnius: profesorių — 53 (25 lat., 16 liet., 12 est.), Asso. prof. — 
50 (22 lat., 17 liet., 11. est.), lektorių — 48 (31 lat., 7 liet., 10 est.), 
instruktorių — 34 (20 lat., 7 liet., 7 est.), mokytojų —8 (5 lat., 2 liet. 
ir 1 est.). Daugumas lietuvių mokslo personalo narių buvo atvykę iš 
britų zonos stovyklų, bet atvažiuodavo jų ir iš kitų Vokietijos okupa- 
cinių zonų. Pokario metu susisiekimas buvo gerokai sutrikęs, ilgos ke- 
lionės iš Freiburgo, Hanau ir kitų vietovių buvo nepaprastai varginan- 
čios. Bet tokių profesorių, kaip Jonas Šimoliūnas, Konstantinas Avižo- 
nis, Jonas Balys, Domas Krivickas ir kt., negąsdindavo tos tolimos 
kelionės. Pradžioje profesoriai negaudavo jokio atlyginimo už darbą. 
Tik 1946 m. rudenį Pabaltijo Universiteto Lietuvių profesorių drau- 
gija išsirūpino lėšų iš Lietuvių Bendruomenės Centro komiteto Pabal- 
tijo Universiteto lietuvių sektoriaus reikalams. Iš Lietuvių Bendruome- 
nės gautų pinigų nuo rugpiūčio mėnesio lietuvių mokomajam perso- 
nalui (40 asmenims) buvo duodama pašalpos po 250 RM kas mė- 
nesį, atlyginamos kelionės išlaidos profesoriams, atvykstantiems iš 
amerikiečių ir prancūzų zonų, be to, skirta lėšų lietuvių studentų 
chorui. Buvo duodami ir priedai Pabaltijo Universiteto lietuvių sek- 
toriaus vadovybei: rektoriui — 100 RM kas mėnesį, prorektoriui — 


Prof. M. Biržiška jo 65 metų gimtadienio minėjimo metu 1947.VIII.24. 

Lietuvių profesorių pokalbis laisvalaikio metu Pinnebergo stovykloje 1948.VIII.15. 
Iš kairės į dešinę: J. Vengris, Pr. Čepėnas, P. Jonikas ir V. Maciūnas 


100 RM, trims dekanams — po 100 RM ir penkiems prodekanams — 
po 50 RM. 

Prof. Jurgio Krikščiūno iniciatyva, 1946.V.16 įkurta Pabaltijo Uni- 
versiteto Lietuvių profesorių draugija, kurios tikslas šiaip nusakytas: 
„Organizuotas lietuviškos profesūros atstovavimas Baltijos universitete; 
palaikymas ryšių su lietuvių visuomene ir jos organizacijomis bei su 
kitais organais; rūpinimasis Baltijos universiteto profesūros kultūriniais 
ir materialiniais reikalais.“ Draugijos pirmininku yra buvęs prof. My- 
kolas Biržiška. Profesorių draugija ruošdavo viešas paskaitas ne tik 
Pabaltijo Universitete, bet ir įvairiose britų zonos lietuvių stovy- 
klose. Draugija padėdavo suruošti lietuvių stovyklų vadovybėms įvai- 
raus pobūdžio kilnojamąsias parodas. 

Vyresniojo mokslo personalo nariai savo susirinkimuose rinkdavo 
lietuvių rektorių (jais yra buvę: V. Stanka, V. Manelis, J. Puzinas 
ir F. Bintakys). Svarbesniems reikalams apsvarstyti būdavo šau- 
kiami lietuvių sektoriaus mokslo personalo ir studentų bendri susi- 
rinkimai, 

Kaip jau anksčiau minėta, iki 1946.III. 18 buvo pareiškę norą 
studijuoti Pabaltijo Universitete net 2.700 pabaltiečių studentų, jų tarpe 
749 lietuviai. Tačiau dėl patalpų trūkumo Hamburge, britų okupacinės 
įstaigos teleido universitetui priimti tik 932 studentus, ir tik gyve- 
nančius britų zonoje. Tačiau vėlėliau, atsiradus bent kiek laisvų vie- 
tų studentų stovyklose, leista imatrikuliuoti didesnį studentų skai- 

čių I. semestro pabaigoje (1946.V.25) Pabaltijo Universitete jau tu- 
rėta 997 studentai (latvių — 496, lietuvių — 355 ir estų — 146). II se- 
mestro pradžioje įsimatrikuliavo net 1294 studentai (latvių — 641, lie- 
tuvių — 455 ir estų — 198). Tačiau tas skaičius metų gale sumažėjo 
iki 936 (latvių — 529, lietuvių — 279 ir estų — 128). Studentų skai- 
čiaus sumažėjimo priežastis — jų įstojimas į vokiečių universitetus. 
1946 m. rudenį UNRRA pabaltiečiams studentams buvo išrūpinusi bri- 
tų zonoje vietų šiose aukštosiose mokyklose: Hamburge, Kielyje, Bonnoje, 
Miūnsteryje, Gottingene, Kėlne, Hannoverio Technikos aukštojoje mo- 
kykloje, Hannoverio Veterinarijos institute, Braunschweigo Technikos 
aukštojoje mokykloje, Dūsseldorfo Medicinos akademijoje, Clausthalio 
Kalnų akademijoje. Be to, parūpinta keletas vietų menui ir muzikai 
studijuoti. Jau 1946 m. rudenį vien iš Pabaltijo Universiteto įstojo į 
vokiečių universitetus 359 studentai. 

1946.VII.26 visuotiniame Pabaltijo Universiteto susirinkime buvo 
pristatyta nauja Pabaltijo Universiteto Studentų atstovybė, sudaryta 
iš 15 narių (po 5 narius nuo kiekvienos tautybės). Iš lietuvių į 
atstovybę įėjo: Vl. Šarūnas, J. Jablonskis, I. Vaičiulėnaitė, J. Petronaitis 
ir V. Čėsna. Tame pačiame susirinkime buvo priimtas Vidaus tvarkos 
statutas, pagal kurį buvo sudarytos šios komisijos: ūkio, sporto, biblio- 
tekos ir spaudos (Scientiae et Artibus, Nr. 2, 1946.VII.30, p. 38). 


Pabaltijo Universiteto studento kortelė. 


Studentai buvo susispietę į įvairias organizacijas, fakultetines 
draugijas ir korporacijas. Lietuvių sektoriuje gražiai veikė ateitininkų, 
skautų ir šviesiečių organizacijos. Latviai ir estai buvo atgaivinę savo 
studentų korporacijų tradicijas. 1946. m. įsteigta ir bendra Pabaltijo 
Universiteto studentų organizacija tarpusavio santykiams stiprinti. Ta 


organizacija buvo pradėjusi spausdinti leidinį „Scientiae et Arti- 
bus“. To mimeografu spausdinamo leidinio redakcinę kolegiją suda- 
rė Janis Brauers, A. Ojama ir Irena Vaičiulėnaitė. Nr. 1 išspaus- 
dintas latviškai 1946.V.25, Nr. 2 lietuviškai 1946.VII.30 (40 psl.) Laik- 


Pabaltijo Universiteto lietuvių studentų lituanistų grupė su profesoriais 1947 m. 
rugpiūčio mėn. Antroje eilėje stovi iš kairės į dešinę: J. Puzinas, M. Biržiška, Ve. 
Biržiška, Pr. Čepėnas, A. Rukša, V. Maciūnas. 

Studentai lituanistai su prof. P. Joniku 1948 m. 


raštyje bendradarbiavo profesoriai ir studentai. Pvz., lietuviškame 
numeryje, kurį redagavo Irena Vaičiulėnaitė, J. Rimeikis ir Pr. Ko- 
zulis, prof. M. Biržiška rašė apie prof. Mykolą Rėomerį, I. Vaičiu- 
lėnaitė paruošė vertimą apie norvegų rašytoją Bjėrnstjerne Bjėrn- 
soną, K. Ostrauskas ir Pr. Kozulis davė poezijos. K. Ostrauskas spaus- 
dino dramą „Voras“, sporto instruktorius A. Tamulynas davė straips- 
nį „Sveikata — tautos gerovė ir žmogaus laimė“, duota naujai išėju- 
sių knygų apžvalgų ir kronikos žinių. Išleido kelis numerius ir estai. 

Buvo gana gyvas muzikinis gyvenimas. Tuojau pat susiorgani- 
zavo Mišrus visų trijų tautybių studentų choras, kuriam vadovavo 
latvių kompozitorius H. Pavasars. Choras puikiai užsirekomendavo Pa- 
baltijo Universiteto šventėje 1946.V1.25 - 26. Lygiagreta veikė ir lietuvių 
studentų meno ansamblis, vadovaujamas Valterio Banaičio. Buvo su- 
ruošta ir koncertų: 1946.VII.12 Pabaltijo Universiteto patalpose kon- 
certavo lietuviai solistai Antanina Dambrauskaitė, Jonas Būtėnas ir Sta- 
sys Baranauskas; 1946.VII.12 koncertavo Latvijos operos solistų meno 
trupė; 1946.VII.25 koncertavo latvių reprezentacinis vyrų choras, iš- 
pildęs latvių kompozitorių kūrinius. Lietuvos operos dainininkas Vla- 
das Ivanauskas dėstė dainavimą. Jo dainavimo studijoje lavino savo 
balsą ir keli lietuviai studentai (jų tarpe Kostas Ostrauskas), o da- 
bartinis kompozitorius Jonas Švedas buvo dainavimo studijos repeti- 
torius ir akompanuotojas. 

Nuo pat Pabaltijo Universiteto įsikūrimo pradžios universitete 
labai aktyviai reiškėsi sportininkai. Sporto instruktoriumi buvo Anup- 
ras Tamulynas. Ypačiai populiarios buvo šios sporto šakos: krepšinis, 
tinklinis, stalo tenisas, futbolas, lengvoji atletika. Būdavo ruošiamos vi- 
sų trijų tautybių studentų sporto varžybos. Ypačiai stipri buvo lietu- 
vių krepšinio komanda. Taip pat gražių rezultatų pasiekdavo lietuviai 
stalo tenisininkai, futbolininkai, legvaatlečiai. 

Pagaliau paminėtini Initium semestri ir Finis semestri renginiai 
su menine dalimi, sporto varžybomis, parodomis. 

Visos studentų šventės Pabaltijo Universiteto ribose buvo „sau- 
sos“, nes universiteto vadovybė labai griežtai kovojo su alkoholinių 
gėrimų vartojimu. Jau 1946.III.21 buvo išleistas toks rektorato potvar- 
kis: „Alkoholinių gėrimų įsinešimas į akademinę stovyklą bei kitas 
universiteto patalpas ir jų vartojimas draudžiamas“, Tas nemalonias 
studentų „blaivinimo“ pareigas turėdavo atlikti rektorius. studentų 
reikalams. Ypačiai rūstūs buvo estų ir latvių rektoriai (E. Opik ir E. 
Dunsdorfs). Net 4 latviai ir estai studentai buvo pašalinti iš universi- 
teto. Ypačiai sunku buvo susidoroti su drausmės laužytojais lietu- 
vių rektoriui studentų reikalams Vitui Maneliui. Jis buvo labai švel- 
nus, kuklus ir net drovus. Savam rektoriui su savais studentais nebu- 


Pratybos mechanikos dirbtuvėse. 

vo sunku susitarti, bęt būta painiavos su latviais ir estais. Bet ir su 
jais V. Maneliui neteko eiti į rektorato „teismą“. Man iš V. Mane- 
lio perėmus rektoriaus pareigas Pinneberge, jau buvo daug lengviau, 
nes studentų skaičius jau buvo gerokai sumažėjęs, be to, tvarkos žiū- 
rėjo ir patys studentai — blokų vyresnieji. Studentai, žinoma, nebuvo 
patenkinti griežtos abstinencijos įvedimu, todėl alučio mėgėjai mal- 
šindavo troškulį Hamburgo alinėse, 


Pabaltijo Universiteto lietuvių studentų „Finis semestri“ 1948.V.30. 


Nors D. Britanijos užsienio reikalų ministerija buvo pritarusi Pa- 
baltijo Universiteto steigimui ir leido jam vadintis tokiu vardu, bet 
Vokietijoje britų zonos karinėje okupacinėje valdžioje, DPACCso ir 
UNRRos vadovybėje būta universitetui nepalankių žmonių, kurie vi- 
sokiais būdais stengėsi trukdyti normalų darbą. Daryta visokių su- 
varžymų priimant studentus. Daug kam nepatiko ir pats Pabaltijo 
Universiteto (Baltic University) vardas, todėl jis nuolat kaitaliotas. 
Jau pačioje pradžioje jis imta vadinti „Hamburg D.P. University Study 
Centre“, o 1946.VII.31 britų zonos karinė vadovybė uždraudė ir šia- 
me pavadinime vartoti „universiteto“ vardą ir liepė vadintis „D.P,. 
Study Centre“, o iškėlus universitetą į Pinnebergą — „Pinneberg 
Study Centre“ ar „Pinneberg D. P. Study Centre“. 

Ne gana to. Profesorius ir studentus labai vargino vad. „skry- 
ningai“. Sovietai, kaip D. Britanijos, JAV ir Prancūzijos sąjunginin- 
kai, po karo darė spaudimą, kad iš Sovietų Sąjungos bei jos okupuotų 
kraštų pabėgėliai bei kitokiu būdu iš ten Vokietijon patekę žmonės 

Pirmoji anglų zonos Lietuvių studentų atstovybė 1947 m. Pinneberge. 


Pabaltijo Universiteto lietuvių studentų skautų „Vytis“ korporacijos garbės sav- 
gyba 1947 m, Pabaltijo Univ. lietuvės studentės skautės 1947 m. Pinneberge. 

Pabaltijo Universiteto skautų korporacija „Vytis“ po „fuksų“ krikštynų 1948 m. 
pavasarį. 


būtų grąžinami atgal. Stovyklose prasidėjo vad. „Skryningai“ (ag. 
screening), atseit, imta tikrinti, ar visi stovyklos gyventojai turi teisę 
į pabėgėliams teikiamą globą. Į stovyklas atvykdavo specialios UNRRos 
komisijos, kurios apklausinėdavo stovyklų gyventojus žodžiu ir dar liep- 
davo užpildyti anketas, kuriose būdavo ir politinio pobūdžio klausi- 
mų. Komisijose būdavo ir sovietams palankių žmonių. Po „skryningų“ 
daugelyje stovyklų išmesta nemaža žmonių: repatriantų, tarnavusių 
vokiečių kariuomenėje (kad ir prievarta paimtų), įtartų bendradar- 
biavimu su vokiečiais. 1946.XI.4 ir Pabaltijo Universitete įvyko pir- 
masis „skryningas“. Profesoriams teko užpildyti ilgas anketas. Visa 
pasibaigė laimingai, bet stovykloje sukelta nemaža nerimo. 
Nepaisant trukdymų, mokomasis ir mokslo darbas buvo įstatytas 
į normalias vėžes. Veikiant Pabaltijo Universitetui Hamburge, nau- 
dotasi ir vokiečių paslaugomis. Hamburgo universitetas leido Medi- 
cinos fakultetui naudotis Marijos ligonine (Marienkrankenhaus), Ham- 
burgo universiteto anatomijos institutu, chemijos laboratorija (Bis- 
marckschule, Bogenstr. 99), o sportininkams — sporto halė (Post- 
gebaude, Schlutterstr.), plaukiojimo hale (Kellinghusen) ir sporto 
aikšte (HSW Sportplatz, Rotenbaumchausse). Pradėta organizuoti sa- 
va biblioteka, kuriai vadovavo Elena Eimaitytė, o prof. Vaclovas 
Biržiška padėjo pagrindus Baltų bibliografijos institutui. Ir Hambur- 
go universitetas leido naudotis savo biblioteka. Pradėta leisti mokslo 
darbų serijos: „Problems and Discussions“ (šios serijos Nr. 1 išspaus- 

dintas V. Stankos darbas „The Great Age of World History. Confucius, 
Gautamo, Zoroaster and Pythagoras looked at from a synthetic point 
of view“, Hamburg, 1946, 26 p.) ir „Contributions of Baltic Univer- 
sity“, kurių Hamburge išleista net 22 numeriai. Toje serijoje išspaus- 
dinti šie lituanistiniai darbai; Ed. Šturmo „Die Alkstūtten in Li- 
tauen“ (Nr. 3, Hamburg, 1946, 36 p.), dr. J. Balio „Lituauische Hoch- 
zeitsbrauche“ (Nr. 9, Hamburg, 1946, 78 p.). Jau Pinneberge 1947 m. 
išspausdinta prof. Vaclovo Biržiškos studija „Abraham Kulvietis. The 
First Lithuanian Humanist“ (Nr. 47, 30 p.). Tie Pabaltijo Universiteto 
leidiniai buvo siuntinėjami užsienio bibliotekoms. Tuo būdu užsimez- 
gė Pabaltijo Universiteto ryšys su užsienio mokslo pasauliu. Susilauk- 
ta padėkos ir sveikinamųjų laiškų iš daugelio Europos, JAV, Kanados 
ir kitų kraštų universitetų. 


Pabaltijo Universitetas tęsia darbą Pinneberge 


Vos tik užbaigus du semestrus, Pabaltijo Universitetas vėl buvo 
„išvietintas“, mat, kai kam prireikė tų medinių barakų, o Ham- 
burgo miesto istorijos muziejus ėmė ruoštis tęsti karo nutrauktą dar- 
bą. Universitetui parinktos neseniai statytos buvusios vokiečių avia- 
cijos kareivinės Pinneberge, 25 km nuo Hamburgo. Kad ir nebuvo 
lengva vėl kraustytis į kitą vietą, bet čia darbo ir gyvenimo sąlygos 
buvo žymiai geresnės. Patalpos buvo geros — tikras universitetinis 
miestelis. Tuojau pastatai buvo pakrikštyti lotyniškais ir angliškais var- 
dais. Sargybos pastatas (įėjimas į universitetą) — Cerberus; Adminis- 
tration Hall — pastatas, kuriame įsikūrė rektoratas, raštinė, spaustuvė; 
Aula Magna — 16 auditorijų, 3 braižyklos, anatomijos institutas, me- 
dicinos muziejus, zoologijos ir geologijos kabinetai, chemijos labora- 
torija; Ambulance — tai barakas, kuriame buvo įrengta ambulatorija 
ir odontologijos kabinetas; Union Hall — parengimų salė, virtuvė, 
centrinė universiteto biblioteka (1949 m. joje buvo 12.000 knygų) ir 
Pabaltijo bibliografijos institutas; Cambridge Hail — studentų korpo- 
racijų būstinė; Neptunus — vandentiekio bokštas; Vulcanus — gara- 
žas ir Mechanikos fakulteto dirbtuvės. Aštuoni gyvenamieji blokai, mū- 
riniai, dviejų aukštų pastatai su rūsimis ir palėpėmis, pavadinti šiais 
vardais: I blokas — Tallin Hall (čia daugiausia gyveno estai), II blo- 
kas — Riga Hall, III blokas — Vilnius Hall (gyvenamas beveik vienų 
lietuvių studentų ir profesorių), VI blokas — Tartu Hall, VII blokas — 
Jelgava Hall ir VIII blokas — Kaunas Hall. Profesoriams skirta po 
7 m? gyvenamojo ploto asmeniui, studentams — 4 m?. 

Į Pinnebergą persikelta 1947 m. sausio 18 d., paskaitos pradėtos 
sausio 27 d. Persikelta šaltos žiemos metu. Daugelyje patalpų nuo 

Pabaltijo Universiteto lietuvių studentų krepšinio komanda 1947 m. pavasarį Pin- 
neberge: R. Šukys, V. Mikoliūnas, Č. Mickūnas, V. Lukavičius ir E. Snarskis. 


šalčio buvo susprogę centrinio šildymo vamzdžiai, radiatoriai. Daugeliui 
gyvenamuosiuose kambariuose ir auditorijose teko pašalti. Tačiau 
mokslas nebuvo pertrauktas: Hamburge lapkričio 15 d. pradėtas III 
semestras buvo tęsiamas toliau. Persikėlus į Pinnebergą ir čia atsiradus 
didesniam patalpų kiekiui, padidėjo ir studentų skaičius. Baigiantis 
III semestrui, 1947.V.9 Pabaltijo Universitete buvo 1092 studentai, jų 
tarpe 751 vyras ir 431 moteris. 

Tolimesnis universiteto gyvenimo kelias nužymėtas kova už būvį. 
Britų karinė valdžia nebuvo linkusi pripažinti universitetui akademinį 
pobūdį, draudė vadintis Pabaltijo Universitetu, jam primetė „D.P. Stu- 
dijų Centro“ vardą. Nuolat sklido gandas, kad universitetas būsiąs už- 
darytas. Ir iš tiesų, pati kritiškiausia padėtis buvo susidariusi 1947 m. 
vasarą, kada universitetui leista veikti tik iki rugsėjo 30 d., vėliau 
tas terminas prailgintas iki lapkričio 1 d. Universiteto vadovybės rū- 

Schleswig - Holsteino ir Hamburgo apygardos Lietuvių tremtinių bendruomenės 
pirmininkų ir apygardos komiteto suvažiavimas Spackenberge 1948.VIIĄ. 


pesčiu, ta grėsmė buvo pašalinta ir universitetas galėjo tęsti savo dar- 
bą, tik nebebuvo leista priimti naujų studentų. Dalis studentų metė 
studijas, o kiti, prasidėjus emigracijai į D. Britaniją, Kanadą ir Austra- 
liją, išvyko į tuos kraštus. 1948 m. birželio mėnesį priėmus įstaty- 
mą įsileisti karo pabėgėlius į JAV, prasidėjo jau masinė emigracija. 
Todėl nenuostabu, kad prasidėjus VI semestrui, 1948.VIII.5 Pabaltijo 
Universitete tebuvo likę 632 studentai: 455 latviai, 100 lietuvių, 71 estas 
ir 6 kitų tautybių. Iki tos dienos iš Pabaltijo Universiteto stovyklos 
Pinneberge emigravo 356 studentai: 158 lietuviai, 115 latvių ir 83 
estai. Vėliau tolydžio studentų skaičius mažėjo ir, užsidarant un- 
versitetui (1949.IX.30), tebuvo likę 350 studentų. 

Panašiai mažėjo ir mokomojo personalo skaičius. Kai 1947.11.10 
buvo 198 profesoriai (104 latviai, 48 lietuviai ir 46 estai), tai užsida- 
rant universitetui jų buvo belikę 60. Iš lietuvių profesorių į Pabaltijo 
Universiteto darbą buvo įsijungę 57. Rodos, dar netolimi laikai, vos 
tepraėjo 30 metų nuo Pabaltijo Universiteto įkūrimo, bet jau nemažas 
skaičius mokslo personalo narių ir studentų yra palikę mus. Visų čia 
neįmanoma suminėti, todėl tepriminsiu Pabaltijo Universiteto kūrė- 
jus ir lietuvių mokslo personalo narius. Mirė pirmasis Pabaltijo 

Universiteto prezidentas Fricis Gulbis, antrasis prezidentas — Vladas 
Stanka, trečiasis ir paskutinysis prezidentas — Eduardas Šturms. Mi- 
rė ir vienas iš pirmųjų Pabaltijo Universiteto organizatorių Jonas 
Montvila. Iš 57 lietuvių mokslo personalo narių mirė 27. Štai jie: 


1. Avižonis, Konstantinas, 16. Manelis, Vitas, 

2. Bintakys, Fricas antrasis liet. rektorius 

3. Biržiška, Mykolas 17. Matyckas, Jonas 

4. Biržiška, Vaclovas 18. Oželis, Kazys 

5. Biržiška, Viktoras 19. Raulinaitis, Pranas Viktoras 
6. Čiurlys, Jurgis 20. Stančius, Povilas 

7. Daukantas, Teodoras 21. Stanka, Vladas, pirmasis liet. 
8. Elvikis, Jonas rektorius ir antrasis PU prez. 
9. Fraenkelis, Ernestas 22. Stankaitė, Elena 

10. Gravrogkas, Julius 23. Šimoliūnas, Jonas 

11. Gudaitis, Kristupas 24. Vasiliauskas (Vasys), Antanas 
12. Ivanauskas, Vladas 25. Viliamas, Vladas 

13. Kairys, Stepas 26. Zubkus, Juozas 

14, Katelė, Vincas 27. Žakevičius (Žymantas), Stasys 


15. Krikščiūnas, Jurgis 


Pabaltijo Universiteto uždarymas 


Palyginti, nedidelis profesorių ir studentų skaičius stebėjo liūd- 
nąją Pabaltijo Universiteto uždarymo dieną, nes daugumas lietuvių 
studentų jau buvo išemigravę į įvairius kraštus: Angliją, Kanadą, 
JAV ir kitur. Pabaltijo Universitete buvo palikę tik tie, kurie laikė 
baigiamuosius egzaminus, rašė diplominius darbus ar siekė magistro 
laipsnio, ir tie, kurie dėl įvairių priežasčių negalėjo išemigruoti. Aš 
pats tą dieną jau buvau pereinamojoje stovykloje Grohne, o spalio 2 d. 
jau išplaukiau į JAV. 

Leiskite trumpai apibūdinti paskutiniąsias Pabaltijo Universiteto 
dienas. Paskaitos universitete baigtos 1949.IX.17. Laikas nuo rugsėjo 
19 iki 30 d. buvo skirtas egzaminams. Ir rugsėjo 30 d. po katalikų ir 
liuteronų pamaldų, 3 valandą po pietų, likę mokslo personalo nariai, 
studentai ir svečiai su širdgėla, bet išdidūs susirinko į „Union Hall“ 
iškilmingam Pabaltijo Universiteto darbų baigiamajam aktui. Pabalti- 
jo Universiteto prezidentas prof. Eduardas Šturms, kuris, išvykus pre- 
zidentui prof. V. Stankai, perėmė jo pareigas, savo kalboje pažymėjo, 
kad universitetas dirbo tris su puse metų, kad buvo išeiti pilni 9 se- 
mestrai, kad imatrikuliuotų studentų skaičius buvo pasiekęs 2000, o di- 
džiausias studentų skaičius vieną semestrą siekęs 1200. Pabaltijo 
Universiteto uždaromąją dieną telikę 60 mokslo personalo narių ir 

350 studentų. Pabaltijo Universitetas išsilaikė, nepaisant oficialių ins- 
titucijų jam darytų visokių kliūčių, nepatenkinamų gyvenamųjų pa- 
talpų, blogo maisto, trūkumo knygų, mokslo priemonių, įrengimų ne- 
pertraukiamos mokslo personalo ir studentų emigracijos. Visos tos kliū- 
tys buvo nugalėtos dėka daugelio universiteto mokslo personalo neiš- 
sekamai energijai ir nesuskaitomam skaičiui valandų, skirtų universi- 
teto labui. Toliau prof. E. Šturms padėkojo pirmajam Pabaltijo Uni- 
versiteto prezidentui prof. Fr. Gulbiui, antrajam prezidentui prof. V. 
Stankai, vadovavusiam universitetui pačiais sunkiausiais jo veiklos me- 
tais; dėkojo universiteto rektoriams, dekanams ir visam mokslo per- 
sonalui. Baigdamas, iškėlė Pabaltijo Universiteto atlikto darbo reikš- 
mę. Toliau tautinėmis kalbomis tarė žodį trys rektoriai: prof. J. Es- 
tam, prof. A. Raisters ir prof. F. Bintakys. Po to kalbėjo vokiškai trijų 
tautybių studentų atstovai: H. Wichmann, I. Turse ir Zigmas Dailid- 
ka. Perskaityti buvusių prezidentų — F. Gulbio ir V. Stankos — 
laiškai. Vėlai vakare įvyko pobūvis, kuriame dalyvavo apie 300 stu- 
dentų, jų tarpe apie 40 lietuvių. Jame gražiai pasirodė lietuvių stu- 
dentų kvartetas, susidedąs iš Vytauto Čepėno, Stasio Karmazino, Ed- 
vardo Skiočio ir Prano Zarankos. Tos dienos nuotaikas gražiai apibū- 
dina studentas Antanas Kazlas. Štai keletas ištraukų: „Salė buvo per- 
pildyta, studentų veiduose nesimatė nei šypsenos, nei vilties lieps- 
nelių, visi, tartum girdėdami paskutinius laidotuvių maršo garsus, 
pergyveno dar kartą sunkios benamio dalios valandas... Paskutinis 
finis semestri praėjo giedrioje nuotaikoje. Tik moterų pasigedome, nes 
mūsų šviesiaplaukės ir juodosios čigonės jau užjūriuose. Nyku dabar 


Pabaltijo Universiteto lietuviai studentai išlydi savo koleges į Kanadą 1947 m. 

Išleidžiant Pabaltijo Universiteto prezidentą V. Stanką į JAV 1949.V 31. Iš kairės 
į dešinę: P. Gruodis, J. Vengris, Elena Stankaitė, E. Eimaitytė, F. Bintakys, V. 
Stanka, N. Stankienė, M. Biržiška ir B. Biržiškienė 


stovykloje... Paskutiniai rudens saulės spinduliai slysta per medžius 
ir sutrupa... Tinklinio aikštelėse nebeskraido kamuolys... Nebesėdi 
ant Vilniaus bloko cementinių laiptelių nei minties galiūnai... Audito- 
rijos tuščios... Liūdna, kai prisimeni, kad tuose koridoriuose skambė- 
jo jaunatviškas juokas“ (Ant. Kazlas, Baltijos Universitetas baigė sa- 
vo dienas. — Draugas, 1949.X.26, Nr. 251). 

Užsidarius universitetui, 1949 m. spalio mėnesį likusieji 150 stu- 
dentų (120 latvių, 18 lietuvių ir 12 estų) buvo išsiųsti į kitas DP sto- 
vyklas britų zonoje (Information Bulletin, vol. 3/22/90, Pinneberg, 
Dezember 1949), 


Pabaltijo Universiteto turto išskirstymas 


1949 m. prasidėjus masinei emigracijai į JAV, jau buvo aišku, kad 
darbas Pabaltijo Universitete sustos. Sutarta baigti darbą rudenį. Teko 
jau iš anksto planuoti, kaip susitvarkyti su universiteto turtu. 1949 m. 
birželio mėnesį 17 DPACCSas paprašė universiteto vadovybę, kad per 
mėnesį būtų jam įteiktas universiteto inventoriaus sąrašas. Tam rei- 
kalui sudaryta komisija iš visų trijų tautybių atstovų. Darbas užtruko 
ilgiau, negu kad buvo numatyta, todėl sąrašai 17 DPACCSui įteikti 
rugpiūčio pradžioje. Inventorius susikirstytas į tris grupes: 1. Pabal- 
tijo Universiteto mokomojo personalo bendra nuosavybė, 2. vad. UNR- 

Ros turtas ir 3. Kauno universiteto nuosavybė. Rugpiūčio gale atvy- 
ko į Pinnebergą komisija, sudaryta iš britų karinės valdžios ir IRO 
atstovų. Komisija peržiūrėjo rektorato įteiktus sąrašus. Į posėdį bu- 
vo pakviesti rektorato ir Baltų centrinės tarybos atstovai. Komisi- 
ja nutarė: 1. vad. UNRRos nuosavybė perduodama vokiečiams; 2. Kau- 
no universiteto nuosavybė (mechanikos mašinos, knygos), kol to tur- 
to klausimas bus išpręstas Londone, susitarus Lietuvos pasiuntinybei 
su britų valdžia, paimamas saugoti britų okupacinės valdžios; 3 pirk- 
tas ir dovanomis gautas Pabaltijo Universiteto turtas perduodamas Bal- 
tų centrinės tarybos dispozicijai. 

Faktiškai daugiau kaip 9576 viso inventoriaus pripažinta Pabaltijo 
Universiteto nuosavybe. 17 DPACCSas tepasiliko 3 rašomąsias mašinė- 
les, nes nebūta įrodymų, kad jos tikrai yra buvusios universiteto nuo- 
savybė. Ir spalio 1 d. pradėtas inventoriaus pakavimas į dėžes, o spa- 
lio 13 d. dėžės sukrautos į penkis sunkvežimius ir išvežtos į Detmol- 
dą — Baltų centrinės tarybos būstinę. Detmoldan nugabenta ir bi- 
blioteka, išskyrus Kauno universiteto ir 175 UNRRos anksčiau Pabal- 
tijo Universitetui duotąsias knygas. 

Po to sekė Pabaltijo Universiteto archyvo grupavimas ir pakavi- 
mas. Spalio 27 d. didžioji archyvo dalis pervežta Detmoldan ir per- 
duota Baltų centrinės tarybos žinion. 

Pagaliau Pabaltijo Universiteto turtas šiaip išskirstytas: 1. Pa- 
baltijo Universiteto biblioteka (išskyrus Kauno universiteto knygas), 


Pabaltijo Universiteto uždaromojo akto metu 19491X.30 kalba lietuvių rektorius 
F. Bintakys. 

likę leidiniai „„Contributions of Baltic University“ ir dalis kito inven- 
toriaus atiduota globoti Max-Planck institutui Niedermarsberge; 2. Bal- 
tų bibliografijos instituto medžiaga perduota Baltų centrinei tarybai, 
atskirų tautybių dispozicijai. Latviai savo dalį perdavė saugoti Miūns- 
terio universitetui; 3. Istorinė Pabaltijo Universiteto archyvo dalis per- 
duota globoti Miūnsterio universitetui; 4. Laboratorijų inventorius ir 
chemikalai nutarta parduoti, o gautus pinigus perduoti Baltų institu- 
tui Bonnoje (Information Bulletin, vol. 3/27/90, Pinneberg, Dezem- 
ber 1949), 


Universitetą baigusieji 

Pabaltijo Universitetą baigė 76 studentai, iš kurių 24 nebesuspėjo 
įteikti diplominių darbų. Baigusiųjų tarpe buvo ir grynai Pabaltijo 
Universiteto auklėtinių, ir jau anksčiau pradėjusių savo studijas tė- 
vynėje. Iš jų 53 gavo mokslo laipsnius: diplomuoto specialisto, magistro. 
Daugiausia baigė teisės, ekonomijos ir žemės ūkio mokslus. Tautybėmis 
baigusieji šiaip skirstėsi: latvių 53 (16 gavo baigimo pažymėjimus, 
87 mokslo laipsnius), lietuvių 16 (6 gavo pažymėjimus, 10 mokslo 
laipsnius), estų 7 (1 gavo pažymėjimą, 6 mokslo laipsnius)). Iš lie- 
tuvių du gavo daktaro laipsnius: gydytojas Fricas Bintakys 1947.VIII.13 
gavo medicinos daktaro laipsnį ir Adolfas Palaitis — teisių daktaro 


laipsnį. 
Štai lietuvių, baigusių Pabaltijo Univesitetą, sąrašas abėcėline eile: 


1. Armalis, Adolfas, baigė ekonomijos mokslus ir 1949.IX.23 gavo 
ekonomijos magistro laipsnį. 

„ Augustinavičius, Pijus, baigė teisių mokslus 1949.IX.30. 

„ Brencius, Kazys, 1949.IX.30 gavo diplomuoto agronomo laipsnį. 

„Budrytė, Gražina, 1949.IX.30 baigė filosofijos mokslus. 

„ Dailidka, Zigmas, 1949.IX.23 gavo teisių magistro laipsnį. 

„ Dimavičius, Adolfas, 1949.IX.29 baigė filosofijos mokslus. 

„ Dzikas, Stasys, 1947 „III.19 gavo teisių diplomą. 

„ Jasaitis, Jonas, 1949.IX.30 gavo teisių magistro laipsnį. 

„ Kaziūnas, Albinas, 1947.VIII.20 gavo agronomo diplomą. 

10. Kreivys, Liudas, 1949.IX.29 baigė teisių mokslus. 

11. Kukta, Petras, 1949.IV.29 baigė teisių mokslus. 

12. Masys, Petras, 1946.XI.1 gavo diplomuoto inžinieriaus diplomą. 

13. Palaitis, Adolfas, 1949.IX.30 gavo teisių magistro ir teisių 

daktaro laipsnius. 

14. Ruibys, Adolfas, 1947.IV.29 gavo agronomo diplomą. 
15. Vaškelis, Aleksas, 1946.XI.4 gavo diplomuoto lituanisto vardą. 
16. Žadeikis, Stasys, 1949.VI.20 baigė teisių mokslus. 


(Information Bulletin, Pinneberg, Dezember 1949, Nr. 3/27/90). 


O kiek gi Pabaltijo Universiteto studentų išėjo studijuoti į vo- 
kiškuosius universitetus, kur baigė studijas ir gavo mokslo laipsnius! 
Šia proga tenka priminti, kad tuo pačiu metu Vokietijos aukštosiose 
mokyklose studijavo net 1678 lietuviai. Tai buvo pats didžiausias 
skaičius lietuvių studentų, bet kada istorijoje studijavusių užsienyje. 
Dalis Pabaltijo Universiteto auklėtinių 1949 m. gavo stipendijas stu- 
dijoms JAV ir Kanados universitetuose. 

Ir atvykusiems į JAV Pabaltijo Universiteto studentams ar bai- 
gusiems mokslą buvo pripažinti diplomai (baigusieji paprastai bu- 
vo prilyginami magistrui). 

Ir nebaigę Pabaltijo Universiteto turėjo labai daug naudos, nes 
pagyveno akademinės stovyklos atmosferoje, praplėtė savo žinių aki- 
ratį, o šiaip būtų praleidę laiką be didelės naudos paprastose stovyklo- 
se. Džiugu, kad ir dabar nemažas skaičius Pabaltijo Universiteto auk- 
lėtinių yra gražiai įsijungęs į lietuvių kultūrinę ir visuomeninę veiklą. 


Finis coronat opus 


Lotynų priežodis sako: Finis coroneat opus — pabaiga vainikuoja 
darbą. Ir iš tiesų, užbaigiamuoju Pabaltijo Universiteto aktu buvo gra- 
žiai apvainikuotas tris su puse metų „trukęs akademinis darbas. Per 
devynis įtempto darbo semestrus padaryta daugiau, negu kitų norma- 
liomis sąlygomis dirbusių universitetų. Dirbta tikrai intensyviai, nes 
tarpsemestrinės pertraukos yra buvusios visai trumpos. Per tuos 
devynis semestrus skaityta daugiau kaip 60.000 valandų paskaitų. Pro- 
fesoriai buvo paruošę studentams apie 80 paskaitų konspektų ir kito- 
kių su mokymu susijusių raštų. Pasiruošimas paskaitoms nėra buvęs 
lengvas, nes trūko pakankamos savos bibliotekos, teko naudotis Ham- 
burgo universiteto ir kitų mokslo įstaigų bibliotekomis. Lietuviai 
studentai, ypač lituanistai, buvo laimingesni už kitų tautybių studen- 
tus, nes iš JAV buvo gauta gerų lietuviškų knygų, prie kurių parūpi- 
nimo yra labai prisidėjęs Balfo atstovas Europoje Kazys Baltramaitis. 
Be to, lituanistai naudojosi didelio lietuvių bičiulio, žymaus kalbininko 
Ernesto Fraenkelio biblioteka. Mes jį buvome pasikvietę skaityti li- 
tuanistinių dalykų kaip savą žmogų, nes prof. Fraenkelis skaitė sve- 
čio teisėmis ir Vytauto Didžiojo Universitete. Jis su lietuviais buvo 
tiek susigyvenęs, kad atvykęs į paskaitas Hamburge ir Pinneberge, 

visad pradėdavo paskaitas lietuviškai. Tik, pastebėjęs latvių ir estų 
studentų nerimą, imdavo skaityti vokiškai. Mes jį laikėme „lietuviu 
šovinistu“... 

Mokslo personalas nesitenkino vien tik mokomuoju darbu, bet 
tęsė ir savo mokslinį darbą. Pabaltijo Universiteto veikimo metu pro- 
fesoriai išspausdino 70 mokslo darbų, kurių daugumas išvydo dienos 
šviesą universiteto leidinių serijoje — „Contributions of the Baltic 
University“ (iš viso išėjo 66 numeriai). Tie darbai buvo siuntinė- 
jami 250 užsienio universitetams, kurie susipažindavo su jais ir už- 
girsdavo apie naujai įsisteigusį Pabaltijo Univesitetą. Su pasididžia- 
vimu tenka pabrėžti, kad Pabaltijo Universitetas mokslo lygiu neatsi- 
liko nuo Vakarų Europos universitetų. 

Šioje akademinėje stovykloje be perstogės kruopščiai dirbta iki 
universiteto veiklos pabaigos. Lietuviai studentai pasižymėjo darbš- 
tumu ir drausmingumu. Čia mokyta ir mokytasi, bendrai vargta ir 
džiaugtasi, gražiai bendrauta ir retai tesusipykta. Kad ir sunkios bu- 
vo gyvenimo sąlygos, bet akademinėje stovykloje praleistos dienos iš- 
liks mumyse kaip vienos iš pačių šviesiausių ilgame gyvenimo kely- 
je be tėvynės. 

PUZINAS, JONAS, proistorikas, g. 1905 m. (Ph. D., Prof.) 


LU humanitarinių mokslų fakultete studijavo lyginamąjį kalbų mokslą, literatūra, 
ir pedagogiką. Heidelbergo univ. už disertaciją Vorgeschichtsforschung und Natio- 
nalbewusstsein in Litauen“ gavo filosofijos dr. laipsnį. VDU humanitarinių moks- 
lų fakulteto e.o. profesorius, dekanas ir vėliau pavadavo VU rektorių. Pabaltijo 
univ. Hamburge rektorius. Dalyvavo įvairiuose archeologiniuose kasinėjimuose. Pa- 

visą eilę studijų, straipsnių ir mokslinių darbų Lietuvos archeologiniais 

LEONAS KARSAVINAS 
ISTORIKAS-FILOSOFAS 

IR EUROPOS KULTŪROS ISTORIJOS 
AUTORIUS 


PROF. DR. JUOZAS JAKŠTAS 


Jaunasis nepriklausomos Lietuvos universitetas negalėjo išsiversti 
vien savuoju mokomuoju personalu. Susidariusios kultūrinės sąlygos 
ankstesniais laikais neleido Lietuvai prisiauginti pakankamai aukštųjų 
mokslų dėstomojo personalo, tad kviestasi dėstytojų iš svetur — iš 
vakarų Europos ir iš buvusios Rusijos, Iš Rusijos krašto prisitrauktieji 
mokslininkai buvo arba į Vakarus pabėgę po bolševikinės spalio re- 
voliucijos, arba sovietų vyriausybės ištremti. 

Mokslininkai buvo kviečiami laikinai pagal sutartą kontraktą, ir 
jiems statyta sąlyga per tam tikrą metų tarpą (paprastai trejų) išmokti 
lietuviškai paskaitas skaityti. Kas neišmokdavo per sutartą laiką ir 
negaudavo kontrakto pratęsimo, turėdavo pasitraukti iš universiteto. 
Ne vienas profesorius, išmokęs kalbą ir palikęs nuolatiniu dėstytoju, 
gražiai sutapdavo su mūsų akademine bendruomene ir kraštu ir savo 
mokslo darbais pasitarnaudavo mūsų kultūrai. Tokie buvo, pvz., švei- 
carai J. Eretas, A. Sennas, vokietis Jungferis, prancūzas R. Schmitt- 
leinas, rusai V. Sezemanas ir L. Karsavinas. 

L. Karsavinas (1882-1952) gimė ir augo Petrapilyje, kur išėjo 
mokslus ir tapo to universiteto profesoriumi. Kilo jis iš to Rusijos 
visuomenės sluoksnio, kuris buvo paženklintas „intelligentsia“ vardu. 
Jo tėvas buvo žymus baletininkas Marijos teatre, pasiekęs aukšto 
Maitre de ballet laipsnio. Motina buvo bajoriškos kilmės rašytoja. Tė- 

vo pėdomis buvo besekęs ir būsimasis mokslininkas, lankęs kurį laiką 
baleto studiją, kaip ir jo jaunesnė sesuo Tamara, tapusi įžymia baleri- 
na, gretinama su garsiąja Pavlova. 1918 m. su vyru škotu, anglų di- 
plomatu, pasitraukė iš Rusijos ir garsėjo gastrolėmis Europos mies- 
tuose (kartą gastroliavo ir Kaune). 


1. Karsavinas viduramžių istorikas ir filosofas 


Karsavinas studijavo istoriją Petrapilio universitete, kur savo pa- 
grindiniu mokytoju turėjo prof. I. Grevsą, Vakarų viduramžių istoriką. 
Karsavinas pasekė savo mokytoju ir atsidėjo vakarų Europos, ypačiai 
viduramžių, studijoms. Dar studentaudamas parašė darbą „Iš dvasinės 
kultūros žlungančios Romos imperijos“ (Politinės pažiūros Apolinaro 
Sidonijaus) (1908). Veikalas buvo išspausdintas Švietimo, ministerijos 
žurnale, ir autoriui paskirta aukso medalio premija. Jau šiuo pirmu 
darbu Karsavinas pasirodė linkstąs į viduramžių kultūros istoriją, pa- 
grįstą krikščionybe. Baigęs universitetą, studijavo Italijoje, daugiau Va- 
tikano archyve, pranciškonų ordino ir visokių XII - XIII a. herezijų šal- 
tinius. Studijų rezultatas veikalas „Religinio gyvenimo apybraižos Ita- 
lijoje XII - XIII a.“ (1912). Po to, jau profesoriaudamas, rašė kitą kny- 
gą praplėsti, papildyti tik ką išleistam veikalui. Veikalo pavadinimas 
panašus į pirmojo „Viduramžių religingumo pagrindai ypačiai Itali- 
joje“ (1915). Veikalas ne tiek istoriškas, kiek viduramžių religijos pa- 
grindų dėstymas. Jame, pvz., kalbama apie „viduramžių tikėjimo fon- 
dą“, apie tos epochos vidutiniško žmogaus religingumą, apie skirtumą 
tarp tikėjimo ir religijos. Pagrindinė tema — žmonių tvirtas ir gy- 
vas tikėjimas antgamtiniu (metafiziniu) pasauliu ir santykiavimas su 
juo. Kaip artimas ir „konkretus“ tas metafizinis pasaulis buvo to lai- 
ko žmonėms, Karsavinas rodo cituodamas ir komentuodamas labai gau- 
sius to laiko šaltinius. Daugiausia panaudota XIII a. Italijos šaltinių ir 
kiek mažiau Prancūzijos ir Vokietijos. Veikale išryškėja Karsavino iš 
Vladimiro Solovjovo perimta visavienovės (vseedinstvo, panunity) sam- 
prata, būdinga konservatyviniams rusų filosofams prieš Pirmą pasau- 
linį karą ir vėliau emigracijoje atsidūrusiems. 

Vienas emigracijoje gyvenęs rusų filosofas N. Lossky parašė vei- 
kalą apie visavienovės idėją, pavadintą „Pasaulis kaip organinė vi- 
suma“. Pasauliu filosofas vadina visą tikrovę, medžiaginę ir dvasinę — 
ir įrodinėja, kad joje paskiri reiškiniai subordinuoti visumai ir be 
jos neįmanomi. Taip pat ir visuma negali būti suprasta be savo dalies. 
„Visi reiškiniai, kurie atsitinka pasaulyje, turi vietą tos pačios erdvės 
ir laiko visumoje. Jie visi yra kokiuose nors santykiuose vieni su 

kitais ir sudaro vieną sistemą. Kitais žodžiais tariant, besąryšiniai ir 
net priešiški vieni kitiems pasaulio elementai gali būti, bet jie visi 
turi vieną centrą ir yra kiekvienu atveju iš dalies palenkti vienam 
Aukščiausiam asmeniniam (substantival) agentui“ (58). Toliau autorius 
kalba, kad kaip chaotiškas pasaulis bebūtų kai kuriais aspektais, kitais 
aspektais jis rodo sąryšį, racionalumą, logosą. Tuo keliu Lossky prieina 
prie Absoliuto, kurio klausimas „yra sunkiausia filosofijos problema“ 
(59). Absoliutas jau peržengia pozityvų pasaulį. Jis priklauso metafi- 
ziniam pasauliui ir iš dalies sutapdomas su krikščionišku Dievu. Tuo 
būdu visavienovės Lossky'o mokslas, kaip ir kitų rusų filosofų, at- 
siremia į krikščionišką teologiją ir beveik sutampa su ja. Panaši yra 
ir Karsavino vienovės doktrina, kurią jis grindė savo gilius filosofinius 
- metafizinius ir net istorinius veikalus, 


Jo du minėti veikalai iš viduramžių dvasinės kultūros istorijos, 
kurie abu buvo stažiniai (pirmas magistro, antras daktaro disertacija), 
nustebino Petrapilio akademinę visuomenę — kaip viena jo buvusi 
studentė paliudijo — tyrinėjimo platumu ir moksliniu gilumu. Prof. 
L. Karsavinas ėmė garsėti dideliu mokslininku istoriku ir filosofu. 
Jau pirmuose darbuose pasirodęs su išsiugdyta dvasine savitvarda 
(jo paties sudarytas lietuviškas terminas) žymi visą tolimenę labai 
gausią mokslinę kūrybą. Po minėtų dviejų stažinių darbų Karsavinas 
netrukus pradėjo rodytis su kitais kūriniais. Dar tarp abiejų diser- 
tacijų jis paskelbė trumpą, populiarią viduramžių kultūros apybrai- 
žą (1914). Toliau sekė Įvadas į istoriją (1920). (išverstas į lietuvių 
kalbą). Suartėjęs su vadinamais euraziečiais, parašė kelias mažas stu- 
dijas apie jų sąjūdį, kurių tarpe įdomiausia „Rytai, Vakarai ir rusiška 
idėja“ (1922). Dar vis profesoriaudamas Petrapilyje, parašė ir išleido 
pirmą istorijosofinį darbą Noctes Petrapolitanae (1922). Jo pagrinde 
glūdi vienovės idėja. „Pasaulio vienovė yra pirmesnė už daugeriopu- 
mą, ir šis daugeriopumas prasismelkęs (resolved) vienovėje“ kalba Kar- 
savinas. Pasaulio vienovė jam yra visuotinė vienovė, apimanti pasaulį 
ir kas yra šalia jo ir viršuje — iki Absoliuto. Tai sena helenistinė, jau 
Plotino skelbta idėja, pasisavinta krikščioniškos filosofijos - teologijos 
viduramžiais (šv. Augustino) ir pirmiausia Vladimiro Solovjovo įvesta 
į Rusiją. Čia davė ji pradžią rusiškai filosofinei - teologinei sistemai, 
kurią taip pat rusiškas filosofas F. Stepunas pavadino „Mystische Welt- 
schau“.? Sutarpdęs vienovę su Absoliutu, kuris Karsavinui yra pats 
Dieviškumas (Deity), jis laikė ir žmogišką būtybę dievišką esant. „Są- 
ryšis tarp dieviškumo ir sukurtos žmogiškos būtybės nėra šalia die- 
viškumo, bet pačiame dieviškume. .. Žmogaus visa būtybė yra religinė, 
Visa kas mumyse yra, yra tam tikroje opozicijoje su dievybe ir tam 

tikroje vienybėje su ja“. Žmogaus vienybė su dievybe — pagrindinė 
Noctes Petrapolitanae knygos tema. 

Tais pačiais metais, kada Karsavinas išleido šį veikalą (1922), jis 
buvo su 22 kolegomis suimtas, kurį laiką laikytas daboklėje ir iš- 
tremtas į užsienį. Visas būrys ištremtų profesorių atvyko į Berly- 
ną. Vokietijos vyriausybė svetingai sutiko tremtinius mokslininkus ir 
užsienio reikalų ministras net surengė jiems iškilmingą priėmimą su 
vaišėmis. Su valdžios parama profesoriai tuojau suorganizavo Filo- 
sofijos institutą ir jo pirmininku išsirinko buvusį Maskvos profesorių 
N. Berdiajevą. Institutas, tur būt, neilgai veikė. Jo pirmininkas tuojau 
išvažiavo į Prancūziją ir įsikūrė Paryžiaus priemiestyje. Juo pasekė 
kiek vėliau ir Karsavinas su šeima. Prancūzijoje išgyveno profesorius 
iki 1927 m. pabaigos, kada Kauno universiteto Humanitarinių mokslų 
fakulteto taryba (Karsavino gerbėjo prof. Iz. Tamošaičio paveikta ir 
nuteikta) pakvietė jį profesorium. 

Ir sunkiose tremties sąlygose profesorius nepaleido plunksnos iš 
rankos. Štai po metų jis išleido apie XVI a. pabaigos italų eretiką 
Džiordano Bruno (1600 m. sudeginto popiežiaus Romoje). Aplamai, Kar- 
savinas mėgo gvildenti viduramžių erezijas, nes laikė jas tos pačios 
krikščionybės ideologijos skirtingomis manifestacijomis. Emigracijoje 
parašė jis knygutę apie valdensus — žymiausią XII a. vidurio ereziją. 
Tais pačiais pirmaisiai emigracijos metais (1923) paskelbė Karsavinas 
stamboką knygą „Filosofijos istorija“. Kadangi šiame veikale dėsto 
savo istorijos mokslo sampratą, tai jis tinka kiek arčiau panagrinėti. 

Karsavino istorijos samprata pagrįsta visavienovės idėja. Plačiau- 
sia prasme suprastas istorijos mokslas turėtų aprėpti visą kosmosą, su- 
tvertą visavienovę kaip vieningą besivystantį subjektą. Bet siauresne 
prasme paimta istorija, kokia ji praktiškai ir laikoma, yra, Karsavino 
apibrėžimu, „žmonijos vystymasis kaip vieningas visame laike ir visame 
pasaulyje subjektas“? Vystymasis (procesas) Karsavinui yra esminės 
(kardinalinės) reikšmės sąvoka. Jąja jis pažymi nesiliaujamą kaitą, 
nesiliaujamą tapsmą, kuris kaskart pasidaro vis kitoks. Kaita vyksta 
iš paties subjekto vidaus, neprisidedant jokiems išlaukiniams veiks- 
niams. Vystymosi subjektas nesusideda iš skirtingų dalių, bet sudaro 
nedalomą vienetą; jis yra visas laike, vietoje, su visomis savo kokybėmis 
ir visą aprėpiąs. Toks subjektas yra istorinė asmenybė, potencialiai 
visą apimanti ir kiekviename savo kvalitatyviniame aspekte yra „visa- 
vienovės santrauka“.* Pats vystymasis ir yra subjekto kaita, kai jis 
pereina nuo vieno aspekto į kitą, veikiamas tam tikrų vidujinių veiks- 
nių, be jokios išorinės įtakos. Karsavinas atmeta bet kokius išlaukinius 
veiksnius istorinio subjekto vystymuisi. Kiekvienas istorinis subjektas 
ar individas, k.a. asmuo, šeimyna, tauta, valstybė, yra pagal jo visa- 

vienovės filosofiją, nepakartojama būtybė. Tad visa istorinė tikrovė 
susideda iš individų ar subjektų, kurie tarp savęs susipynę, tačiau sky- 
rium vystosi. Kiekvienas jų turi visumą embrioninėje formoje, ir nėra 
jokių išlaukinių santykių tarp. jų. 

Iš to istoriosofinio Karsavino teigimo: išplaukia jo neiginys prie- 
žastingumo istorijoje, nes priežastingumas būtų kokio išlaukinio fakto 
įtaka besivystančiam subjektui ar individui. Pvz., jei dvi tautos veikia 
kita kitą ar tik viena tauta veikia kitą, tai reiškia, kad jas abi liečia 
koks nors bendras aukštesnis veiksnys, kaip kultūra, žmonija, kosmo- 
sas; tad kas tuo požiūriu svetima tautai, yra tam tikra prasme 
jai „sava“. Nuolatinis vystymasis tautos eina iš jos pačios ir niekuomet 
netampa mozaika, sudaryta iš išlaukinių poveikių. Taip pat gamtos 
įtaka tautoms nėra išlaukinė. Pagal Karsaviną „Gamtinės sąlygos, visas 
materialinis gyvenimas, papročiai ir kiti visokeriopi veiksniai veikia 
tautos istorinį vyksmą ne paskirai paimti, bet jų visuma, atsiliepianti 
žmonių sąmonėje ir transformuota į socialinę psichiką“? Tai įvyksta 
todėl, kad gamta ir žmonija (kartu paimtos) sudaro aukštesnį sub- 
jektą, makrokosmą, ir šis sudaro žmogaus mentalitetą. 

Karsavinas įrodinėja, kad kas nauja istoriniame vyksme, vis atsi- 
randa iš nebuities, kitaip nebūtų nieko naujo. Iš šio teigimo jis išveda 
ir istorijoje įsigyvenusios genezės neigimą. Genezė Karsavinui yra se- 
nų dalykų kombinacija ar jų sintezė. Pvz., pagal genezę įrodinėja- 
ma, kad krikščionybė kilo iš helenistinės ir žydų (judaizmo) kultūros 
„sintezės“. Pagal Karsaviną išeitų, kad krikščionybė buvo individuali- 
zacija visavienovės tam tikru istoriniu momentu. 

Su savo visavienovės idėja Karsavinas gražiai suderina ir indivi- 
dualizuojančius ir generalizuojančius metodus istorijoje. Pagal jį, gene- 
ralizacija yra individualizacija aukštesnio subjekto žemesniųjų subjek- 
tų daugybėje.“ Bendrinės, generalizuojančios sąvokos istorijoje yra tik- 
roviškos, ne abstraktinės, ne izoliuotos nuo paskirų reiškinių. 

Karsavino visavienovės filosofijoje vystymuisi skiriama pirmau- 
janti vieta. Vystymosi paskirtis yra realizacija viso kosmoso kūrinių 
visavienovės kaip Abosliuto individualybės. Bet empiriniame pasau- 
lyje tas tikslas nepasiekiamas. Jis realizuojamas superempirinėje sferoje, 
kur Absoliutas kaip absoliutinis Gėris pats pasiduoda pasauliui, atperka 
jį įsikūnijimu ir daro tobulą. Tobulumas nereiškia chronologinės vys- 
tymosi pabaigos. Netobulam, istoriniam subjektui idealas visuomet 
stovi prieš akis ir amžinai realizuojamas „begaliniame skaičiuje indi- 
vidualybių“, sako Karsavinas. Bet idealas netrukdomas tapti realy- 
be, aukštesne už tapsmo aspektą ar istorinį procesą, kuriame jis glūdi. 
„Visavienovėje, kiekvienoje jos stadijoje tapsmas ir baigmė, tobulėji- 
mas ir tobulumas sutampa“. 

Karsavino vystymosi samprata griežtai skiriasi nuo pozityvistų pro- 
greso sampratos. Visavienovėje kiekvienas vystymosi momentas pri- 
pažįstamas kokybiškai lygus kiekvienam kitam, ir nė vienas jų ne- 
laikomas pakopa perėjos į pabaigą. Patirties, empirinėje sferoje isto- 
riniai momentai (tarpsniai) turi visokeriopą vertę pareinamai nuo to, 
kokioje apimtyje pasireiškia juose visavienovė. Istorija kiekvieno in- 
dividualumo turi momentą pilniausios visavienovės apraiškos ir va- 
dinamo Vystymosi apogėjumi. Kuris istorinio individualumo vysty- 
mosi tarpsnis yra apogėjus, galima spręsti „iš jo specifinio santykio su 
Absoliutu“ (teisingumu, gėriu, grožiu), kuris tik religiškai tegali būti 
suprastas. Kadangi visuotinis istorinis vyksmas yra dievažmogiškas, 
tai kriterijus jo apogėjui tėra išreikštas asmenyje, kuris reiškia Ab- 
soliutą empiriniame pasaulyje, t.y. Kristuje. Todėl visa žmonijos is- 
torija, Karsavino supratimu, yra „empirinis tapsmas ir nykimas žemiš- 
koje Kristaus Bažnyčioje“" Iš čia seka jo išvada: istorijos mokslas 
turi būti religinis ir dar ortodoksinis. 

Karsavino istorijos filosofija, pagrįsta jam brangia visavienovės idė- 
ja, gauna krikščionišką - religinį aspektą, kokį turėjo didieji krikščio- 
nys galvotojai, ypačiai jo pamiltas Mikalojus Kuzanietis (Nicolaus Cu- 
sanus) (1404-1464). Karsavino istorijos filosofija supinta su teolo- 
gija, ir jis joje pasirodė esąs daugiau filosofas - teologas nei istorikas. 

Perdėm teologiniu galima laikyti jo stambų traktatą „Apie Prad- 
menis“ (O Načalach). Jame dėstė Karsavinas mokslą apie Dievą, 
tvėrimą ir tvarinius ir tuo būdu filosofiškai pagrindė Trejybės dog- 
mą. Jis pasistengė įrodyti, kad toje dogmoje glūdi ryškiausia krikščio- 
niškos pasaulėžiūros tiesa. Veikalas pasirodė 1928 m. ir vokiškame 
vertime su pakeista graikiška antrašte „Peri Archon“ ir paantrašte 
„Ideen zur christlischen Metaphysik“. Šis veikalas išleistas Lietuvoje 
(Klaipėdoje), kur ir pats autorius jau buvo pradėjęs dirbti Kauno 
universitete, 

Lietuvoje Karsavinas vainikavo savo filosofo - teologo kūrybą pas- 
kutiniu veikalu „Apie Asmenybę“ (1929), išleistu Humanitarinių moks- 
lų fakulteto. Veikalas nepadarė įspūdžio mūsų visuomenei, nes liko 
nesuprastas net ir akademinių sferų. Bet Karsavinas buvo suprastas 
ir įvertintas kaip labai iškilus mokslininkas, kai jis nuostabiai trum- 
pu laiku (per dvejus metus) išmoko lietuvių kalbą, pradėjo skaityti 
paskaitas lietuviškai ir užsimojo rašyti plačią Europos kultūros istoriją. 


2. Karsavino viduramžių kultūros istorijos pagrindai 


Karsavino Europos kultūros istorija, apimanti maždaug tūkstantį 
metų, atseit, viduramžius, yra perdėm originaliai parašytas darbas. 

Nors autorius tesirėmė daugiau gausia literatūra ir antraeiliais šalti- 
niais, tačiau visą panaudotą medžiagą savaimingai „perdirbinėjo“ pagal 
savo istorijos sampratą. O ta jo fundamentalinė istorinio vyksmo idėja 
visavienovė raudonu siūlu traukiasi per visus penkis tomus. Pagal 
ją istorinis vyksmas iš esmės nedalomas kontinuumas, ir jame pir- 
mauja dvasinė kultūra, kuri Europos istorijoje yra krikščioniška. Štai 
pirmo tomo įvade jis rašo: „Galima, be abejo, įvairiai žiūrėti į religi- 
jos klausimus ir nevienodai vertinti Vakarų Bažnyčią; bet didžiausia jos 
istorinė reikšmė visai aiški, kaip aišku ir tai, kad tik krikščionybę 
tetyrinėdamas istorikas randa tikruosius europiečių kultūros, krikščioniš- 
kos kultūros pradus. Tai nieko, kad XIX a. „švietėjai“ niekino tikė- 
jimo problemas ir ypatingą dėmesį kreipė į socialinį ir ekonominį gy- 
venimą. Objektyvaus mokslo ir bendrojo kurso uždaviniai visai ki- 
toniški“. 

Gal būt Karsavinas turėjo tikslą pateikti lietuviams visą Euro- 
pos kultūros istoriją, neišskiriant ir Lietuvos. Tačiau iki 1940 m. bol- 
ševikinės okupacijos jis tesuskubo išleisti 5 tomus (paskutinį tomą 
dviem pustomiais) ir turėjo paruoštą spaudai 6 tomą, skirtą reforma- 
cijos laikmečiui. 

Pirmą tomą laikė Karsavinas įvadiniu į Europos kultūros istori- 
ją, kuri, pasak jį, prasidėjusi IX-X a. Jame dėstoma jos užuomazga 
ir vaizduojami trys elementai ją sudariusieji: Romėnų imperija, krikš- 
čionybė ir barbarai. Tai tradiciniai europiečių istorikų kartoti iš vi- 
sos Europos pradininkai, o ne vien jos kultūros. (Tik vokiečiai au- 
toriai vietoje barbarų žodžio sakydavo germanai.) 

Pradeda nuo Romos imperijos socialinės ir ekonominės santvar- 
kos pirmaisiais mūsų eros amžiais. Dalykas dėstomas ne schema- 
tiškai, bet pateikiant konkrečius pavyzdžius iš romėnų gyvenimo. Įter- 
piama ir politinė trupančios imperijos būklė, ypač kalbama apie įvy- 
kius, susietus su imperatoriaus Diokletiano vardu. Paberiama daugybė 
užuominų iš vėlyvosios imperijos autorių raštų. Daugiau jų duodama 
iš V a. Galijos poeto Apolinaro Sidonijaus. Pažymima ir imperijos 
barbarėjimas, smelkiantis į ją germanams. 

Esminė pirmo tomo dalis yra dvasinė kultūra Romos imperijos 
paskutiniaisiais jos gyvavimo amžiais. Prieš kalbėdamas tąja tema, 
Karsavinas paliečia mokslininkų nemaža svarstytą Romos imperijos 
žlugimo problemą ir pridurmai pasisako, kaip ji turėtų būti svars- 
toma pagal jo paties istorijos mokslo sampratą. Pasak Karsaviną, is- 
torikas neturėtų ieškoti imperijos žlugimo „priežasčių“ ar „faktorių“. 
Tai būtų bergždžios pastangos. Istorikui reikia tik „paprastai apra- 
šyti, kaip imperija žuvo, ir kokie buvo charakteringi to proceso bruo- 
žai“ (I, 44). Ir aprašinėja jis ją iš visų pusių; apibūdina imperato- 


59 


rius, didikus ir jų gyvenimą dvaruose, primena poetus, literatus, fi- 
losofus, teisininkus ir jų kūrinius. Daugiau linkstama kalbėti apie 
literatus, nors jų kūryba ir žemai vertinama. Karsavinas maišo ro- 
mėnų autorius pagonis su krikščionimis ir tuo būdu nežymiai veda 
imperiją iš pagonybės į krikščionybės laikmetį. Šiuo atveju jaučiama 
profesoriaus istorijos vyksmo samprata: istorija yra nenutrūkstamas 
tapsmas. Krikščionybė nepakeitė iš esmės Romos imperijos gyvenimo, 
Ji nekilo iš krikščionybės ir judaizmo sintezės, kaip dažnose istorijose 
mokoma, bet tik „įvykdė“ juos. Krikščionybė nepakeitė vieno pa- 
saulio kitu, bet atgaivino tą patį mūsų pasaulį, pakeisdama jo iš- 
vaizdą. Krikščionys gimsta iš senos žmonijos ir ją transformuodami 
tampa nauja žmonija. Nebeliko nei heleno, nei žydo, bet gimė nau- 
ja krikščioniška kultūra, o joje išsitenka ir buvusis žydas ir buvusis 
helenas“ (I. 62). Kaip krikščioniška kultūra gimsta romėniškame pa- 
saulyje, Karsavinas rodo pakitimu pagoniškų apeigų krikščioniškomis 
(pvz., pagoniška Neįveikiamos Saulės gimtuvės — Natalis Solis invicti — 
šventė, švęsta gruodžio 25 d., nuo IV a. virto mūsų Kalėdomis), ir 
krikščionių mąstytojų pasisavinimu senų romėnų, daugiausiai hele- 
nistinių, doktrinų. Šiuo paskutiniu klausimu mūsų autorius labai 
plačiai kalba. Tad jo didelės istorijos pirmas tomas panėši į patro- 
logiją, atseit, Bažnyčios tėvų mokslą. Išnagrinėjamos helenistinės fi- 
losofijos doktrinos, k.a. gnosticizmas, neoplatonizmas, manicheizmas su 
jų garsiausiais atstovais. Giliai, originaliai doktrinų tarpe aiškinamas 
Trejybės dogmos atsiradimas. Ji buvo išaiškinta jau IV a., pagarsin- 
ta Antrojo bažnytinio visuotinio susirinkimo (381 m.) simboliu ir su- 
formuluota didžiųjų graikų mąstytojų (Origeno, Atanazo iš Alek- 
sandrijos, Basiliaus, Grigaliaus iš Nisos ir vakariečių Tertulijono ir 
iš dalies Augustino)“. Karsavinas iš savo pusės skiria Trejybės dog- 
mos aiškinimui porą puslapių su viršum. Jis Ją veda iš Dieviškojo 
pažinimo, kuris jam yra ir žmogiškas pažinimas bei jo aiškinimas. Iš 
to Karsavinas drįsta daryti itin originalią išvadą: „Kadangi Dieviško 
Pažinimo aprašymas yra ir žmogiško pažinimo aprašymas, tai net ateis- 
tas gali bei turi pripažinti gnoseologišką Trejybės reikšmę“ (I, 115). 
Karsavino patrologija yra helenistinių filosofų mokslo nagrinėji- 
mas. Pagal juos dėsto jis gan abstrakčiai ir Bažnyčios mokslo pagrin- 
dus. Priėjęs prie Vakarų Bažnyčios tėvų mokslo, jis darosi aiškesnis. 
Jam ir vakariečiai autoriai yra arčiau realybės, nes jie „ypačiai do- 
mėjosi konkretesnėmis problemomis, susijusiomis su empirišku gyve- 
nimu“ (I, 153). Iš vakariečių tėvų Karsavinas išskirtinai visašališkai 
nagrinėja šv. Augustiną ir pagal jį dėsto romėniškos krikščionybės 
su popiežiaus primatu susidarymą. Tiesiog klasiškai analizuoja Au- 
gustino De Civitate Dei veikalą ir dar Confessiones. Pagal šį pasku- 

tinį duoda Šventojo asmens ir mokslininko nuostabų vaizdą, jo vidaus 
(sielos) biografiją. Iš abiejų kūrinių pateikia skaitytojui daugybę iš- 
traukų. „Šv. Augustinas individualiomis mintimis ir individualia sis- 
tema tiesiog išugdė visą Vakarų teologiją“ — sako profesorius (I. 157). 

Su Augustinu ir dar kitais Vakarų autoriais Karsavinas rodo, kaip 
ant krikščionybės pagrindo kūrėsi Europa ir jos kultūra. Tam reika- 
lui jis labai suglaustai apžvelgia įvairių Europos tautų žilą praeitį, 
ypačiai keltų ir germanų. Apie germanus kalbėdamas, nagrinėja Ce- 
zario žinomą veikalą De bello Galico ir Tacito Germania. Griežtai 
paneigia XIX a. mokslininkų prasimanytą markos bendruomenės 
mokslą, kuris dar ir šiandien kyšoja marksistinėje istorijografijoje 
kaip josios vienas „kanonų“. 

Krikščionybės kuriamos Europos Karsavinas nurodo tris svarbes- 
nius centrus: Roma su popiežium priešakyje, anglosaksiškoji Britani- 
ja ir Frankų valstybė. Iš paskutinės išaugo Karolingų imperija, kuri 
buvo „pirmiausia politiška Europos kultūros forma“ (I, 321). Jai iš- 
kilti padėjo išlikusi vienos imperijos ir vienos krikščionybės kultū- 
ros idėja, 

Nuo antro tomo pradedama jau tikroji Europos istorija nuo VII a., 
jos kultūra. Ji užsimezgė Prancūzijoje, kaip Karsavinas tai gražiai 
nusako: „VII-VIII a. Francija tai tikroji (Europos) Kultūros gimtinė, 
lopšys, tų amžių istorija — Europos kūdikystės gadynė“ (II, 15). Kaip 
jam įprasta, jis vaizduoja to meto kultūrą pagal autorių kūrybą ir 
plačiai kalba apie Venantijų Fortunatą (a. 530 — po 600) ir Grigalių 
Turietį (a. 538 -594). Paminima ir airių vienuolių veikla Frankonijoje, 
kaip Kolumbo, Vinfrido-Bonifacijaus, kurie padėjo frankams krikščio- 
niškai bręsti. Su kultūrine ir religine istorija supinama ir politinė — 
Merovingų ir Karolingų laikmetis. Priduriama Karolingų karalių ry- 
šiai su Roma, ir tuo būdu aptariamas Karolio D. vainikavimas im- 
peratoriumi (800). Tiesa, neryškinama jo karūnavimo europinė reikš- 
mė. Bet išaiškinama garsaus VIII a. dokumento, vad. Donatio Cons- 
tantini prasmė ir pažymima, kad Romos popiežiaus valdoma Vakarų 
Bažnyčia turėjo tendenciją tapti išnykusios imperijos pakaitalu. 

Karsavinas buvo istorikas ir kartu filosofas, ir jo filosofija, pa- 
grinde religinė, prasikiša dažnuose istorijos puslapiuose. Štai ir kal- 
bėdamas apie Karolingų imperijos ekonominę - socialinę santvarką, 
jis samprotauja filosofiškai apie socialų asmenį (II, 116). Jis yra jam 
sociali grupė, turinti socialią sąmonę ir veikianti kaip socialus indi- 
vidas. Tokia socialaus asmens samprata atitinka jo visavienovės moks- 
lą. Jis itin pabrėžia skirtumą jo suprantamo socialaus asmens ir Mark- 
so mokslo, kuriam socialus asmuo yra individas ar individų grupė — 
visai į kits kitą panašūs daiktai, nuobodūs „klasės egzemplioriai“. Trum- 

pai užsiminęs apie socialų asmenį, Karsavinas pastebi: „Norint visai 
išaiškinti socialios grupės prigimtį ir struktūrą, reikia išdėstyti filosofiš- 
koji asmens teorija. Tai aš padariau rusiškame savo veikale „Apie As- 
menybę“ (O Ličnosti).“ 

Kalbėdamas apie Karolingų renesansą, kurį dėsto pagal žymiųjų 
autorių veikalus, Karsavinas svarsto giliai, filosofiškai ir Filiogue moks- 
lą (II, 144). Pridurmai jis aiškina, kodėl tas žodis buvo įterptas į Ti- 
kėjimo Išpažinimą (Credo) Vakarų Bažnyčioje ir paliko svetimas 
Rytų Bažnyčiai. 

Po ilgos Karolingų renesansui skirtos dalies pereinama vėl prie 
politinės istorijos nuo Karolio D. įpėdinių, ir ji dėstoma perdėm 
komplikuotai, minint visą galeriją valdovų. Bet paskutinių Karolingų 
tarpusaviuose santykiuose, jų rungtynėse bei kovose autorius įžiūri 
pagrindinę tendenciją: žmonės tikėjo esant imperiją, nors jos faktinai 
nebebuvo“. Mat, „ideologija gyvuoja ilgiau kaip ją motyvuojąs fak- 
tas“ (II, 218). Ir popiežiai vis stengėsi karūnuoti Karolingus impe- 
ratoriais, gaivindami imperiją. 

Daug vietos skiriama būdingai viduramžių ekonominei ir visuo- 
meninei santvarkai — feodalizmui. Daugiausia kalbama apie prancū- 
zišką feodalizmą. Gal būt, daugiausia pasinaudojo prancūziška tuo 
klausimu literatūra. Platesnis už feodalizmą skyrius „Dvasinė X- 
XI a. kultūra“. Čia autorius kaupia daug autorių su jų raštais, teikia 
daug ištraukų, paimtų iš jų veikalų. Apžvelgiama to meto grožinė 
literatūra, ypačiai prancūziškoji chanson de geste, suminimi vienuo- 
lynai, kur daugumas literatūrinių veikalų kilo. Kadangi Karsavinui 
dvasinės kultūros branduolys yra filosofija - teologija, tai jis šioje 
vietoje įveda ypatingo pavadinimo skyrių „Dialektikai, eretikai ir 
Šv. Anselmas“. Kaip antraštė rodo, jis Canterbury vyskupui Ansel- 
mui (1033-1109) skiria daugiausia vietos. Jis vadinamas „antruoju 
Augustinu“, „genialiu metafiziku“ ir jo metafizikos mokslas nagri- 
nėjamas net 18 puslapių su viršum. Dvasinės kultūros apžvalga bai- 
giama asketizmo apraiškų aprašinėjimu. Išskirtinai kalba apie iš Kliuni 
vienuolyno ėjusį sąjūdį, kur siekta Bažnyčios reformų. Reformų bren- 
dimu Vokietijoje, imperijos iškilimų, jos karaliaus Henriko III žygiu 
į Romą ir karūnavimusi imperatoriumi tomas ir baigiamas. 

Trečiasis tomas pradedamas XI a. viduriu ir baigiamas XII am- 
žiumi. Tai laikas, kada baigtinai susiklostė Vakarų viduramžinė kul- 
tūra, ir apie ją Karsavinas plačiai kalba. Tas pusantro šimto amžiaus 
laikotarpis paženklintas ir didžių įvykių, kurie šiame tome giliai na- 
grinėjami. Pirmas jų Rytų ir Vakarų Bažnyčių skilimas (1054). Jis 
dėstomas apžvelgus basimezgančią krikščionišką - germanišką kultūrą 
imperatorių Salijų laikais (1024-1125). Autorius kalba šioje vietoje 

apie garsų Hamburgo- Bremeno arkivyskupą Adalbertą (1000 - 1072) 
ir jo kultūrinę veiklą paženklino originalia mintimi. „(Jis) kėlė 
aikštėn germaniškos krikščionybės, vadinasi, krikščioniškosios germa- 
niškos kultūros klausimą, kurį daug vėliau, XVI a., ėmė spręsti (vėl 
nesąmoningai) Liuteris“ (III, 8). Ryšium su imperatorių Salijų dinas- 
tijos istorija paliečiama ir Bažnyčios reformos sąjūdžio pradžia Vo- 
kietijoje (Hirsau vienuolyne) ir Romoje (popiežiaus Leono IX). 

Su bažnytinės schizmos dėstymu Karsavinas įžengia į jo dvasiai 
labai artimą sritį. Jis apmeta trumpu, bet giliu žvilgsniu amžių slink- 
tyje susidariusius skirtumus tarp abiejų Bažnyčių ir trumpai for- 
muluoja išvadą: „Per daug jau atsiknojusios buvo abidvi bažny- 
čios ir jomis besireiškinačios kultūros“ (III, 14). Iš to „atsiknojimo“ 
ir įvyko schizma. Jei Karsavinas būtų gyvenęs iki popiežių Jono XXIII 
ir Pauliaus VI laikų, jis gal būtų išaiškinęs taip pat giliai ir pagrįstai, 
kodėl po 900 metų skilimas abiejų pusių pradėtas ignoruoti ir abi- 
pusiai ekskomunikos raštai anuliuoti. 

Nuo schizmos pereinama prie Bizantijos istorijos XI a. ir ry- 
šium su ja prie artimųjų Rytų ir prie užkariautojų turkų Sel- 
džiukų juose atsiradimo. Plačiu užmoju pakalbama apie krikščionims 
šventųjų vietų lankymą, ypačiai jų traukimą į Šventąją Žemę ir jos 
centrą Jeruzalę. Pavaizduojamas ir prancūzų maldininkų traukimas 
į Ispaniją prie Šv. Jokūbo karsto (St. Jago da Campostella) ir ko- 
voti su mahometonais (saracėnais). Iš piligrimažo brendo kryžiaus 
karo mintis Europoje, ypačiai prancūzų visuomenėje. 

Laikydamasis istorikams įprastos chronologinės eilės, Karsavinas 
įterpia į kryžiaus karų sąjūdžio pradžią didelį Vakarų viduramžių 
istorijos reiškinį — kovą dėl investitūros. Kova išvedama iš aske- 
tinio sąjūdžio, prasidėjusio vienuolynuose ir įsiskverbusio į popiežiaus 
kuriją. Kova dėl investitūros vėl duoda autoriui progos kalbėti apie 
skirtumą tarp rytietiškos ir vakarietiškos Bažnyčios ir ryšium su tuo 
apibūdinti didelį kovotoją dėl Bažnyčios reformos — popiežių Gri- 
galių VII. Jis duoda nuostabią popiežiaus charakteristiką, kokią retas 
istorikas yra davęs (III, 48-53) „Grigaliaus VII ne tik karšto ideologo 
bei valdingo despoto, bet ir didelio svajotojo fantasto būta“ (III, 51). 
Gabiai supinama kova dėl investitūros su vokiečių imperatoriais, ypa- 
čiai Henriku IV, ir tuo būdu rodoma, kad tai buvo konfliktas dvie- 
jų universalinių galybių. 

Kovos pabaigą, Vormso konkordatą (1122) autorius vaizduoja kom- 
promisiniu aktu, kur kurija „neužmiršo Grigaliaus programos (pa- 
vergti valstybę Bažnyčiai), bet jos neskelbė“ III, 93). Dėl to ir tai- 
ka tarp bažnyčios ir imperijos galėjo būti sutarta. 

Po kovos dėl investitūros tęsiama kryžiaus karo ruoša. Nurodo- 

mos įvairios kryžiaus karo priežastys, motyvai, neikskiriant ir ekono- 
minių (feodalizmo). Tačiau jis pastebi: „Istoriko dalykas ne istorinio 
proceso priežastys ir motyvai, bet pats tas procesas, kur visi „mo- 
tyvai“ išeina ir kur visi jie sueina, Tas procesas pasireiškia pir- 
ma čia vienu „motyvu“, čia kitu; ir ne tiek jau svarbu, kur koks 
„motyvas“ pirma pasireiškė“ III, 107). Tai vis Karsavino turimo isto- 
rinio vyksmo aptartis. 

Pats pirmo karo pavaizdavimas su įvairiomis smulkmenomis ir 
šaltinių ištraukomis skaitomas lyg kokia trumpa novelė. Vaizdžiai 
papasakojama ir apie kryžininkų valstybių kūrimą. O kryžiaus karų 
atneštos permainos Europai pavadintos Karsavinui neįprastu termi- 
nu — ekonomine Europos revoliucija. Jo daugiausia kalbama apie 
miestų iškilimą XII a. Miestai keitė visuomeninį gyvenimą ir padėjo 
ant feodalizmo pagrindo darytis valstybėms. Pasakojama, kaip susi- 
darė valstybės Skandinavijoje, pietų Italijoje (normanų), Anglijoje ir 
Prancūzijoje. Prancūzijos susidarymas amžių slinktyje iš mažo Kape- 
tingų Isle-de France domėno (aplink Paryžių) yra tiesiog pavyzdys 
viduramžių valstybių kilmei iš feodalizmo. Karsavinas ta savo mjs- 
linga fraze pagrindžia istorinį procesą: „Feodalinė valstybė galėjo gy- 
vuoti todėl, kad nevisai feodalinė buvo“ III, 201). 

Didžiausia tomo dalis (212-387) skirta dvasinei kultūrai XII a. 
Klasiškai išdėstyta gotiškos architektūros kilmė ir jos dvasinė pras- 
mė, atitinkantį laiką. Ji kildinama iš Prancūzijos ir per klaidą bu- 
busi italų humanistų paniekinamai pavadinta gotiška, tariant, ger- 
maniška. To meto filosofija, teologija su autorių sistemomis, vadina- 
moji kurtuazinė literatūra, kurta prancūzų goliardų, vagantų, vokiš- 
kų minesingerių, nauji vienuolynai (cistercijiečių, premonstratiečių), 
erezijos, k.a. katarų, valdensų, — visa tai plačiai, žiningai išdėstyta, 
dokumentuotai pagrįsta. Žodžiu tariant, XII a. Europos kultūrai ši to- 
mo dalis yra didelės vertės. 

Tomas baigiamas Hohenštaufenų imperijos susidarymu ir jos 
iškilimu su imperatorium Friedrichu Barbarosa. Plačiai išdėstoma 
šio imperatoriaus valdžia Vokietijoje, kovos su popiežiais Italijoje ir 
jo surengtas trečias kryžiaus žygis (1189-90 m.). Kadangi šiame 
žygyje dalyvavo Anglija ir Prancūzija su jų valdovais (anglams va- 
dovavo žymusis jų karalius Richardas Liūtaširdis), tai pakalbama ir 
apie šių kraštų istoriją XII-XIII a. sąvartoje. Atpasakojamas Ho- 
henštaufenų įsiviešpatavimas pietų Italijoje, ir pačiame gale mini- 
mas ketvirtas kryžiaus karas su Konstantinopolio užkariavimu ir Lo- 
tynų imperijos įkūrimu (1204). 

Ketvirtas tomas pradedamas popiežium Inocentu III (1198-1216) 
ir baigdamas Dante Alighieri (1265 - 1321), vadinasi, jis apima XIII a. 

Šis amžius vieno Amerikos istoriko (Walsh) pavadintas „didžiuoju 
amžiumi, koks kada yra buvęs“. O kitas taip pat Amerikos istorikas, 
žymus Harvardo universiteto medievistas Ch. H. Haskins (1870 - 1937) 
nuo jo ir dar prisidūręs XII a., pradėjo renesanso laikus. Karsavinui 
šis amžius viduramžių dvasios suklestėjimo laikas. Jis pasireiškė jau 
Inocento III laikais, kai šis popiežius sekė Grigaliaus VII pėdomis 
ir steigė „Dievo karalystę“ žemėje politinėmis priemonėmis. Tai rodo 
autorius apmesdamas trumpu žvilgsniu politinius įvykius Europoje 
su popiežiaus įsikišimu į juos. Čia paliečia autorius ir Livoniją, kur 
kūrėsi bažnytinė Rygos vyskupo Alberto valstybė su kalavijuočių or- 
dinu. Pakalbama apie Inocento III įsikišimą į Livoniją. 

Pati to amžiaus kultūra pradedama elgetaujančiais ordinais, pran- 
ciškonais ir domininkonais. Jie apibūdinami daugiau jų steigėjų bio- 
perdėm konservatyviai, galima sakyti, hagiografiškai (primenanti vi- 
duramžiais rašytas šventųjų biografijas). Šv. Domininko biografija 
daug trumpesnė. Prie pranciškonų ir domininkonų ordinų istorijos 
pridurta ir inkvizicija, popiežiaus Grigaliaus IX įsteigta. Apie in- 
kviziciją, jos veiklą autoriaus vengta plačiau kalbėti. 

Tęsdamas Hohenštaufenų trečiame tome pertrauktą istoriją, pla- 
čiai dėsto Vokiečių imperijos laikus iki XIV a. pradžios. Visašališkai 
aprašinėja Friedricho II politiką pietų Italijoje, kovas su popiežiumi 
ir kryžiaus žygį. Plačiai apžvelgiama vidurinės ir šiaurinės Europos 
istorija, į kurią įtraukiama ir senoji Prūsija, pamini kryžiuočių or- 
dino įsikūrimą joje. Nors šis dalykas tik prabėgomis kliudytas, ta- 
čiau taikliai atpasakotas (tik lietuviai neišskirti ryškiai iš prūsų). 
Plati Vokiečių imperijos apžvalga baigiama Habsburgų įsviešpatavi- 
mu Austrijoje. 

Karsavinas istorikas su stipriu filosofiniu ir teologiniu polinkiu 
pradeda ir platų ekonominės ir socialinės istorijos skyrių giliu sam- 
protavimu apie tuo metu turėtus Bažnyčios ir imperijos tikslus. Įdo- 
mus jo Bažnyčios ir imperijos siekimų gretinimas: „Bažnyčiai pir- 
miausia rūpėjo religinis žmonių uždavinys, jos pačios aiškinamas; iš 
esmės nereikėjo jai perdaug konkretinti politinės savo valdžios bei 
pirmenybės. Imperija, atvirkščiai, galėjo pasitenkinti abstrakčia re- 
liginės misijos idėja; svarbiau jai buvo reali valdžia“ (IV, 172). 

Apie ekonominį gyvenimą kalbėdamas, profesorius iškelia pagyvė- 
jusią tarptautinę prekybą, kurią gyvino iš tolimų kraštų atveža- 
mos prekės. Ryšium su prekyba augo ir miestai ir juose susidari- 
nėjo buržuazinis sluoksnis. Jis ugdė ir naujoviškus amatininkų vers- 
lus ir naujovišką kultūrą, skirtingą nuo ankstesnės viduramžių. Pa- 

žymimas miestų augimas, ryšium su vokiečių varyta slavų ir baltų 
kraštų kolonizacija ir jų sąjungos, hanzos įsigalėjimu Baltijos jūros 
prekyboje. Itin pabrėžiamas Gotlando salos pirklių dalyvavimas pre- 
kyboje su rytų Europos miestais, k.a. Novgorodu, Smolensku, Po- 
locku, Vitebsku. 

Po Anglijos ir Prancūzijos istorijos XIII amž. apžvalgos ima- 
si labai plačiai kalbėti apie XIII a. kultūrą, kaip tam laikmečiui 
dera. Karsavinas pradeda dėstyti kultūrinį gyvenimą grįždamas prie 
Paryžiaus universiteto, kurio pradžią aprašė trečiame tome. Aptaria- 
ma jo organizacija ir kartu pradžia ir steigimas kitų universitetų 
XIII a. Ne tiek aukštojo mokslo organizavimas rūpi mūsų profesoriui, 
kiek visokios sistemos ir jas kūrusieji mokslininkai. Jis kreipia dėmesį 
pranciškonams ir domininkonams, davusiems universitetams daug pro-. 
fesorių, sukūrusių žymių tiems laikams veikalų. Čia aptariamos to- 
kios įžymybės, kaip Bonaventūra (1221-1274), Roger Bacon (1214-1299), 
Raimund Lull (1232/36-1315), Tomas Akvinietis (12247-1274), Al- 
bertas Didysis (1193 ar 1207-1280), Duns Scott (1265? -1308) ir kiti. 
Jis juos skirsto į platonininkus ir aristotelininkus. Pirmieji jam bu- 
vo daugiau „konservatoriai“, atstovavę maždaug senai bažnytinei sis- 
temai, kuriai pagrindus nutiesė šv. Augustinas. Antrieji, aristoteli- 
ninkai buvo novatoriai, įsisavinę per arabus į Europą atėjusį Aris- 
totelio mokslą. Didžiausi novatoriai buvo Albertas D. ir jo mokinys. 
Tomas Akvinietis. Apie juos Karsavinas plačiausiai kalba ir patei- 
kia skaitytojui, galima sakyti, ištisus traktatus. Pirma išdėstęs Al- 
berto mokslą ir pažymėjęs jo skirtumą nuo augustiniško neopla- 
tonizmo, Karsavinas daro išvadą, kur, subendrinęs Alberto ir Tomo 
mokslus, kalba: „Alberto ir Šv. Tomo reforma mokslui bei filosofijai 
sveikaton išėjo: išvadavo mokslą iš teologijos įtakos. Pačią teologiją 
darė toji reforma proto atžvilgiu hipotetiniu žinojimu. Dvejopos tie- 
sos Albertas ir Tomas neskelbė, bet — dvejopo žinojimo teoriją, kaip 
XIX a. Kantas. Tai sutiko su vyraujančiomis Europos kultūros ten- 
dencijomis, bet tikėjimą, be abejo, silpnino“ (IV, 381). 

Išskirtinai plačiai išdėstytam Tomo Akviniečio aristoteliškam moks- 
lui jaučiama Karsavino neigiama pažiūra. Mat, jis nesiderino su jo 
paties visavienovės mokslu, kur jam filosofija maišėsi su teologija. 
Tuo tarpų Tomas atskyrė filosofiją nuo teologijos. Kaip Karsa- 
vinas įrodinėja, Tomas laikė teologijos pagrindus protu neįrodomus 
ir tik tikėjimu, autoritetu paremtus. „Tomas išvadavo filosofiją iš teo- 
logijos jungo ir reikalavo, kad pirmojoj tik protu tesivadoyautų. Bet 
teologija buvo jam nebe scientia effectiva, o autoritetu remiąsis 
mokslas“ (IV, 400). Tuo būdu Tomas susino ir silpnino teologiją. Kai 
palyginame Karsavino Šv. Augustino ir Šv. Tomo mokslų dėstymus, 

tai įsitikiname, kad pirmajam jis teikia pirmenybę. Neoplatonizmu 
paremta filosofija - teologija artimesnė mūsų autoriui nei aristoteliz- 
mu grindžiama. Augustino mokslo didybė glūdi — pasak Karsaviną 
— jo sutapime su Europos kultūra. „Augustinas tarytum koncentruoja 
svarbiausias Europos kultūros potencijas, jos didybes, pavojus ir trū- 
kumus. Tad atnaujindama augustinizmą Europos kultūra randa pati 
save. Augustinizmas ne jos augimo „faktorius“, bet esminis momentas“ 
(I, 17). 

Į XIII a. kultūrininkus įtraukia Karsavinas ir to laiko mistikus. 
Iš daugybės jo suminėtų vardu jis išskirtinai plačiai išdėsto vokiečio 
Eckeharto (1260-1327) mokslą. Su meistro Eckeharto mokslo pavaiz- 
davimu Karsavinas pasineria į gilią metafiziką ir pats atveria savo 
metafiziko asmenybę. 

Ketvirtojo tomo paskutinis skyrius Prancūzų literatūra XIII- 
XIV a. yra vardų kūrėjų santalka su jų kūrinių trumpomis turinio 
užuominomis. Skyrius, kaip ir visas tomas, užsklendžiamas Italijos li- 
teratūros apžvalga ir paskutinėje vietoje kalbama apie Dante Ali- 
ghieri asmenį ir kūrybą. Puiki, tiesiog žavinga didžiojo poeto dvie- 
jų veikalų, Vita Nuovo ir Divina Commedia, analizė — viso IV to- 
mo vainikas. 

Penktasis tomas — Europa XIV - XV am,, atseit, istorija to laik- 
mečio, kurį didysis Olandijos istorikas Jonas Hoizinga (Huizinga) pa- 
vadino rudenėjančiais (waning) viduramžiais, Karsavinui šis šimt- 
mečiai yra viduramžių, po jų apogėjaus XIII a., nuosmūkio laikas. 
Gal dėl to jis ir pradeda V tomą tarsi reziumuodamas XIII ir iš 
dalies XIV a. Europos kultūrą, jos „daugingą vienovę“. Tačiau pa- 
stebi, jog vienovė, jo sutapdoma su Dievo karalystės idealu, ne- 
buvo pasiekta. „Europos tauta“ skilo paskiromis tautomis ir kultūro- 
mis, kuriose vis dėlto pirmavo Prancūzijos kultūra. Šiame paskutinia- 
me tome Karsavinas išdėsto daugiau paskirų tautų bei valstybių is- 
toriją. Pereinamoji stadija iš pačių viduramžių į naujuosius laikus 
jam yra vadinamoji „popiežių Avinjono vergija“ ir pirmųjų jų, ypa- 
čiai Jono XXII kova su imperatoriumi Liudviku Bavaru. Po to už- 
simoja vaizduoti Vokietiją XIV a. viduryje su jos rytiniu pasieniu. 
Čia nuosekliai prieina profesorius ir prie Lietuvos istorijos, ir per 
Teutonų ordiną sužiedžia ją su Europos istorija. Labai originaliai 
atsiliepia apie ordiną: „„...vokiečių avangardu (ekspansija į rytus, J.J.) 
tapo Teutonų ordinas, kryžiuočio ir lapės nuokarta“ (V. 63). Lie- 
tuvos istorija pradedama nuo Mindaugo ir čia pat pažymima du 
likiminiai Lietuvos dalykai: 1. Lietuvos susidūrimas su pilna jėgų 
krikščioniška Europos kultūra ir su totorių valdžioje beaugančia ru- 
siškąja; 2. Stichinis lietuvių plitimas į rytus ir pietus (V, 63). To- 

liau labai glaudžiai, sintetiškai atpasakojama Lietuvos istorija iki Al- 
girdo ir Kęstučio laikų. Po to įterpiamas Lenkijos istorijos kons- 
pektas nuo Kazimiero D. ir dar gabaliukai Sicilijos ir Vengrijos. 
Tuo būdu siejama Lenkija su Vengrija ir rodoma, kaip po Vengrijos 
karaliaus Liudviko II mirties (1382) kilo Lenkijos karaliaus rinkimo 
klausimas. Tuo keliu prieinama prie Kriavo unijos, kuria baigiama 
pagoniškos Lietuvos istorijos apžvalga. Iš viso, sintetiškai pateiktas 
vaizdas. 

Šiaip šiame tome kuo plačiausiai dėstomos įvairių valstybių is- 
torijos. Į Anglijos ir Prancūzijos istorijas įterpiamas šimto metų ka- 
ras ir jis kuo plačiausiai atpasakojamas. Anglijos istorijoje daug 
vietos skiriama Dviejų Rožių karui. Kalbėdamas apie Italijos mies- 
tus- valstybes (tironijas) ir jų santykius su Avinjono popiežiais ir 
paties popiežiaus valstybę su Romos miestu, Karsavinas persimeta 
iš politinės srities į kultūrinę ir imasi vaizduoti renesanso pradžią. 
Pačioje pradžioje jis daro trumpą filosofinę ekskursiją (I, 120). Jis 
primena žymiųjų atgimimo gadynės (renesanso) istorikų, kaip J. Mi- 
chelet ir J. Burckhardt, iškeltą pamatinę tos gadynės tendenciją — 
individualizmą, kuria ji skiriasi nuo ankstesnių viduramžių laikų. 
Pasak Karsaviną, šie mokslininkai atstovavę blogajam XV a. prasi- 
dėjusiam ir naujaisiais laikais išsivysčiusiam individualizmui. Šis in- 
dividualizmas „stengiasi visai atskirti žmogų nuo visuomenės, visuo- 
menę pakeičia individų agregatu“. Nuo blogojo individualizmo Kar- 
savinas skiria gerąjį — socialų individualizmą, kur individas buvo vi- 
suomeniškų idėjų turėtojas ir pats neatskiriamas nuo jos. Toks buvo 
viduramžių individualizmas, kuris XIV - XV a. baigėsi ir naujas (blo- 
gas) individualizmas gavo pradžią. 

Pradinis humanizmas Karsavinui buvo Italijos kultūros dalis, ir 
jis pradeda dėstyti jį nuo meno. Suminėdamas daug vardų ir kūri- 
nių, autorius rodo, kaip italai menininkai kaitaliojo tada beveik vi- 
suotinį gotikos meną ir jį perdirbinėjo prisitaikydami saviems kul- 
tūriniams polinkiams. Ryški humanizmo pradžia jungiama su Fran- 
cesco Petrarkos asmenimi (1304-1374). Duodamas žavingas jo pa- 
ties ir jo meilės Laurai vaizdas ir ryšium su tuo būdinama jo kūry- 
ba. Pabrėžiamas Petrarkos susižavėjimas Romos senove, klasiškąja 
romėnų (Cicerono, Virgilijaus) kalba ir jo rodyta panieka viduram- 
žių kalbai. Iš to Karsavinas galėjo ištraukti išvadą, kad nuo Petrarkos 
laikų kilo sąvoka „tamsieji viduramžiai“. Tik paskutinių metų vie- 
nas istorikas (T. E. Mommsenas) atkreipė dėmesį į vieną Petrarkos 
raštų vietą, kur tas posakis pavartotas, 

Tolimesnė itališko humanizmo raida dėstoma — kaip mūsų auto- 
riui įprasta — kūrėjų biografijomis ir jų kūriniais. Išsamiausiai pa- 

vaizduotas Giovanni Bokačio (1313 - 1375) gyvenimas ir kūryba, ypa- 
čiai garsusis Dekameronas. Kai pirmieji humanistai žavėjosi klasiš- 
ka senove ir jų kalba, tai jie be lotynų pradėjo branginti dar ir 
graikų kalbą. Pradžioje jiems trūko tos kalbos mokytojų. Jų atsirado 
XV a. kai iš turkų apsiausto ir pagaliau (1453) paimto Konstanti- 
nopolio atsikėlė į Italiją graikų mokslininkų pabėgėlių. Tada sukles- 
tėjo senųjų autorių mokslai Florencijoje, Romoje, Venecijoje ir ki- 
tur. Gvildendamas italų autorių kūrybą, Karsavinas kartų pažymi 
viduramžinės kultūros merdėjimą, kur ji susilieja su naujoviška, re- 
nesansine kultūra. Iš kultūrinio mišinio kilo ir reformacija, kuriai dės- 
tyti autorius skyrė šeštąjį tomą. 
* * * 


Pirmojo tomo prakalboje Karsavinas, dėkodamas Humanitarinių 
mokslų fakultetui už veikalo išspausdinimą, sako: „Tik jo profeso- 
rium pasidaręs, galiu dabar dirbti ir specialių tyrinėjimų rezultatus 
sintetinti“. Iš tikrųjų, jo 5 tomų aptartas veikalas ir yra didelė Euro- 
pos kultūros sintezė nuo IV iki XV a. Ji yra perdėm originali isto- 
rija, į kurią įspausta autoriaus filosofo - teologo ir metafiziko žymė. 
Netiesioginiai jis pats pirmo tomo prakalboje užsimena tą savo isto- 
rijos žymę, kai sako: „Tokia jau, mat, istorijos esmė, kad istorikas 
gali ir abstrakčiausius klausimus tyrinėti bei dėstyti tevartodamas 
konkrečius, dažnai net smulkius faktus. Tačiau nenorėjau „abstrak- 
čiai rašyti“. Kodėl jis nerašė „abstrakčiai“, t.y. vien istorinio vyksmo 
prasmę ryškindamas, be konkrečių faktų, čia pat paaiškina, Jis nu- 
rodo trejopas vakarų Europos istorijas: moksliškas ir populiarias vi- 
suotines istorijas, ir dar vadovėlius. Lietuvių kalba nė vienos tų tri- 
jų rūšių visai tinkamų knygų nebuvo. Todėl jis rašė kursą, kuris de- 
rėtų ir informacijos tikslams, atseit, pateikia daug faktinės medžiagos, 

Tad Karsavinas ne tik dėsto Europos kultūros istoriją, bet kartu 
ją interpretuoja kaip filosofas - teologas ir net metafizikas. Jis visur 
nurodinėja Europos kultūros krikščioniškus pagrindus, nes ji yra 
„Vakarų krikščionybės kultūra“ (V, 10). Tuo būdu Karsavinas gretin- 
tinas su anglu Christopher Dawson (1889- ), kuris su didele erudi- 
cia ir gilia įžvalga aiškino krikščioniškus Europos kultūros pradus. 

Jei Karsavino Europos kultūros istorija būtų parašyta ne lietu- 
vių, o kokia kongresine kalba, tai į ją, be abejo, būtų atkreiptas is- 
torikų mokslininkų dėmesys, ir mūsų profesorius tada būtų įgijęs 
ir labai iškilaus istoriko garsą, kaip jis žinomas šiuo metu kaip fi- 
losofas metafizikas. Jo lietuviška istorija nežinoma mokslo pasauliui, 
Štai ir dabar spausdinamame trečiame Bolšaja Sovietskaja Enciklopedi- 
ja leidime duotame trumpame straipsnelyje apie Karsaviną (antrame 

„Stalino epochos“ leidime Karsavinas neįdėtas) jo duotoje apypilnėje 
bibliografijoje randame paskutiniuoju veikalu jo Lietuvoje išleistą „O 
Ličnosti“. 

Nesusilaukė Karsavino Istorija ir Lietuvoje deramo dėmesio. Mat, 
mūsų visuomenės, net ir akademinės, netraukė per daug bendras is- 
torijos mokslas. Tik studentai skaitydavo Karsavino istoriją, kai ruo- 
šėsi egzaminams ar rašė diplominius darbus. Gal dar vienas kitas 
mokytojas, ypačiai istorijos, ja pasidomėdavo. 


3. Epilogas 


Su Europos kultūros istorija kaip ir pasibaigė Karsavino moksli- 
nė karjera. Pirmoji Sovietų okupacija 1940 m. išplėšė jam plunks- 
ną iš rankų. Jis tuojau galėjo pajusti, kad esąs tik toleruojamas, bet 
nepageidaujamas universiteto dėstytojas. Jis, rodos, buvo vienintelis 
mūsų universiteto profesorius, iš kurio švietimo komisariatas parei- 
kalavo duoti jam savo mokslo credo. Jis tai ir padarė, pasiųsdamas 
atitinkamą raštą J. Žiugždai, tada aukštojo mokslo departamento di- 
rektoriui. Prasidėjus mokslo metams Vilniaus universitete, pats slėpė 
savo parašytas knygas ir kalbėjo artimiesiems, kad jos dabar „pavo- 
jinga skaityti“. Nebandė skaityti jokio Europos istorijos kurso, nes čia, 
kaip pats prisipažino, „galima įkliūti“. Tad skaitė Egipto, Rytų istori- 
jas, kurių nelaikė pavojingomis. Taip ir prastūmė pirmus akademi- 
nius metus, jausdamasis esąs ne savoje vietoje. 

Atėjo vokiečių okupacija. Darbas universitete vyko, nors oku- 
panto beveik nepakenčiamas ir trukdomas. Karsavinas dabar galėjo 
skaityti paskaitas kaip tinkamas. Tik jau nebetęsė savo nebaigtos kul- 
tūros istorijos (tur būt, dėl neaiškių perspektyvų jos tolimesniam lėi- 
dimui). Tačiau be mokslinio kūrybos darbo Karsavinas gyventi ne- 
galėjo. Jis ėmėsi rašyti istorijosofinį veikalą ir dirbo visą vokiečių 
okupacijos laiką. Veikalas planuotas didelės apimties — dviejų tomų. 
Apie jį kartą trumpai užsiminė: „Noriu pasakyti, kaip aš suprantu 
istoriją“. Gal būt, kūrė kažką panašaus į Toynbee. Gal būt, profe- 
sorius, lyg nujausdamas savo likimą, laikė tą darbą savo testamentu. 

Atėjo 1944, kada vokiečių rytų frontas braškėjo ir sovietai artėjo 
prie Lietuvos sienos. Tuo metu padidėjusi partizanų veikla, ypač Vil- 
niaus krašte, vokiečių leistų savisaugos dalinių organizavimas kėlė 
nerimą krašte. Karsavinas vis tęsė savo istorijos filosofiją. Jau so- 
vietams pasiekus Lietuvą ir artėjant prie Vilniaus, teko aplankyti 
Profesorių liepos 1 d. Paklausus, kas bus, jis neabejodamas atsakė: 
„Už dviejų savaičių bolševikai bus čia“. (Gerai įspėjo — liepos 13 d. 
jie užėmė Vilnių, išstūmę vokiečius. J. J.). „Aš nebėgsiu, nebent ma- 

ne varys. Bet mano karjera (mokslinė) baigta. Negalėjau išspausdinti 
šešto tomo, negalėsiu ir dabar rašomo veikalo. Mano karjera baigta“. 
Tai buvo paskutinai jo tarti man žodžiai. Liūdnai atsisveikinome — 
kaip pasirodė — amžinai, 

Grįžę sovietai leido jam dirbti universitete. Neteko patirti, kaip 
ilgai, kada jį atleido iš universiteto ir paliko profesoriauti vien Dai- 
lės institute, kur jis nuo seniau dirbo. Institute jis profesoriavo bent 
iki 1948 metų rudens ir po to buvo ištremtas į Vorkutos sritį. Pa- 
gal Amerikoje apsilankiusio vieno vilniečio liudijimą, staiga pasklido 
Vilniuje žinia, kad prof, Karsavinas išvežamas, Kur ir už ką — nie- 
kas nežinojo. Tik iš žemiau pridedamo Vorkutoje buvusio vokiečio 
belaisvio liudijimo (žiūr. teikiamą Priedą) sužinome, dėl ko Profeso- 
rius buvo ištremtas. Kaip iš liudijimo aiškėja, Karsavinas nuteistas 
Maskvoje už akių dešimčiai metų „darbo ir auklėjimo stovykloje“ dėl 
savo idealistinės pasaulėžiūros, kenkiančios jaunuomenės auklėjimui“. 
Kaip Sommeris tinkamai išvedžioja, Karsavinui pritaikytas dviejų tūks- 
tančių metų su viršum Sokrato nuteisimas, ir jis mirė kaip savo idė- 
jų bei mokslo kankinys. Jis įsijungė į tų mokslininkų plejadą, kurių 
Sovietijoje buvo, yra ir dar bus. 

O mums lietuviams Karsavinas turi palikti brangintinu atmini- 
mu. Jis buvo sutapęs su mūsų tauta; artimai bendravo su to pat li- 
kimo mūsų tautiečiais kaliniais, jiems specialiai parašė Tikėjimo Iš- 
pažinimo komentarą. Mirties patale leidosi lietuvio kanauninko dva- 
siškai aptarnaujamas, palydėtas Viatikumu į aną pasaulį ir net įši- 
jungė į mūsų tautos daugumos tikėjimą. 


IšNAšŠOS 

1 Pasinaudojau veikalo anglišku vertimu, kurio antraštė: The World as an 
organic Whole (London, 1928). 

Žr. jo veikalą Mystische Weltschau (Muenchen, 1964), 

Plg. N. Lossky, History of Russian Philosophy, 1965, 306, 

N. Lossky, 307, 

N., Lossky, 307, 

N. Lossky, 307. 

N. Lossky, 808. 


AX STB 0 


JAKŠTAS, JUOZAS, istorikas g. 1900 m. (Prof., Ph. D.) 


Istoriją studijavo LU hum. mokslų fakultete 1928-1928 m.; užsienyje gilino studi- 
jas Berlyno Universitete 1929-1931 m. ir Vienos Universitete (pas prof. A. 
Dopschą) 1931-1932 ir 1934-1936 m, Istorijos Ph. D. gavo VDU 1938 m. apgynęs 
disertaciją: „Vakarų krikščionių mintys apie Romos imperiją iki V amž.“ 1932- 
1939 m. VDU hum. mokslų fak. vyr. asist. prie visuotinės istorijos katedros; nuo 
1940 iki 1944 m. Vilniaus Universiteto docentas. Specialybė: Viduriniai amžiai, 
ADRESAS: 1172 Elburn Road, Lakewood, Ohio 44107 


71 


APIE VIENO RUSŲ METAFIZIKO 
GYVENIMĄ IR MIRTĮ 


Leono Karsavino pavėluotas nekrologas 
(+1952.vu.12) 


DR. ERICH FRANZ SOMMER 


Tarp 24 rusų mąstytojų, kuriuos Bernardas Šulcė savo vertin- 
game 1950 m. paskelbtame veikale aprašė, Lev Platonovič Karsavinas 
buvo paminėtas dingęs be žinios. Nuo 1940 birželio, kai Sovietų Ka- 
riuomenė okupavo Lietuvą, nieko nebuvo žinoma Vakaruose apie jo 
likimą. Prof. Šulcė baigė savo Karsavino biografijos apžvalgą liūdna 
pastaba: „Nuo to laiko nėra jokios žinios apie jį.“ 

1955 m. vienas iš rusų nelaisvės grįžęs belaisvis suteikė pirmąsias 
žinias apie vakarų Europoje žinomą rusų metafiziko gyvenimo pa- 
baigą. Atsitiktinai jam pavyko nuslėpti nuo sienų kontrolės mažą są- 
siuviniuką, kuriame buvo ištraukos iš prof. Karsavino filosofinio pa- 
likimo. 

Šitas raštiškas to mokslininko, kuris mirties valandoje rado kelią 
į motinišką Romos katalikų Bažnyčią, palikimas yra vertingas ne tiek 
savo filosofiniu turiniu, kiek galingu atskleidimu jo žmogiškos, ku- 
riančios egzistencijos. Jo žemiško gyvenimo pabaiga, apie kurią bus 
toliau rašoma, neprieštarauja jo ankstyvesniems raštams ir gyvenimui. 
Pagal savo mokslo pagrindinius principus, kad normali buities (eg- 
zistencijos) esmė yra jos sudievinimas, jis stengėsi labiausiai nužmo- 


* Straipsnis paimtas iš žurnalo „Orientalia Christiana Periodica. Roma, Pont. 
Institutum Orientalium Studiorum, 1958 — Vol. XXI“, Nelengvą vokišką 
tekstą sulietuvino dr. M. Krasauskaitė ir už tai LTPr. redakcija jai reiškia 
viešą padėką. 

gintose jo paskutinių gyvenimo metų sąlygose išryškinti dievažmogiš- 
kumo esmę. Jis buvo gerbiamas kaip „Dievo žmogus“ ne tik nelais- 
vės draugų, bet ir kalintojų, kurie tegyveno vegetatyvinį gyvenimą 
be jokio dieviškumo, be žmogaus kaip Dievo sūnaus supratimo. Jis 
rodė pavyzdį savo paties asmenybe, kaip „gyventi mirties link“. Kad 
tai buvo esminga jo visam mokymui, jis parodė savo asmenišku per- 
gyvenimu ir atėmė mirčiai jos baisumą. Tuo būdu jis teikė paguodą 
daugeliui belaisvių, kuriems teko mirti šiaurės stovyklose, toli nuo 
artimųjų globos ir meilės. Laikinos buities, laiko ir erdvės netobulu- 
mą Karsavinas nugalėjo kiek galint didžiausiu savo gyvenimo ir mir- 
ties sutobulinimu. Karsavinas perėjo į tikrą pilnutinę buitį ir tapo 
vienu liudininku, vardu paženklintu, tarp daugybės nežmoniškos valsty- 
bės sistemos aukų. O juk jo visas gyvenimas, jo akademinė veikla 
niekuo nesiskyrė nuo kitų mokslo srityje dirbančių specialistų, gy- 
venusių ramiais laikais prieš Pirmąjį pasaulinį karą bei prieš tautas 
žudančią rusų revoliuciją. 

Gimęs 1882 m. Petrapilyje, Karsavinas studijavo istoriją ir teolo- 
giją ir 1912 m. pradėjo profesoriauti tame pačiame Petrapilio uni- 
versitete. Nuo revoliucijos pradžios jo mokslinis dėmesys nukrypo 
nuo istorijos į religinės filosofijos problemas. Jis, nesitenkinęs stu- 
dentų mokymu, lipo į bažnytinę sakyklą ir skelbė tikintiesiems krikš- 
čionišką dogmatiką, nepaisydamas valstybės propaguojamo ateizmo. 
1922 m. jis kartu su kitais 22 kolegomis buvo Lenino ištremtas iš 
gimtojo krašto. Jis tęsė mokslo ir tyrimo darbus Berlyne. Jo anks- 
čiau sukurti, bet neišleisti veikalai (neturint leidėjo) ėmė rodytis vie- 
nas po kito. Jų tarpe buvo vienas pavadintas „O Načalach“ (apie 
Pradmenis), 1925), platus metafizikos dėstymas pagal Origeną. Trum- 
pai pagyvenęs Paryžiuje (1926 - 1928), gavo pakvietimą į Kauno vals- 
tybinį universitetą istorijos profesoriumi, 1928 m. paskelbė vokiečių 
kalba veikalą „Peri Archon“, kur nepilnai pateikė savo metafizines 
mintis. 1929 m. buvo išspausdintas paskutinis Karsavino veikalas „O 
Ličnosti“ (Apie Asmenybę), giliausiai ir labiausiai išbalansuota jo me- 
tafizikos santrauka. Jo religinio - istorinio turinio paskaitos ir kito- 
kie straipsniai buvo paskelbti ir lietuvių kalba. Kai 1940 Sovietų 
kariuomenė užėmė Lietuvą, Vilnius tapo sostine ir universiteto mies- 
tu. Ir pasikeitusiose sąlygose Karsavinas tęsė mokymo ir mokslo dar- 
bą. Bet greitai gavo ką kita patirti. Kaip dabar žinoma, jis apie 
1949 pradžią, didelių trėmimų metu, buvo ištremtas į Rusijos gi- 
lumą. Saugumo organai įtarė jį ne antisovietine veikla, bet jo „idea- 
listine pasaulėžiūra“, kuri palaikyta „pragaištinga marksistiniam jau- 
nuomenės auklėjimui“. Kitos priežasties jam pasmerkti (už akių) ne- 
buvo galima surasti, tad kaip Sokratas jis buvo apkaltintas jaunuo- 

menės tvirkinimu. Tačiau esminis skirtumas buvo tas, kad jis „ve- 
dąs jaunimą prie Dievo“. Tai „ideologinis nusikaltimas“, baisesnis 
už plėšikavimą, žmogžudystę, ir todėl baustinas sunkiausia bausme, 
Karsavinas buvo nuteistas Maskvoje už akių laikyti dešimtį metų 
„darbo ir auklėjimo stovykloje“. Nuo Dostojevskio laikų visam pa- 
sauliui žinoma rusiška aistra (choždenie po mukam) apsprendė pas- 
kutinį filosofo gyvenimo dešimtmetį. Savaites ir mėnesius trukę ka- 
linių transportai, badmiriški maisto daviniai lyjant ir sningant, asmens 
kratos ir kiti sargybinių veiksmai, kartu vežamų ir laikomų kri- 
minalistų užpuolimai plėšikavimai, atimant paskutinius daiktus ir at- 
minimus ir pagaliau paskirties vietoje sunkiausias baudžiamasis dar- 
bas prie menkų maisto normų anapus ašigalio rato, prie 67-tos pa- 
ralėlės, prisidėjo prie dvasinės depresijos ir fizinio pervargimo dar 
ir neįprastos klimato sąlygos su 409 šalčiu. Vyresnio amžiaus kaliniams 
kraujo spaudimas kilo iki 320/230. Karsavino aukštas kraujo spaudi- 
mas, kalinimo ir nepriteklių nusilpninta sveikata ir dar draugiškų 
kalinių gydytojų palankumas apsaugojo jį nuo anglių kasyklų Intos 
upyne (Komi respublikoje, šiauriniame Urale). Nuo 1949 iki 1952 
jis buvo laikomas invalidų stovykloje Nr. 4 Obeze, prie Usos upės, 
maždaug Intos ir Vorkutos anglių kasyklų rajone, apie 600 km nuo 
Ledinuotojo vandenyno. 

Tos belaisvių stovyklos žemi mediniai barakai stovi prie geležin- 
kelio tilto, nusidriekia išilgai bėgių. Daug prisnigus iš miško tundros 
tik kyšo barakų stogai ir sargybinių bokštai. Jei esti giedrus oras, 
tolumoje matyti Uralo kalnai. Nuo vienos anglių kalvos, maždaug 
trijų kilometrų tolumo, yra ketvirtainis su begalinėmis eilėmis medi- 
nių stulpelių; jis aptvertas spygliuotos vielos užtvara. Dažnai stebint 
šitą ketvirtainį nuo stovyklos kalvos, galima matyti ten sustojusį 
vežimą ar roges — pagal metų laiką. Žmogystos lyg mumijos triū- 
sia aplink siaurą, pailgą dėžę ir nuleidžia ją skubiai į niekad ne- 
atitirpstančią žemę. Kai kada galima pamatyti darbo komandas su 
kapliais ir kastuvais; jos prakasa žemės plutą arba užpila seniai 
iškastų kapų eiles. Ligonys ir nedarbingieji, kurie valandomis stebi 
nuo kalnelio tą vietą, paprastai numauna nuo galvos apšepusias ke- 
pures, o esantieji jų tarpe krikščionys persižegnoja. Beveik nepasi- 
keičiama žodžiais, matant, kas vyksta, tačiau kiekvienas pats save 
klausia, kada jo palaikai bus panašiai užkasti. 1952 liepos 13 sutikau 
panašų vėžimą, kurį Vilhelmas Raabe būtų tikrai pavadinęs „Schue- 
"derump“, kai laukiau prie dvigubų Abezo invalidų stovyklos Nr. 4 
vartų, kad mane ten įleistų. Vartų sargyba liepė man ir mano 
dviem palydovams kariams pasitraukti į šalį ir praleisti nusususio kui- 
no traukiamą vežimą. Supratau, kad neobliuotų lentų dėžėje buvo 

vieno kančių draugo palaikai. Persižegnojau ir sukalbėjau „Tėve Mū- 
sų“. Kaip gydytojo padėjėjas jau žinojau, kad robotų sistema „pa- 
humaninta“. Sargybiniai jau nebetruškino mirusiojo galvos mediniu 
kūju ir nepersmeiginėjo kūno geležiniu strypu. Dabar jau buvo ten- 
kinamasi skrodimu artimiausioje ligoninėje. Tuo būdu buvo užker- 
tamas kelias bet kokiam bandymui pabėgti, pasinaudojant medikamen- 
tais ar belaisvio gydytojo pagalba. 

Niūriai nusiteikęs įžengiau stovyklon, kur tikėjausi susitikti su 
keliais karo meto draugais ir su profesoriumi Karsavinu, kuris iš 
vardo buvo man žinomas dar Berlyno studijų laikais. Buvau jam re- 
komenduotas ir turėjau perduoti sveikinimus. 


Atlikęs paskyrimo į darbo baraką formalumus, pirmiausia nuė- 
jau pas medicinos punkto gydytoją. Mano turimomis žiniomis Karsa- 
vinas buvo gydomas tame punkte nuo 1951 rudens. Ten man buvo 
su apgailestavimu pasakyta: „Kaip tik vakar jis mirė nuo smegenų 
smūgio. Tai dažna mirties priežastis. Buvo padaryta viskas, kas bu- 
vo įmanoma. Jam nieko netrūko. Jis turėjo ištikimų juo besirūpinan- 
čių draugų ir lengvai mirė. Ar galima daugiau norėti mūsų padėtyje?“ 
Turėjau sutikti su gydytoju. Jis parodė man šviesų kambarį, kur Kar- 
savinas mirė. Jame stovėjo tik viena lova, o ne kelios daugiaaukštės, 
Pro langą buvo matoma aukščiau lentų tvoros šiek tiek dangaus. „Ši- 
toje kryptyje yra vakarai“, paaiškino gydytojas su daug pasakančiu 
žvilgsniu. „Patalpinau čia profesorių, kad galėtų būti vienas su savo 
mintimis ir galvotų apie savo gimines ir draugus Vakaruose, Pro- 
fesorius gėrė daug stiprios arbatos, kuri skatino jį puikiai kalbėti. 
Beveik iki mirties jis mokė savo mokinius. Jis turėjo daug mokinių 
ir draugų ir nė vieno priešo. Net viršininkai gerbė jį. Kai paskutinį 
kartą lankiau jį, jis laikė rankoje arbatos puodelį, glostė jį ir galvojo, 
kad kada nors ir jo pelenai galėtų būti panaudoti kokiam moliniui 
indui pagaminti. Paskui jis pridūrė, kad laiko sąvoka filosofui yra 
įkyri. Ar žmogus dar yra, ar jo jau nebėra, tas nekeičia fakto, kad 
begalinis jo-aš dalelyčių skaičius juda Dievo link. Po to Karsavino 
pasakymo mane apniko baimė, kad aš tam tikru momentu turėsiu 
stoti prieš Dievą. Tas pažadino man nerimą; iki tol jaučiausi visai 
gerai savo materialistinėje pasaulėžiūroje. Man niekas negalėjo atsi- 
tikti po mirties. Tikėjausi, jog po mirties būsiu išlaisvintas iš bai- 
mės, o dabar aš kiek nuogastauju. Karsavinas baimės neturėjo, paliko 
ir gęsdamas giedrus.“ 

Šitas gydytojo prisipažinimas parodė man, kad „šventasis neri- 
mas“, kurį velionis mokėjo pažadinti, bus paveikus ir jam mirus. Pa- 
siteiravau apie jo mokinius. Kitą dieną susipažinau su jais. Ten buvo 

artimiausių mokinių būrelis, kuris spietėsi apie A, Karsavino mokslo 
aiškintoją ir skelbėją. 

Niekad nesu sutikęs kito Žmogaus, kuris būtų iki tokio laipsnio 
savojo aš išsižadėjęs ir taip pasinėręs savo mokytojo minčių pasau- 
lyje. Be to, jis (A.) buvo ne tik įsisavinęs mokytojo skaitytus ir gir- 
dėtus žodžius, bet ir Karsavinui mirus, vystė toliau jo mintis ir 
plėtojo jo metafizikos sistemą. Šitas jaunai atrodantis, liesas, gra- 
žiai nuaugęs vyras, tamsiom, spindinčiom akim, juodais plaukais ir 
barzda lyg tariamasis „popas“, buvo visiškas Karsavino kūrinys. Ket- 
verius ar penkerius metus! jis sekė paskui Karsaviną iš vienos sto- 
vyklos į kitą, sugebėdamas išsirūpinti reikiamus perkėlimus, nes buvo 
gabus inžinierius. Kadangi jo bendras mokyklinis ir specialus išsila- 
vinimas nebuvo pakankamas religinėms ir filosofinėms studijoms, 
tai Karsavinas mokė jį per daug metų istorijos, filosofijos, religijos, 
lotynų ir graikų kalbų. Man su juo susipažinus, jis teikė žinias ki- 
tiems, pažinimo trokštantiems. Net Platono akademijoje negalėjo bū- 
ti supratingesnių mokinių. Tas palyginimas juo labiau tinkamas, kad 
nebuvo jokių pagelbinių knygų. Net ir popieriaus trūko, ir jis buvo 
naudojamas tik svarbiausioms tezėms užrašyti. Tuo būdu galėjo ge- 
riau išsilavinti atmintis. A. gebėjo Karsavino nelaisvės meto pamoky- 
mus ir rašinius valandomis dėstyti. Jis buvo įsitikinęs, kad kuo dau- 
giau nuorašų bus padaryta, tuo bus tikriau, kad jie kur nors išliks. 
Tad jis — nepasitikėdamas savo mnemotechnika — graibstė kiekvieną 
popieriaus skiautelę Karsavino filosofinio - istorinio- palikimo nuora- 
šams gaminti ir juos paskui sklaidyti. Net karščiausi optimistai 1952 
nesitikėjo, kad vokiečių karo belaisviai bus išleisti. Dėl to aš užsira- 
šiau tik keletą pagrindinių Karsavino metafizikos tezių. Jos turėjo 
būti komentaras prie maždaug 150 sonetų, kuriais jis bandė poetiška 
forma savo metafizikos sistemos visumą išdėstyti. Vieną tų jo sonetų 
aš ir nusirašiau. Be Baratinskio ir Tiutčevo įtakos jame jaučiama ir 
artima Goethės dvasia. Aplamai, Karsavinas buvo susipažinęs su vokie- 
čių poezija, filosofija ir istorija geriau nei visi stovykloje buvę 
vokiečiai. Jie be pavydo pripažino jam pirmenybę, 

Nors Karsavinas pats priklausė daugiausia nuo siuntinių gavėjų, 
tačiau dažnai kviesdavosi pokalbiams vokiečius, kurie dar mažiau 
turėjo ir iš niekur nieko negalėjo tikėtis gauti, Jis vaišino juos arba- 
ta, duona ir cukrumi. Iki pat galo išliko jis kūrybingas ir kalbus, 
dalindamasis mintimis su kitais. 

Karsavinas parašė stovykloje buvusiems lietuviams Credo inter- 
pretaciją katalikišku požiūriu. Dvasiškiai jo aiškinimui visai pritarė. 

Paskutinis ir patraukliausias jo rašinys buvo apie „sielos nemir- 
tingumą“. Jame, kaip ir jo mokinių pasakojimuose, aš radau pa- 

tvirtintus retus jį gydžiusio gydytojo žodžius, kuris kalbėjo apie Kar- 
savino džiugią nuotaiką jo mirties valandoje. Karsavinas jau iš anksto 
juto mirties patirtį. „Žmogus, būdamas visiška netobulybė, tegali vos 
pasiekti tikro pasaulio pažinimo slenkstį; jis (pasaulio pažinimas) vi- 
sas ir savo visuma veiksmingas tampa tik su mirtimi.“ Šis sakinys 
paaiškino man, kodėl Karsavinas pats mirdamas galėjo būti pavyzdžiu. 
Po kelerių metų apie jį buvo sakoma, kad jis mokėjo išmintingai 
gyventi ir išmintingai mirti. Faktas, kad jis paskutine išmintimi va- 
duodamasis matė reikalą pereiti į Romos katalikų tikėjimą, parodo 
jo dvasios didybę ir jos laisvę nuo konvencinių varžtų. Kad jis mir- 
ties akivaizdoje šį formalinį aktą įvertino, paskatino ir mane, tarp 
kitų motyvų, žengti tuo pačiu keliu. Šiuo paskutiniu ir svarbiausiu 
reikalu jis kreipėsi ne į lygų sau tikėjimu ir žiniomis tėvą Javorką, 
su kuriuo jis svarstė dogmos klausimus pasivaikščiojimo metu prieš 
ligoninės baraką. Jo apsisprendimas, tur būt, prieš kelerius metus bu- 
vo pribrendęs ir jau senokai kilęs. Jų dviejų pokalbiai greičiausiai 
buvo skiriami tiksliau paryškinti kai kuriems ginčijamiems klausimams. 
Per savo gyvenimą, atrodo, nelinko atsiskirti nuo graikų - ortodoksinio 
tikėjimo apeigų. Karsavino istoriko ir religijos filosofo silpstančios kū- 
niškos jėgos skatino jį apsispręsti dėl pašalinimo paklaidos, kilusios 
nukrypus rytų Bažnyčiai nuo vienintelės apaštališkos Bažnyčios ir iš- 
tikus 1054 m. schizmai. Pereiti į katalikų tikėjimą nereikėjo didelių 
formalumų, užteko pagal kanonišką taisyklę paprasto valios pareiš- 
kimo, kurį priėmė lietuvis kanauninkas. Jis suteikė jam absoliuciją, 
Šv. Sakramentą ir Paskutinį patepimą. Kai kurie draugų iš karto ne- 
rado tam pateisinimo bei paaiškinimo, o ištikimiausieji tylėjo. A. kartą 
išsitarė, kad galimas dalykas, jog ir jis pats tuo keliu nueisiąs, kai 
jis būsiąs tam pakankamai pribrendęs. Tuoj po mirties ir palaido- 
jimo artimose kapinėse, kas buvo stebima nuo stovyklos kalvos, pats 
patekau į beprasidedančius ginčus. Bet joks neigimas ir užginčijimas 
negalėjo nepripažinti įvykusio fakto. Artimieji nenorėjo išsitarti, daug 
tolimesnieji gyvai svarstė iki nuobodulio. Susidomėjimas Karsavinu - 
žmogumi visada buvo didesnis negu jo veikla (kūryba), kuriai su- 
prasti reikėjo didelio pasiruošimo ir rimtų pastangų. Karsavino pa- 
šnekovai, su kuriais pamažu susipažinau, pasakojo kiekvienas sa- 
vaip apie velionį. Jie skyrėsi vienas nuo kito ne tik tautine ir dvasine 
kilme, bet ir mąstymo kategorijomis, polinkiais ir siekimais. Be abejo 
įžymiausias jų tarpe buvo poetas, įvaizdžiais ir žodžiais itin stipriai 
ir raiškiai kalbėjęs. Jis naudojosi žydų (jidiš) kalba ir todėl savo klau- 
sytojus turėjo daugiausia vokiečius. Karsavinas svarstė su juo Seno- 
jo Testamento ir Talmudo klausimus. Mat poetas Galkinas buvo Gu- 
dijos cadiko* sūnus, gerai išmokslintas egzegezėje. Karsavinas tačiau 

labiausiai vertino jo itin patrauklią, vizionierišką poeziją, kuria jis 
sublimavo ir įprasmino laiko įvykius. Ar Galkinas vaizdavo eilėraš- 
čiais Leningrado blokadą, ar eiliuotomis dramomis Bar-Kochbos suki- 
limą prieš romėnus, ar aprašinėjo Varšuvos geto sukilimą, — jis vis 
kuo stipriausiai veikė klausytojus savo sprendimo brandumu, tiesumu 
ir psichologiniu tikrumu. Jis skyrė stovyklos vokiečiams eilėraštį, pa- 
grįstą Šventraščio žodžiais apie dešimtį teisiųjų, dėl kurių Viešpats 
nepasmerkė nusikaltusios tautos. Šitai pažiūrai pritarė ir Karsavinas. 
Jis kalbėjo su giliu skausmu apie vokiečių klystkelius, apie jų seki- 
mą biauriausiais žmonių persekiojimo pavyzdžiais, žeminančiais taip 
gabią spekuliatyvinei galvosenai tautą. Jis tikėjo, kad kentėjimas ir 
teisių atėmimas nuskaidrins vokiečius ir juos pakeis, ir tas būsiąs 
naudinga jų dvasinei kūrybai. 

Rusų inteligentai gali geriausiai diskutuoti begerdami stiprią ar- 
batą. Ir ketvirtoji stovykla turėjo vadinamą „kiniečių arbatinę“, kur 
buvo išduodamas verdantis vanduo. Karsaviną dažniausiai pakviesdavo 
„arbatos pokalbiui“ Mikalojus Puninas, jo tėvynainis iš Peterburgo, 
to paties universiteto kolega. Profesorių Puniną jo buvusioji Žmona 
Anna Achmatova gausiai aprūpindavo maisto siuntiniais. Jis buvo 
nepaprastai gerai susipažinęs su moderniuoju menu, ir tos abstraktinės 
meno teorijos buvo jo sunkaus likimo priežastis. Kas pirmaisiais revoliu- 
cijos metais Sovietų valstybėje buvo laikoma pažangiu kairiųjų menu, 
Stalino valdžios laikais liko pasmerkta, laikant vakarietiškų išsigimimu. 
Puninas, pergyvenęs Karsaviną vieneriais metais, tvirtino man, kad 
jo pašnekesiai su „metafiziku“ buvę labai „nevaisingi“, nes anas bu- 
vęs visai įsipainiojęs į savo idealistines pažiūras ir „neigęs po-mark- 
sistinių laikų filosofinio mąstymo pakitusias struktūras“. Tuo būdu Pu- 
ninas pasirodė buvęs prototipas tų rusų „inteligentų“ (Intelligenzler), 
kurie tarėsi esą aukščiau pakilę už bet kokį „religinį prietarą“, o iš 
tikrųjų buvo tik obskurantizmo ir dvasinės puikybės apgailėtinos au- 
kos. Dėl tokio mokslininko tipo atsiradimo nemaža kaltės tenka anks- 
tyvesnei stačiatikių valstybinei Bažnyčiai. 

Kitam nepamokomo marksisto tipui atstovavo buvęs Čang Kai- 
šeko bendradarbio Borodino (g. apie 1924) patarėjas ir partijos ideolo- 
gas Klimovas. Su juo buvo neįmanoma ginčytis, nes filosofijos sri- 
tyje jis nepripažino kitų autoritetų kaip Marksą, Engelsą ir Leniną. 
Jis aiškino tik kelis klaidingai suprastus arba sąmoningai iškreiptus 
Hegelio sakinius ir tvirtino, kad Markso nuopelnas esąs, jog jis pa- 
statęs ant kojų papaikusį vokiečių idealistą, kuris su savo teorija ant 
galvos apsivertęs stovėjo. Visi nemarksistai buvo jiems tik ilgaskvernių 
(popovščinos) atstovai. Karsavino priekaištus ir priešingus argumen- 
tus jis praleisdavo pro ausis. Šios rūšies partijos teoretikai visai nėra 

tokie tvirti savo dialektiniu mąstymu ir diskusijomis, kaip jie įsivaiz- 
duoja. Dėl to iki šiol Sovietų Sąjungoje negalėjo išeiti joks partijos 
oficialiai pripažintas filosofijos vadovėlis. Aleksandrovo bandytas (1949) 
greit buvo išimtas iš apyvartos. Tačiau jo gausios citatos žinių ištroš- 
kusiam jaunimui davė šiokį tokį nemarksistinės filosofijos supratimą. 
Klimovas reguliariai gaudavo knygas ir žurnalus, jų tarpe ir „Filo- 
sofijos klausimai“. Tuose leidiniuose pasitaikydavo tarp vis atrajojamų 
partijos doktrinų retkarčiais ir pranešimai bei recenzijos apie „re- 
akcines sroves“ Vakarų filosofijoje; iš jų galima buvo gauti kiek in- 
formacijų apie naujai (po 1945 m.) pasirodžiusius leidinius. Viename 
„Filosofijos klausimų“ numeryje užtikta smulki P. Wetterio knygos 
apie Dia-Matą recenzija; kai rimtų priešingų įrodymų neturėta, tai ten 
buvo tik sovietų specialistams įprastas plūdimas. Karsavinas apie tai 
atsiliepęs, kad atrodo Romoje esąs naudingas darbas padarytas; ati- 
dengiant marksizmo teorijos pagrindus, tikrai būsią galima kirsti jo 
šaknis, o ne tik šakas ar šakeles. 

Lietuvių tarpe, kurie Karsaviną laikė savuoju, jį gerbė ir globo- 
jo, buvo du labai skirtingi žmonės, jo dažniausi pokalbininkai. Jau- 
nesnysis, jėzuitas, stengėsi kiek galima daugiau Karsavino žinių ir 
mokslo išlaikyti ateičiai ir panaudoti. Antrasis, matematikas ir bran- 
duolinės fizikos specialistas, buvo vienas pirmųjų, skynusių kelią ko- 
munizmui, ir kolaborantas. Dėl to tautiečiai jį niekino ir jo vengė. 
Karsavinas užtarė jį ir norėjo išmokyti jaunus partizanus būti pa- 
kančius (tolerantingus) ir ramiai klausyti skirtingos nuomonės. Jis 
pasiekė tiek, kad jie net klausė Žvirono paskaitų apie atominę fiziką. 
Apvalus KWČ klubas (kultūros ir auklėjimo sekcija) buvo pastatytas 
stovyklos komendanto įsakymu iš geležinkelio bėgių medžiagos. Taip 
pat jo potvarkiu tos medžiagos buvo vagiamos darbo brigadų naktinio 
darbo metu. Klubas tapo politinių žinianešių (kolporterių) ir intelek- 
tualų susitikimo vieta. Teisė tapti skaitymo būrelio nariu buvo įgy- 
jama atiduodant klubui vieną knygą. Karsavinui paraginus, buvo 
padaryta rinkliava ir užsieniečiams sudarytos sąlygos skolintis knygas. 
Karsaviną buvo galima matyti prie skaitomojo stalo, ant skurdžiais 
žolynais padengtų suolų, ant dviaukščių lovų šiaudinių čiužinių; visur 
jis gyvai ir nenuilstamai kalbėdavo. 

Jo buvusieji mokiniai ilgai po jo mirties prisimindavo mokslininko 
itin įsidėmėtiną išvaizdą. Jis buvęs vidutinio ūgio, liesas, smulkaus su- 
dėjimo. Jo sudvasintame veide spindėjo visada geros ir svetimo žvilgs- 
nio nevengiančios akys. Rusų mokslininkų papročiu jo baltus retus 
plaukus dengė juoda kepuraitė. Prie viso skurdo, jis, ir juodu kalinio 
drabužiu apsivilkęs, atrodė kilnus ir tvarkingas. Jis buvo visai pasi- 
savinęs meną priimti ir pakęsti, kas neišvengiamą. Niekuomet neparo- 

dė nenuoširdaus mosto ar tuščio patoso. Jis neturėjo sau nieko atleisti 
ir niekad neatsisakė nuo savo pažiūrų. Giedriai ramus laukė gyveni- 
mo galo, kuris jam buvo perėjimas iš buitinės netobulybės į amžiną 
tikrovę ir į visų laiko momentų aktualybę. Priešingai Nietzsches pa- 
sekėjų plepių pareikštai nuomonei, jis visada skyrė gėrį nuo blogio, 
tik blogis jam neturėjo galios. Tarp jo pakartotinai skaitytų knygų 
buvo L. Tolstojaus „Karas ir taika“. Iš to veikalo jis dažnai cituodavo 
Piero Bezuchovo pastabą, kad mirties akivaizdoje jis turėjęs patirti, 
jog gyvenime nieko nėra, dėl ko reikėtų bijoti. Ir po visų nusivylimų 
jis Hiko visai ištikimas savo gimtajam kraštui. Tačiau netikėjo ypatinga 
rusiška misija ir, žinoma, naikinančios ir smurtiškos valdžios laimė- 
jimu. Rusų kryžiaus kelio gale jis regėjo įvykdytą Vladimiro Solov- 
jovo unijos idėją. Jis tikėjo, kad rusų tauta perims ne tik vakarie- 
tišką techniką, bet ir dvasinius pagrindus bei laikyseną. 


IšNAšOS 


1 A. tiek metų sekti Karsavino stovykloje negalėjo, nes taip ilgai profesorius ten 
negyveno. Čia aiški klaida, 


2 Žydų chasidizmo sektos bendruomenės vadas. 

JONO šLIŪPO PIRMIEJI ŽINGSNIAI 
AMERIKOJE 


Minint jo 90 metų sukaktuves nuo atvykimo į Ameriką 


PROF. DR. JUOZAS JAKŠTAS 


1884 m. birželio 16 d. New Yorko uoste iš laivo išlipo Šliūpas, pa- 
siekęs jį bėgdamas iš Lietuvos. Jis turėjo apleisti Lietuvą, pagyvenęs joje 
vos porą mėnesių po ištrėmimo iš Mažosios Lietuvos, kur jis trumpą 
laiką redagavo Aušrą. Buvęs prieš metus neteisėtai išvažiavęs iš Lietuvos 
ir dar redagavęs priešvalstybinį laikraštį, jis turėjo slaptai, su brolio 
Stanislavo pasu, gyventi Lietuvoje. Tačiau iš pat pradžių neturėjo 
minties važiuoti į Ameriką ir stengėsi įsiteisinti ir palikti Lietuvo- 
je bei Rusijoje. Tuo reikalu tuojau traukė į Kauną pašimatyti su 
vienu advokatu ir aiškintis dėl teisėto apsigyvenimo savame krašte. Drį- 
so kreiptis ir į Vilkaviškio taikos teisėją latvį.! Tik apsilankęs Varšuvos 
generalgubernatūroje ir patyręs, kad žinomas ten jo ištrėmimas iš Prū- 
sijos, jis pasijuto Lietuvoje nesaugiai. Dėl to jis grįždamas iš Varšu- 
vos ir nesustojo Lietuvoje ir nuvyko tiesiog į Mintaują pas savo 
sužadėtinę Liudą Malinauskaitę. Šiame tada dar pusiau vokiškame mies- 
te rusiška policija nebuvo tokia budri, kaip kitur, ir jis tikėjosi turėti 
tikresnį saugumą. Kai ir čia pajuto, kad esąs sekamas, sumojo trauk- 
tis į Ameriką. 


Darbo ieškant 


Amerikoje turėjo patirti daugelio ateivių vargus. Atsidūręs pats 
vienas svetimame krašte, be draugų ir pažistamų, ir dar kalbos ne- 
mokėdamas, turėji imtis paprasčiausio pasitaikiusio darbo. Kreipėsi į 

darbo įstaigą ir jos nurodymu nuvyko bernauti pas New Yorko apy- 
linkės ūkininką, kur gavo sunkiai dirbti vasaros karščiuose. Iš pirmųjų 
jaunystės dienų nedirbęs sunkesnio fizinio darbo, po savaitės kitos pa- 
lūžo ir nuo ūkininko pasitraukė. Bandė stoti į kariuomenę, verstis 
kirpėjo amatu, dirbti plytinėje, — vis nesėkmingai. Taip sukęs pasukęs 
grįžo į New Yorką. Čia rado jam atsiųstą laišką, kurio siuntėjas buvo 
Springfield (Ohio) gyvenęs lietuvis A. Jurgelaitis. Jis buvo iš Gižų 
valsčiaus kilęs suvalkietis, Aušros bendradarbis Šliūpo redagavimo me- 
tu ir iš to jam pažistamas. Šliūpas, galimas dalykas, bus jam parašęs 
apie savo atvykimą ir prašęs suteikti adresus žinomesnių New Yorko 
lietuvių. Jurgelaitis tarp kitų davė Šliūpui M. Tvarausko adresą ir pri- 
minė jo leistą lietuvišką laikraštį Gazietą Lietuvišką. Šliūpui, laikrašti- 
ninkui iki gyvo kaulo, ir parūpo tuojau užmegsti ryšius su juo. Apie 
tai rašo pats Šliūpas Aušrai siųstose korespondencijose; „O tai aš pas 
tą brolį Tvarauską pirmiausia pasigarsinau. Buvo tai šventa diena... tą 
dieną — buvo tai 1884.VII.20 — lietuvininkai buvo apgarsinę kel- 
sią savo susirinkimą dėl apšnekėjimo savo bažnytinių reikalų. Nuėjova 
į susirinkimą ir mudu su broliu Tvarausku“ Taip žengė Šliūpas 
pirmą žingsnį į Amerikos lietuvių tarpą ir pradėjo savo didžiąją misi- 
ją — Amerikos lietuvybės gaivinimą. 

Pirmieji Amerikos lietuviai, atvažiavę į Ameriką, dažniausia išsi- 
keldavo New Yorke ir čia jų gera dalis darbo ieškodavo. Kam pavykda- 
vo jis gauti, tapdavo pastoviais miesto gyventojais. Negausūs lietuviai 
kaimiečiai, pasklidę dideliame mieste ir vienatvės slegiami, terpėsi į 
jiems artimesnę visuomenės grupę. Pagal jų kaimietišką, iš Lietuvos 
atsivežtą dvasinį polinkį, diegtą jų parapinėje aplinkoje, jiems ir Ame- 
rikoje geriausiai tiko parapijų bendruomenės su bažnyčiomis. Kai nei 
savų parapijų, nei bažnyčių dar nebuvo, jiems jas atstojo lenkiškos 
parapijos ir bažnyčios. Juk nemaža jų dalis ir sename krašte iš dalies 
lenkiškose parapijose buvo gimę ir užaugę. Taip pat ir istoriniai 
Lietuvos - Lenkijos ryšiai artino lietuvius prie lenkų. Daugeliui jų — 
kas buvo itin svarbu — ir lenkų kalba nebuvo visai svetima. Pagal buvu- 
sius įsigyvenusius santykius, kur lenkybė laikė užgožusi lietuvybę, ir 
kunigai lietuviai Amerikojė kūrė mišrias lietuviškai - lenkiškas pa- 
rapijas. Taip darė, pvz., kun. J. Juškevičius, 1863 m. sukilimo dalyvis, 
išsiųstas į Sibirą ir aplinkiniais keliaisi atvykęs į Ameriką. Jis buvo 
klebonas pirmos lenkiškos parapijos Čikagoje ir pastatydino jiems 
šv. Stanislovo bažnyčią, dar ir dabar tebestovinčiąs3 Be to, jis kūrė 
jiems lietuviškas - lenkiškas parapijas rytinėse valstijose. Taip darė ir 
kiti lietuviai kunigai. Bendrų parapijų ribose kūrėsi ir bendros dau- 
giausia savišalpinės draugijos. Kaip žinoma, seniausia bendra lietuvių - 
lenkų savišalpinė draugija įsisteigė Šamokine 1871 m. Kitais metais 


83 


panaši draugija įsteigta Shenandoah* dar vėliau (1883) Plymouthe. 
Bendros lietuviškos - lenkiškos draugijos dygo ir kitose vietose. 


Kai Šliūpas pastoviai įsikūrė New Yorke, tuojau įsijungė į lietuvių 
bendruomenę per čia buvusią šv. Kazimiero savišalpinę draugiją. Drau- 
gija įsikūrė 1875 m.5 prie lenkiškos šv. Stanislovo parapijos. Šios drau- 
gijos susirinkime Šliūpas ir pasirodė pirmą kartą Amerikos lietu- 
viams. Jo paties liudijimu,“ 1884.VII.20 susirinkime lietuviai „kalbėjo 
apie reikalingumą New Yorko mieste lietuviško kunigo“. Po to vienas 
susirinkimo dalyvis padalino atsiųstuosius Aušros prospektus ir ragino 
aukoti tam laikraščiui. Tuo pasinaudojo Šliūpas prabilti į susirinkusius 
Aušros rėmimo reikalu. Jis jautriais žodžiais palietė paliktą tėvynę ir jos 
vargus svetimame junge/ Galima visai pasitikėti Šliūpu, kai jis rašo, 
jog jo kalba nustebinusi klausytojus* Gali būti jie pirmą kartą išgirdo 
kalbantį apie tautiškus dalykus ne eilinį inteligentą, atskleidusį jiems 
platesnius horizontus. Savo išsimokslinimu ir per žurnalistinę prakti- 
ką įgytu sugebėjimu svarstyti tautiškus dalykus galėjo daryti susirinku- 
siems nemažą įspūdį. Nenuostabu tad, kad Šliūpas, gali sakyti, nuo pir- 
mos dienos tapo New Yorko lietuvių vadu, nors ir nerinktu, Rodos, per 
lietuvius jis būtų galėjęs gauti darbą cukraus fabrike, Bet, turėjęs pa- 
tyrimą ūkyje, nesitikėjo išsilaikyti fabriko karštyje ir todėl nėjo į jį. 
Vis dairėsi kokio protinio darbo. Siūlėsi mokytoju vokiškoje mokyk- 
loje. Nevokietis ir anglų kalbos nemokėjęs vietos gauti negalėjo. Ta- 
da ėmė kalbinti M. Tvarauską, turėjusį spaustuvėlę, 1879 -80 leidusį 
Gazietą Lietuvišką. 


Tvarauskas buvo lenkiškos orientacijos bajoras, kilęs iš Vilkaviš- 
kio apskrities, buvęs mokytojas ir 1863 m. sukilimo dalyvis. Rusų per- 
šautas pabėgo į M. Lietuvą ir atvažiavo į Ameriką. Jis bandė verstis 
šviesdamas lietuvius po to, kai panašios jo pastangos, taikytos len- 
kams, nepavyko. Jis pagamino lietuviams lietuvių -anglų ir anglų - 
lietuvių kalbos žodyną, vertė iš lenkų kalbos ir spausdino pigaus turi- 
nio knygutes ir net laikraštį pradėjo leisti. Iš savo literatūrinių darbų 
maža naudos turėjo ir skurdžiai gyveno, kai Šliūpas susipažino su juo ir 
ėmė kalbinti abiem imtis spaudos darbo. Tvarausko turima spaustuvėle 
su kojomis minama spausdinimo mašinėle viliojo Šliūpą. Jam rūpėjo, 
ją pasinaudojus, grįžti į spaudos darbą. Šliūpas įsipiršo Tvarauskui, kai 
pasigyrė turįs 95 dol. (juos, tur būt, buvo gavęs už iškeistus rublius, at- 
sivežtus iš Lietuvos. Sužadėtinė L. Malinauskaitė jam išvažiuojančiam 
į Ameriką davė 200 rublių). Spaustuvei pagerinti Šliūpas atidavė Tva- 
rauskui turėtus pinigus be jokio rašto ir pradėjo su juo dirbti. Už Šliūpo 
įnašą Tvarauskas galėjo prisipirkti daugiau raidžių, reikalingų smul- 
kiems spaudos darbams, 

Laikraščio redaktorius 


Šliūpas jautėsi patenkintas ta labai kuklia spaudos darbo pradžia 
Naujame Pasaulyje. Jį labiausiai traukė Tvarausko atidengtas pagei- 
davimas leisti lietuviams laikraštį. Pats Šliūpas atsiminimuose rašė: „Man 
leidimo lietuviško laikraščio idėja rodėsi išganymu ir asmenišku, ir la- 
biausiai tautišku.“?  Atsivėrusi viltis tapti vėl laikraštininku ir tuo būdu 
skleisti tautiečiuose juos šviečiančias ir tautinę sąmonę žadinančias 
mintis jį džiugino. Tos vilties paveiktas jis nesigailėjo ir paskutinių 
suspaustų dolerių, atiduodamas juos spaustuvės savininkui. Jam buvo 
ir asmeninis pasitenkinimas, suradus po kelių nevykusių bandymų 
darbą, kuris jį traukė ir kuriam jis jautėsi esąs pašauktas. 

Prieš galutinai suplanuojant laikrašti, Tvarauskui kilo mintis leis- 
ti jį dviem kalbom: lietuvių ir lenkų. Čia pat atsirado ir lenkiškos 
dalies redaktorius kažkoks V. T. Kosinski, sakęsis buvęs maišto metu 
kapitonas. Gyrėsi sugebąs rašyti ir žadėjo Tvarauskui sumedžioti tūks- 
tančius lenkų skaitytojų. Jis pasiūlė ir būdingą vardą naujam lietuviš- 
kam - lenkiškam laikraščiui — Uniją. Visi trys priėmė pavadinimą, ir te- 
reikėjo rašyti jam „prospektas“. Šliūpas, duodamas pirmenybę paties 
laikraščio savininko pavestam lenkiškos dalies redaktoriui, laukė iš jo 
ir parašyto lenkiško „prospekto“. Pasirodė, kad veltui laukta. Lenkas 
temokėjo tik girtis ir daug kalbėti, o ne dirbti. „Prospekto“ parašymas 
vilkinosi, kol Šliūpas pagaliau pasiėmęs parašė lietuviškai, 

Gavęs rašyti „prospektą“, Šliūpas atskleidė savaimingą politinį 
credo, kuriam negalėjo pritarti lenkai emigrantai, išaugę konservaty- 
vinėje — aristokratinėje dvasioje. Jų tarpe buvo ir daug 1863 m. su- 
kilimo dalyvių. 

Šliūpas pirma pažymėjo lenkus tarpus prie jogailaičių, kaltino jų 
diduomenę dėl Lenkijos pražūties, dėl valstiečių masių išnaudojimo. 
Kalbėjo apie darbininkų judėjimą 1846-48 m.,. apie tautinį atgimimą, 
apie reikalą apšvietos liaudžiai. Baigdamas net drįso siūlyti lenkams la- 
bai liberališką tautybių politiką. „Daugiausia moralės vertybės Lenkija 
pelnys, pasveikindama atgimusių tautybių rusinų, čekų, lužėnų, kašubų, 
sileziečių ir kitų slovėnų, o taip gi lietuvių, kurie sprendžiasi atgauti 
teises savo tautybės ir savo liaudies“.!? 

Šliūpo suminėtos smulkios ir dar slaviškos tautelės lenkams rodėsi 
jų tautos dalys. O čia dabar tas lietuvis laikraštininkas kalba apie jų 
atgimimą, kurį net lenkai turėtų sveikinti. Tokia deklaracija, nors ji 
be Šliūpo dar ir Kosinskio pasirašyta, galėjo tik suerzinti lenkus ir 
atstumti juos nuo projektuojamo laikraščio. Šliūpas tuojau pasirodė 
lenkams nesąs jų tautos draugas. O kas jiems nedraugas, tas tuojau 
buvo įtariamas esąs rusų šnipas. Šliūpo pasakojimu, po „prospekto“ 

išplatinimo atvykdavo lenkai į spaustuvę pasiteirauti, ar čia ne koks 
„szpieg rosyjski“ imasi darbo:' Šliūpo „prospektu“ apsivylę, lenkai ne- 
parodė jokio didesnio dėmesio rengiamam lenkiškam - lietuviškam laik- 
raščiui, ir jų prenumeratorių neatsirado. Tada Tvarauskas apsispren- 
dė leisti vien lietuvišką laikraštį. Šliūpas to tik ir laukė. Jis tikėjosi per 
lietuvišką laikraštį, lenkų netrukdomas, tęsti Aušroje dirbtą darbą. 
„Aš jaučiausi lyg koks įkvėptas apaštalas lietuvybės,“ — kalba jis šia 
proga apie save? 

Tuojau (1884.X.9) išleido jis „pakvietimo raštą“, pirmą kaip ir 
atsišaukimą į Amerikos lietuvius. Šliūpas kreipėsi į juos su jam bū- 
dinga Lietuvos užuomina: „Atvykome iš vargais nuslopintos Lietu- 
vos. Seniau ten liuosai gyveno mūsų protėviai, giriose medžiodami 
žvėris ir žemę knaisiodami, o dabar po svetimu jungu ten priviso va- 
gių, ubagų ir kitų nuskurusių pavargėlių; dėl to, kad svetimai val- 
džiai nerūpi šviesti mūsų krašto žmones, bet atbulai: net knygas leisti 
uždraudžia, kad lietuviai grečiau sumaskolėtų.“ Peikia padėtį ir Prūsi- 
joje, kur „vokiečiai paperka rašytojus, kurie mūsiškius vokietina“. Tik 
vien Aušra esanti „rankose tėvynės gynėjų“. Bet jos vienos nepakan- 
ka. Primena Gazietą Lietuvišką ir pagaliau pakalba apie Unijos tiks- 
lą, sakydamas, jog ji „ves į krūvą, pramins taką visokioms draugijoms, 
sustiprins ryšius su tėvyne, neužmirš parodyti sąlygų, kada Lietuva 
galės atgauti savo liuosybę.“ 


Ženklus tuometiniams santykiams yra lenkų paminėjimas šiame 
atsišaukime: „Šiuomi tarpu lenkai lietuvininkams pratęsia ranką, už 
tai Unija parodys broliams, kiek gali šiandien įstengti lietuvių vie- 
nybė su Lenkija. Žinomas tai daiktas, kad čia vienybė tegali būti po- 
litiška; dvasiškai ir doriškai kiekvienas mūsų brolis pasiliks amžinai 
lietuvininku. Lietuvininkai myli savo kalbą, tikėjimą, savo žmones ir 
gimtuvę. Jie myli savo liuosybę ir turtą... tiems, kurie tą lietuvišką 
brangmeną paguodžia, lietuvininkai meilauja ir broliškai priima į bi- 
čiulystę.“ 

Mažo formato, vos 4 puslapėlių, laikraštuko Unija pirmas nr. pasi- 
rodė 1884 m. spalio mėn., ir turėjo eiti kas savaitę.'* Pirmus Unijos nu- 
merius pripildydavo beveik vien Šliūpo straipsniai parašyti atitrauktai 
nuo kasdieninio gyvenimo. Jų kalba buvo sunki, daugiausia iš kaimo 
kilusiems ir dabar didmiesčio darbininkams lietuviams. Be to, Šliū- 
po „žemaitiška“ kalbos tarmė nelengvai galėjo būti suprantama dau- 
gumai skaitytojų, kilusių iš Suvalkijos krašto. Jie skundėsi Tvaraus- 
kui ir šis, paisydamas nusiskundimų, pradėjo nuo ketvirto numerio 
savo bendradarbio straipsnius perrašinėti. O nuo Naujųjų Metų pasiėmė 
ir pats laikraščio redagavimą. Tvarauskas redaguodamas keitė Šliūpo 

daugiau rašybą ir vietomis įkišdamas barbarizmų. Šiaip turinio jis ne- 
lietė. Tad autoriausstraipsnių turinys paliko nepažeistas, 

Labai sunkiai ir ilgas valandas dirbami leido tie du skurdeivos 
savo laikraštuką. Toje pačioje spaustuvėje jie gyveno ir miegojo vie- 
noje lovoje. „„..mūsų valgis buvo prastas, o jau guolis tikras kiaulių 
migis“ — kalba Šliūpas, prisimindamas tą darbą ir gyvenimą.“ 

Laikraščio paįvairinimui, Šliūpas nuo pradžių ėmė ieškoti bėndra- 
darbių. Paskleisdamas laiškus, prisitraukė jų kiek iš Amerikos lietuvių 
ir net iš Lietuvos. Laikraščio uoli talkininkė tapo sužadėtinė L. Ma- 
linauskaitė, pasirinkusi Eglės slapyvardį. Ji pasirodė Unijoje su pir- 
maisiais eilėraščiais. Korespondencijų prisiųsdavo Šliūpo brolis Sta- 
nislovas, būsimas svainis Davaina - Silvestraitis ir kiti, 

Savo pirmaisiais straipsniais Unijoje Šliūpas brėžė užsimotos veik- 
los programą šiame krašte, Jo programa, kaip jis pats nusakė,“ tu- 
rėjo tris punktus: 1. lietuvybė su idealu laisvos Lietuvos - Latvijos; 
2. šviesti ir auklėti tautą mokslo, laisvės ir pažangos šviesoje, nusi- 
kratant tarp ko kita ir nuo pragaištingos įtakos religiškų dogmų; 3. 
atskirti lietuvius nuo lenkų įtakos, kuri tuomet ypač reiškėsi per len- 
kų bažnyčią. 

Eilėje straipsnių vaizdavo vargingą rusų ir vokiečių spaudžiamų 
lietuvių ir latvių gyvenimą (daugiausia bendrybėmis). Padėtis — iš- 
vedžiojo jis — negalėsianti ilgai tverti. Ateis laikas, kada Lietuva - 
Latvija nusikratys svetimu jungu. Kaip tai įvyks, Šliūpas nesiėmė 
išsamiai svarstyti. Jis tik plačiau palietė galimą panslavizmo ir pan- 
germanizmo susidūrimą ir iš to tikėjosi laisvos Lietuvos - Latvijos su- 
sikūrimo. „Ir tuomet Lietuva - Latvija atgaus valnybę, kada susirems 
savitarpe pangermanizmas su panslavizmu. Juk ne visuomet vargsime 
vargų vargelius! O taip tai yra, broliai. Tarp kovų, muštynių ir vainų, 
tarp priespaudžio svetimgenčių mes lietuviai ir latviai išeisime gyvi 
ir sveiki, jeigu eisime į krūvą. Vienybė duoda stiprybę.“:7 

Šliūpo jau Unijoje pradėta propaguoti bendros Lietuvos - Latvijos 
valstybės idėja — net su bendra kalba—" kilo ne iš kokių objek- 
tyvinių duomenų, bet iš jo paties išsiauklėjimo aplinkybių. Mokyda- 
masis Mintaujos gimnazijoje ir paskui studijuodamas universitete, jis 
artimai bendravo su latviais. Maskvoje buvo įsirašęs į latvių studen- 
tų būrelį ir net giedojo jų chore. Iš asmeninio suartėjimo jam kilo ir 
objektinė Lietuvos - Latvijos bendros valstybės idėja. Po trisdešimties 
su viršum metų jis iš tikrųjų stengėsi paversti tą idėją tikrove, 

Šliūpo Lietuvos - Latvijos vienos valstybės mintis gimė jo prigim- 
tyje. Jis buvo perdėm personalistinio (asmeninio), efektyvaus būdo 
žmogus. Tokiems žmonėms dažnai trūksta realios, blaivios, kritiškos 
įžvalgos į istorinę tikrovę. Jie sunkiai sugeba ar ir nesugeba derin- 

tis prie jos ir pagal ją rikiuoti savo politinę bei kultūrinę veiklą. 
Jie stengiasi laužti pagal savo nusistatymą tą tikrovę ir ją keisti. Iš 
čia ir kyla jų radikalizmas. Šliūpas ir buvo panaši radikali asmenybė, 
tikras agitatoriaus tipas. Savo radikalizmu ir agitatoriškais gabumais jis 
daugeliui darė nemažą įspūdį ir įsigijo daug draugų bei gerbėjų. 
Iš kitos pusės, jo radikalizmas pagamino jam daug ideologinių prie- 
šų, su kuriais jis stojo į atvirą kovą. Ta kova ir skaldė mūsų Amerikos 
lietuvybę nuo pat pradžių. Tai faktas, kurio niekas negali nuginčyti. 


Šliūpas įnešė savo radikalinę pasaulėžiūrą į Amerikos lietuvius 
drauge su programa juos šviesti. Kaip ir visi ano laiko radikalai, so- 
cialistinės ideologijos sekėjai, Šliūpas didžiai pasitikėjo mokslu. Jo 
įsitikinimu, lietuvių vargo ir skurdo priežastis esanti žymia dalimi jų 
tamsumas, prietaringumas, tikro gyvenimo nepažinimas. Tas jo per- 
šamas mokslas — tai pozityvus, realaus materialistinio pasaulio pa- 
žinimo mokslas. Jis esąs nesuderinamas su Bažnyčios skelbiamomis 
tiesomis. Šių tiesų skelbėjai tik tamsina žmones, ir jiems Šliūpas daž- 
nai taikė tamsūnų žodį. 

Savo švietimo programą jis skelbė Aušroje. Ją dabar atnauji- 
no Unijoje. Joje jis pradėjo spausdinti didelį straipsnį apie auginimą. 
Tik jo dalis buvo išspausdinta trijuose numeriuose paeiliui. Visas ra- 
šinys vėliau išleistas atskira brošiūra.?? 

Šliūpas šiais žodžiais nusakė, koks yra švietimo auginimo tiks- 
las: „Auginimas turi pasiekti sveikatą ir stengrumą kūno, veiklumą 
proto, gerumą širdies ir tvirtumą noro. O tai vis galima einant ke- 
liais mokslo, keliais teisybės.“ ** Jo auklėjimo programoje nėra vietos 
tikėjimui. Tikėjimo tiesos pasiunčiamos į prietarų ir dvasinių nuodų 
sritį. „Prie dvasinių nuodų pirmiausia priklauso prietarai, prie kurių 
reikia priskaityti didumą to, ką paprastai tikėjimišku pasvaigimu va- 
diname.“ 2! 

Pačiam tikėjimo klausimui Šliūpas skyrė ilgą straipsnį, pavadintą 
„Apie tikėjimą“, ėjusį per 4 numerius. Vedamoji mintis: tikėjimas ki- 
lęs iš prietarų. Jis tai įrodinėja, perbėgdamas įvairių tikėjimų isto- 
riją nuo seniausių laikų iki dabartinės katalikybės. Čia jam dar rū- 
pi, kaip ir jo mokytojams materialistams, pvz., L. Biuchneriui, įro- 
dyti, kad dorovė tolima tikėjimui. Pagal jį, susidaręs kunigų luomas 
pirmiausia „iš svorumo“ pridėjo prie tikėjimo ir dorovės mokslą. Jis 
taip pat ėmė skelbti, kad „labieji bus išganyti, o nelabieji eis į pragarą“.42 
„Kad tikėjimas neis drauge su mokslu, jo neišgelbės nuo pražūties nei 
galingumas valstybių, nei puikus išpuošimas bažnyčių, o eigoje amžių 
jis išnyks iš tarpo Žmonių.“ 23 

Kaip Šliūpo atvirai skelbtas ateizmas ėjo iš jo pasisavinto radika- 

linio sąjūdžio, taip iš to paties šaltinio kilo ir jo pradėtas skelbti politi- 
nis švietimas. Ženklus tuo atžvilgiu straipsnis „Genys margas, švie- 
tas dar margesnis“. Jame jis nagrinėjo klausimą, kokia vyriausybė yra 
geriausia. Kalbama apie visokias vyriausybes pagal naują socializmo 
mokslo trafaretą. Kaip žinoma, socializmas bent pradžioje smerkė vals- 
tybes, apskritai, nepaisydamas kokios jos formos bebūtų: absoliutinės 
ar konstitucinės monarchijos, ar respublikos. Visos valstybės eančios 
išnaudotojų, ponų, Šliūpo mėgiamu terminu tariant, „piningių“ ranko- 
se, ir jos jiems yra priemonė žmonių masėms, darbininkams engti. Pagal 
tą socialistinį, visuotinai kartotą šabloną ir Šliūpas samprotavo, kai 
kalbėjo: „Visi ponai, kaip siurbelės, atima žmogaus kraują — užprakai- 
tuotą skatiką. O mažieji ponai, stengdamiesi įgauti galybę... globia vy- 
resnybę žodžiu ir darbu, kada atseina lupti kailis nuo vargdienio žmo- 
gaus, nuo darbininko.“ ** Šios padėties akivaizdoje jo reiškiama pagal 
pasisavintą katekizmą viltis, kad „socializmas gaus viršų“.*5 Šliūpas pa- 
lankiausiai kalbėjo apie Šveicariją ir Ameriką ir drįso tikėti, kad „gal 
nėra per toli ta gadynė, kada darbininkai čia bus visu kuomi“ (sekimas 
internacionalo žodžiais: kas buvo nieks, tas bus viskuo). Baigia politinį 
credo, užsiminęs savo svajojamą Lietuvą - Latviją ir reikšdamas pagei- 
davimą: „Mūsų vyresnybė turi būti tiktai pildytoja žmonių noro“. 

Tik ką suminėti du Šliūpo programos punktai, švietimas ir poli- 
tika, buvo perdėm atitraukti, teoretiški, paskutinis dar ir radikalus, 
socialistinių trafaretų kartojimas. Kitoks trečiasis punktas — pastan- 
gos išskirti lietuvius iš lenkų. Tai praktiška, gyvenimiška programa, 
ir Šliūpas šiuo atveju veikė įsijungęs į New Yorko lietuvišką bend- 
ruomenę ir net imdamas jai parapiją steigti. 


Šliūpas lietuvių parapijos steigėjas 


Kaip matėme, Šliūpas, įsikūręs New Yorke, rado lietuvių savišal- 
pinę šv. Kazimiero draugiją, kurioje buvo susispietę lietuviai ir dar 
iš Lietuvos kilę lenkai. Draugijos nariai priklausė lenkiškai para- 
pijai, kaip ir daugumas mūsų pirmų ateivių. Amžiais tvėręs lietuvių 
— lenkų bendravimas ypač bažnyčiose, pradėtas tęsti ir Naujame 
Pasaulyje. Bendravimas negalėjo būti pastovus ir sklandus. Kiek pra- 
sigyvenę lietuviai jautėsi nekaip lenkiškoje parapijoje jau vien dėl 
nepakankamo lenkų kalbos mokėjimo ar jos visiško nemokėjimo. Dėl 
to jie negalėjo pasinaudoti pilnai lenkų kunigų patarnavimais. Ne vie- 
nam pamaldžiam lietuviui kildavo sunkumų atlikti išpažintį. Lietuviai 
turėjo laiks nuo laiko, ypač prieš Velykas, kviestis iš kur nors lietuvį 
kunigą išpažintims klausyti. Iš čia suprantama, kad lietuviai ir lenkiš- 
kose parapijose jautė reikalą turėti savo kunigą. 

Šv. Kazimiero draugija tuo jau buvo susirūpinusi dar prieš Šliū- 
po atvykimą. Tame jų susirinkime, kur Šliūpas pirmą kartą dalyva- 
vo, ir buvo keliamas lietuvio kunigo klausimas. Jame išrinkti keli vy- 
rai pinigams rinkti ir kunigui pasikviesti.“ Nutarimas paliko nutarimu, 
ir reikalas toliau nepasistūmėjo. Kunigo klausimas iš naujo iškeltas 
1885.II.22 susirinkime. Šis susirinkimas aprašytas paties Šliūpo, daly- 
vavusio jame ir net pakartotinai kalbėjusio. Šliūpas primygtinai siūlė 
ne kunigą kviesti, bet parapiją steigti. ,Nebūkime lenkų tarnais, o at- 
siskyrę darykime savo bažnyčią. Nei lenkai, nei kiti dykai mus nelai- 
kys. Iki šiol daug mūsų pinigų žuvo „per išvažiavimą kunigų“. Len- 
kai, pasipuošę mūsų pinigais, mus išvarys“ — šaukė Šliūpas." Po mė- 
nesio sušauktame susirinkime Šliūpas jau pasiūlė steigti draugiją pa- 
rapijai organizuoti. Čia pat jis pasisakė paruošiąs ir konstituciją, kurią 
parapiečiai turėsią kunigui padiktuoti. Pagal jo projektuotą konstitu- 
ciją, bažnyčioje būtų turėjusi šeimininkauti parapijos draugija ir tvar- 
kyti visus jos finansinius reikalus, „nieko neatiduodama kunigams ant 
rankų“. Susirinkimas priėmė Šliūpo pasiūlymą ir išrinko draugijos 
komitetą. Komiteto nariu, protokolų sekretoriumi išrenkamas ir Šliūpas. 
Steigiamai parapijai duotas vardas: „Lietuviška N. Yorko parapija Šv. 
Traicės vardu“. Tuojau įsirašė į draugiją 19 narių. Tame pat susirin- 
kime nutarta pasikviesti po Velykų lietuvį kunigą velykinei išpažinčiai 
atlikti. 

Kunigai, suprantama, veltui nevažinėdavo išpažinčių klausyti. Jie 
iš kiekvieno penitento reikalaudavo tam tikro mokesčio.*? Gal būt ta 
Amerikos lietuviuose jau kiek įsigyvenusi apmokamoji išpažintis laiky- 
ta įprastu dalyku, tačiau jaunam Šliūpui ir čia parūpo padaryti re- 
formą, ir suplanavo naują tvarką kunigui atlyginti. Nutarta leisti ko- 
mitetui pardavinėti korteles norintiems išpažintį atlikti ir už jas imti iš 
vyrų po 50 centų, iš moterų po 25. Iš surinktos sumos kunigui turėjo 
būti sumokėtas su juo iš anksto sutartas atlyginimas. Vadinasi, Šliūpas 
bandė laužyti įsigyvenusį paprotį — kunigų kolektavimą savo nuožiūra 
iš penitentų. 

Įvesta nauja tvarka taikyta Baltimorės lenkiškos parapijos klebo- 
nui lietuviui P. Končiui. Greičiausiai pats Šliūpas kvietė jį raštu ir 
kartu pranešė kvietimo sąlygas. Končius atsiliepė į komiteto kvietimą 
taip pat raštu, bet nukreiptu ne į komitetą, o į parapijos kleboną 
lenką. Koks to rašto turinys nėra žinoma. Apie jį sužinome tik iš 
Unijoje duoto komiteto vardu Šliūpo atsakymo“? Iš jo matyti, kad 
kunigo rašto piktoko būta, jei komitetas (Šliūpas) jam atsikirsdamas 
rėžė: „Mes negalima nepasakyti Tamstai, jog ne mes vedame para- 
piją „į peklą“, bet tamsta plėšdamas lietuvišką vienybę, šlovę ir garbę 
parapijos, ir norėdamas lietuvišką vienybę išdraskyti.“ *! 

Kunigas paniekino komitetą rašto turiniu ir atsakymu, nukreiptu 
ne į komitetą, bėt į lenkišką kleboną. Jis greičiausiai po tokio atsa- 
kymo ir nevažiavo išpažinčių klausyti, ir Šliūpas tuo būdu gavo pirmą 
smūgį parapijos steigime. 

Tačiau Šliūpas rankų nenuleido. Lietuviška parapija jam buvo 
priemonė atitraukti lietuviams nuo lenkų ir juos suburti į vienybę. 
Dar paskutiniame 14 jo paties paruoštame Unijos numeryje (1885.IV.25) 
jis rašė: „Įsitaisėme parapiją vardan šv. Traicės, tai ją didinkime, 
idant greičiau lietuviškos dvasios lietuvišką kunigą parsivežti. Turime 
broliškos pagalbos draugystę vardan šv. Kazimiero, kuri nuo savęs nu- 
kratė lenkiškas dulkes. Vienybė Lietuviška! O per vienybę augs ir mū- 
sų stiprybė!“ 

Didžiavosi Šliūpas savo parapija ir rašydamas (1885.IV.20) suža- 
dėtinei L. Malinauskaitei: „Mano taisomą lietuvišką parapiją visi mū- 
sų lietuvininkai giria. Pamatysi, Liudyte mieloji, kad dar ant galo 
šių metų bus pas mus lietuviškas kunigėlis ir lietuviška bažnyčia. 
Lietuviai giedos „pulkim ant kelių“ Niujorke, kaip ir Lietuvoje... aš 
dar turiu ištaisyti parapijai konstituciją pirm niekad išvažiuosiu į 
Europą.“ ** 

Tuo tarpu Tvarauskas išmetė Šliūpą iš Unijos savaitraščio. Tačiau 
jis pasiliko parapijos komiteto nariu sekretoriumi ir surašė žadėtą 
konstituciją ar statutą. Pagal konstituciją, bažnyčia turėjo būti įstai- 
gose užrašyta parapiečių nuosavybė, ir joje turėtų šeimininkauti jų 
rinktas komitetas. Jis turėtų prižiūrėti jos turtą ir tvarkytų pinigi- 
nius dalykus. Kunigui turėtų būti mokama sutarta alga, atseit, jis būtų 
parapiečių (komiteto) samdinys.** Tuo pačiu metu Šliūpas kvietė ir 
kun. A. Varnagirį iš Independence, Wisc. klebonu. ** Kviečiamas kuni- 
gas tuojau atvyko ir apsistojo Šliūpo kambaryje. Laisvamanis Šliūpas 
aprašo su kokia nuolankia pagarba sutiko New Yorko lietuviai savo pir- 
mą kunigą: „O žmonės kunigą pamatę stačiai dukti ėmė. Grinčioje pas 
mane suklupo, skvernus ir rankas bučiavo, ir nebežinojo, kaip reikia 
džiaugtis. Aš džiaugiausi, kad jį kuo greičiausiai išgabeno į jam pa- 
samdytą butą.“ * Šliūpas nemokėjo ar nenorėjo suprasti ir įvertinti 
mūsų kaimiečių dar iš gimtinių parapijų atsivežto bažnytinio išsiauklė- 
jimo ir tos pamaldžios pagarbos, rodytos jų dvasios tėvams — kuni- 
gams. Tai buvo Šliūpo klaida ir jo veiklos nesėkmių viena priežastis. 

Su kunigo Varnagirio atvažiavimu Šliūpas tęsė parapijos kūrimo 
darbą. Abu lankėsi bent du kartus pas arkivyskupą. Paties Šliūpo liu- 
dijimu, arkivyskupas „patvirtino kunigą Varnagirį būsiant atskirą nuo 
lenkų“.** Arkivyskupo patvirtinimas ir reiškia ne ką kita, kaip parapi- 
jos priėmimą į dieceziją ir jos inkorporavimą. Tuo būdu parapija tapo 
diecezinė institucija. Ir Šliūpas su tuo sutiko. Vadinasi, jis nekūrė, 

kaip kai kieno sakoma, tautinės (,„Neprigulmingos“) bažnyčios, kuri 
tada dar nebuvo žinoma. Jis norėjo įsteigti įprastą katalikišką bažny- 
čią, kurioje šeimininkautų patys parapiečiai su savo išrinktu komi- 
tetu, o ne kunigas. Kad su katalikų Bažnyčios organizacija tas planas 
nesiderino, to jis nepaisė. Bet kai jis dėl jo vis dėlto kovojo, tai ir pra- 
laimėjo, kaip pats po daugelio metų prisipažino: „Lietuviai kunigai vis- 
ką padarė, kad žmonės atidavė ant kunigų ir vyskupų valios. Tad aš, 
trenkęs parapijos knygas šalyn, išėjau.“ *" 

Varnagiris paliko kunigauti lietuviams iki 1886 m. pradžios ir laikė 
pamaldas lenkiškoje bažnyčioje. Tačiau neįsitvirtino dėl per didelio 
reiklumo.** Kai surašytų parapiečių skaičius jam pasirodė per mažas, 
jis apleido New Yorką slaptai, išsinešdamas bažnyčiai surinktus pi- 
nigus. Jis persikėlė į lenkiškai - lietuvišką parapiją Freelande, Pa. O 
pirma lietuviška parapija New Yorke (Brooklyne) pradėjo veikti 1896 m. 


Išstumtas iš Unijos 


Kai Šliūpas triūsė prie savo savaitraščio ir kartu prie parapijos 
kūrimo, pasimaišė jam lenkai. 1885.IV.7 lenkų komitetas atsiuntė laiš- 
ką šv. Kazimiero draugijai ir kvietė ją dalyvauti parade, šventėje, 
minint gegužės trečios dienos konstituciją. Laiškas iššaukė Šliūpą į 
atvirą kovą prieš New Yorko lietuviuose vis dar slypinčią lenkybę. Jis 
iš dalies kovą laimėjo, nors pats nukentėjo ir buvo priverstas grieb- 
tis kitos priemonės savo lietuviškai veiklai. 

Atsiliepdamas į lenkišką laišką, Šliūpas netrukus paskelbė Uni- 
joje straipsnį „Lenkų brolystė“. Straipsnio turinį atpasakojo Šliūpas 
savo knygutėje Jaunatvė," o vestą kovą prieš jį aprašė laiške Ma- 
linauskaitei (1885.IV.20).** 

Lenkai prašė lietuviams, „kaip seniau pratę“ daryti. Jie priminė 
rusų, vokiečių ir austrų lenkams daromas skriaudas ir kvietė lietu- 
vius „atlikti savo tautišką pareigą“ — dalyvauti parade ir paskirti iš 
savo iždo pinigų ir dar iš kitų parinkti. Matyti, čia būta metinio laiš- 
ko, draugija, į kurį ji atsiliepdavo pagal įsigyvenusį paprotį. Šiais 
(1885) metais Šliūpas pasišovė išrauti tą paprotį ir įtikinti lietuvius, 
jog jiems nedera švęsti su lenkais gegužės trečiosios dienos, Į tą, pa- 
lyginti, siaurą dalyką jis pažvelgė iš plačios perspektyvos. Lietuviams 
esanti „tėvyniška pareiga“ nedalyvauti toje šventėje — rašė jis Liudai. 
„Tėvynė reikalauja atsiskyrimo lietuvininkų nuo kitų gaivalų, norint, 
kad manasis gaivalas gyventų. Už tai aš taip labai ir pasiekti noriu.“ Jis 
labai gerai numanė, kad tuo užsitrauks neapykantą lenkų ir lenkuojančių 
lietuvių (dabar naujalenkiais pradėtų vadinti). Tačiau jis nepaisė to, 
nes labai gerai žinojo, jog lenkai neapkenčia jo, ir todėl jis ėjo prieš 


92 


juos.“ Jis aštriai kritikavo ir Unijoje tą lenkišką kvieslį ir šaukė: „Lie- 
tuva yra mūs tėvų žemė, o ne Lenkija, mes lietuviški patriotai.“ ** Bai- 
gė kvietimą atmetantį straipsnį tiesiog ironiškais žodžiais: „Taigi, da- 
bar atleiskite, kad nieko neturime: kitą syk ateikite!“ 

Šliūpo karšta propaganda smigo į lietuvių širdis ir pažadino ašt- 
rius kivirčus tarp jo šalininkų ir vad. naujalenkių bei lenkų. 1885.IV.21 
įvyko lemiamas šv. Kazimiero draugijos susirinkimas, kur ji turėjo 
apsispręsti dalyvauti lenkiškame minėjime ar ne. Šliūpas, žinoma, susi- 
rinkime dalyvavo ir jį trumpai savo paskutiniame paties prirašytame 
Unijos numeryje (14) trumpai paminėjo. Iš trumpo aprašymo sunku 
spręsti, kiek jam pavyko laimėti. Tačiau iš ženklios straipsnio antraštės 
galima spręsti, kad jis pasijuto laimėtoju. Straipsniui antraštė duota 
„Lietuva vis aukštyn“. Jo laimėjimas atsispindi ir straipsnio sakinyje: 
„Tegul šiandien kas pasidrąsina sakyti, būk tai lietuviai nesupranta, 
kuomi jie esą, negi junta neteisybių, kokias jiems daro pašaliečiai.“ 


Sukurstęs lietuvius ir, tur būt, atitraukęs juos nuo trečiosios ge- 
gužės minėjimo, Šliūpas užsitraukė didelę lenkų ir naujalenkių rūs- 
tybę. Pasipylė grasinimai, kliudant pirmiausia jo straipsnius Unijoje. 
Subruzdo ir jo priešininkai iš tos pačios šv. Kazimiero draugijos tarpo. 
Jie delegacijomis kreipėsi į Tvarauską ir siundė jį prieš Šliūpą. Tva- 
rauskas šiaip rašė Unijoje apie jį aplankiusią vieną delegaciją: „Neil- 
gai trukus, praeitą šeštadienį, atėjo vėl delegacija šv. Kazimiero drau- 
gijos su ta pačia naujiena, bet dar su didesniu riksmu. Atnešė 13 ir 
14 Unijos numerius ir kišdami man į akis ir bardami (kalbėjo) 'kaip 
drįstu draskyti tai, kas nuo kelių amžių sutaisyta“ “.** Pikti delegacijų 
išpuoliai tiek paveikė Tvarauską, kad jis staiga po antrosios apsilankymo 
atsakė Šliūpui darbą ir jį tiesiog išmetė į gatvę, nesumokėjęs jam algos 
ir net negrąžinęs skolos (tų 95 dol., kuriuos jis jam paskolino prieš 
pradėdamas dirbti jo spaustuvėje). Pravartu pakartoti paties Šliūpo 
žodžiai, kuriais jis pavaizdavo pavarymo įvykį: „Išėjus 14 Unijos nr., bal. 
25 d., pirmadienį, 1885.IV.27, jis man kaip darbininkui atsakė vietą, 
neprisimindamas apie kokį atsiteisimą. „Nuo šiandien daugiau pas ma- 
ne nedirbsi!“ Kada aš atsiteisimo pareikalavau, atsakė: jis nieko neturįs, 
o jeigu ko nori, eik į teismą". turėdamas 5 c. kišenėje, pasilikau išmes- 
tas iš darbo ir atsidūręs gatvėje. Nenusiminiau. „Vis tik Lietuva 
aukštyn!“ ** 

Matome, kad Šliūpas vien dėl pasipriešinimo lenkams, kvietusiems 
šv. Kazimiero draugiją dalyvauti gegužės trečiosios minėjime, turėjo 
palikti Uniją. Kiek nuostabu, kad ši ryški ir bendralaikių be abejo, 
žinota priežastis nutylima mūsų Amerikos lietuvių istorikų, rašiusių 
apie Šliūpo ir Tvarausko santykius. Net toks Amerikos lietuvių is- 

torijos mokovas, koks buvo Milukas, nekalba apie tai. Iš viso, jis netiki, 
kad Tvarauskas ir jo šalininkai būtų kaltinę Šliūpą už ardymą lenkų - 
lietuvių vienybės“? Girdi, ta vienybė buvusi jau anksčiau ardoma su 
paties Tvarausko pritarimu. Miluko samprotavimu, „Tvarauskas buvo 
labai įtužęs ant Šliūpo ir jo bičiulių ir savo priekaištus neapgalvo- 
tai į svietą paleido.“ Tai grynas prasimanymas, dėmesio nevertas. Jau 
dabartinis Amerikos lietuvių istorikas S. Michelsonas rašo: „Abu ne- 
galėjo susitaikyti dėl laikraščio krypties ir todėl Šliūpas pasitraukė.“ ** 
Lietuvių Enciklopedijoje sakoma: „O kaip Šliūpas per laikraštį užsipuo- 
lęs dvasininkus, Tvarauskas jį atleidęs iš redaktoriaus pareigų.“ Pa- 
naši atleidimo priežastis ir kitur kartojama.“ Matome, kaip klystama 
ir smulkmenose, kai nepaisoma pakankamai visų įvykių aplinkybių ir 
šaltinių. Apie Šliūpą rašančiose Amerikos lietuvių istorijose panašių 
paklaidėlių nemažai pasitaiko. 

Atkakliai pasipriešinęs lietuvių dalyvavimui lenkiškoje gegužės tre- 
čiosios šventėje, Šliūpas vykdė vieną savo trijų užsibrėžtų tikslų: at- 
skirti lietuvius nuo lenkų. Toliau varydamas nesiliaujamą propagandą, 
jis šį tikslą išplėtė visuose Amerikos lietuviuose. Dėl jo žodinės ir 
rašytinės propagandos nyko bendros lietuviškos - lenkiškos draugijos ir 
parapijos. Lietuviai steigėsi savas parapijas, statėsi sau bažnyčias ir 
kūrėsi draugijas. Tad Šliūpas — mutatis mutandis — gali būti lai- 
komas kad ir netiesoginiu lietuviškų parapijų kūrėju. Kadaise buvo 
paleista mūsuose klaidinga nuomonė, kad Šliūpas tiesiog steigęs lietu- 
viškas parapijas (ir dar net su Burba). Visai teisingi buvo kun, A. Mi- 
lukas ir V. Širvydas, kai jie paneigė tą paleistą žinią. Šliūpas nesiėmė 
steigti jokių parapijų bei bažnyčių, išskyrus tos nesėkmingos bandytos 
New Yorke. Bet su tos parapijos steigimo bandymu, kaip ir su kitais 
užmojais pirmais gyvenimo metais Amerikoje, Šliūpas užsibrėžė savo 
veiklos tikslus lietuvių tarpe ir jų siekė per visą savo gyvenimą šia- 
me žemyne. 

PASKUTINIS VILNIAUS VYSKUPAS 
1918-1925 
JURGIS MATULAITIS-MATULEVIČIUS 


TADEUSZ GORSKI, MIC, Roma 


Lenkijos Vyriausybei sudarius konkordatą su Vatikanu 1925 m. 
vasario 10 d., Vilniaus vyskupija buvo pakelta į arkivyskupiją su dviem 
sufraganijomis: Pinsko ir Lomžos, kaip atskira bažnytinė provincija, 
Lenkijos ribose. Kryžmoj politinėj ugnyje atsirado Vilniaus Ganyto- 
jas vysk. Jurgis Matulaitis. Tikrąją savo padėtį suprasdamas, jis pa- 
kartotinai trečiu kartu pasiuntė Romon atsistatydinimo prašymą. Po 
ilgoko laukimo, 1925 m. liepos mėnesį gavo popiežiaus leidimą pasi- 
traukti iš Vilniaus vyskupo pareigų. 

Jis buvo paskutinis Vilniaus vyskupas, nes po jo buvo paskirtas 
Vilniui arkivyskupas Jonas Vieplak. Deja, naujas ganytojas nesuskubo 
prieš savo mirtį padaryti Vilniun ingreso. 

Kaip vystėsi to laikotarpio politinės painiavos, iš lietuvių pusės, 
plačiai ir dalykiškai paskelbė „Aiduose“ 1972 m. Nr. 6, psl. 287 - 292 
kun. dr. Viktoras Pavalkis straipsnyje: „Lietuvos ir Vatikano santykiai 
1918-1940.“ Bet kaip dalykai vyko Lenkijos diplomatijoje, išsamesnių 
žinių neturėjome. Bet štai Krokuvoje einantis katalikų savaitraštis 
„TYGODNIK POWSZECHNY“ 1972 m. vasario 13 d. Nr. 7 (1203) 
XXVI metai, psl. 3 įdėjo ilgoką, bet jauno istoriko dalykiškai parašytą 
straipsnį: Tadeusz Gorski, BISKUP MATULEWICZ a RZĄD POLSKI. 
Autorius naudoja oficialius Lenkijos vyriausybės raštus, dabar jau pri- 

einamus mokslininkams, ir tuo klausimu randamus Romoje atitinkamus 
dokumentus archyvuose. 

Visai naujoj šviesoje iškyla Dievo Tarno arkiv. Jurgio Matulaičio 
garbingas asmuo. Šis straipsnis, manau, padės mums artimiau pažinti 
arkiv. Jurgį Matulaitį. Tik jo pavardę palieku vertime, kaip lenkams 
įprasta rašyti; MATULEWICZ, o ne jo tėvo lietuviškąją pavardę MA- 
TULAITIS. 

Kun, K. A. Matulaitis, MIC 


VYSKUPAS MATULEVIČIUS IR LENKIJOS VYRIAUSYBĖ 


Rašo Tadeusz Gorski, MIC, Roma 


1971 m. Nr. 22 pasirodė „Tygodnik'e Powszechnym“ Stanislovo 
Grabskio atsiminimų nuotrupos: „Kaip aš sudariau konkordatą su Apaš- 
tališkuoju Sostu“. O to paties savaitraščio 37 nr. Kazimieras Szwar- 
cenberg Czerny pateikė bandymą tiksliau aptarti ir išlukštenti istorinius 
veiksmus, sąryšy su konkordatu. Abejuose straipsniuose yra nuotrupų 
Vilniaus vyskupui, Jurgiui Matulevičiui 1918 - 1925 m. aptarti. Grabskis 
rašo: „Mūsų vyriausybė reiškė jam pretenzijų, nes jis buvo užkietėjęs 
lietuvis, neslepiąs savo palankumo lietuvių siekiams atplėšti iš Lenki- 
jos Vilnių... Tik netinkamas vyskupo gyvenimas būtų galėjęs paveikti 
Vatikaną, kad iš jo atimtų turimą katedrą. Bet vyskupas Matulevičius, 
iš tikrųjų, buvo pavyzdingas, pamaldus kunigas.“ 

Panašią nuomonę reiškia Szwarcenberg Czerny: „Tas, be abejo, pil- 
nas pamaldumo ir nuopelnų Bažnyčiai žmogus buvo taip šovinistiškai 
apsisprendęs lietuvis, kad nebuvo laido, kad jis lenkų valstybėje ga- 
lėtų naudingai dėl Bažnyčios veikti.“ 

Manau, kad paminėtos nuomonės yra vien tam tikros politinės min- 
ties išraiška, o tikrovė buvo kita. 

Besibaigiant pirmam pasauliniam karui, Apaštalų Sostas pradėjo 
skirti vyskupus į jų neturinčias vyskupijas, buvusias užgrobtas Rusi- 
jos. Bet ypač buvo sunku surasti Vilniaus vyskupijai tinkamą kan- 
didatą, kur ėjo politinės ir tautinės kovos. Reikalas buvo svarstomas 
beveik per vienerius metus. Apaštalų Sostui pavedus, pradžioje tuomi 
užsiėmė Nuncijus Bavarijoje, Eugenijus Pacelli, o nuo 1918 m. ge- 
gužės mėn. taip pat apaštališkasis vizitatorius Lenkijos ir Lietuvos Že- 

mėm Achilles Ratti. Galutinai buvo parinktas kun. Jurgis Matulevičius, 
lietuvis, Marijonų Vienuolijos generolas. 

Ratti rašė Vilniaus Kapitulai 1918 m. lapkričio 12 d., kad Benedik- 
tas XV, gavęs nuomonę ir sutikimą visų suinteresuotų veiksnių, padarė 
sprendimą. Vėliau, kaip popiežius, jis galėjo kalbėti Lenkijos atstovui Va- 
tikane, jog „vyskupas Matulevičius buvo paskirtas, to prašant Lenkijos 
vyskupams“. (Laiškas Užsienių Reikalų Ministerijos Ministrų Tary- 
bai 1924 m. sausio 25 d.) 

Lenkijos vyskupų nuomonę apie kandidatą pateikė Pacelliui kun. 
Henrikas Przezdzieckis, einąs žinanešio pareigas Apaštalų Sostui apie 
Bažnyčios reikalus Lenkijoje. Jis rašė: „Lietuvis, brangus lietuviams ir 
gerai priimamas lenkų. .. labai pamaldus kunigas, išskirtinai išsilavinęs 
žmogus ir nuolankus. Šiais labai sunkiais Vilniaus vyskupijai laikais, ei- 
nant įvairioms kovoms, tik šis vienas pamaldus kunigas sugebės ir Vil- 
niaus dvasininkus pakreipti į tiesos kelią ir tos vyskupijos tikinčiuosius 
sujungti tikrai krikščioniškoje meilėje“. (Imu iš Vilniečių Memorialo 
Lenkijos vyskupams 1923 m.) 

Tokiai nuomonei pagrindą davė ne vien mokslinio, visuomeninio ir 
religinio darbo daugelis metų jo darbas Kielcuose, Varšuvoje, bet irgi 
ilgas tarptautinio pobūdžio įstaigose: Peterburgo Dvasinėje Akademi- 
joje, kur buvo profesorius ir vicerektorius ir prie to Marijonų Vie- 
nuolijos vadas. Teisingai tat atrodė, kad jis buvo Apvaizdos kandidatas 
Vilniaus įvairiatautinei vyskupijai. 

O kun. Matulevičius buvo kitokios nuomonės. Pradėjo jis Marijonų 
Vienuolijos atnaujinimo darbą ir manė, jog jis pats turi jį toliau tęsti. 
Be to, labai gerai žinojo Vilniaus vyskupijos padėti, kad būtų galėjęs 
viltis pasisekimu, jai vadovaudamas. Dėl to, kai jį pasiekė gandas, jog 
esąs kandidatas, prašė jis bendrabrolius Varšuvoje ir Friburge, kad jį 
gintų nuo vyskupystės pas įtakingus asmenis, 

1918 m. balandžio mėn. rašo jis tarp ko kito kun. Kulviečiui: „Aš 
Vilniuje nieko nepadaryčiau: nežinau, ar pats angelas iš dangaus įtiktų 
visiems. Aišku, jei tik ten nueičiau, būčiau apšauktas ir palaidotas. . .“ 

1918 m. spalio 18 d. Ratti pranešė Vilniaus Kapitulai, kad Vilnius 
turi naują vyskupą. Po dešimties dienų kapitula, atsakydama, prane- 
ša Ratti'ui, kad dvasininkų ir tikinčiųjų dauguma yra prislėgta gautąja 
žinia ir dėl to jaučia Apaštalų Sostui apgailestavimo, kad „Lietuvis 
tapo išrinktas Vilniaus vyskupu“. Kun. Matulevičiaus lietuviškoji kil- 
mė Vilniaus kapitulai buvo vienintelis priekaištas jo asmeniui. Kun. 
Matulevičius gi, pramatydamas Vilniuje sau priešiškumą, neklydo nė ta- 
da, kai jis ten nuvyko pusantro mėnesio pirmiau. 

Vyskupas Matulevičius atvyko į savo vyskupiją 1918 m. gruodžio 8 d. 
Tuo metu Vilniuje kelių valstybių interesai skersavosi; dėl jo buvo 

kovojama, net aštuonis kartus pateko vis į naujas rankas. 1920 m. 
liovėsi kariniai veiksmai ir ginčas tarp Lenkijos ir Lietuvos susiaurėjo. 
Nuo to laiko vyskupijos dalis atsirado Lietuvos Respublikoje, ir iš jos 
1926 m. buvo įkurta nauja Kaišiadorių vyskupija. Didelė dalis paliko 
lenkų rankose, iš kurios 1920 - 1922 m. dalis buvo vadinamos Centra- 
linės Lietuvos valdžioje. Nors ginklų kovos pasibaigė, bet lenkų - lietu- 
vių ginčas tęsėsi, perkeltas į Tautų Sąjungą. Jos veiksmai, o ypač ple- 
biscito pasiūlymas, iš naujo pažadino neramias mintis. Galop Am- 
basadorių Taryba 1923 m. kovo 15 d. priėmė esamą padėtį; bet to 
nepripažino Lietuva, pasilikdama šaltojo karo padėtyje su Lenkija. 

Tąją padėtį, ir taip jau labai sudėtingą, pasunkino baltgudžių rei- 
kalai. Jie vis labiau tautiškai budo, gaivino tautinę sąmonę ir ieškojo sa- 
vo teisių. Kai kurie lenkiškieji veiksniai į tai žiūrėjo kreivomis, piktomis 
akimis, siekdami asimiliacijos — nutautinimo tikslų. 

Paminėtieji susidūrimai palietė daug vyskupijos žmonių, kurie gin- 
čus nukeldavo ir į šventoves. Tiek Lenkijos, tiek Lietuvos valdžia tiems 
reikalams pakreipti į savo pusę, pareikšdavo aiškius reikalavimus ku- 
nigams, o ypač vyskupui. 

Kun. Matulevičius, būdamas Romoje 1911 m. prie šv. Petro kapo, 
pasižadėjo, kaip tai atžymėjo savo užrašuose, visomis savo jėgomis, 
kiek galėdamas, netarnaus „nei kokiems antraeiliams tikslams, ar tai 
tautiniams, ar politiniams, ar dar kitokiems, o vien Dievui, Bažnyčiai 
ir sielų išganymui“. Toje pat dvasioje pasisakė pirmajame žodyje 
ingreso metu netaikingiems vyskupijos žmonėms: „Kristaus pavyzdžiu 
stengsiuosi visus apimti, visiems būti tiesa. Esu už tiesą pasirengęs mir- 
ti. Noriu būti jums vien tėvas, ganytojas, Kristaus sekėjas. Mano darbo 
laukas yra Kristaus karalystė, kariaujančioji Bažnyčia. Mano partija 
yra Kristus.“ 

Ar jam pavyko tai įgyvendinti? Daug kas mano, jog ne. Tuo pat 
metu, kai jis tai sakė, padaręs jau du tariamus nusikaltimus. Ir tai būdin- 
ga: nusikalto lietuviams ir baltgudžiams. Nes lietuvių vyriausybė, su- 
tinkant vokiečiams, valdė Vilnių ir iš jo reikalavo, kad ingreso die- 
ną prakalbėtų pirmiausia lietuviškai, o paskui lenkiškai. Įjautrintoje 
politinėje buity Vilniuje šis reikalas buvo prieš iškilmes per dvi sa- 
vaites svarbiausias ginčo dalykas. Bet vyskupas atsisakė patenkinti 
lietuvių reikalavimus. Pasiteisindamas pasakė, kad jis skirtas vykupu 
ne valdžioms, o visai vyskupijai ir turi žiūrėti tikinčiųjų reikalo. Taip 
pat baltgudžiai nebuvo patenkinti juo, kad neprabilo į juos baltgudiš- 
kai. Ir vėliau tiek lietuviai, tiek baltgudžiai teigė, kad Vilniaus švento- 
vėse jie yra lenkinami, 

Daug gausingesni nepasitenkinimo balsai buvo iš lenkų pusės. Pei- 
kė jį ypač Tautinė Demokratija. Dar vyskupui Matulevičiui neatvykus, 

į jį nepalankiai žiūrima. Paskui, kai lenkai sudarė savo valdžią ir admi- 
nistraciją, jų organizacijos ir spauda gavo laisvę, — pasipylė reikalavi- 
mai, nepasitenkinimas augo. Vilniaus kapitula, be jau minėto laiško, du 
kartu kreipėsi į Nuncijų Rattį ir Laurį, prašydami nušalinti vyskupą 
Matulevičių. Tarp kunigų veikliausias buvo kun. Leonas Puciata, Ste- 
pono Batoro Universiteto profesorius. Jis rinko Vilniuje parašus, o pas- 
kui prieš vyskupą veikė Romoje. Yra reikšminga, kad po keturiasde- 
šimties metų, prisimindamas savo veiklą, sakėsi kun. Vladislovui Rusz- 
nickiui apgailestaująs savo poelgį, nes jis buvo neteisingas vyskupui. 

Kiek dvasininkai veikė slaptomis, tiek pasauliečiai veikė atvirai, ypač 
gi spaudoje. Pasiuntė taip pat kelis memorialus bažnytinei ir valstybės 
valdžiai. Juose panaudojo net tokius dalykus kaip parašų suklastojimus, 
šmeižtus, šantažus. Pats veikliausias čia buvo Jan Obst, dienraščio 
„Dziennik Wilenski“ redaktorius. 

Vyskupui Matulevičiui buvo pateikta daug priekaištų. Sunkoka 
būtų juos čia visus suminėti, o dar labiau kritiškai išnagrinėti. Pateik- 
siu vien Vilniaus kraštui valdžios delegato (jis turėjo vaivados teises 
ir pareigas) Valerijono Romano nuomonę. Jis buvo priešingas vyskupui 
Matulevičiui ir uoliai stengėsi nušalinti jį iš Vilniaus. Jis savo prane- 
šime tikėjimo reikalų ministerijai 1923.V.15 apibūdino vyskupo veiklą 
ir kalbėjo apie sąmoningą ir sistemingą šalinimą lenkiškumo iš bažnyčios 
ir silpninimą politinių, kultūrinių lenkų įtakų lietuvių ir gudų naudai. 

Nesiginčysiu tiesiog su jo pareikšta nuomone, bet pateiksiu rapor- 
to pabaigą, kuri gerai ryškina jo mintis ir visą kalbamą ginčą. Romanas 
rašo: „Grynai dalykiškai žiūrint būtų galima vyskupo užmojus tarti 
esant kilnius ir ne be logiško pagrindo, ir jo asmeniui, žmogui ir kuni- 
gui, reikėtų turėti didelę pagarbą. Bet valstybinių reikalų atžvilgiu 
vis dėlto reikia sutikti su mintimi, kad kun. Matulevičiaus negalima pa- 
likti Vilniaus vyskupo soste jau vien dėl to, kad jis yra karštas lietuvis 
patriotas, kuriam ne vistiek, kaip išsispręs jo matomas lenkų - lietuvių 
kivirčas. Jis turi perdaug galingas priemones paveikti, kad jo daly- 
vavimui šiame kivirče nebūtų reikalo kreipti dėmesio. .. Bet turėdamas 
galvoje vyskupo Matulevičiaus aukštas žmogaus ir kunigo ypatybes, 
išorinę jo ištikimybę formaliems valstybės reikalavimams, įsivaizduoju, 
kad jo nušalinimas turėtų atrodyti paaukštinimu bažnytinėje hierar- 
chijoje; jokiu būdu neturėtų sudaryti išviršinai asmeninės prievartos 
įspūdžio.“ 

Čia pateiktoji nuomonė parašyta labai nepalankioje vyskupui Ma- 
tulevičiui dvasioje. Jo priešininkai iš anksto žinojo, kad jis lietuvis 
negalįs būti geras ganytojas, laukė jo suklupimo, pasiruošę matyti net 
tai, ko visai nebuvo. Verta pabrėžti, kad Romanas naudojo dvigubą saiką. 

Iš vienos pusės, vyskupo užmojai yra net labai kilnūs, logiškai pagrįsti, 
ir jis tinkamai laikosi valstybės formalinių reikalavimų atžvilgiu; kaip 
žmogus ir kunigas vertas didelės pagarbos. Iš kitos pusės, „valstybinių 
interesų“ atžvilgiu jį reikia pašalinti iš Vilniaus, bet apdovanojus žmonių 
akyse už jo garbingą laikyseną. 

Valstybiniai interesai pakraščiuose buvo ne vienaip suprantami. 
Pradžioje Pilsudskio federacinė politika kai kada darydavo teigiamos įta- 
kos tautinių mažumų padėčiai... Po sutartos Rygos taikos nugalėjo R. 
Dmowskio tautinės valstybės samprata, davusi pagrindą tautinių mažu- 
mų asimiliacijai. Šiuo atžvilgiu valdžia skyrė taip pat veiklos dalį ir kata- 
likų bažnyčiai, pripažindama ją galingiausiu veiksniu „surandant len- 
kystei čionykščių katalikų žmonių minias,“ t.y. neapsisprendusius tau- 
tiškai, kaip rašė Romanas 1923 m. gruodžio m. tikėjimo reikalų ministe- 
rijai. Dėl to ir netiko valdžios ir politinių partijų programai vyskupo 
Matulaičio apsisprendimas, religinėje dvasioje padarytas, lygiai vertinti 
visus vyskupijos žmones. 

Pritaikant „valstybinių interesų“ etiką gyvenime, išryškėdavo prie- 
šingybės. Štai du įvykiai. Vidaus reikalų ministeris, reikalaudamas nu- 
šalinti Vyskupą Matulevičių iš Vilniaus 1923 m. spalio m., turėjo ne- 
malonumo dėl jo pavyzdingo elgesio. Jis rašė: „Kun. vysk. Matulevi- 
čius yra kaip žmogus ir kunigas be priekaištų, todėl apsunkintas vei- 
kimas prieš jo įtaką ir darbą“. Atsitiko taip, kad patriotizmo vardu, 
grasinant vyskupui net mirtimi, buvo stengtasi sukliudyti jam sveikinti 
į Vilnių atvykstantį prezidentą Wojeiechowskį. Bet vyskupas neišsigan- 
do ir sveikindamas prezidentą taip kalbėjo: „Kaip vyskupijos ganytojas 
dvasininkijos ir tikinčiųjų vardu sveikinu Tamstą karšta širdimi šioje 
labai senoje katedroje ir teikiu Tamstai pagarbą kaip vyriausiai Valdžiai 
ir Valstybės Galvai, kaip tam, kuris atstovauja Lenkijos šviesiausiai 
Respublikai ir yra tos jėgos bei vienybės reiškėjas.“ 

Taip pat Grabskio ir Szwarcenbergo Czernio raštuose matau prie- 
šybes — paradoksus. Anot Grabskio, vyskupas esąs „užkietėjęs lietu- 
vis ir, iš tiesų, pavyzdingas, pamaldus kunigas“. O Szwarcenbergo Czer- 
nio apibūdinimu, „šovinistiškai nusiteikęs lietuvis, visai šventas Žžmo- 
gus“. Sugretinti tie teiginiai naikina vieni kitus. Apibūdinimas kaip „pil- 
nas šventumo ar pamaldumo žmogus“ ir „šovinistas“ prieštarauja kitas 
kitam. Savaime prisimena toks pats panašumas Romano galvosenoje: 
„Vyskupas Matulevičius yra pamaldus — žiūrint objektyviai, dalykiškai 
— ir užsispyręs ir šovinistiškai nusiteikęs, pagal „valstybės interesų“ 
etiką.“ Tai turi savotišką prasmę. 

Ar tikrai vyskupas Matulevičius nedavė garantijos, kad galėtų lenkų 
valstybėje naudingai darbuotis bažnyčiai, kaip teigė Szwarcenberg 
Czerny? 

Be abejo, iš Bažnyčios pusės labiausiai patikimas yra popiežius. 
Seimo maršalas Motiejus Rataj savo 'Atsiminimuose' 1924 m. rugsėjo 
24 d. perteikė mums išgirstą iš Lenkijos atstovo Vatikane, Vladislovo 
Skrzynskio, posakį, jog Pijus XI „Matulevičių myli ir pasitiki — lai- 
ko jį pirmoje vietoj tarp Lenkijos vyskupų“. Taip pat daug kartų 
centrinė lenkų vyriausybė pareiškė sutikimą, kad vyskupas Matulevi- 
čius galįs dirbti Lenkijoj, tik ne pakraščiuose. Su tuo sutikęs net pats 
Dmowski, užsienių reikalų ministeris. 

Lenkijos vyriausybė, pasiremdama jai iš Vilniaus atsiųstomis ži- 
niomis, jau nuo 1921 m. kėlė vyskupo Matulevičiaus iš Vilniaus atšau- 
kimo klausimą. Bet tai darė gana švelniai, nes, kaip pažymi Skrzynski 
rašte vidaus reikalų ministerijai 1924 m. geg. 9 d. griežtesnis to reikalo 
kėlimas galėjo pakenkti rytinių Lenkijos sienų pripažinimui, Iš naujo 
ta linkme stropiai pradėta veikti 1923 m. gale. Vis ,, valstybinių intere- 
sų“ argumentas nepaveikė, nes, kaip rašė toliau Skrzynski, Pijus XI troš- 
ko, kad kunigai ir vyskupai nepolitikuotų, tuo pat metu jis griežtai 
reikalavo, kad valstybės politika neturėtų Bažnyčiai įtakos parenkant 
vyskupus. 

Vyskupo Matulevičiaus nušalinimo reikalas susidūrė be to su ypa- 
tinga kliūtimi, kaip skaitome tame pat pranešime: „Jei galima sau leisti, 
kad popiežius dar aštriau pasireikštų, negu įprastai kiekvienu vyskupų 
klausimu, tai įvyktų Matulevičiaus reikalu, kuriam pavyko, kai buvo 
nunciatūroje Msgr. Ratti Varšuvoje, užmegsti su juo išskirtinai karštą 
dviejų kunigų draugiškumą. Nepalengvina reikalo šiuo atveju faktas, 
kad šalia viešai atsiunčiamų memorialų prieš vyskupą Matulevičių slap- 
ta ateidavo iš Vilniaus kiti memorialai, prašantieji palikti jį vadovauti 
Vilniaus vyskupijai. Vienas iš mūsų vyskupų patikino man, jog pats 
matęs dalį tų pačių parašų, kurie buvo padėti po memorialais prieš vys- 
kupą Matulevičių, prašančių palikti jį Vilniuje.“ 

Kai vyriausybės veiksniai įsitikino, kad skundų keliu nebegalima nu- 
šalinti vyskupo Matulevičiaus, Valerijui Romanui patariant, pradėta 
teikti sumanymai, kad popiežius apdovanotų jį ir perkeltų į ryškesnę 
vietovę. Tarp kitko, Marian Seyda, užsienių reikalų ministeris, 1923 m. 
rugpiūčio 11 d. raštu pakišo sumanymą skirti vyskupą Matulevičių 
Kauno arkivyskupu. Tąjį pasiūlymą sekančiais metais pakartojo atsto- 
vas Skrzynski. Bet tas sumanymas pasiliko vien tik sumanymas. Taip 
pat Skrzynski pasiūlė 1924 m. paskirti vyskupą Matulevičių įkurtinos 
Čenstakavos vyskupijos ganytojumi. Tuo reikalu jis rašė į Romą: „Turiu 
pagrindo tikėti, kad Pijus XI perkeltų jį dėl jo ypatingo pamaldumo Die- 
vo Motinai į naujai kurtiną Čenstakavos vyskupiją. Ši vyskupija turės 
tokią bažnytinę pagarbą, kad jai skirdamas Vilniaus vyskupą, popiežius 
avansuos (pakels) tąjį kunigą, kuris sugebėjo pasidaryti Lenkijoje arti- 

miausiu jo draugu.“ Tąjį pasiūlymą palaikė Lenkijos vyriausybė, ir ji, 
konkordatą sudarius, norėjo pasiūlyti vyskupą Matulevičių perkelti į 
Čenstakavos vyskupiją. 

Vyskupas Matulevičius buvo atleistas iš Vilniaus po trečiojo iš eilės 
savo prašymo 1925 m. liepos 14 d. K.U.L. Senatas (Katalikų Universiteto 
Liubline) pasiūlė jam tada rektoriaus vietą. Tačiau vyskupas troško su- 
organizuoti Romoje Studijų ir marijonų generalinį namą. Kaip tik tuo 
metu iškilo labai jautrus ir svarbus naujas reikalas. Lietuvos vyriau- 
sybė manė, kad lenkų konkordatas, įjungdamas Vilnių į Lenkijos baž- 
nytinę administraciją, pažeidžia Lietuvos reikalus. Dėl to tarp lietu- 
vių kilo didelis sąmyšis, nukreiptas prieš Apaštalų Sostą, ir 1925 m. 
gegužės mėn. buvo nutraukti diplomatiniai santykiai su Vatikanu. Tiems 
reikalams sutvarkyti Pijus XI 1925 m. gruodžio 7 d. paskyrė arkivysku- 
pą Matulevičių Apaštališkuoju Vizitatorium. Trumpai, bet labai vargįi- 
nančiai padirbėjęs, arkivyskupas Matulevičius gražino gerus santy- 
kius su Apaštalų Sostu, sudarė bažnytinę savitą provinciją ir jos admi- 
nistraciją, paruošė konkordatui projektą, kuris perredaguotas vėliau bu- 
vo pasirašytas jau po jo mirties. Jis mirė 1927 m. sausio 27 d. 

Pijus XI, kuris ypatingu būdu dalyvavo arkivyskupo Matulevičiaus 
veikloje Vilniuje, Romoje ir Kaune, kai 1934 m. liepos 9 d. marijonų 
generolas padovanojo jam arkivyskupo paveikslą, į jį žiūrėdamas, tarė: 
„Brangi dovana, nes labai brangus asmuo.“ Po akimirksnio pridėjo: 
„Žmogus tikrai šventas“. 


104 


APIE MEDINIUS ANTKAPIUS 

IR KAI KURIUOS LAIDOJIMO 
PAMINKLUS PIETRYČIŲ PABALTIJO 
TERITORIJOJE 


P. J. KUŠNERIS (KNYŠEVAS)* 


Vertė A. TENISONAS 
Redagavo Inž. J. GIMBUTAS 


Toponimika išsaugojo etninės praeities pėdsakus ne vien geogra- 
fijos žemėlapiuose, bet ir pačioje teritorijoje. XX amžiaus pradžioje 
prie visų kryžkelių ir kelių posūkių pietryčių Pabaltijyje stovėjo į 
žemę įkasti stulpai su keliarodžių lentelėmis, kur buvo įrašyta arti- 
miausių kaimų pavadinimai ir nuotoliai iki jų. Tai buvo tikra topo- 
nimikos „materializacija“, etnografui puiki medžiaga etninės gyvento- 
jų sudėties tyrinėjimui. Bet etninės praeities medžiaginiai paminklai 
yra ne vien iškasenų radiniai arba toponimikos užrašai prie kryž- 
kelių — juos galima rasti ir žemės paviršiuje kapinių paminkluose. 
Apie šitą istorinį paminklų tipą tenka paskirai pakalbėti. 

Antkapiai ir kiti kapų paminklai, net mediniai, kurie gan greit 
išnyksta, gali būti vertingi istoriniai šaltiniai, kurie kalba ne vien 
apie tą laikotarpį, kuriam jie priklauso, bet ir byloja apie seną pra- 
eitį. Iš visų ideologinių sričių labiausiai konservatyvios yra religinės 
apraiškos, todėl ir medžiaginiai religiniai paminklai savo formomis 
per ilgus šimtmečius gali nepasikeisti ir išsaugoti savo senovinius bruo- 
žus. Be to, krkščionybės epochos paminklai labai dažnai išsaugoja pra- 


* Straipsnis verstas iš veikalo: P. I. Kušner (Knyšev), Etničeskie territori i et- 
ničeskie granicy. (Akademia Nauk SSSR, Moskva, 1951) 

eities pagonystės epochų įpročių paveldėjimus ir nuostatų formas (ir 
turinį), nes tokia stipri yra ideologijos tradicija, 

Senose pietryčių Pabaltijo gyvenviečių kapinėse dar neseniai (o 
kai kuriose vietose dar ir dabar) buvo išsilikę savotiški mediniai 
antkapiai — krikštai, mažai panašūs į krikščionių kryžius. Savo iš- 
vaizda tie kapų paminklai atrodo stulpas iš įvairių formų medinių 
skydų. Kartais tas skydas savo forma panašauja į senovės baltų gen- 
čių laidojimo urną, kartais turi trapecijos formą su plačiu pagrindu, 
o kartais apatinė trapecijos dalis baigiasi banguota išpiova arba 
žemyn palinkusiai išdrožinėtais galais, 

Tokių antkapių paplitimo rajonas gan didelis: pietuose jis prasi- 
deda Mozūrų - Sūduvos ežerų srityje, eina per visą Priegliaus upy- 
ną, užima Kuršių įlankos pajūrį, Nemuno žemupio rajonus, vakarinę 
Žemaitijos dalį, pietvakarių Latviją ir šiaurėje pasiekia Rygos įlan- 
kos pietinį krantą. 

Savo paplitimo rajone, pietuose ir šiaurėje, antkapių formos ne- 
sudėtingos. Pietinėje dalyje tas medinis skydas maždaug vaizduoja 
laidojimo urnos formą; šiaurinėje dalyje — paprastas trapecijos for- 
mos skydas. Kuršių įlankos pajūryje antkapiai pasižymi sudėtingesnė- 
mis formomis, panašiai kaip ir Žemaitijoje. Panemunės srityje ir 
Kuršių įlankos pajūriais ant medinių antkapių aiškiai matyti išdrožinė- 
ti paukščiai, širdys, urnos ir kažkokios keistai išlenktos gyvulio galū- 
nės. Skydas dažnokai atvaizduoja vėžlį. Kadangi visi kontūrai stili- 
zuoti ir jų raštas suprastintas, pirmutinis vaizdo motyvas ne visuo- 
met suprantamas. 

Šio tipo iki mūsų dienų išsilikusių antkapių senumas nėra dide- 
lis ir nerviršija kelis dešimtmečius, nes tie paminklai pastatyti įvai- 
riais laikais, bet ne anksčiau XIX amžiaus antrosios pusės. Kitaip 
ir negalėtų būti, nes mediniai stulpai greit patręšta. Tokius paminklus 
galima laikyti kone šiuolaikiniais, bet šiuo atveju atrodo labai keista, 
kad krikščionių kapuose (ypač liuteronų, evangelikų) prie kapų sto- 
vi pastatyti ne kryžiai, o laidojimo paminklai be to krikščioniško 
simbolio. Tie antkapiai (ir pagal savo formą ir pagal religinę esmę 
ar tik nėra kažkokios prieškrikščioniškos religinės tradicijos reiški- 
nys. O jei tokia prielaida teisinga, tai kokios? Pietryčių Pabaltijo 
tautų krikštas įvyko XIII-XIV amžiais, tad prieškrikščioniškieji ant- 
kapių paminklai turi turėti savo atsiradimo istoriją iš ankstyvesnių 
laikų, t.y. iš tos epochos, kada latvių — lietuvių žemės dar nebuvo 
vokiečių užkariautos. 

Šių antkapinių paminklų atsiradimo išaiškinimas būtų didelės reikš- 
mės ir įgalintų mus suprasti prieškrikščionišką latvių - lietuvių reli- 

giją, juo labiau, kad šioje srityje daug kas lieka mums neaišku dėl 
istorinių šaltinių trūkumo, 

Prieš 40 metų lietuvių tautosakininkas J. Basanavičius atkreipė 
dėmesį į savitas Rytų Prūsijos lietuvių antkapių formas ir bandė juos 
paaiškinti (Lietuvių kryžiai, Vilnius, 1912). Jis priėjo išvadą, kad dau- 
guma šio tipo paminklų atvaizduoja senas pagonybės tradicijas ir nie- 
ko bendro neturi su krikščionybe. Bet ką gi vaizduoja šie išdrožinėti 
skydų paminklai, kokia jų reikšmė? Į šį klausimą Basanavičius at- 
sako tik iš dalies; jo manymu išdrožinėtieji skydų kontūrai atvaiz- 
duoja stilizuotas žmonių figūras. Šios tezės pagrindan jis dėjo savo 
asmenišką patyrimo impulsą. Bet tų paminklų figūros, atvaizduotos 
įvairiose variacijose, daugiau panašios į kažkokias odas ar roplius, 
negu į žmogų. Jeigu tai, pagal Basanavičių būtų žmogus, tai ką jis 
vaizduoja? Dievybę ar palaidotą žmogų? To Basanavičius nepaaiškino. 


PIEŠINYS Nr. 18/81. PIEŠINYS Nr. 19/32. 
Moters kapo krikštas Nidos kapuose Macgirių kapų krikštas. 


(Lietuvos Etnografijos-istorijos instituto muziejus, Vilnius). 


107 


Nėra reikalo dėl spėliojimų paneigimo arba jų pasitvirtinimų ginčytis, 
ar senieji lietuviai turėjo antropomorfinius stabus („idoly“).! 

Jeigu galima abejoti dėl tų griežtų tvirtinimų, kad senovės lie- 
tuviai neturėję stabų, tai visai neginčytinas lieka tvirtinimas, kad 
kapuose tokie stabų atvaizdai niekur nerasti. 

Basanavičiaus spėliojimai išeina iš prielaidos, kad antkapių pa- 
minkluose įžiūrima stilizuota žmogaus figūra, Toks paaiškinimas jam 
buvo reikalingas todėl, kad pagal savo išvaizdą tie antkapiniai pa- 
minklai visai nepanašūs į žmogaus figūrą. Kiekvienos formos stiliza- 
cijos suprastinimas įvyksta lėtai. Kur gi rastos tos pirminės arba joms 
artimos tokių atvaizdavimų formos, kurios vėliau pateko stilizacijai? 
Tokių formų niekur nerasta. Ar šiuo atveju nebus paprasčiau tuos 
antkapių atvaizdavimus pripažinti ne stilizuotus, bet realistinius, t.y. 
vaizduojančius įvairių gyvulių ištemptas odas? 

Prie laidojimo ceremonijų kone visų tautų, kurios turi arba tu- 
rėjo senovėje religinio animizmo nuovokas, plačiai buvo paplitęs pap- 
rotys aukoti dievams gyvulius, paukščius ir duoninių javų vaisius. 
Aukojamų gyvulių mėsą suvalgydavo laidojimo ceremonijų daly- 
viai arba žyniai, o odas arba nukirstas gyvulių galvas (kai kada 
kaukoles) užmaudavo ant smaigų ir pastatydavo prie kapo arba pilka- 
pio. Toks paprotys iki pastarųjų laikų išsilaikė Altajų tautose. Pas 
ajnus, pietinėje Sachalino salos dalyje, etnografai aptiko panašius pap- 
ročius dar 1947 metais: maldavietėse stovėjo nugenėti maumedžių stie- 
bai, kurių smailgalyje buvo užmautos šunų galvos ir pakabintos šu- 
nų odos. Arabų keliautojas Ibn-Fadlan rašė, kad X šimtmečio pra- 
džioje „rusy“, kurie į Volgos žemupį (Itil) atveždavo žvėrių kailių 
ir mergaičių - vergių, melsdamiesi, kad jų prekybiniai ir plėšikavimo 
žygiai gerai pasisektų, iškeldavo ilgas kartis, ant kurių užmaudavo 
aukojamų gyvulių galvas. Panašių pavyzdžių galima rasti daug įvai- 
riose tautose ir įvairiais laikais, bet mums ypač svarbūs šiam reikalui 


1 Savo nuodugniame veikale „Romovė“ A, Mierzynski (1899) įrodinėjo, kad se- 
nieji lietuviai neturėję jokių stabų ir kad legenda apie stabmeldystę buvusi vie- 
nuolio Grunau sukurta. Grunau kronika yra rinkinys daugelio neteisingų, jo pa- 
ties sugalvotų pranešimų. Kritiška Mierzynskio tos „grunauiškos“ literatūros 
apžvalga tą teigimą kaip ir patvirtina. Mierzynskio išvadų nepaneigia A. Bot- 
tiches (kuris remiasi Rogge), kad Darkiemio mieste esąs supiltas kalnas vadi- 
namas Potrimpo kalnu, kur stovėjusi smuklė „Dieviškoji Trejybė“ ir virš įėjimo 
stovėję mediniai trijų dievų atvaizdai (Perkūnas, Potrimpas, Pikulas). šitie at- 
vaizdai neva buvę pernešti į lietuvių bažnyčią Karaliaučiuje ir ten dingę. Jeigu 
tokie atvaizdai būtų buvę, tai jie nebuvo garbinimo objektai, bet tik vėlyvojo 
periodo liaudies legendos atvaizdai. Ginčytinas lieka ir Stryjkowskio pasakoji- 
mas apie tai, kad 1321 metais Gediminas pastatęs Vilniuje Perkūno stabą ir 
liepęs prie jo deginti „amžinąją“ ugnį. 

PIEŠINYS Nr. 20/38. Gilijos žvejų kapų krikštai. 


liudijimai, liečią senus tų pietryčių Pabaltijo tautų papročius, kurių 
teritorijoje rasti nagrinėjamieji antkapiniai paminklai. 

Pretorius savo užrašuose apie senovės žemaičių papročius rašo, kad 
lietuviai savo dievams pagerbti parenka didelius akmenis ir stato ilgas 
kartis, prie kurių pritvirtina savo aukojamas dovanas. „Žemaičiuose 
buvo ąžuolas po kuriuo už penkių žingsnių gulėjo didelis akmuo — 
aukuras. Netoliese nuo akmens stovėjo ilga kartis, mano manymu ne 
trumpesnė aštuonių sieksnių, ir prie jos kabojo ištempta ožena, o 

virš tos odos buvo pririšta puokštė duoninių javų varpų ir žolių“. 
(Cituoju iš A. Mierzynskio publikacijos, 1899, psl. 429 - 430, VI priedas.) 
Aprašydamas lietuvių Joninių šventę, Pretorius ir vėl pažymi aukš- 
tos karties reikšmę, prie kurios buvo pririšta įvairių javų puokštė: ap- 
link tą kartį šoko rateliu ir vyko iškilmės. Jis nurodė dar vieną 
paprotį Joninių šventės minėjimo išvakarėse: šeimininkai siunčia sa- 
vo berniokus ir mergaites į laukus, kad parinktų jonažolių (tur būt 
vadinamų Jono žolynų arbata), kurių puokštelius pagal žmonių skai- 
čių kaišiojo po balkiais prie lubų, į plyšius sienoje ir laukė, kada tos 
žolės pražys. Jeigu kieno puokštelis nesužydo, tai tas reiškė, kad su- 
sirgs arba numirs. Likusias žoles rišdavo į kuokštelius ir pakabindavo 
ant ilgos karties, ją statydavo pas vartus arba prie kūlyklos, kur su- 
veža javus. Tokia kartis su žolių kuokštu vadinosi Kupolė (rusiškai — 
„Kupala“), o šventė — Kupolis (A. Mierzynski, 1899, psl. 430). 


PIEŠINYS Nr. 21/34. PIEŠINYS Nr. 22/85. 


Krikštas Vainuto liuteronų kapinėse, Raseinių rajonas. (Lietuvos Etnografijos — 
istorijos instituto muziejus, Vilnius.) 

Pagal Schultzo lietuvių papročių aprašymą Viliūnų, Širvintų, Ši- 
lėnų, Būdviečių ir Viešvilės parapijose XIX šimt. trisdešimtųjų metų, 
Joninių dieną mergaitės papuošdavo ramunėmis ir kitomis laukų gė- 
lėmis ilgą kartį, vadinamą Kupolis, ir su dainomis pastatydavo ją 
kaimo gale prie javų lauko. Aplink tą kartį per dvi naktis vyko žaidi- 
mai, kuriuose dalyvavo tik mergaitės, o dienos metu berniokai in- 
scenizuodavo tos karties pagrobimą. Panaši kartis buvo statoma dir- 
voje prieš sėją, ir jos aukštis siekdavo keletą sieksnių (A. Mierzyns- 
ki, 1899; psl. 430 - 431). 

Jeigu prisiminti tas ritualines kartis, siekiančias keletą sieksnių, 
su prie jų ištiestais gyvulių kailiais ir pririštais kuokštais duoninių 
javų, papuoštų gėlėmis ir t.t., tai paprasčiau galima išaiškinti ir tas 
antkapines paminklų figūras, negu tai darė Basanavičius. Tai ne žmo- 
nių figūros, bet paaukotų gyvulių odos. Katyčių (Koadjuten) ir Nidos 
kapų antkapiai neduoda jokio pagrindo kitaip aiškinti šį klausimą; 
juose visai realiai atvaizduotos įvairių gyvulių odos — daugiausia 
smulkiųjų raguočių. Kai kurie antkapiai turi raguotų galvų atvaizdus. 
Net ir Gilijoje (Gilgė) ir Macgiriuose (Matzgirren), labiau už kitus 
nutolusios nuo pirminių primityvių formų, laidojimo urnose išliko įvai- 
rūs gyvulių kūnų elementai. 

Latvijos teritorijoje galima rasti dar labiau stebinančių antkapinių 
paminklų pavyzdžių, kurie patvirtina jų kilmę pagal ištemptas au- 
kojamų gyvulių odas. Buldurų ir Asarų kapuose, Slokos valsčiaus, 
Salos, Paltmalės ir Baldonės kapuose yra kelios dešimtys antkapių, 
kurie pagal savo formą panašūs į Katyčių antkapius ir medyje turi 
ištemptų odų formas. Šie paminklai išlikę iš praeito šimtmečio vidurio. 
Tų antkapių nuotraukos paskelbtos latvių trijų tomų „Latvju Raksti“ 
leidinyje. 

Panašių antkapių paminklų buvimas pas lietuvius ir latvius rodo, 
kad paprotys ištempti aukojamų gyvulių odas kapuose and karčių bu- 
vo bendras vis oms latvių - lietuvių gentims ir kilo iš laikotarpio prieš 
susidarymą tų dviejų atskirų latvių ir lietuvių tautų. Baldonėje lat- 
vių antkapiuose ši tradicija labiausiai išsilaikė: ištempta oda iš šalių 
prispausta medinėmis lentelėmis, kurios ant kai kurių paminklų su- 
daro kaip ir dvišalį stogelį. Vėliau oda pamainoma medine lenta pa- 
našios formos. Tolimesnė transformacija eina dviem keliais: Mažojoje 
Lietuvoje, protestantinėje (pagal gyventojų religiją) odos skydo kon- 
tūras palaipsniui stilizavosi, ir prie jo buvo prijungiama įvairūs me- 
niniai ir simboliniai priedai. Didžiojoje Lietuvoje (katalikų) išsivystė 
katalikiška simbolika (Kristaus širdis, kryžius su nukryžiuotu Kristu- 
mi), kuri pagaliau išstūmė aukojamą odą, bet išlaikė antkapyje dvi- 
šalį stogelį. 

PIEŠINYS Nr. 23/36. 

Antkapinių paminklų (krikštų) formų pasikeitimai pietryčių Pabaltijo kaimų ka- 

puose. 
1-4 medinių antkapių formos Katyčių (Koadjuten) kapuose; 5-7 medinių 
antkapių formos Nidos kapuose; 8 medinis antkapis Macgirių kapuose; 9-10 
akmens urnos Rusnės gyvenvietės kapuose; 11-13 mediniai antkapiai Šakių 
kapuosę; 14-15 mediniai antkapiai Rasytės kapuose. 

Paveikslo sudėtingumas ir detalių išdirbimo būdas antkapinių 
paminklų Gilijoje ir Macgiriuose, palyginus su antkapiais Katyčiuose, 
Nidoje, Šakiuose ir Špukiuose, parodo jų gilią senovę. Katyčiuose, Ni- 
doje, Šakiuose, Špukiuose išliko daug tradicijų, turinčių ryšio su toli- 
mos praeitis latvių — lietuvių religiniais papročiais. Gilijoje ir Mac- 
giriuose ta tradicija išstumiama ir pakeičiama naujomis įtaigomis, 
kylančiomis iš kitos etninės aplinkos. Šios įtakos atsiliepia vaizdavime 
širdies, o taip pat ir balandžių, tupinčių ant laidojimo urnų. Tiesa, dėl 
paukščių kyla abejonių, ar tai balandžiai, ar kokie kiti paukščiai, 


Širdies atvaizdavimas antkapiuose Gilijoje ir Macgiriuose rodo ne- 
abejotiną katalikybės įtaką. Katalikų simbolikoje — tai kraujuojanti 
Kristaus širdis. O toks išaiškinimas kilo, tur būt, daug vėliau po šių 
antkapių atsiradimo, ir buvo mėginta šiuos pagoniškus papročius pa- 
grįsti bažnytiniais kanonais, teikiant jiems krikščioniškos prasmės. Iš 
tikrųjų, tai yra prieškrikščionybės laikų kančios simbolis. Taip aiški- 
na šį paprotį J. Basanavičius, kuris laiko tai prieškrikščionybės laikų 
kančios ir meilės simboliu. Šių ir panašių antkapių atvaizdų papliti- 
mas taip platus, kad priskirti vienai kuriai nors tautai negalima. 

Kitas klausimas su paukščių atvaizdavimais. Pas Šiaurės Europos 
gyventojus labai paplitę vandens paukščių atvaizdavimai. Kai kas iš 
mokslininkų yra linkęs laikyti tai saulės simboliu (ypač kai tie van- 
dens paukščiai pastatyti laivelių galuose. Latvių — lietuvių antkapi- 
nių paukščių atvaizdavimai nėra panašūs į antis arba kitus plaukio- 
jančius paukščius. Jie nepanašūs nė į gaidžius, nė į vištas (aukos 
paukščiai senovės prūsų — lietuvių kulto). Nieko bendro jie neturi 
ir su povu, kuris vaizduojamas ikonose, Bizantijos kai kurių šventųjų 
paveiksluose kartu su šventaisiais kaip rojaus gyvenimo simbolis. 
(„Ornamentas“, 1898, pieš. 34, figūra 12). Šių paukščių uodega ir 
sparneliai skiriasi nuo balandžių atvaizdų, nors balti skrituliai aplink 
akis (ant kai kurių paveikslų) galėtų sudaryti pagrindą laikyti juos 
balandžiais. Bet visi labiau realistiniai paukščių atvaizdai antkapiuo- 
se turi vieną charakteringą detalę: žemutinė krūtinės dalis pažymėta 
baltais ruoželiais arba taškais (taškai galėjo pasidaryti iš tų ruoželių 
kaip detalių suprastinimas). Nedaug yra paukščių su baltais ruoželiais 
krūtinėje. Tarp tokių pirmiausia tenka paminėti gegutę. Paukščių 
latvių — lietuvių antkapiuose vaizdavimas, jeigu pasitvirtintų, kad jų 
figūros atstovauja gegutes, šiuo atveju įgautų ypatingos reikšmės. Ten- 
ka pažymėti, kad ir paukščių snapai, sparneliai ir uodegos truputį 
primena gegutes. 

P. Šafarikas savo veikale „Slavų senienos“, kalbėdamas apie Ta- 
cito pastabas liečiančias aisčius („Aestii“), spėlioja, kad „dievų motina“, 

PIEŠINYS Nr. 21/37. 

Seni mediniai kaimų kapinių antkapiai vakarinės Latvijos dalyje. 
1, 2 mediniai skydai Salaso gyvenvietės kapuose; 3-4 Paltmalės kapų ant- 
kapiai; 5-6* Baldonės kapų antkapių skydai; 7 Skydas Slokos žvejų kapuose. 


„Čia miega ta garbinga Tirk, tavo dukra Grieta Wiriras 32 metų amžiaus, 
1832“. 

apie kurią rašė Tacitas, yra analoginė slavų deivei „Živai“, ir pažadėjo 
tai įrodyti. Gaila, jis prie to klausimo nebesugrįžo, ir jo pastabos 
liko neįrodytos. Bet tai labai įdomus klausimas. Deivė Živa, kurią 
garbino vakarų slavai (pas lenkus Živje — Triglavo dukra), buvo 
žemės motina ir įkūnijimas gamtos. Procosz rašė: „Živos garbei bu- 
vo ant kalno pastatyta šventovė, pavadinta jos vardu „Živec“. Į tą 
šventyklą gegužės mėnesio pirmomis dienomis suplaukdavo žmonės 
ir prašydavo deivės, kurią jie laikė gyvybės šaltiniu, ilgo gyvenimo ir 
geros sveikatos. Jai aukas aukodavo žmonės, išgirdę pirmą gegutės 
kukavimą, prietaringai manydami, kad jiems liko gyventi tiek dar 
metų, kiek kartų gegutė pakartodavo savo „kuku“ (Procosz, Chro- 
nica Slavianska, psl. 112/113). Cituojame pagal A. S. Faminciną, 
1884, psl. 30). Procosz nepraneša, ar toje šventykloje buvo koks dei- 
vės Živos atvaizdas ir neprimena deivės „stabą“. Todėl galima manyti, 
kad jokios Živos statulos šventykloje nebuvo. Bet iš tos deivės kulto 
aprašymo matyti, kad svarbią rolę turėjo gegutė, pranašystės paukštis. 
Ir paukščiai, atvaizduoti antkapių paminkluose Gilijoje ar nebus ge- 
gutės, o ne balandžiai? Salvų Živa, žemaičių — Žemynėlė (Zeminėla), 
senųjų prūsų — Semilukis, lietuvių — Žemyna, latvių — Zeme, buvo 
žemės deivė. Ji priima į savo glėbį numirėlius, ir kaip tik jos garbei 
turėjo būti statomi antkapių paminklai. Todėl suprantama ant jų ge- 
gutės buvimas kaip vienas tos deivės simbolių. Ta aplinkybė, kad 
antkapiuose atvaizduota ne vienas, bet du paukščiai, kas labai primena 
balandžių atvaizdavimo įprotį, tokiam spėliojimui neprieštarauja, nes 
gegutės pakeitimas balandžiais galėjo įvykti vėliau, kada sumenkėjusios 
senos tradicijos buvo katalikybės arba protestantizmo persekiojamos. 


Rytų ir Pietryčių Pabaltijo — Lietuvos teritorijos dalyje nuro- 
dytų tipų antkapių nerandama; juos pakeičia stoginis antkapių kry- 
žius, Panašūs kryžiai ir kryžiai- koplytėlės buvo Naugardo ir Ar- 
changelsko gubernijose. Bet už tai visai savotiški yra lietuvių kry- 
žiai su Nukryžiuotuoju prie kryželių, kaimų galuose ir ant kalnelių 
tarp laukų. Nepaprastas tų kryžių aukštumas (keli metrai), jų gausu- 
mas tam tikrose vietose ir pagaliau tų kryžių su Nukryžiuotuoju po sto- 
geliais vaizdas verčia prisiminti tuos senus stulpus su ištemptomis 
prie jų odomis ir pagalvoti apie šių „nukryžiavimų“ analogiją. Lie- 
tuviams krikščionims pasyvinis „nukryžiavimų“ pastatymas prie stul- 
pų buvo tik sena pagonybės tradicija — paaukotų gyvulių odų iš- 
tempimo tąsa — ir todėl ši tradicija taip plačiai paplito. 

Taip pasireiškia kai kurių senovės laidojimo paminklų reikšmė, 
kuri pagal religinę tradiciją išsilaikė pietryčių Pabaltijo teritorijoje iki 
netolimos praeities. Ta tradicija rodo, kad laidojimo vietos, ar tai bu- 

vo pilkapiai, ar laidojimai kapuose, buvo paženklinami paminklais su 
aukštai iškeltomis kartimis ir paaukotų gyvulių ištemptomis odomis. 
Tokio tradicinio tipo laidojimo paminklų paplitimo rajonas užima sritis, 
kurios iki vokiečių įsiveržimo buvo apgyventos lietuvių — latvių gen- 
čių: prūsų, sūduvių, rytų lietuvių žemaičių ir dalinai kuršių. Tuo pa- 
čiu pasitvirtina tų genčių dar prieškrikščionybės laikais tamprus ry- 
šys ir jų religinių apeigų bendrumas, pagrįstas, matyti, vienodu tikė- 
jimu iki vokiečių įsiveržimo į jų kraštą. Kadangi šių genčių ir me- 
džiaginė kultūra prieš vokiečių įsiveržimą rodė aiškius bruožus et- 
ninio artumo, galima tvirtinti, kad jų susivienijimas į vieną tautybę 
buvo jau čia pat ne už kalnų. 


116 


SENIAUSIOS ISTORINĖS ŽINIOS 
APIE PIETRYČIŲ PABALTIJO TAUTAS 


P. J. KUŠNERIS (KNYŠEVAS)* 


Vertė A. TENISONAS 
Redagavo prof. dr. J. PUZINAS 


Archeologiniai šaltiniai suteikia daug medžiagos, nušviečiančios 
ne tik senovės tautų medžiaginę kultūrą, bet iš dalies ir tų tautų 
socialinę santvarką bei religiją; tačiau jie, išskyrus atskirus atvejus, 
negali nustatyti etnonimų, t.y. etninių grupių bei tautų pavadinimų. 
Ypatinga senosios raštijos reikšmė yra ta, kad net ir mažos, atrodo, ša- 
lutinės užuominos kartais gali nušviesti mums kelią, išaiškinti su- 
dėtingų istorinių įvykių raidą ir visai naujoje šviesoje atvaizduoti 
bendrą genčių ir tautų gyvenimo buitį, išlikusią tik jų medžiaginės 
kultūros archeologinėse nuotrupose. Kaip tik tokį pat pobūdį turi ir 
fragmentinės senųjų istorikų pastabos apie Pietryčių Pabaltijo tautas. 
Nors tų pastabų ir žinių yra nedaug, bet vis dėlto jos padeda suprasti 
tyrinėjamos teritorijos gyventojų būtį ir jų etninio išsivystymo sąlygas 
žiloje senovėje, 

Labiau patikimos seniausios žinios apie Pietryčių Pabaltijo tau- 
tas siekia I-mo šimtmečio po Kr. pradžią ir priklauso Tacitui. Tas 
romėnų istorikas savo veikale „Germania“ (sk. 45) trumpai nupasakoja 
apie aisčius, gyvenusius prie „Svebų“ jūros (Suebii maris), t.y. 
prie Baltijos: 


* Straipsnis verstas iš veikalo: P. I. Kušner (Knyšev), Etničeskie territorii i et- 
ničeskie granicy. (Akademia Nauk SSSR, Moskva, 1951) 

„Ergo iam dextro Suebii maris litore Aestiorum gentes adluun- 
tur, guibus ritus habitusgue Sueborum, lingua Britannicae proprior. 
Matrem deum venerantur. Insigne superstitionis formas aprorum 
gestant: id pro armis hominumgue tutela securum deae cultorem 
etiam inter hostes praestat. Rarus ferri, freguens fustium usus. Fru- 
menta ceterosgue fructus patientius guam pro solita Germanorum 
inertis laborant. Sed et mare scrutantur ac soli omnium succinum, 
guod ipsi glesum vocant. inter vada atgue in ipso litore legunt“ 
(Tacitus Cornelius, 1867, psl. 58, V. I. Modestov, 1886, psl. 63 - 64). 


Vertimas: „Dešinysis Svebų (Suebii) jūros krantas plauna kraštą aisčių gen- 
čių, kurių papročiai ir gyvenimo būdas yra artimesnis svebams, o kalba labiau 
artima britų kalbai. Jie garbina dievų motiną. Kaipo talismaną jie nešiojo šerno 
atvaizdą: tai vartojama vietoj ginklų ir kitokios apsaugos. Tai deivės garbintoją 
daro saugų priešų tarpe. Retai vartojama geležis, dažniausiai (medžio) lazdos. Jie 
apsirūpina duona ir kitais vaisiais didesniu stropumu, negu tai daro tingūs ger- 
manai. Jie ieško naudos ir jūroje ir tik jie vieni iš visų (kitų) seklumoje ir 
pačiame krante renka gintarą, kurį patys vadina „glesum“. 


Baltijos pajūryje yra keletas vietų, kur randama gintaro, bet pa- 
čia turtingiausia vieta galima laikyti gintaro telkinius Sembos pu- 
siasalio šiaurinėje dalyje, kur gintaras nusėda ne tik jūros atobra- 
dose, bet ir pačiame krante. Visai galimas dalykas, kad Tacitas „ais- 
čiais“ vadina kaip tik šio pusiasalio gyventojus. 

Archeologinė medžiaga, paminėta praeitame skyriuje, šį spėjimą 
patvirtina: vakarinės srities teritorijos dalies (pirmoji archeologinė 
sritis) gyventojai iš senų laikų vertėsi ne tik žuvininkyste, bet ir žem- 
dirbyste, o gintaro šaltinių artumas skatino mainų prekybos išsivys- 
tymą. Ta prekyba teikdavo galimybes įvežti į kraštą medžiaginės kul- 
tūros daiktų iš Viduržemio jūros sričių, kur ūkis buvo labiau išsivys- 
tęs, negu baltų tautose. Toji aukštesnė kultūra turėjo įtakos aisčių 
ūkiui ir socialinei santvarkai išsivystyti. Aisčiuose, kaip matoma iš 
archeologinių šaltinių, būta savų amatininkų, kurie gamino ne tiktai 
molinius indus, bet ir metalinius dirbinius: darbo įrankius (kirvius, 
piautuvus, dalgius, peilius, žirkles ir kt.), ginklus (kalavijus, durklus, 
ilgakočius kovos kirvius, skydus ir kt.), įvairius papuošalus ir bui- 
ties reikmenis. Nors brūklys (medinė lazda su metaline buože) bu- 
vo vienas iš paplitusių ginklų, bet ir geležiniai kalavijai bei durklai 
buvo gaminami vietoje. Visa tai liudija apie gana aukštai išsivysčiu- 
sią aisčių techniką. Tai nebuvo kokia primityvi tauta, bet tauta, kuri 
stovėjo tokiame pat medžiaginės kultūros išsivystymo lygyje kaip ir 
germanai. Ūkinės raidos pakopą turėjo atitikti ir socialinė santvar- 
ka, kurios apraiškos, kaip trumpai pažymi Tacitas, buvusios pana- 
šios į svebų papročius ir jų būdą. Tai buvęs tas pirminės bendruome- 

nės išsivystymo laikotarpis, kada genčių gyvenime didį vaidmenį pra- 
deda vaidinti susidariusios karinės grupės. Aisčiai gyveno giminėmis, 
apimdami visą Pietryčių Pabaltijo pajūrio sritį. 

Archeologinė medžiaga leidžia mums kiek išplėsti Tacito teri- 
toriją, kadangi Sembos pusiasalio gyventojų medžiaginė kultūra pir- 
maisiais amžiais po Kr. buvo panaši į medžiaginę kultūrą žmonių, 
gyvenusių Priegliaus upyne ir srityse į vakarus bei į rytus nuo jų. 
Aisčių kaimynai buvo jiems artimi savo kultūra, nors jie ir turėjo 
kai kurių vietinių skirtybių. 

Iš pirmo žvilgsnio atrodo keistai, kai kitas antikos autorius, geo- 
grafas Ptolemėjas, gyvenęs II a. po Kr, suminėdamas europinės 
Sarmatijos gentis, nieko nerašo apie aisčius, o tuo tarpu vėlyvesnis 
Vl a. autorius Jordanas vėl mini aisčius. Kodėl? Apie tai teks vėliau 
kalbėti. 

Klaudijus Ptolemėjas savo veikale „Geografija“ išvardina eilę 
europinės Sarmatijos genčių ir tautų, kurios gyveno prie Sarmatijos 
vandenyno. Kaip matyti iš Ptolemėjo žemėlapio, to senojo geografo 
žinios apie Baltijos pajūrį buvo labai miglotos. Žinių tikslumui kliu- 
dė pats žemėlapio sudarymas, kuris atitiko Ptolemėjo pažiūrą į že- 
mės formą, todėl ir privedė jį prie neproporcingo žemės platumų 
žymėjimo. Rytinių Sarmatijos vandenyno (Baltijos jūros) pakraščių 
kontūrai Ptolemėjo žemėlapyje nubrėžti visai netikroviškai, net apy- 
tikriai neparodytos dižiųjų įlankų apybraižos, duodama tik „Venedų 
įlanka“, — gal būt dabartinė Vyslos įlanka. Nieko nepadeda orien- 
tacijai ir pavadinimai upių, įtekančių į Sarmatijos vandenyną, išskyrus 
Vyslą (Vistulą); tapatinti Chroną su Prieglium Rudoną su Nemunu, 
Turuntą su Venta ir Chesiną su Vakarų Dauguva, kaip kad savi- 
vališkai daro kai kurie mokslininkai, nėra jokio pagrindo. Graikiš- 
koji transkripcija tiek iškreipė vietinį ištarimą, kad ptolemėjiškų 
pavadinimų iššifravimas priveda daugiau prie spėliojimų, negu prie 
moksliškai — lingvistinės analizės. 

Ptolemėjo žinios nebuvo tikros ir apie Sarmatijos vandenyno 
pakrantės gyventojus: iš jo duotų genčių pavadinimų tiktai kai kurie 
vėliau paminėti kitų geografų ir keliautojų. Todėl moksliškas ptole- 
mėjiškų šaltinių panaudojimas yra be galo skurdus ir kiekvienas 
jo etninių ir geografinių pavadinimų aiškinimas mokslininkų tarpe 
sukelia ginčus. 

Ptolemėjas davė sąrašą genčių, kurios gyveno prie Sarmatijos 
vandenyno. Kadangi mus šiuo atveju domina ne visas vandenyno 
pakraštys, bet tik jo pietrytinė dalis, tai ribosimės vardų sąrašu, lie- 
čiančiu šią teritoriją. Sąraše nurodyti į rytus nuo Vyslos (Vistula) gy- 

veną gitonai, sulonai, frigundijonai, finai, galindai, igilijonai, sudynai, 
stavanai ir kt. Vyslos žemupio srityje gyveno venedai. 

Dėl gitonų mokslininkų nuomonės skiriasi — nesutariama, ar jie 
laikytini gotais, ar kuria nors kita tauta. Nesutariama dėl to, nes dar 
prieš Tacitą, be žinių apie pietinį Pabaltijį, senųjų keliautojų kalba- 
ma apie tautą, kuri gyveno prie „Gintaro pakrantės“, iš kur Vidur- 
žemio jūros kraštai gaudavo „elektroną“ — gintarą. Pirma Strabonas 
(I a. pr. Kr.), vėliau Plinijus Vyresnysis (I a. po Kr.) rėmėsi užra- 
šais Pitėjo iš Marselio, kuris IV a. pr. Kr. pasiekęs Gintaro pakran- 
tę, prie Baltijos jūros. Pitėjas šios jūros pakrantės gyventojus vadina 
„guttais“, mini Morimorusos salą ir sumini kai kurias upes. Plinijus 
Vyresnysis pats buvo nuvykęs į šiaurės rytų teritorijas, kurias tada 
buvo užėmusios germanų gentys. Pagal savo paties surinktas žinias 
ir Pitėjo užrašus, Plinijus sumini iš eilės (iš rytų į vakarus) upes, 
kurios įteka į Baltijos jūrą: Guttalus, Visitillus, Albis, Vizirgis, Ami- 
zius, Renus, Moza. Guttalus laikoma vieta, kur gyveno Pitėjo vadi- 
nami „guttai“. Kadangi Plinijus šitą upę nurodė į rytus nuo Vyslos, 
ji gali būti Prieglius, Nemunas arba Dauguva. Prie vienos iš šių 
upių ir buvo ta „Gintaro pakrantė“. 

Ta senųjų gyventojų „Gintaro pakrantė“ tikriausiai buvo šiauri- 
nėje Sembos pusiasalio dalyje. Dauguma XIX a. mokslininkų buvo 
nuomonės, kad upė Guttalus — tai Prieglius. Tat Pitėjo guttai tuo 
atveju turėjo būti Tacito aisčiai, vadinasi Sembos pusiasalio gyventojai; 
taip manė vokiečių mokslininkai Zeusas ir Piersonas. Tačiau vokiečių 
nacionalistai, pvz., Voigtas, buvo priešingi tokiam Pitėjo teksto aiškini- 
mui ir tvirtino, kad guttai — tai gotai. Iš to išeitų, kad germanų go- 
tai buvę seniausieji iš visų tautų, gyvenusių pietinėje Pabaltijo 
teritorijoje. 

V. Piersonas savo veikale „Elektron“, arba apie senųjų prūsų pro- 
tėvius, giminystę ir jų pavadinimus, (1869 m.) įrodinėja, kad guttų 
negalima tapatinti su gotais. Įkandin Zeusui, jis šaukėsi skandinavinių 
šaltinių. Skandinavų sagoje „Snorra Edda“ yra paminėta kažin kokia 
tai gotų gentis, kuri mūsų eros pradžioje (arba paskutiniame dešimt- 
metyje pr. Kr.) persikėlė iš Skandinavijos (iš Gotlando salos?) į pie- 
tinį Baltijos jūros pakraštį ir iš Vyslos žemupio pradėjusi savo to- 
limesnę kelionę. Tie gotai jokiu būdu negalėjo gyventi IV a. pr. Kr. 
„Gintaro pakrantėje“. Kitų germanų genčių kilnojimasis, kaip prane- 
ša skandinavų šaltiniai, vyko iš pietų į šiaurę (bet ne į priešingą pu- 
sę), t.y. iš Danijos į Švediją. 

Išanalizavęs istorinius šaltinius ir plačiai panaudojęs lingvistinius 
duomenis, V. Piersonas priėjo išvados, kad Pitėjo „guttai“ galėjo bū- 
ti ne germanų, bet tik lietuvių protėviai. Piersonas tapatino guttus 

su Ptolemėjo gitonais, Jordano gettais (VI a. po Kr.), gudais (XIV - 
XVI a.). Bendru guttų („guddai“, „gudai“), getų ir net gotų vardų, 
kaip tvirtina Piersonas, iki pat XVII a., t.y. iki to laiko, kai dingo 
prūsai kaipo tauta, buvo vadinamos visos pietų rytų Pabaltijy gy- 
venusios prūsų - lietuvių gentys. Tas vardas daug kur minimas isto- 
riniuose šaltiniuose. Pvz. Boleslavas I, lenkų karalius, savo testamen- 
te (XI a.) rašė, kad jis yra slavų, lenkų ir „gotų“ valdovas. Kalbė- 
damas apie „gotus“, jis turėjo galvoje prūsus - lietuvius. Lenkų kroni- 
kininkas Kadlubekas savo kronikoje 1200 m. data rašė apie „getus“, iš 
kurių ypač išskyrė prūsus. Rašydamas apie XIII a. įvykius, tas pats 
kronininkas sako: „getai, kurie vadinasi „jatviagais“; „getais vadi- 
nami yra visi lietuviai, prūsai ir kitos tos pačios kilmės tautos“. XIV a. 
vienoje Silezijos kronikos vietoje getai vadinami prūsais, kitoje — 
lietuviais. Iki pat XVII a. patys prūsai vadino savo žemiečius, kurie 
gyveno Kuršių įlankos pakrantėje, o taip pat ir visus lietuvius — 
„gudais“. Be to, pagal Piersoną, rajonuose prie Nemuno lietuvių tautos 
gentys bendrai buvo vadinamos gutais (gudais), 60 pietiniuose rajonuo- 
se — getais. Tiesioginė šių pavadinimų prasmė buvo viena ir ta pati. 

Gudų pavadinimas išsiliko lietuviuose iki mūsų dienų, bet jie tuo 
vardu vadina „baltarusius“. Atrodo, lyg tai prieštarautų Piersono teo- 
rijai, bet mokslininkas čia nematė kokio nors prieštaravimo. Jis įrodė, 
kad šiuo atveju įvyko taip dažnai kalboje pasitaikęs vieno objekto 
prasmės perkėlimas kitam. Kadangi lietuviuose, tvirtino Piersonas, įsi-- 
vyravo jų pavadinimui vienos genties vardas Lietuva, tai gudų var- 
du pradėta vadinti ta tauta, su kuriais lietuviai kartu gyveno vie- 
noje teritorijoje Lietuvos — rusų valstybės metu, atseit, juos pa- 
vadino „baltarusius“, kad atskirtų nuo lietuvių. 

Ne viskas šioje Piersono teorijoje aišku ir įrodoma, o kai kurios 
detalės suponuoja ir visai kitokį aiškinimą. Pavyzdžiui, jis perdaug 
supaprastintai aiškina „gudo“ vardo atsiradimą, juos laikydamas ne 
lietuvius, bet „baltarusius“. Jeigu etnonimai gudai ir getai lietuvių 
buvo vartojami kaip sinonimai, tai šio vardo priskyrimas lietuviams 
galėjo įvykti dėl kitos priežasties, visai ne tos, kurią nurodė Pier- 
sonas. Getai (jetui) pagal viduramžių kronininkus buvo jotvingiai, 
sūduviai. Vėliau žymi jotvingių dalis susimaišė su gudais, todėl ne- 
nuostabu, kad lietuvių kalboje (kurios pagrindą sudarė, jeigu kal- 
bėti apie dabartinę lietuvių kalbą, sūduvių kalbai artima vakarų 
aukštaičių tarmė) gudų asimiliuoti jotvingiai ir toliau išlaikė savo 
pirminį pavadinimą, o vėliau šiuo vardu buvo vadinami visi gudai 
(„baltarusiai“). 

Pripažinimas „guttų“ ne gotais, bet aisčiais, arba getais, verčia 
Piersoną ieškoti lietuvių šaknų ne prie Baltijos jūros, bet lygumose 

prie Dunojaus ir stepėse prie Juodosios jūros. Lietuvių protėviai gu- 
tonai, tvirtina V. Piersonas, tapatūs su getais. Savo argumentacijai 
pagrįsti jis duoda daug įrodomosios medžiagos, į talką įjungdamas 
ir lingvistiką, ir etnografiją, ir raštijos paminklus. Pagal Piersono 
teoriją, jazigų (arba jacigų) tauta, kurią mini Strabonas, — tai jot- 
vingiai. Strabono laikais jie gyveno kartu su tyregetais tarp Bugo 
ir Dniestro, o apie 170 m. po Kristaus (Ptolemėjo laikais) gyveno 
žemutinio Dunojaus srityje, prie Tisos upės ir Karpatuose. XI a. po Kr. 
jie gyveno į šiaurę nuo Karpatų, prie Narevo ir Bugo, lenkų ir ga- 
lindų kaimynystėje, mums žinomų „jatviagų“, „jatvež“, „gotvezų“, 
„gotvezitų“, „poleksianų“ arba „podliachų“ pavadinimais. Jazigams 
giminingos getų gentys VI-V a. pr. Kr. gyveno žemutinio Du- 
nojaus dešiniajame krante o IV a. pr. Kr. — ir kariajame krante. 
50 metų prieš Kristų, getai, valdomi savo vado Birebisto, pasiekė 
savo galybės viršūnę, bet netrukus ši „valstybė“ sunyko.. Dalis ge- 
tų grįžo į dešinįjį Dunojaus krantą, o likę kairiajame krante, kurį 
laiką vis dar atlaikydavo germanų genčių puolimus, bet pagaliau bu- 
vo nugalėti ir nustumti į šiaurės vakarus. Čia prie Dniestro getai 
įsijungė į jazigų gentis. Jazigų ir getų tapatybei su guttais, t.y. su 
lietuvių gentimis, įrodyti, Piersonas remiasi getų, prūsų ir lietuvių 
dideliu papročių panašumu (pagal Herodotą, Ovidijų ir Mela, pa- 
vyzdžiui: arklių lenktynės laidotuvių metu; laidojant didikus — su- 
deginimas kartu jų vergių ir kovos žirgų; daugpatystė ir žmonų pir- 
kimas; belaisvių aukojimas dievams; naudojimas maistui kumelės pie- 
no ir arklių kraujo; nešiojimas ilgų plaukų ir barzdų; dėvėjimas 
kelnių ir pn. Be to, kaip pažymi Piersonas, sutampa ir religiniai 
papročiai bei dievų pavadinimai. Getų vadų vardai etimologiškai iš- 
šifruojami lietuvių kalbos žodžiais (pvz., getų dievas Zamolksis, gyve- 
nęs požemyje ir saugojęs numirėlius, atitinkąs prūsų požemio pasau- 
lio ir žemės deivei Zameluksei; antra getų dievybė, jų vadinama 
Gebeleizis, galima būtų išaiškinti lietuvišku žodžiu „giveleidžis“, t.y. 
teikiąs gyvybę; vyriausiojo getų žynio Dekinajos pavadinimas, Pier- 
sono. manymu, artimas lietuviškam žodžiui „deginąs“, atseit, tas reikštų 
„ugnies uždegėją“; getų vado vardas Birebistas, pagal Piersoną, etimo- 
logiškai gali būti siejamas su lietuvišku žodžiu „birbynė“ arba iš- 
vestas iš žodžių „vyrai“ ir „vesti“, ir t.t. Pastaroji etimologija, be 
abejonės, išvesta laisvai ir neatitinka lietuvių kalbos taisyklėms, bet 
kiti Piersono spėliojimai ir sugretinimai turi mokslinio pagrindo.! 
Jeigu bent iš dalies ir būtų galima pripažinti Piersono įrodymų 
teisingumą, kad getai ir jazigai priklausė prie lietuvių arba „guttų“ 


1 Tuo W. Piersono „moksliniu pagrindu“ tenka labai abejoti. (Red.) 

genčių, bet vis dėlto tai dar neišsprendžia lietuvių etnogenezės prob- 
lemos, nes getai ir jazigai prieš pat mūsų eros pradžią gyveno prie 
Juodosios jūros ir žemutinio Dunojaus, o tuo metu Pabaltijyje jau 
iš seno gyveno tautos, kurių jokiu būdu negalima atskirti nuo latvių — 
lietuvių. Ankstyvieji lietuvių etnogenezės periodai siekia gilesnę se- 
novę, negu tai įsivaizduoja Piersonas. Bet gyvas baltų kontaktas su 
Juodosios jūros pakraščių gyventojais ir vėlyvesni getų ir jazigų gen- 
čių likučių persikėlimai į Narevo ir Bugo rajonus, galėjo įvykti ir 
pirmųjų šimtmečių po Kr. metu. 

Smulkesnė Piersono teorijų ir visų jo argumentacijų analizė nu- 
kreiptų mus perdaug toli nuo etninės Pietryčių Pabaltijo terito- 
rijos, todėl ribosimės tuo, kas pasakyta; prie šios temos mes mano- 
me grįžti specialiu veikalu, kur bus nagrinėjama lietuvių etnogene- 
zės problema, 

Jeigu Pitėjo guttų ir Ptolemėjo gitonų klausimo negalima laiky- 
ti galutinai užbaigtu, tai ne mažiau yra painus venedų klausimas. P. 
N. Tretjakovas Ptolemėjo venedus laiko vendais - slavais. A. D. Udal- 
covas pripažįsta juos slavų ir baltų protėviais (A. D. Udalcov, 1944, 
1949 ir kt.; MN. Deržavin, P. N. Tretjakov, 1948). P. Šafarikas, kaip 
žinoma, manė, kad šiuo vardu buvo vadinami ir slavai, ir baltai. Visos 
šios išvados paremtos ne archeologine medžiaga, bet antikinių tekstų 
aiškinimu. Tuose tekstuose venedų gyvenviečių teritorija nurodyta 
labai išplėstai, todėl negalima nustatyti, ar venedai gyveno Pietry- 
čių Pabaltijo teritorijoje, ar žemiau — arčiau Vyslos žemupio. Vėly- 
vesniais laikais prie Vyslos gyveno vendai - slavai, o į pietų vakarus 
nuo Rygos įlankos, prie Ventos (prie tos upės žiočių dabar yra Vent- 
pilio miestas) — ventai - baltai. Senieji autoriai abi tautas vadina ve- 
netų arba venedų vardais. Vendų medžiaginė kultūra ryškiai skiriasi 
nuo baltų genčių kultūros. Tai grynai slavų kultūra, kurios nėra jo- 
kio pagrindo jungti su ventais arba venetais. 

Nepaisant atskirų mokslininkų pareikštų skirtingų nuomonių, vis 
dėlto, kaip jau buvo pasakyta, įmanoma ginotų ir venedų etno- 
nimus pritaikyti tam tikroms tautoms, gyvenusioms Pabaltijyje. Prie 
kokių mums vėliau žinomų tautų priskirtos Ptolemėjo sąraše nuro- 
dytos tautos? 

P. Šafarikas (1848, kn. 2, t. I, psl. 2855-286) mėgina kai kurias 
iš jų iššifruoti. Jis, pavyzdžiui, tvirtina, kad „frugundionų“ pavadi- 
nimą Ptolemėjus priskyrė burgundams. Šiam aiškinimui pritaria ir 
A. D. Udalcovas (A. D. Udalcov, 1946, p. 42). Jis yra nuomonės, kad 
Ptolemėjas „frugundionais“ vadina burgundus, kuriuos jis klaidingai 
nukėlė į rytus nuo jų tikrųjų gyvenviečių, tačiau manęs šios išvados 
neįtikina. Labiau patikėtini, atrodo, Šafariko sugretinimai ptolemėjinių 

pavadinimų „galindai“, „eovdinoi“ su galindais ir sūduviais. Ir ne vien 
dėl to, kad jie fonetiškai artimi, bet ir dėl to, kad šių genčių apgy- 
ventos sritys (pagal Ptolemėją), į pietus ir į rytus nuo Chrono upės 
(Priegliaus ar Nemuno?) sutampa su baltų genčių galindų ir sūduvių 
gyvenvietėmis X-XII a. po Kr. Bet, jei Ptolemėjas galėjo suminėti 
šias, palyginti, negausias gentis, tai kodėl jis nemini „aisčių“, kurie 
pagal Tacitą, buvo apgyvenę gana plačias pajūrio teritorijas? Apie ais- 
čius kalba Jordanas, nurodydamas jų gyvenvietę už Vyslos žiočių, 
po vidivarų: „Ad litus autem Oceani, ubi tribus faucibus fluenta Vis- 
tulea fluminis ebibuntur, Vidivarii resident, ex diversis nationibus 
aggregati, post guos ripam Oeani item Aestii tenent, pacatum homi- 
num genus omnimo“ (Jordanis, 1861, sk. V, p. 28). 


Vertimas: „Toje vietoje Okeano pakrantės, kur trimis šakomis įteka Vysla, 
gyvena vadivarai, susidarę iš įvairių tautinių grupių, o už jų, prie Okeano, gy- 
vena aisčiai, (Aestii), visai taikingų žmonių gentis“, 


Daugelis Jordano žinių buvo pagrįsta Kasiodoro (V-VI a.) vei- 
kalo „Historia Gothica“, deja, mūsų nepasiekusia. Dėl to sunku pasa- 
kyti, ar Jordano žinia apie aisčius remiasi jo paties patyrimu, ar pa- 
imta iš Kasiodoro, 

Daugiau kaip prieš šimtą metų P. Šafarikas reziumavo aisčių 
tezę, kuri padeda išaiškinti Tacito, Ptolemėjo ir Jordano prieštaravi- 
mus. P. Šafarikas tvirtino, kad „aisčiai“ ne tautos pavadinimas, bet 
geografinė sąvoka, reiškianti „žmones gyvenančius į rytus“. Tikra- 
sis tos tautos vardas lieka mums nežinomas, nors, pagal Šafariką, esą 
galima drąsiai tvirtinti, kad aisčiai buvę lietuvių genties žmonės. 


P. Šafarikas iškėlė aisčių tezę, nuodugniai ištyręs istorinę ir ling- 
vistinę medžiagą. P. Šafarikas rašė: „Sekant šiuo svarbiu klausimu 
ne tiek kitų nuomones, kiek savo įsitikinimu, įsigytų istorinių šalti- 
nių bei abiejų kalbų (lietuvių, slavų) ilgu tyrinėjimu, mes laikome, 
kad slavų ir lietuvių tautos yra kilusios iš vieno kamieno. Dar prieš- 
istoriniais laikais jos skilo į dvi šakas, istoriniais laikais dėl susidė- 
jusių istorinių aplinkybių viena nuo kitos nutolo ir dabar į jas galima 
žiūrėti, kaip į dvi atskiras tautas, bet kurios vis dėlto išliko viena 
kitai pačios artimiausios visų indoeuropiečių tautų tarpe. Todėl indo- 
europinių generacijų sistemoje mes laikome šias dvi broliškas tautas 
drauge, viena greta kitos, pavadinę jas vindų generacija. Atsiskyrimas - 
lietuvių nuo slavų įvyko, be abejonės, greit po abiejų tautų persi- 
kėlimo į Europą“ (P. Šafarik, 1948, t. I, kn. 2 p. 279-280). „Lietu- 
vių tautos“, toliau rašo Šafarikas, — „nuo neatmenamų laikų gyveno 
dabartinėje jos teritorijoje, kaimynystėje su vindais ir slavais, prisi- 

dengdami arba jiems artimiausių vindų tautos pavadinimu, arba vo- 
kiečių geografiniu vardu „aestii“, t.y. žmonės, gyveną į rytus. Iš vie- 
nos pusės, tai pasitvirtina tuo, kad jie žinomais istoriniais laikais ne- 
galėjo ateiti iš kažin kur, o iš kitos pusės — istoriniai šaltiniai 
aiškiai patvirtina jų buvimą dabartinėje jų apgyventoje teritorijoje“ 
(P. Šafarik, 1848, t. I, kn. 2, p. 284 - 285). 

Nurodęs prieštaraujančius argumentus, kad lietuviai atėję vėles- 
niais laikais (mūsų eros pradžioje) iš Pietų Europos arba iš Azijos, 
Šafarikas pateikia dar vieną motyvą savo teorijos naudai: „Prie pas- 
tarųjų įrodymų priklauso ne tik ankstyvosios žinios apie prūsus, sū- 
duvius (sudynus) ir galindus, tautas, kaip mes tai greit įrodysime, 
be abejonės lietuviškas, bet ypač Baltijos jūros pavadinimas žodžio 
Baltia. Šiuo vardu jau Pitėjo laikais (320 m. pr. Kr.) vadinosi ši 
jūra ir gretimas jai pusiasalis Semba... Aš esu įsitikinęs, kad tas 
žodis sietinas su senovės prūsų, latvių ir lietuvių žodžiu baltas, belta 
ir reiškia baltąją jūrą, nors aš gerai žinau, kad vieni kildina tą pava- 
dinimą iš vokiečių žodžių balte, belte (balthus — juosta), o kiti — 
nuo slavų žodžio blato — pelkė. Vokiška šio žodžio kilmė jau tuo 
nepagrįsta, kad patys vokiečiai tą jūrą vadino Austrmarr, Eystrisalt, 
Ostersal, Ostsee, bet visai ne Balt, Belt. Slavų žodžiu „blato“ va- 
dinami tik ežerai, balos, bet ne jūros, pvz., IX a. Blato, Baltno — da- 
bartinis Balaton ežeras, Vengrijoje, Pinsko blato ir kt. Todėl aš esu 
įsitikinęs, kad jau senais laikais, laikotarpyje nuo Pitėjo iki Ptole- 
mėjo (320 m. pr. Kr. iki 175 m. po Kr.), prūsai, latviai, lietuviai 
gyveno tose pat žemėse, kur juos vėliau randame“ (P. Šafarik, 1848, 
t. I, kn. 2, p. 284 - 285). 

Reikia pasakyti, kad daugumas Šafariko tvirtinimų (išskyrus iš- 
vadas apie vindus) galima paremti tyrinėjamo rajono istoriniais šal- 
tiniais, archeologija ir toponimika. P. Šafarikas tvirtino, kad žodis 
„aestii“ yra germanų kilmės geografinis terminas, bet ne genties pa- 
vadinimas. Bet juk šis pavadinimas aptinkamas pas Tacitą, kurio są- 
žiningumu neabejojo ir Šafarikas? Tai tiesa, bet ir Tacitas galėjo bū- 
ti suklaidintas savo pranešėjų. Pavadinimus tautų, kurios gyveno prie 
Svevų (Baltijos) jūros, Tacitas sužinojo iš kitų, pats šių žemių ne- 
buvo aplankęs. Ar Tacitas buvo Vokietijoje — tai miglotas klausimas; 
iš jo raštų pobūdžio galima manyti, kad jie surašyti ne pagal jo pa- 
ties pažinimą to krašto ir jame gyvenusių tautų. Be literatūrinių šal- 
tinių, jis turėjo progos išgirsti ir pasakojimus asmenų, kurie kariavo 
Vokietijoje ir gyveno jos pasienyje, kairiajame Reino krante, be to, 
galėjo pasinaudoti archyviniais šaltiniais, kuriuos sudarė karo vadų 
pranešimai senatui“ (V. I. Modestov, 1886, p. 114). Su šia nuomone 
reikia sutikti, kadangi Tacitas, baigdamas Svevų žemės aprašymą, pri- 

duria: „Visa kita jau yra pasakiška, būtent, kad neva geluzanai ir ok- 
sionai turi galvas ir veido bruožus žmonių, o liemenį ir sąnarius — 
žvėrių. Bet kaip neįrodytą teigimą, tai aš laikau abejotinu dalyku“ 
(Tacitas, 1867, p. 65). 

Pagrindines žinias apie tautas, gyvenusias už Reino, Tacitas ga- 
vo iš germanų. Bet jiems ir už Vyslos, ir tenykščiai gyventojai bu- 
vo „rytiniai“. Jeigu jie senovėje Baltijos jūrą vadino Austrmarr, Eyst- 
risalt, tai netenka abejoti, kad ir pajūrio gyventojus jie vadino „eysti “ 
-— lotyniška transkripcija — aesti. Tokia yra šio žodžio kilmė pas 
Tacitą. 

Jordanas savo pranešime apie aisčius nėra originalus. Nežinia iš 
kur gavo žinių ir Kasiodoras. Gal visos tos žinios paimtos iš Tacito, 
tik kiek sumodernintos. Pats Jordanas, kaip ir Tacitas, toje srityje 
nėra buvęs, taigi, tautų pavadinimus jis sužinojo iš trečiųjų asmenų. 
Jordano (arba Kasiodoro) informatoriais taip pat galėjo būti tik ger- 
manai. Kad Jordanas žinias apie aisčius paėmė iš Tacito, rodo tran- 
skripcija žodžio „aestii“, o ne „estii“. 

Tokiu būdu P. Šafariko teigimas, kad „Aestii“ yra germanų geo- 
grafinis terminas, bet ne tautos vardas, yra paremiamas to žodžio 
analize ir jo istoriniu atsiradimu. 

P. Šafarikas neapsiribojo vien tuo, kad suabejojo žodžio „Aestii“, 
kaip etnonimo, reikšme; jis įrodė, kad ta tauta, apie kurią informuo- 
ja Tacitas, neturi nieko bendro su germanais, bet priklauso „lie- 
tuvių šakai“. Ir šioje savo teorijos dalyje jis pasirodė teisus. 

Tacito tekstas apie aisčius sukėlė daug aiškinimų. Vokiečių XIX a. 
istorikas J. Voigtas, analizuodamas Tacito tekstą, atkreipė dėmesį į dvi 
aplinkybes: esą, aisčiai neva vadinę gintarą „vokišku“ žodžiu glesum 
(iš šaknies „glas“) ir kaip religinę emblemą nešiodavę šerno at- 
vaizdą, kurį Voigtas laiko germanų genčių specifiniu ženklu. Iš čia 
vokiečių istorikas padaro išvadą, kad aisčius galima priskirti prie vo- 
kiečių (J. Voigt, 1827, p. 75, 101). 

Visai kitokią išvadą iš tų pačių Tacito žodžių padarė P. Šafarikas. 
Jis rašė, kad „Dievų motina, kuriai meldėsi aisčiai, yra prūsų — lie- 
tuvių Seewa, latvių Zemmes mahti, t.y. vasaros ir žemės derlingumo 
deivė, slavų Živa“. „Šerno atvaizdas nebuvo vien tik germanų spe- 
cifika: jis taip pat buvo nešiojamas ir lietuvių, ir slavų, taip pat ir 
germanų“ (P. Šafarik, 1848, t. I, kn. 2, p. 297). Dėl gintaro pavadini- 
mo „glesum“, Šafarikas yra nuomonės, kad prūsai, gyvenę kartu su 
vokiečiais, „galėjo, be abejo, pavadinti jį žodžiu, sukirptu pagal vo- 


1 Tacito laikais dar negalima kalbėti apie vokiečius, tuo pačiu ir apie prūsų 
gyvenimą su vokiečiais. (Red.) 


126 


kišką modelį“. Šafarikas (1848, t. I, kn. 2, p. 276-281) laikė, kad gin- 
taro šalies gyventojai, apie kuriuos kalba Tacitas, buvo prūsai — lie- 
tuvių genties tauta. 

Antrojo XIX a. pusėje S. Wibergas, savo veikale „Apie klasikinės 
senovės tautų įtaką Šiaurės tautoms“, paneigė vieną Voigto teorijos 
argumentą, įrodydamas, kad prūsų tauta, kuri rinko gintarą prie 
Baltijos jūros, šiuos brangius suakmenėjusius sakus vadino ne „glesum“, 
bet gentaru (taip pat jį vadino ir lietuviai) ir tas pavadinimas 
išplito rytiniuose slavuose (S. Wiberg, 1867 , p. 3i, 41, 42, 95). O dėl 
pavadinimo „glesum“, kuris buvo žinomas Tacitui, tai pirmiausia, tas 
žodis galėjo būti atneštas tarpininko, kuris atveždavo gintarą į Vakarus, 
o antra — ne būtina to žodžio šaknį siedinti su vokiečių kalbos žo- 
džiu, nes ir slavuose yra žodis „glaz“, kurį, gal būt pažino vendai. 

Jeigu pavadinimas „aestii“ nebuvo etnonimas, bet tik germanų 
geografinis terminas, tai visai suprantama, kodėl Ptolomėjas jo nenau- 
dojo. Šio geografo žinių teikėjais buvo graikų ir Rytų Europos pirk- 
liai, kurie turėjo sąlytį su baltų tautomis ne iš. Baltijos pajūrio vaka- 
rinių sričių, kur gyveno germanų gentys, bet iš plačiųjų europinės 
Sarmatijos lygumų. 

Didžioji dalis ptolemėjinių informatorių savo kelionėse jūros ne- 
pasiekdavo ir apie Pabaltijo gyventojų buitį žinojo tik iš nugirstų kal- 
bų Apie „venetus“ jie buvo girdėję ir, kaip teisingai spėja Šafarikas, 
šis apibendrinamas Ptolemėjo pavadinimas galėjo reikšti ne vien tik 
slavų, bet ir baltų gentis. 

820 metais Karolio Didžiojo biografas Einhardas (Eginhard, „Vita 
Caroli Magni“), išvardindamas tautas, gyvenusias rytiniame Baltijos jū- 
ros pakraštyje, mini slavus ir „Aisti“, tačiau šitas pranešimas nesuteikia 
nieko naujo, ką buvo parašęs Jordanas, nes ir pats Einhardas nau- 
dojosi to paties Jordano veikalu. 

IX a. pabaigoje buvo išleistas Orosijaus (Orosius) veikalo (VI a.) 
„Pasaulinė istorija“ anglosaksiškas vertimas. Prie to vienuolio veika- 
lo vertėjas prijungė geografinio pobūdžio įvadą. Tame įžanginiame 
žodyje pasakyta, kad rytiniame Baltijos jūros pakraštyje, kurį vertė- 
jas vadina „Ost-Sae“, gyvena Osti. Ten pat pridėtas ir pranešimas 
Vulfstano iš Hedumo (vėliau Haithabu, Šlezvige), apie jo kelionę 
į Vyslos žiotis. Pranešime kalbama apie šalį Witland, Wydelant (pa- 
žodžiui — ganykla) ir apie jos gyventojus „estum“ (Seriptores rerum 
Prussicarum, Bd. I, 1861, sk. V, papild. 1). 

Pagal Vulistaną, visame pajūryje į vakarus nuo Vyslos žiočių gy- 
vena vendai. Nuo vendų teritorijos į rytus tęsėsi didelė sritis Eastland) 
ir toje srityje buvo Witland — aisčių šalis. Tuo būdu Vulfstano tei- 
gimas lyg ir paneigia P. Šafariko tezę, kad „esti“ ar „aesti““ nėra 


127 


etnonimas. Tačiau smulkesnė to Vulfstano pareiškimo analizė ir jo 
duodamų pavadinimų transkripcija verčia mus padaryti kitą išvadą. 

Vulfstanas pats nemėgino patekti į Witlandą, todėl viskas, ką jis 
sužinojo, yra pagrįsta Truso — mainų punkto prie Vyslos žiočių — 
gyventojų pasakojimais. Šių žinių Vulfstanas negalėjo patikrinti, nes 
jis pats mažai tesusivokė apie vietinius papročius bei gyvenimo bū- 
dą, todėl jo užrašuose randama prieštaravimų ir netikslumų. Vulfs- 
tano duotų pavadinimų transkripcija neišlaikyta: vienur jis rašo „Weo- 
noland“, kitur „Winodland“ (vendų šalis). Vienoje savo užrašų vie- 
toje Vulfstanas rašo, kad „Esti“ visai nevartoja alaus, pakeisdami 
tai medumi, kitoje vietoje jis vėl tvirtina, kad alų ir vandenį induose, 
pastatytuose prie numirėlių, aisčiai moka net vasarą užšaldyti. Apra- 
šydamas laidojimo papročius, Vulfstanas, matyti, sumaišo arklių lenk- 
tynes laidojimo metu su mirusio palikimo pasidalijimu; tai rodo jo 
silpną pažinojimą šalies, apie kurią jis rašo. 

Iš kur Vulfstanas paėmė savo informacijas — tegalima spėlioti. 
Greičiausiai jo žinių teikėjai buvo danai, kurie gyveno Truso mieste. 
Tik danas tegalėjo pavadinti Witlandu, Weydelantu ((ganykla)! vie- 
tovę, buvusią prie Vyslos įlankos. Ir ne atsitiktinai Vulfstano bendra- 
laikis, davęs šią žinią kaip priedą prie anglosaksiško Orozijaus ver- 
timo, vietoj Vulfstano transkripcijos „esti“ rašo „osti“, t.y. žmonės 
gyvenę į rytus, prie Rytų jūros (Ost-Sae). Taip išsiaiškina anglo- 
sakso vertėjo Orosijaus geografinė Vulfstano pavadinimo „esti“ pras- 
mė; tai ne tautos vardas, bet tik pažymėjimas jų vakarinių tautų — 
kaimynų. P. Šafarikas nesuklydo tai tvirtinęs. 

Jeigu Vulfstanas ir nesuteikė naujų žinių apie Sembos pusiasa- 
lio gyventojų etninę kilmę, vis dėlto jis pateikė kai kurių informacijų 
apie to meto „estų“ papročius. Nors tos žinios pagrįstos tik gandais 
ir pavadinimais, bet vis dėlto jos turi didelės mokslinės reikšmės. 


Vulistano teigimu, „rytinė sritis“ (Eastland) labai didelė ir joje 
daug sustiprintų punktų (pilių), kuriuose sėdi „karaliai“. Šalis pasi- 


1 Mums žinomas antrosios XVIII a. pusės vokiečių mokslininko M. J. Thun- 
manno (M, J. Thunmann, 1772) bandymas išaiškinti Witlando šalies vardą, re- 
miantis Ptolemėjo tekstu. Witlandas, pagal Thunmanną, tai „vitų“ šalis, o „vi- 
tai“ — tai Ptolemėjo „vidivarai“. Todėl nesuprantama, kodėl Vulfstanas šios 
šalies gyventojus vadina „esti“, bet ne vitais. Dar mažiau aišku, kodėl Ptolemėjo 
vadivarai buvo vadinami vitais? Ieškodamas savo teorijai svaresnių įrodymų, 
Thunmannas priverčia „vitus“ persikelti vėliau į šiaurę ir duoti tai teritorijai 
naują vardą — tai latvių „Vidzeme“. Pagal Thunmanną, „Vidzeme“ reiškianti 
„vitų šalį“ („vitų žemę“). šiame aiškinime išryškėja visas Thunmanno metodo 
formalizmas ir prieštaravimas istorijai, nes „vidzeme“ latviškai reiškia „vidurinė 
žemė“, ir šis pavadinimas nieko bendro neturi su „vitais“. 

žymi medaus ir žuvies gausumu; karaliai ir didikai geria kumysą, o 
beturčiai ir vergai — daro sau gėrimą iš medaus. Ten dažnai tarpu- 
savio karai. „Esti“ nevartoja alaus, bet midaus ten pakankamai. 

Po to Vulfstanas pasakoja, kad mirusieji lieka gulėti savo na- 
muose mėnesį ir daugiau; kol jie sudeginami, o numirę karaliai ir 
didikai išlaikomi ir apie pusmetį nesudeginti,. Kolei mirusieji lieka 
nesudeginti, giminės ir draugai kasdien geria ir linksminasi prie jų 
lavonų. Ladojimo dieną artimieji dalinasi mirusiojo palikimą į kelias 
dalis ir išneša tai toli nuo gyvenvietės. Žmonės, kurie turi geresnius 
žirgus, lenktyniaudami varžosi dėl pirmenybės pasisavinti vieną ar 
kitą mirusiojo turto palikimą. Laidojimas įvyksta po lenktynių, mi- 
rusysis padedamas ant laužo ir sudeginamas kartu su jo papuošalais, 
apdaru ir ginklais. 

„Ėsti“, pagal Vulfstaną, pažįsta būdą užšaldyti mirusiuosius, kolei 
jie iki laidojimo guli namuose; ir tai daro ne tik žiemą, bet ir va- 
sarą. Jie moka padaryti tokį šaltį, kad greta mirusiojo induose pasta- 
tytas alus ir vanduo užšala. 

Kai kurios Vulfstano minimos detalės atrodo fantastiškos, nes in- 
formatorius gaudavo žinių iš trečiųjų asmenų, bet visų tų žinių pa- 
grinde jaučiame tikra medžiaga, turinti didelę reikšmę „esti“ etnogra- 
finei buičiai gvildenti. Laidotuvinės žaidynės, apie kurias rašė Vulfs- 
tanas buvo paplitusios ir vakarų lietuviuose iki pat pirmos XIX a, 
pusės, o Užkarpatės Ukrainos vietos gyventojų tarpe išliko kone iki 
mūsų dienų. Bėgtynės, arklių lenktynės, alus, kaip apeiginis laidotu- 
vių gėralas ir pan., visa tai kalba apie vėlyvesnį lietuvių kultūros 
paveldėjimą iš Vulfstano „esti“ kultūros. Kartu ir „esti“ papročiai ro- 
do nepaprastą artumą slavų papročiams. 

Mirusiųjų dirbtinio užšaldymo fantastinėse detalėse „esti“ tarpe 
iškyla savitas etninis atspalvis pasakų, tradicijų, išsilaikiusių ir pas 
„latvius - lietuvius“. 

Pretorijus nurodo, kad tokių panašių užuominų aptinkama senose 
lietuvių liaudies pasakose. Tų pasakojimų apie užšaldymą pagrin- 
de slepiasi, tur būt, tikrovė, papuošta fantazija, ir kalba apie nau- 
dojimą ledainių (kelnorių) ūkyje. Galimas dalykas, kad mirusiuosius 
guldė ant ledo rūsyje, kad sulaikytų greitą lavono gedimą. 

Sugretinę Vulfstano žinias su tais duomenimis, kurie gauti iš ar- 
cheologinių šaltinių, rasime daug sutapimų. Būtent, sutampa žinios, 
kad IX a. po Kr. yra buvusi socialinė diferencija ir kad Pietryčių 
Pabaltijo vakarinių sričių gyventojų tarpe prasidėjo klasių išsivys- 
tymas. 

Vulfstano informacija, kad „karaliai ir didikai geria kumysą“, liu- 
dija apie išplitusį arklių auginimą. Kadangi šioje teritorijoje ir vė- 

liau — kryžiuočių įsiveržimo metu — arklininkystė buvo viena iš pa- 
grindinių gyvulininkystės šakų ir kumysas, kaip teigia Dusburgas, 
buvo dar XIII a. mėgiamas prūsų gėralas, tai galima kalbėti apie 
pastovią gyventojų tradiciją auginti arklius. Šita etninė tradicija išsi- 
laikė vakariniuose lietuviuose ilgus šimtmečius, iki pat XIX a., nors 
vyraujanti ūkio forma buvo ne gyvulininkystė, bet žemdirbystė. 

Vulfstano laiku skandinavų kronikose Sembos pusiasalio gyven- 
tojai vadinami „sembais“. Ar galima šį pavadinimą laikyti „aestii“ 
tautos etnonimu? 

Kai kurie praėjusio šimtmečio vokiečių istorikai bandė mitologiškai 
aiškinti „sembi“ pavadinimą. Esą, legendarinis prūsų karalius Vai- 
devutis turėjęs sūnų Samo ir pagal jo vardą buvusi pavadinta sritis, 
kurią jis gavo, karaliui padalijus savo žemes sūnums. Tokio aiškinimo 
nepagrįstumas buvo aiškus daugeliui XIX a. mokslininkų, ir ši teorija 
XX a. pradžioje nustojo savo šalininkų. Plačiai buvo paplitęs kitas aiš- 
kinimas: čia „Sembi“ žodis turįs dvi šaknis — „sem“ ir „bi“ (by). 
Antroji šaknis kalbanti apie skandinavinę kilmę, nes „bi“ (by) reiš- 
kia „gyvenvietę“. Bet skandinavų kalbose nėra garsų „Zz“ ir „Žž“, ku- 
riuos pakeičia „s“, todėl „sem“ gali reikšti „zem“ ir „žem“. Tokia šak- 
nis (zem ir žem) aptinkama slavų ir baltų (latvių — lietuvių) kalbo- 
se, nes ir vienų ir kitų kalboje ši šaknis sudaro žodį „žemė“ (liet. — 
žemė, latv. — zeme, lenkų —ziemia, rusų — zemlia). Šios srities 
gyventojai tikriausiai vadina savo šalį „zeme“ arba „žeme“, tai yra 
„žemė“; skandinavai negalėjo ištarti „zembi“ arba žembi“ (Srities gy- 
venvietės, o ištarė „sembi“ (semby) arba „sambi“. Iš čia ir kilo 
šio krašto gyventojų vardas — „sembi arba sambi“. 

Toks aiškinimas mums atrodo teisingas. Jis ne tik išaiškina pa- 
vadinimo kilmę, bet ir rodo į jo etninį pobūdį: pavadinti save „ze- 
miais“ arba „žemiais“ tegalėjo latvių — lietuvių kilmės gentys. Iš to 
galima išvada, kad „zemiai“ ar „žemiai“ priklausė prie latvių — lietu- 
vių genčių. 

P. Šafarikas šioje savo teorijos dalyje pasirodė teisus. Jis, tie- 
sa, tvirtino, kad Tacito ir Jordano minima tauta buvo lietuvių tauta, 
bet čia jis turėjo mintyse ne dabartinius lietuvius, bet tą lietuvių 
„protėvių“ tautą, iš kurios išėjo dabartiniai lietuviai ir latviai, o pra- 
eityje — prūsai, kuršiai, jotvingiai - sūduviai, žemaičiai, žiemgaliai, lat- 
galiai ir kitos latvių — lietuvių gentys. Pagal indoeuropiečių teoriją, 
P. Šafarikas laikė slavus ir lietuvius „viena generacija“, vėliau at- 
siskyrusius į atskiras šakas — slavų ir lietuvių. Šis atsiskyrimas, 
pagal Šafariką, įvyko dar seniai prieš mūsų erą ir, be abejonės ne 
Pabaltijo teritorijoje. Nūnai vis daugiau ir daugiau sovietų archeolo- 
gų prieina išvadą, kad lietuvių etnogenezės šaknų reikia ieškoti ne 

pirmaisiais šitmečiais po Kr., kaip pirmiau mane P. N. Tretjakovas ir 
A. D. Udalcovas, bet II tūkstantmečio pr. Kr. pradžioje.! 

Atrodo keistoka, kad seniesiems autoriams kai kurių, palyginti, 
smulkių baltų genčių etnonimai buvo daug anksčiau žinomi, negu et- 
nonimai daugelio didesnių genčių, gyvenusių prie Baltijos jūros. Pto- 
lemėjas mini galindus ir sūduvius, tuo tarpu kai daugiau ar mažiau 
tam etnonimui artimas Sembos pusiasalio gyventojų „sambų“ vardas 
atsirado tik IX a. po Kr.! Tai paaiškinti galima tik tuo, kad šios žinios 
apie Pabaltijo tautas buvo atsitiktinės, nes jų prekybiniai ryšiai su 
Viduržemio jūros šalimis nebuvo tiesioginiai, bet per kitas tautas — 
tarpininkes. Karingos baltų gentys sėkmingai priešinosi danams ir 
švedams įsteigti pietryčių Pabaltijyje jų prekybos ir plėšikavimo punk- 
tus ir tuo pačiu kliudė svetimšalių sekliams ir agentams patekti 
į jų šalį. Taigi, svetimšaliai susitikdavo su baltais tik siaurioje pajū- 
rio srityje, todėl jie sužinojo pavadinimus ir patyrė apie gyvenimą tų 
baltų genčių, kurie gyveno prie jūros. Dėl to iki X-XI a. baltų gen- 
tys buvo žinomos įvairiais vietiniais pavadinimais, nors tie pavadini- 
mai dažnai buvo taikomi ir gyventojams, kurie gyveno toli nuo jų sri- 
čių ir turėjo kitus vardus. Toks, pavyzdžiui, buvo „prūsų“ pavadi- 
nimas, atsiradęs maždaug I tūkstantmečio po Kr. pabaigoje. 


IX a, kuriam priskiriamas Vulistano pranešimas, istoriniuose 
dokumentuose pasirodo tautos vardas, kuris fonetiškai yra labai arti- 
mas „prūsams“. Mūncheno kodekse „Nomina diversum provinciarum 
et urbium“ po žodžio „Britania“ irašyti „bruteri“ ir „precun“. W. Gi- 
selbrechtas (W. Gieselbrecht, 1859, p. 16) mano, kad tuos žodžius rei- 
kia skaityti „bruteni“ ir „pruccun“. Fonetiškai tai atrodo artima, bet 
aiškinimas ginčytinas. 

X a. tiksliau nurodoma geografinė sritis, kurioje gyvena prūsai. 
Romos katalikų bažnytinių turtų sąraše (Muvatori, Antiguit. Ita- 
licae, V, p. 831) nurodyta žemė „Pruzze“, o greta jos „Ruzze“, kaip 
pasienio žemės su Lenkija. Kartu su šiuo pavadinimu paplinta ir ki- 
tas vardas — „„Borosia“. Ispanų — arabų keliautojas Ibrahim-ibn-Jakub, 
X a. aplankęs Pabaltijį, savo užrašuose rašo, kad į rytus su Meškos 
(lenkų) valstybe kaimynauja rusai, o į šiaurę — „Brus“. 


1 Tenka pažymėti, kad dabar ir P. N. Tretjakovas ir A. D. Udalcovas atsi- 
sakė ankstyvesnių pažiūrų, ir slavų etnogenezės vyksmą bei slavų atsiradimo 
periodą nukelia į II tūkstantmetį pr. Kr. P. Šafarikas dar prieš 100 metų, tary- 
tum, nuspėjo šias dabartinių mokslininkų pažiūras. Tačiau tai nereiškia, kad 
lietuvių — latvių, arba baltų tautų etnogenezė jau dabar išspręsta. Archeologų, 
antropologų, lingvistų ir etnografų laukia dar didelis darbas ateityje galuti- 
nai besprendžiant šią problemą. 

Priebalsių b ir p garso sujungimas arabų fonetikoje labai daž- 
nas reiškinys, todėl galima manyti, kad autorius kalba apie prūsus. 
Tai labiau patikima, kadangi vėliau arabų geografas Ibn-el-Vardi vadi- 
na tą pačią tautą „beraci“, o Edrisi (pabaiga XI-XII a.) nurodo Pa- 
baltijyje „Borosia“ šalį, ir nuo to laiko Borussia vardas ilgai išlieka 
Europos žemėlapiuose. XI a. „prussi“ pavadinimas buvo žinomas skan- 
dinavams. Vokiečių ordino dokumentuose užkariautų žemių gyvento- 
jai pietiniame Pabaltijyje vadinami „pruzzi“, „prutheni“, „prouszen“. 
Piersono (W. Pierson, 1869; p. 100-102) nurodyti visi šaltiniai, kur 
tokie pavadinimai aptinkami. 1249 m. taikos sutartyje Ordino užka- 
riauta šalis vadinama „Pruszia“, o gyventojai — „prutheni“; bet kiek 
anksčiau (1224 m.) Fridrichas II ir popiežius Honorijus greta Prūsijos 
mini ir Sembą (Sambia), kaip tos šalies dalį. 

Ordino dokumentuose „prussi“ vardas pradžioje nebuvo taikomas 
Sembos pusiasalio gyventojams, kurie vadinosi sembais. Prūsais vadi- 
nosi užkariautos šalies vakarinių ir pietinių rajonų gyventojai. Be 
prūsų, minimi galindai, šalavai (skalviai) ir sūduviai, kurie vėliau Or- 
dino aktuose ir kituose dokumentuose taip pat tapo pavadinti prūsais. 
Tokiu būdu pavadinimas „prussi“ pasidarė visų gyventojų vardas.! 
Šiaurėje gyveno kitos baltų gentys — kuršiai ir žemaičiai; jie iš da- 
lies pateko į Vokiečių Ordino, iš dalies į Livonijos Ordino okupaci- 
jų zonas. 

M. K. Liubavskis duoda bendrą lietuvių genčių apgyvendinimo 
vaizdą. Paminėjęs Tacito gentį „aestii“, kurie, galimas dalykas, buvo 
lietuviams giminingi, istorikas nurodo, kad tarp lietuvių genčių, gy- 


1 Apie „prussi“ pavadinimo kilmę prirašyta labai daug, bet dauguma tų aiš- 
kinimų — tik spėliojimai. Paminėsime du aiškinimus, kurie mums atrodo labiau 
patikimi. Pirmas — „prussi“ pavadinimą išveda iš lietuvško žodžio šaknies „rus“, 
kuri reiškia prarają, išplovą, upės vagą, Dešinioji Nemuno šaka, kaip žinoma, 
vadinasi Rusnė (Russ). Ir įlanka, į kurią ta šaka įteka (dabar Kuršių įlanka), 
pirmiau vadinosi Rusnė. Tokiu pavadinimu ji aptinkama dar XVI a. po Kr. Hen- 
nebergerio žemėlapyje. Pagal šį aiškinimą prūsai pirmiau gyveno Nemuno žemu- 
pyje, palei Russą ir Rusnę, ir todėl buvo pavadinti „po-russy“ (t.y. „prūsai“). 
Prie tokios pat išvados prieina ir T. Narbutas, 1804 m. aplankęs tą vietą, kur 
Rusnė įteka į įlanką (žiūr. T. Narbut, 1822; p .221- 226; Z. Liackij; 1898 p. 350). 

Antras aiškinimas kalba apie tai, kad tautos „prussi“ pavadinimas kilęs iš 
pravardžiavimo, kuri tai tautai davė kaimynai lenkai. Aisčių kovos ginklai, 
pagal Tacitą, buvo brūkliai, kuriuos naudojo ne vien smūgiui, bet ir mėtymui. 
Tokie brūkliai lenkiškai vadinasi „proca“ (pruca), iš kur čia esą ir kilęs tas 
„pruci“ pavadinimas, o vėliau „prouci“ pritaikytas tautai, apsiginklavusiai 
brūkliais. Šią teoriją iškėlė T. Blellis (T. Blell, 1885, p. 20; taip pat Beck- 
herrn, 1896, p. 876). Nepaisant tos teorijos sąmojingumo, vargu ją galima 
pripažinti verta dėmesio, 

venusių Rytprūsiuose, buvo galindų ir sūduvių gentys, kurios gyveno 
prie Baltijos jūros ir kad tos gentys buvo jau žinomos Aleksandrijos 
geografui Ptolemėjui II a. po Kr. XI a. rusų metraščiai rašo apie lie- 
tuvių — jotvingių gentį; jotvingius mini XII a. ir Adomas Bremenietis, 
o lenko Martyno Gallo kronika kalba apie daugelį lietuvių genčių 
(M. K. Liubavskij, 1915, p. 5-6). 

XII a. pabaigoje žinios apie baltus darosi gausesnės ir jų įsikū- 
rimo duomenys jau tikslesni. Iš šešių lietuvių genčių — prūsų, žemai- 
čių, aukštaičių, žiemgalių, latgalių ir jotvingių — į vakarus nuo Ne- 
muno gyveno prūsai ir iš dalies žemaičiai bei jotvingiai, Prūsai gyveno 
žemumoje tarp Vyslos ir Nemuno, žemaičiai, arba žemumų lietuviai, — 
į dešinę nuo žemutinio Nemuno intakų iki Nevėžio imtinai; aukštaičiai 
(aukštumų lietuviai) — apėmė Neries upyną ir kitus dešiniuosius Ne- 
muno intakus iki Gaujos upės; žiemgaliai gyveno kairėje Dauguvos 
žemupio pusėje; latgaliai — dešinėje Dauguvos pusėje iki Gaujos upės, 
o jotvingiai buvo įsikūrę Baltvyžio (Beloviežo) girioje ir toli į šiau- 
rę nuo Bugo ir Narevo intakų iš vienos pusės ir Nemuno iš kitos pusės, 

Smulkesnių žinių apie lietuvius ir jų gyvenamuosius plotus turi- 
me iš XIII a. pradžios, kada vokiečių kronininkai bei metraštinin- 
kai, taip pat ir rusų metraštininkai (Ipatjevo metraštis) įrašo į savo 
kronikas ir metraščių žinių apie kovas ir susirėmimus su įvairiomis 
lietuvių gentimis Henriko Latvio „Livonijos kronikoje“ (1227 - 1290), 
Petro Dusburgo kronikoje (XIII a. pabaigoje ir XIV a. pirmame ket- 
virtyje), Ipatjevo metraštyje ir kituose tų laikų šaltiniuose (šių šalti- 
nių sąrašą davė V. Percev, 1944) aptinkama išmėtytų žinių apie lie- 
tuvius ir jų gyvenamąsias teritorijas, kur lietuvių gentinės grupės va- 
dinamos arba jų etnonimais (prūsai, galindai, jotvingiai-sūduviai, lie- 
tuviai, žemaičiai), arba pagal jų gyvenamąsias sritis, 

Pagal Ordino aktus, Pietryčių Pabaltijyje XIII-XIV a. buvo se- 
kančios sritys: Pamedė, Pagudė, Varmė, Notanga, Semba, Nadruva, 
Skalva, Karšuva, Sūduva, Galinda ir Barta (žiūr. žemėlapį - piešinį 16 - 
29). Gretimose pietinėse Kulmo ir Liubavo srityse, kur gyveno sla- 
vai, Prūsai buvo užkariautojai ir, atrodo, sudarė nežymią gyventojų 
dalį. Kiek daugiau jų būta Pamedėje ir Pagudėje, bet ten daugumas 
gyventojų galėjo būti slavai. Sritys Varmė, Notanga, Semba, Nadruva, 
Skalva, Karšuva, Sūduva, Galinda ir Barta buvo apgyventos prūsų — 
lietuvių. 

Sričių padalijimas, labiau įprastas vokiečių okupantams, neatitiko 
gyventojų pasidalinimui gentimis. Apie tai kalba istoriniai šaltiniai 
ir apie tai matyti iš pačių sričių pavadinimų, nes tik Semba, Galinda 
ir Sūduva atitinka tų genčių etnonimams (Semba — „zemiai“, „že- 

miai“, Galinda — galindai, „goliad“, Sūduva — sūduviai). Kitų sričių 
pavadinimai sudaryti pagal prūsų — lietuvių vietovių, ir jų floros bei 
faunos būdingas savybes. Srities pavadinimas Skalva (Šalavija) ga- 
lėjo būti kilęs nuo žodžio „salvas“ (sykas) arba „šalvis“ (upėtakis); 
Karšuva — nuo žuvies „karšis“. Abi sritys pasižymi žuvingomis upė- 
mis. Nadruvos pavadinimas gali būti išvestas iš žodžio „dravis“, No- 
tangos — nuo „tankus“ (tankus, senas miškas); Varmė, vėliau — 
„Vermeland“, „Ermland“ — nuo „Varmun“ (raudonas), Barta — nuo 
„bartis“ (miško bitynas). Sritis „Pamedė“ pagal kalvas (lenkiškai 
ši sritis vadinosi „Pogurzona“ arba „Poguzona“; t.y. kalvota, arba nuo 
krūmyno (prūsų „po gudian“ — žemė apaugusi krūmais.)! 

Galimas dalykas, kad XIII-XIV a. prūsų — lietuvių gyventojai 
šiuos pavadinimus panaudojo, žymėdami savo apsigyvenimo vietas. 
Tačiau nėra jokio pagrindo tvirtinti, kad tų sričių pavadinimai sieti- 
ni su etninių prūsų — lietuvių pasiskirstymu į skalvius, karšuvius, 
nadruvius ir t.t. 

Apibendrinus turimus archeologinius ir istorinius šaltinius et- 
ninių tautų, gyvenusių senovėje Pietryčių Pabaltijo teritorijoje, mes 
gauname schematinį jų išsivystymo vaizdą. 

Senieji tos teritorijos gyventojai turi savo genčių pradžią kultū- 
roje tų pirminių maisto ieškotojų, medžiotojų ir žvejų, kurie čia apsi- 
gyveno vėlyvojo paleolito ir mezolito laikotarpyje. III ir II tūkstant- 
mečio pr. Kr. arba II tūkstantmečio pirmuose šimtmečiuose „duobė- 
tąją - dantytąją keramiką“ Pietryčių Pabaltijyje pakeičia „virvelinė 
keramika“. Tas periodas sutampa su beplintančiu gyvulių ir arklių 
prijaukinimu, laipsnišku pakeitimu neolitinių įrankių žalvariniais ir 
mirusiųjų laidojimo pilkapiuose paplitimu. Kadangi antroje III tūks- 
tantmečio pusėje pr. Kr. tokio pat tipo medžiaginės kultūros papliti- 
mas vyko ir archeologoginėse srityse į pietų rytus ir į rytus nuo 


1 Kai kurių šių pavadinimų etimologiją kitaip aiškina Kazimieras Būga (K. 
Būga, 1925, p. LVII-LXX, 78). Notangos pavadinimą šis lingvistas išveda iš 
žodžio „notungaris“, paimto iš senovės lietuvių kalbos sūduvių dialekto; šis žo- 
dis reiškė „netašytas, neapsukrus žmogus“. K. Būgos aiškinimas mūsų neįtikina, 
todėl, kad jis nepaaiškina to žodžio kilmės. Sūduviai nebuvo Notangos gyventojų 
kaimynai ir todėl visai keista ieškoti šio žodžio etimologinio išaiškinimo jų kal- 
boje. Jegu sūduviai laikė Notangos gyventojus „grubiais“, „netašytais“, tai jie 
galėjo ir neišgalvojo jiems pravardžiavimų, bet vadinti pačią gyventojų sritį įžei- 
džiančia prasme. Pagaliau, nei Būga, nei jo šalininkas G. Gerulis neįrodė, kad 
pravardžiavimas „notungaris“ buvo taikomas tik Notangos gyventojams. 

Šalavijos (Skalvos) pavadinimo Būga nepaaiškino; jis naudoja šiam paaiš- 
kinimui kitas transkripcijas — „Skalvija, Skalovija, Skalevo, šalova, šalvera, 
šalvenland“, bet etimologiškai jų neiššifravo. Vienas iš pavadinimų — „Sikolva, 
Skalva“ (datuotas 1387 m.) panašus į skandinavų pavadinimą, 

Prūsų - lietuviškosios sritys Pietryčių Pabaltijyje XIII - XIV a. (pagal Toeppeną). 

Pabaltijo ir tos kultūros pradmenys buvo kur nors šiaurės vakaruose 
nuo Juodosios jūros, tai galima spėti, kad III tūkstantmetyje vyko 
didelis genčių persikilnojimas, pasiekęs Pabaltijo teritoriją tik II tūks- 
tantmečio pr. Kr. pradžioje. Naujieji gyventojai, apsigyvenę Dniestro 
ir Bugo upynuose, prie dešiniųjų Dniepro, Nemuno ir Vyslos intakų, 
susidėjo, tur būt, iš giminingų pagal kilmę ir kalbą genčių. Gal būt 
tai buvo ta dar neišsiskyrusi slavų - baltų kalba, kuria, kaip sako ly- 
ginamosios kalbotyros slavistai, kalbėjo slavų ir lietuvių protėviai. 


Apsigyvenę didelių upių baseinuose, atskirtuose girių, balų ir net 
kalnų, giminingos gentys netekdavo tarpusavio ryšių ir „latviai — lie- 
tuviai“ vis daugiau nutolo nuo slavų kalbos ir kultūros. Tuo pačiu 
metu iškildavo lokalinių kalbos ir medžiaginės kultūros skirtumų 
tarp genčių grupių, apsigyvenusių Pietryčių Pabaltijyje. Bet dar šiam 
procesui neprasidėjus, naujieji gyventojai, kuriuos nuo jų apsigyve- 
nimo laiko Pabaltyje galima pavadinti „baltais“, asimiliavo vietinius 
aborigenus ir jiems primetė savo kalbą. Baltų kalbos žodynas pratur- 
tėjo, perėmus daug žodžių iš aborigenų kalbos, bet išlaikė savo pa- 
grindinį žodyninį fondą ir senuosius gramatikos dėsnius. Tolimesnis 
baltų kalbų išsivystymas, kaip atskirų baltų genčių, kurias jungė bend- 
ra jų kilmė, vyko „ne jau esamos kalbos paneigimo ir naujos kūrimo 
keliu, bet turtinant ir tobulinant esamos kalbos pagrindinius elemen- 
tus. Čia perėjimas iš vienos kalbos savybių prie kitos kalbos vyko 
ne „eksplozijos“ keliu, bet nuolatiniu ir ilgu naujų kalbos elementų 
struktūros tobulinimu. .. 

Apie mūsų eros pradžią, ryšium su geležies paplitimu, žemdirbys- 
tės ir gyvulininkystės išsivystymu, gyventojai ėmė telktis į dideles 
genčių sąjungas ir, matyti, ryšium su tuo archeologinėse iškasenose 
pastebimas gana ryškūs skirtumai keturiose Pietryčių Pabaltijo sri- 
tyse. Kiekvienoje srityje jie turi bendrus medžiaginės kultūros bruo- 
žus ir vietines atskirų sričių skirtybes. Tur būt tame laikotarpyje 
susidaro genčių sąjungos, kurios mums žinomos pagal pavadinimus: 
galindai, sūduviai, aisčiai (zemiai ar žemiai), kuršiai ir kiti, kurių et- 
nonimai bent iš dalies yra iššifruoti. Visų keturių sričių medžiaginės 
kultūros artimumas verčia manyti, kad baltų genčių kalbos liko arti- 
mos, viena kitai suprantamos. 


Pradedant VI a. po Kr., dalis Pietryčių Pabaltijo gyventojų, ku- 
rie gyveno prie Kuršių įlankos ir į šiaurę nuo jos, pradeda slinkti 
prie Ventos žiočių, įdirbdami naujus žemdirbystei tinkamus žemės 
plotus (H. A. Moora, 1950, p. 34). Tai buvo kuršiai arba pagal rusų 
metraščius — „kors“. Į laisvą teritoriją prie Baltijos jūros ateina kai- 
myninės baltų gentys — žemaičiai, kurie gyveno Nemuno žemupyje 

(iš čia jų vardas „žemas“, „žemumų gyventojai“). Žemaičių užimtuo- 
se rajonuose ilgiau išsilaiko senosios medžiaginės kultūros formos ir 
senieji papročiai, negu kitose baltų srityse. 

Kaip jau anksčiau buvo nurodyta, pirmaisiais amžiais po Kr. atski- 
rose archeologinėse srityse būta kai kurių vietinių skirtybių materia- 
linėje kultūroje. Kryžiuočių įsiveržimo metu tos skirtybės žymiai 
sumažėjo. Visose didelėse genčių sąjungose gimininė santvarka pradė- 
jo irti, ėmė formuotis klasinė bendruomenė ir net daryta bandy- 
mų valstybinei santvarkai įvesti. Genčių sąjungos virto „kunigaikšti- 
jomis“, o didelės jų koalicijos — „didžiąja kunigaikštija“. Tautybės 
vystėsi, bet XIII a. jos nebesuspėjo susiformuoti. Panašiai ir šiaurinės 
baltų gentys (kuršiai, žiemgaliai, sėliai ir latgaliai) prieš ateinant vo- 
kiečių užkariautojams nebesuspėjo įsijungti į vieną latvių tautybę 
(vėliau susidariusi latvių tauta turėjo prisijungusi gan žymią dalį 
kitaip kalbančių lybių). Taip ir baltų gentys pietuose (žemaičiai, lie- 
tuviai, jotvingiai — sūduviai, galindai ir prūsai) tais laikais dar nebuvo 
sudarę vienos tautybės, bet istorinių įvykių eigoje šis procesas bren- 
do, ir tik vokiečių riterių įsiveržimas sutrukdė šiam vyksmui XIII a. 
užsibaigti. Kad Pietryčių Pabaltijo tautų formavimasis istoriškai jau 
buvo pribrendęs, rodo Lietuvos Didžiosios Kunigaikštijos įkūrimas už 
vokiečių okupuotos teritorijos ribų, kur lietuvių tautybė buvo atsto- 
vaujama ne atskirų genčių, bet tautos, kuri buvo supratusi savo etninį 
vieningumą. 

CAPTAIN ALEXANDER BIELASKI — 
A PROFILE 


RICHARD T. TARVID 


Captain Alexander Bielaski was a member of the staff ot General 
John A. McClernand shortly after the start of the Civil War. Bielaski's 
commission and assignment had received the approval of President 
Abraham Lincoln. His career in the Union Army lasted only eighty- 
nine days and ended in death at the Battle of Belmont. 


Alexander Bielaski was born on August 1, 1811 in the Grand 
Duchy of Lithuania, in the Province oi Minsk. He received his edu- 
cation as a topographical engineer at a Prussian military academy. 
Lithuania by this time had become part of Czarist Russia through 
conguest and the conditions of the Treaty of Vienna. The Lithuanians 
had become a completely subject people, though they strove to main- 
tain their identity. In 1831 they incited a large scale nationalist insur- 
rection against Russia, as did Poland which also had suffered the 
same fate as Lithuania after the Napoleonic Wars. 


Bielaski, only twenty years old at the time, joined in the rebellion 
against Russia. He fought with the armies then under General Dem- 
binski. These forces participated valiantly in many bloody but unegual 
battles. In the Battle of Warsaw, September 8, 1831, Alexander Bie- 
laski received a wound in the mouth from a musketball, which tore 
away all the teeth on one side of his face and came out at the back 
of his neck. His face was disfigured by the shot. Soon the forces of 
Czar Nicholas I were in power again and reactionary measures were 
taken against Lithuania and Poland with all democratic institutions 

being abolished and the introduction of strict obidience by force to 
Moscow. As soon as he was sufficiently recovered, Bielaski fled the 
territory which once again was claimed by Russia. He went to Paris 
where he offered his services to the French Government, 

The new parliamentary government of King Louis Philippe didn't 
accept the use of his military and engineering talents and in 1831, 
Alexander Bielaski sailed to the United States. He landed at Portland, 
Maine, Bielaski stayed in the East and was soon involved with the 
building of the early railroads. He went to work as a civil engineer 
with the Baltimore and Ohio Railroad. Alexander Bielaski is reported 
to have surveyed the main line west of Baltimore, which was then 
under construction. In 1835, Bielaski went to Florida on a difficult sur- 
veying expedition, which lasted two years. In 1837 he left Florida for 
Illinois where he opened a land office in Springfield. While in Spring- 
field he came to know a fellow resident of the state capital, Abraham 
Lincoln. Bielaski remained in Illinois until 1841 and did the original 
survey for the Illinois Central Railroad, while working for engineer and 
contractor Arthur Hoyt. 

In June 1841 Alexander Bielaski became a citizen of the United 
States of America. On July 12, 1842 he was married to Miss Mary 
Ann Carey of Springfield, Illinois. In November 1842, he went to 
Mexico City, there he did both government and private engineering 
work. Bielaski was offered papers of naturalization and a high rank 
in the Mexican Army by President Santa Anna in March, 1848. This 
offer he graciously declined and after eighteen months away from home, 
he returned to Illinois and devoted two years to family and farming. 
On September 1, 1845, James Shields, soon to be elected Democratic 
U.S. Senator from Illinois, appointed Alexander Bielaski to a clerk- 
ship in the Government Land Office, of which Shields was then Com- 
missioner. In this post, Bielaski's talents in time gained him the posi- 
tion of Assistant Draftsman. 

Bielaski was living in Washington D.C. in 1861 when the Civil 
War broke out. One day soon after the commencement of the fighting, 
as Beilaski's daughter remembered: “Lincoln walked from the White 
House to the residence... and asked if he would accept a commission 
as Captain in the Regular Army." Bielaski, at first hesitated because 
of his many obligations including his huge family, but Lincoln's personal 
persuasion overcame his objections, and he agreed to take up service 
in the Union Army. Soon after, General John A. McClernand, a fellow 
Illinoisian, reguested that Alexander Bielaski, be appointed “...my 
aid de camp."* To this reguest was added the recommendation of 
the General in Chief of the Army, Winfield Scott. Bielaski was ap- 

pointed a Captain in the Regular Army on August 10, 1861 with the 
following endorsement sent with General Scott's recommendation: “Let 
Alexander Bielaski be appointed an Aid de camp, with the rank of 
Captain, to General Mc.Clernand.* A. Lincoln,3 

John A. McClernand had been a Congressman from Illinois and 
a prominent Democrat at the time. He served in the United States 
House of Representatives during the same period that James Shields 
was in the Senate and had come to know Alexander Bielaski well. At 
the beginning of the war, Lincoln had given MecClernand a commis- 
sion in order to draw him and his political followers to the sup- 
port of the war effort.* Lincoln knew of Bielaski's part training in 
military matters and of his experience in battle. This along with his 
being known to the Illinois Democrats such as MecClernand, Shields 
and John A. Logan would make Bielaski a very valuable man in the 
Union Army. 

Upon entering the army, Captain Bielaski was attached to the staff 
of General McClernand, whose command included the Twenty-seventh, 
Thirtieth and Thirty-first Illinois Volunteer Regiments, with additio- 
nal unit of cavalry and artillery. Bielaski was ordered to report to 
Cairo, Illlinois. He delayed only long enough to take his family back to 
their old home in Springfield. He then hastened to join the staff 
headguartered at the southern tip of Illinois, which was a most im- 
portant point, controlling the confluence of the Ohio and Mississippi 
Rivers, while only twenty miles below was a Confederate fortifi- 
cation. 

On November 5, 1861 ships carrying a little over three thousand 
troops, along with two gunboats, all under the command of Brigadier 
General Ulysses S. Grant left Cairo, Illinois and moved south. General 
McClernand's troops made up the majority of the soon to become 
invasion force. General Grant had not expected to take part in any 
battle when he left Cairo, he wanted only to hold Confederate forces 
in place at Columbus, Kentucky and by this show of force to prevent 
any advancement by the Confederates towards St. Louis, Missouri. 
The officers and men were elated at the prospect of at last having the 
opportunity of doing what they had volunteered to do, fight the Con- 
federate Army and end the hostilities. Grant saw that he would not 
be able to retain confidence or discipline in his command if he returned 
to Cairo so on November 7th ordered his expedition made ready for a 
fight. The flotilla landed just north of Belmont, Missouri, opposite 
the bluffs of Columbus, which was heavily defended by Confederate 
guns. The forces that participated in this landing were: The Twenty- 
second, Twenty-seventh, Thirtieth, and the Thirty-first Illinois, Seventh 

iowa, Battery B, First Illinois Artillery, and two companies, Fifteenth 
Illinois Cavalry. 

Captain Bielaski had been detached to Colonel Napoleon B. Buf- 
ord, Commander of the Twenty-seventh Regiment Illinois Volunteer. The 
advance from the river through marshy ground covered with heavy 
growth of timber to the Confederate encampment at Belmont was a 
bloody fight the entire distance. Captain Bielaski, on his charger, was 
assisting the Twenty-seventh in forming its' battle lines and led the 
advance towards the enemy skirmishers. The fighting grew fiercer and 
fiercer and finally after four hours the Division to which Bielaski was 
attached entered the enemy's camp. the first Union troops to do so. 

The Chicago “Journal"* reported: “The scene was a terribly excit- 
ing one — musketry and cannon dealing death and destruction on all 
sides; men grappling with men in a fearful death-struggle; column after 
column rushing eagerly up, ambitious to obtain a post of danger; offi- 
cers riding hither and thither in the thickest of the fight, urging their 
men on, and on, and encouraging them to greater exertions."* One.sol- 
dier of the Twenty-seventh Illinois later wrote of the battle: “this kind 
of warfare is not the kind for me."" And so at the head of the Twenty- 
seventh Illinois, along with Colonel Buford, rode Captain Alexander 
Bielaski towards the enemy. During this charge Bielaski's horse was 
shot from under him, unshaken he continued advancing on foot, carry- 
in a United States Flag and leading the men to meet the rebels when 
he was struck and killed by a cannon ball“ 

Although the Union forces did go on to capture the encampment, 
Major General Leonidas Polk, Commander of the Confederate Forces 
across the river sent reinforcements across the Mississippi and forced 
the invaders to fight their way back to their ships where they were 
forced to retreat back to Cairo, Illinois. In his Memoirs, Grant described 
his narrow escape during the battle when his horse was shot out from 
under him and of his almost being hit by enemy fire while supervising 
the departure of his troops.* Union losses out of a little over three 
thousand men in the fighting were: one hundred and twenty killed, 
three hundred and eighty three wounded, and one hundred and ninety 
four captured or missing. Confederate losses from the five thousand 
men engaged were: one hundred and five killed, four hundred and 
nineteen wounded and one hundred and seventeen missing? Belmont 
was a defeat for the Union forces, and barely escaped being a disaster. 
It cost many good lives and resulted in very little or nothing. 

Captain Bielaski's action during the battle are recorded in the offi- 
cial reports of the officers present at the fighting. Brigadier General 
McClernand wrote Major General McCellan: “Passing over to the right 

of the camp I met with Colonel Buford for the first time since his 
arduous and perilous detour around the pond, and congratulated him 
upon the eagerness of his men to be the first to pass the enemy's work. 
During this execution of this movement Captain Alexander Bielaski, 
one of my Aides-de-camp, who had accompanied Colonel Buford dur- 
ing the march of the Twenty-seventh separate from the main com- 
mand, having dismounted from his horse, which had been several 
times wounded, was shot down while advancing with the flag of his 
adopted country in his hand, and calling on the men in his rear to follow 
him. His bravery was only egualed by his fidelity as a soldier and 
patriot. He died, making the stars and stripes his winding sheet." !? 

Colonel John A. Logan, Commander of the Thirty-first Regiment 
Illinois Volunteer wrote in his report to General McClernand “At this 
time I saw Captain Bielaski take the American Flag and start with 
it, supported by Company A, Captain Ree's company, and two com- 
panies of the Seventh Iowa. Captain Bielaski, was then killed while 
planting the flag of our Union in their encampment. A braver man 
never fell on a field of battle." !! 

On November 8, 1861 a flag of truce went up to provide for the 
dead and wounded. General McClernand made an effort to regain Bie- 
laski's body, which had been buried in a common grave with the other 
dead. In 1864, this mass grave was desenterred and taken to the 
National Cemetery at Mound City, a few miles outside Cairo, Illinois 
where these bodies now lie in individually marked graves reading: 
“Unknown Soldier, killed at the Battle of Belmont." 

So ended the story of Alexander Bielaski; Lithuanian-born, Prus- 
sian trained, a soldier for Lithuania, Poland and the United States, 
offering his services to France and offered commissions by Presidents 
of United States and Mexico, he died with the stars and stripes for 
his winding-sheet. In death never identified, presumably his body now 
rests with the thousand of other unknown soldiers in a national 
cemetery. 

LIETUVIŲ ISTORIJOS DRAUGIJOS 
20 METŲ VEIKIMO TRUMPA 
APŽVALGA 


ALICIJA RŪGYTĖ 


Lietuvių Istorijos draugijos įkūrimo mintis buvo iškelta Pirmame 
Lietuvių Kultūros Kongrese 1956 metais birželio 30 dieną Istorijos Sek 
cijos posėdyje Čikagoje. 

JAV Lietuvių Bendruomenės Centro valdyba įpareigojo Vincentą 
Liulevičių suorganizuoti kongrese Istorijos sekciją. Nutarta į posėdį 
sukviesti istorikus, istorijos mokytojus, istoriją studijuojančius ir is- 
torijos mėgėjus. Istorijos sekcijoje po paskaitos ir diskusijų, V. Liule- 
vičius nušvietė Lietuvių Istorijos draugijos steigimo reikalingumą ir 
pateikė net draugijos statuto metmenis. Šitas pasiūlymas sukėlė susi- 
rinkusių dalyvių tarpe gyvas diskusijas po kurių prieita vieningos nuo- 
monės, kad reikalinga įkurti Lietuvių Istorijos draugiją su centru Či- 
kagoje. Buvo išrinktas Organizacinis komitetas: kun. dr. K. A. Matu- 
laitis, MIC, istorijos mokytoja Alicija Rūgytė ir istorijos mokytojas 
Vincentas Liulevičius. Kultūros kongreso Istorijos sekcijos Rezoliucijų 
komisija, į kurią buvo išrinkti kun. dr. Antanas Juška ir Alicija Rū- 
gytė, penktame paragrafe paskelbė: „Steigti Lietuvių Tautos Istorijos 
draugiją“ Organizacinis komitetas svarstė, diskutavo šį sumanymą ir 
priėjo vieningos išvados, kad reikia įsteigti Lietuvių Istorijos draugi- 
ją į kurią bus priimami: a) Visi besidomį Lietuvos istorijos klausimais 
ir kurie rašo apie tai. b) Istorikai mokslininkai ir istorikai profesiona- 
lai — mokytojai. c) Asmenys, kurie renka Lietuvos istorijai medžiagą 

Lietuvių Istorijos draugijos narių visuotinis susirinkimas Čikagoje 1971.JV 25, Sėdi 
iš kairės: prof. B. Račkauskas, A. Dumbrienė, J. Dainauskas, G. Galva, proj. A. 
Varnas, prof. St. Dirmantas, M. Babickienė, A. Rūgytė, prof. dr. K. Gudaitis, M. 
Kasakaitytė. Stovi: C. V. Baltramaitis, V. Krapauskas, kun. dr. V. Bagdanuvi- 
čius, MIC, V. Žemaitis, J, Kreivėnas, J. Litvinas, V. Laurušonis ir B. Kliorė. 


tremtyje. d) Nutarta ypač jaunimą skatinti domėtis Lietuvos istorijos 
klausimais. e) Į Liet. Istorijos draugiją bus priimami visi lietuviai, ku- 
rie gyvena laisvame pasaulyje. Organizacinis komitetas per spaudą 
sukvietė steigiamąjį Lietuvių Istorijos draug. susirinkimą 1956 metais 
gruodžio 15 dieną į kurį atvyko: kun. dr. K. A. Matulaitis, MIC, kun. 
dr. V. Bagdanavičius, MIC, inž. Jonas Rugis, A. M. Račkus, M.D., Alek- 
sandras Plateris, Alicija Rūgytė, Česlovas Grincevičius, Vincentas Liu 
levičius ir M. Nauburas. V. Liulevičius pranešė apie Organizacinio 
komiteto darbus, kun. dr. K. A. Matulaitis, MIC pateikė Liet. Istorijos 
draugijos statuto projektą, kuris buvo persvarstytas ir priimias. 

Steigiamojo susirinkimo dalyviai išrinko Liet. Istorijos draugijos 
valdybą: pirm. V. Liulevičius, vice-pirm. kun. dr. Vyt. Bagdanavi- 
čius, MIC, sekr. A. Rūgytė, kasin. A. M. Račkus, M.D., Č. Grincevičius 
redaktorius, nes nutarta leisti knygas „Tautos Praeitis“, kur būtų spaus- 
dinama medžiaga apie Lietuvos istoriją ir įvairūs atsiminimai liečią 
lietuvius ir Lietuvos istoriją. 

L. I. draugija įkurta devynių asmenų per 20 metų priėmė į drau- 
giją 144 narius iš įvairių pasaulio dalių ir valstybių. Draugijai viene- 
rius metus vadovavo V. Liulevičius, dešimtį metų kun. dr. K. A, Ma- 

Lietuvių Istorijos draugijos marių visuotinis susirinkimas 1974IV.21 Čikagoje. 
Šėdi iš kairės: J. Litvinas, G. Songinas, prof. dr. J. Jakštas, kun. M. Urbonavičius, 
MIC, A. Dumbrienė. A. Rūgytė, prof. St. Dirmantas, V, Žemaitis. Stovi: V. Liule- 
vičius, P. Dirkis, V. Šadauskas, J. Jasaitytė, A. Markulis, J. Mulokas, V. Lauru- 
šonis, kun. dr. V. Bagdanavičius, MIC, St. Balzekas, J. Dainauskas ir C, V. Baltra- 
maitis, 


1974.IV 21 d., Čikagoje. Sėdi iš kairės į deš.: V. Šadauskas, A. Markulis, J. Jasai- 
tytė, St. Balzekas, C. V. Baltramaitis, V. Laurušonis ir J. Litvinas. 


146 


Lietuvių Istorijos draugijos narių visuotinis susirinkimas 1975IV.20 Čikagoje. Sė- 
di iš kairės į deš.: O. Jančienė, A. Dumbrienė, M. Babiekienė, prof. dr. J. Puzinas, 
Seselė Anna Marija Rakauskaitė, A. Rūgytė, J. Kaunas, J. Paškevičius, J. Slabokas, 
J. Karvelis ir dr. M. Morkūnas. Stovi: J. Jokubka, dr. J. Tautvila, K. Kasakaitis, 
J. Litvinas, J. Vasaitis, kun. dr. V. Bagdanavičius, MIC, V. Žemaitis, K. Petraus- 
kas, V. Vijeikis, V. Kožica, J. Tamulis ix K. Griškus. 


tulaitis, MIC, trejus metus prof. St. Dirmantas ir dabar baigiant dvi- 
dešimtmetį prof. dr. Juozas Jakštas. 

Liet. Istorijos draugija vadovaujama sumanių ir veiklių pirminin- 
kų sukvietė dvidešimt metinių, visuotinių narių susirinkimų, kur būda- 
vo sudaromas metinis veikimo planas ir 188 valdybos posėdžius. 

Jau nuo 1959 metų įsivyravo paprotys, kad po valdybos posėdžio 
būdavo skaitoma paskaita valdybos nario ar pakviesto paskaitininko, 
istorine tema liečiančia Lietuvos istoriją, ar daromas pranešimas iš 
kelionės iliustruotas skaidrėmis. Tų pranešimų ar paskaitų būta 123. 
Į paskaitas per spaudą buvo kviečiami draugijos nariai ar asmenys be- 
sidomį paskaitos temomis. 

L. I. draugija išleido aštuonias knygas „TAUTOS PRAEITIS“ ir 
penkias knygas „LIETUVIŲ TAUTOS PRAEITIS“, kurias redagavo 
keturias — Česlovas Grincevičius, penkias — Jonas Dainauskas ir ke- 
turias — prof. dr. Juozas Jakštas, padedami redakcinės komisijos na 
rių kun. dr. Vytauto Bagdanavičiaus ir prof. Jono Račkausko. 

Lietuvių Istorijos draugijos narių susirinkimas 1975.IV.20. Sėdi iį kairės: J. Va- 
sattis, K. Griškus, V. Kožica, J. Paškus, V. Vijeikis rodo skaidres, K. Petrauskas ir 
J. Kaunas. 


Draugija išleido 6 vertingus sąsiuvinius 160 psl. „Lietuvos Istorio- 
gratija“, kuriuos redagavo Jonas Dainauskas. 

Liet. Istorijos draugijos nariai informuojami apie draugijos veiklą 
leidžiant bendraraščius; išleista 9, redaktorė A. Rūgytė. Prie draugijos 
veikia Jaunųjų Istorikų sekcija. 

Lietuvių Istorijos draugija veikdama dvidešimt metų sulaukė nuo- 

širdaus pritarimo tremties lietuviškos visuomenės ir ne tik moralinės, 
bet ir materialinės paramos remiant aukomis leidimą „Lietuvių Tau- 
tos Praeitis“ ir perkant tas knygas. 
L, T. draugijos valdyba taria nuoširdų lietuvišką ačiū: pirmininkas ir 
redaktorius prof. dr. Juozas Jakštas, vice-pirmininkas ir vice-redakt. 
Jonas Račkauskas ir kun. dr. Vytautas Bagdanavičius, MIC, sekreto- 
rius Jonas Kaunas, kasininkė ir reikalų vedėja Alicija Rūgytė, admi- 
nistratorius Jonas Litvinas ir narys Virgilijus Krapauskas. 

APŽVALGOS /REVIEW ARTICLES 


DIDŽIAUSIA LIETUVOS ISTORIJOS 
MONOGRAFIJA 


Konstantinas Avižonis, Rinktiniai Raštai I: Bajorai valstybiniame Lie- 
tuvos gyvenime. Vazų laikai (Roma, Lietuvių Katalikų mokslo aka- 
demija, 1975). 


Bendrinės pastabos apie autorių ir veikalą 


Trumpame 20 metų nepriklausomo gyvenimo laike buvo pasiryžta 
imtis ir savaimingo Lietuvos istorijos tyrinėjimo. Darėsi kažkas pa- 
našu į senus aušrinius laikus, kai mūsų entuziastiški praeities gar- 
bintojai (Basanavičius, Maironis, Pietaris, Šliūpas ir kiti) griebėsi 
kurti istorinius raštus apie ją. Jie ėmėsi to darbo be tinkamo pasiruo- 
šimo ir turėdami savo dispozicijoje gan ribotas priemones. Lietuvos 
istorijos mokslas aušrininkų laikais ir prieš juos buvo gretimų kraštų 
istorikų, k.a. vokiečių, rusų ir lenkų, susidomėjimo objektas. Jie lietė 
Lietuvos praeitį ryšium su savų kraštų istorijomis. Vokiečiams Lie- 
tuvos istorija buvo jų kryžiuočių ordino istorijos dalis. Rusams istori- 
kams senoji Lietuva buvusi vakarinė Rusija ar, geresniu atveju, Lie- 
tuvos - Rusijos valstybė. Daugiausia Lietuvos praeitį tyrinėję lenkai 
laikė ją savo Žečpospolitos dalimi ir jos istoriją esmingai jungė su 
Lenkijos istorija. 

Nepriklausomos Lietuvos istorikams rūpėjo parodyti praeities lie- 
tuvius gyvenus savaimingą gyvenimą, turėjus. savą istoriją ir santy- 
kiuose su kaimynais savaip politikavus. Buvo pasiryžta, kaip vienas 

jaunas istorikas, A. Šapoka, išsireiškė „ieškoti lietuvių Lietuvos istorijo- 
je“. Tam reikalui užsimota siekti kiek galima daugiau istorinių šalti- 
nių, studijuoti juos, gilintis į juos ir pagal juos atkurti savaimingą 
Lietuvos buitį praeityje. „Ad fontes“ buvo pamėgtas kito jauno istori- 
ko Z. Ivinskio šūkis. 

Šioje, jei tap galima pavadinti, istorinio sąjūdžio aplinkoje bren- 
do jaunas istorikas Konstantinas Avižonis (1909 - 1969). Baigęs gim- 
naziją (1927), pradėjo studijuoti pagrindiniu dalyku Kauno u-te Lie- 
tuvos istoriją. Po poros metų, pertraukęs studijas Lietuvoje, išvažiavo 
studijuoti į Berlyną, kur įsigijo daktaro laipsnį (1932), parašęs diser- 
taciją apie Lietuvos bajorų luomo atsiradimą ir išsivystymą iki Kriavo 
unijos (1385). Disertacija parašyta labai arti laikantis šaltinių. Jis iš- 
vedžiojo, kad bajorų luomas Lietuvos visuomenėje randamas pačiais 
seniausiais laikais ir nesigilino į jo užuomazgą amžių glūdumoje. Dėl 
to susilaukė iš vėlesnio didelio senovės Lietuvos istorijos tyrinėtojo, 
sovietinio istoriko V. T. Pašutos priekaištą, kad Avižonis pripažino ba- 
jorų luomą buvus „nuo pat pradžių“ (iznačalno). 

Po Berlyno studijų kitais metais įsigijęs dar Lietuvos universiteto 
diplomą, Avižonis užsimojo imtis plataus masto istorinių studijų. Turė- 
damas aukštoje pozicijoje esantį tėvą įgalinusį jį vykti studijuoti į 
užsienį, Avižonis patraukė į Lenkiją rinkti medžiagos savo pasirinktai 
tyrinėjimo sričiai — laikams po Liublino unijos. Jis apsiribojo tų lai- 
kų dalimi, kada Lenkijos karaliais ir Lietuvos didžiaisiais kunigaikš- 
čiais buvo rinkti Vazų dinastijos nariai (1588-1668). Nuostabus su- 
tapimas, kad laikus po Liublino unijos beveik tuo pačiu metu pasirinko 
ir Avižonio studijų kolega A. Šapoka savo daktaro disertacijos tezei 
„Lietuva ir Lenkija po 1569 m. Liublino unijos“. Šapokos disertacija 
pasirodė 1938 pavasarį, kada Avižonis buvo bebaigiąs rašyti bajorus 
Vazų laikais. Jo darbas išėjo iš spaudos jau prieš pat Lietuvos okupa- 
ciją ir negalėjo būti platinamas. Jis paliko nežinomas net ir akademi- 
niams istorikams ir karo audroje beveik visi egzemplioriai žuvo. 

Po autoriaus mirties jo našlė dr. Angelė Avižonienė pasiėmė 
pareigą išleisti vyro rinktinius raštus ir tuo reikalu susitarusi su 
LKMA Romoje perspausdino kalbamą veikalą fotomechaniniu būdu pir- 
muoju rinktinių raštų tomu. Perspausdinant pridurtas bendras įvadas į 
visą rinkinį su K. Avižonio biografija, parašyta dr. R. Krasausko ir 
dar angliška veikalo santrauka prie buvusių dviejų, lietuviškos ir vo- 
kiškos, santraukų. 

Žvelgiant į Avižonio veikalą iš grynai formalinės pusės, jį galima 
priskirti prie istorinių kūrinių grupės, kur vaizduojami ne tiek įvy- 
kiai (events), kiek būsenos (states, vok. Zustaende). Būsenas vaiz- 
duojantieji veikalai yra perdėm statiško turinio, aprašantieji visuome- 


150 


ninį gyvenimą tam tikro laiko rėmuose. Juose istorinė medžiaga nėra 
griežtai kronologiškai suskirstyta. Vyrauja dalykiškas (tematiškas; me- 
džiagos padalijimas. Tuo būdu parašytas ir Avižonio kalbamas vei- 
kalas. Jame sukaupti Vazų laikų pirmykščiai šaltiniai ir atitinkama li- 
teratūra naudojama nepaisant kronologinės eilės. Medžiaga suskirstyta 
perdėm dalykiškai ir skirta bajorų politikavimui pavaizduoti. 

Bajorų politikavimą Vazų laikais, jų pažiūras į valstybę autorius 
apžvelgia šešiais skyriais ir juos pateikia po bendrinio įvado, pavadin- 
to „Bajorų luomo įsigalėjimas“. Pradedama, kaip ir tinka, nuo pačios 
viršūnės — didžiojo kunigaikščio ir jo priklausomybės bajorams. Čia 
kalbama apie didžiojo kunigaikščio rinkimus Vazų laikais, apie pacta 
conventa, apie rokošius, apie „aukso laisves“. Iš viso dėstymo daroma 
išvada: „XVII a. Lietuva buvo virtusi vienaluomė valstybė, nors for- 
maliai dar ir buvo renkamas d. kunigaikštis“ (100 p.). Trijuose sekan- 
čiuose skyriuose apžvelgiamas maždaug dalykas, moderniškose konsti- 
tucijose vadinamas trimis valdžios šakomis: įstatymų leidžiamoji, vyk- 
domoji ir teisiamoji. Apžvalga apie bajorų dalyvavimą valdžioje bai- 
giama pastaba: „Kadangi vis mažiau buvo išleidžiama įstatymų, Lie- 
tuvos valstybė greitai atsiliko nuo gyvenimo ir ėmė smarkiai iš vidaus 
irti, artindamasi prie savo žlugimo“ (178 p.). Penktame skyriuje rodo- 
mas visiškas bajorų nesirūpinimas krašto finansiniais reikalais, net prie- 
šingumas jiems. Paminimi įvairūs mokesčių rinkimo būdai ir įtikinamai 
atitaisoma į mūsų istorinius veikalus įsibrovusi klaida apie vadinamą 
kvartos mokestį. Tas mokestis buvo tik Lenkijoje. Baigiamasis šeštas 
skyrius kalba apie menką bajorų rūpinamąsi krašto saugumu, apie 
netobulą kariuomenės organizacimą. Daugiausia vietos skiriama samdi- 

niams kariams algauninkams ir jų siautėjimams krašte, kai jie negau- 
davo užmokesčio iš juos samdžiusių bajorų. Šiuo skyriumi faktiniai 
baigiamas bajoriškos respublikos Vazų laikotarpis šia išvada: „Ir Jo- 
nas Kazimieras, neturėdamas vilties kraštą sutvarkyti, 1668 atsisakė 
nuo Lenkijos ir Lietuvos sosto, pakrikusią valstybę palikdamas savo 
likimui... Ši bajorų anarchija dar daugiau kaip šimtą metų graužė 
valstybės organizmą, ligi ją galutinai ir pražudė (404 p.). Paskutinis 
septintas skyrius yra skirtingas nuo kitų ir reikalingas atskiro nagri- 
nėjimo, 


Panaudotų, šaltinių gausa 


Didelė K. Avižonio veikalo vertė glūdi ne tik dėstomajame turi- 
nyje, bet ir panaudotuose nepaprastai gausiuose šaltiniuose. Autorius 
jiems kaupti 1934 vyko į Lenkiją ir ten archyvuose ir bibliotekose 
darbavosi — kaip jis sakosi — 9 mėnesius. Tiesiog sunku tikėti, 
kad jis per tokį trumpą laiką galėjo prisirinkti tiek daug archyvinės 
medžiagos ir perskaityti tiek daug veikalų svetimomis kalbomis: loty- 
nų, lenkų ir rusų. Norisi manyti, kad jis visą medžiagą sau fotoko- 
pijavosi ar iš dalies nusirašinėjo (nes kserokso anais laikais nebuvo). 

Kaip autorius pratarmėje pasisako, jo darbo pagrindą sudarė ne- 
spausdinti šaltiniai, rasti daugiausia Čartoryskių archyve Varšuvoje. 
Čartoryskio archyvo panaudotoje medžiagoje vyrauja vadinami Naru- 
ševičiaus apalankai (Teki Naruszewicza). Vyskupas Adomas Naruše- 
vičius buvo oficialus karaliaus Stanislovo Poniatovskio istorijografas, 
parašęs didelę šešiatomę Lenkijos istoriją. Jo vadovybėje karaliaus pa- 
skirti istorinių dokumentų nurašinėtojai nukopijavo jų daugybę ir jie, 
sukaupti į 340 aplankų, laikomi Čartorsykio archyve. Iš to milžiniško 
rinkinio Avižonis nusirašė Vazų laikų dokumentus ir juos gausiai ci- 
tuoja per visą veikalą. Antras svarbus iš Čartoryskių archyvo išvilk- 
tas šaltinis yra Stanislavo Alberto Radvilo atsiminimų originalas, ap- 
imąs 1632-1654 (atsiminimų pabaiga 1654  prisidurta iš Viešosios 
bibliotekos Varšuvoje). Radvilos atsiminimus, trumpai vadinamus Me- 
moriale, autorius irgi labai dažnai cituoja. Įvairios rankraštinės archy- 
vinės medžiagos prisirinko autorius ir kituose Lenkijos archyvuose ir 
bibliotekose Krokuvos universiteto, Kurniko bibliotekoje prie Pozna- 
nės, Osolinskio archyve Lvove, Viešosios Varšuvos bibliotekoje. 

Dar daugiau nei archyvinės medžiagos panaudota spausdintų šal- 
tinių ir literatūros. Spausdintų šaltinių tarpe pirmaeilės reikšmės auto- 
riui turėjo didelis jų rinkinys — Volumina legum. Jis sudarytas XVIII 
a. Varšuvos pijorų ir vėliau kitų dar pratęstas. Rinkinys labai dažnai 
Avižonio minimas ir remiamasi jame įdėtais Vazų laikų dokumentais. 

Spausdintų dokumentų ir literatūros sąrašas pripildo net 24 puslapius! 
Jų sąraše šalia autoriaus išstudijuotų lenkiškų leidinių pridėti ir di- 
deli rusų leidiniai, jųjų tarpe trys dideli — Akty; vienas jų leistas 
Vilniuje, kiti du Petrapilyje. 

Be gausių šaltinių autoriaus dar susipažinta ir panaudota ir isto- 
rinė literatūra apie Vazų laikus. Ji yra vis dėlto daugiau papildas 
prie visur naudojamų pirmykščių šaltinių. Pirmenybė teikiama bendra- 
laikių autorių veikalams, kur liesti politiniai dalykai. Jų tarpe, pvz., 
dažnai cituojamas didelis XVII a. pamokslininkas jėzuitas Petras Skar- 
ga, kalvinistų vadas Volanus, Gornickis ir kiti. Neužmirštas ir mums 
labiau žinomas M. Stryjkovskis ir panaudotas jo beveik nežinomas vei- 
kalas apie lenkiškos karūnos ir Lietuvos d. kunigaikštijos laisvę. 

Apsišarvavęs dideliu šaltinių ir literatūros krūviu, autorius rašė 
didelę monografiją. Šaltiniai duodami kiekvieno puslapio keliose išna- 
šose ar net komentuojami ir pačiame tekste. Daugiausia duodamos 
jų originalios ištraukos, kurios rodo autorių gerai įsisavinusį lotynų, 
lenkų, rusų kalbas ir dar senų XVII a. laikų. Kartais duodami ir šal- 
tinių vertimai į lietuvių kalbą. Visame dėstyme laikomasi kuo arčiau- 
sių šaltinių ir ką beteigiant vis jais paremiama. Dažnu atveju pats 
dalyko dėstymas virsta šaltinių komentavimu. Kai autorius vaizduoja 
XVII a. pirmosios pusės Lietuvos istoriją pagal patikimus, pirmykščius 
šaltinius, tai jis atskleidžia konkrečią anų laikų gyvenimo tikrovę, ko- 
kia ji atsispindėjo bajorų politinėje veikloje. 


Lietuva iv Lenkija Vazų laikais 


Taip galima pavadinti paskutinį (VII) veikalo skyrių, kuriam mū- 
sų istorikas uždėjo antraštę „Lietuvos ir Lenkijos bajorų tarpusavio 
santykiai“. Jame liečiama mūsų tautai likiminė tema, kuri tik lietu- 
viui istorikui tegali rūpėti — Lietuvos lenkėjimo vyksmas. Kadangi vi- 
sas veikalas paskirtas bajorų luomui, tai vien apie jo lenkėjimą ir 
kalbama pirmoje eilėje. Bajorai anais laikais sudarė „tautą“ ir vyravo 
valstybės politiniame, visuomeniniame ir kultūriniame gyvenime, todėl 
patys lenkėdami traukė ir visą tautą paskui save. 

Autorius pradeda gvildenti užsibrėžtą temą nuo Liublino unijos. 
Apie ją jis perdėm originaliai samprotauja: „...Liublino unija buvo 
kompromisas tarp lietuviškojo ir lenkiškojo projektų, siekiančių glau- 
desnio abiejų valstybių ryšio. Sudarant Liublino uniją lietuviškas pro- 
jektas siekė abiejų valstybių federatyvinių, lenkiškas — unitarinių 
santykių. Prieita buvo prie kompromiso: abiejų valstybių bendradar- 
biavimo sutartis buvo sudaryta iš dalies unitariniais, iš dalies fede- 
ratyviniais pagrindais, Lietuva ir Lenkija susijungė į vieną valstybę 

remiantis lygybės ir laisvės principu“ (406 p.). Toliau kalbėdamas Avi- 
žonis pažymi, kad „faktiškuosius Lietuvos ir Lenkijos santykius nulė- 
mė ne sutarčių pergamentas ar jų tekstai, bet pats gyvenimas, daugelį 
sutartų dalykų savaip išaiškinęs ir pakreipęs“ (407 p.). Konkrečiais 
pavyzdžiais įrodinėjama, kaip Lietuvos bajorai stropiai saugojo savo 
valstybės savitumą ir priešinosi lenkų užmačioms paversti Lietuvos 
d. kunigaikštiją Lenkijos provincija. Nors pagal Liublino uniją lietu- 
viai ir lenkai bendrame seime rinkosi sau pirmuosius tris karalius ir 
kartu tuos pačius asmenis Lietuvos didžiaisiais kunigaikščiais, tačiau 
lietuviai skyrium juos savais valdovais apšaukdavo. Lietuviai taip pat 
turėjo atskirus savos valstybės seimus, nors pagal uniją turėjo būti 
tik bendras seimas su lenkais ir rinktis Varšuvoje. Valstybės dvylipumą 
aiškiai rodė atskiros vyriausybės, atskiri urėdai, atskiri teismai, atski- 
ros kariuomenės ir atskiri iždai. Net sutartis su svetimomis valstybė- 
mis lietuviai ir lenkai skyrium sudarydavo. Lenkai tardavosi su vakarų 
ir pietų kaimynais, lietuviai su šiaurės švedais ir rytų rusais. Pa- 
vaizdavęs valstybės dvylipumą, Avižonis daro išvadą: „...unija liko per- 
gamento gabalu, o lietuvių ir lenkų santykiuose praktikoje įsigalėjo ne 
tiek lenkų pirštoji unitarinė, kiek lietuvių siūlytoji federatyvinė idė- 
ja, visur pabrėžianti Lietuvos valstybės atskirumą ir savarankiškumą“ 
(479 p.). Šiuo atveju Avižonis pasirodė ištikimas mokinys prof. I. Lap- 
po, kuris labai mokamai įrodinėjo Lietuvos valstybės savarankumą 
bendroje su Lenkija valstybėje. 

Nors lietuviai bajorai gynė Lietuvos valstybingumą, tačiau jie pa- 
liko, pasak Avižonį, ištikimi unijai ir nerodė jokio tautinio antagonizmo 
lenkams. Jie nekovojo dėl Lietuvos visiškos nepriklausomybės. Avižonis 
rodo pagal dokumentus, kaip bajorai Vazų laikais jau buvo kultūriš- 
kai ir tautiškai priartėję prie lenkų. Lenkybės skverbimasis į bajorų 
tarpą pavaizduojamas lenkų kalbos vis didėjančiu vartojimu oficia- 
liuose dokumentuose vietoje seniau vartotos rusų. Pasak Avižonį, dau- 
gumas pavietų seimelių instrukcijų savo atstovams, vykstantiems į 
bendrą seimą į Varšuvą, jau rašyta lenkų kalba. Tuo būdu vietoje 
valstybinės rusų kalbos XVII a. įsigali lenkiškoji. 1697 išleistas va- 
dinamas Coeguatio iurium įstatymas, pagal kurį lenkų kalba įvesta į 
Lietuvos teismus, ženklino valstybinės rusų kalbos visišką nuslopinimą. 

Kalbėdamas apie Lietuvos bajorų lenkėjimą, Avižonis iškelia įdo- 
mų faktą, būtent, kalbos atžvilgiu bajorijoje pastebimas skirtumas tarp 
vyresniosios ir jaunesniosios kartos. Senesnioji bent tarpusaviuose su- 
sirašinėjimuose XVI a. vartojo dar rusų kalbą, tuo tarpu jaunes- 
nioji jau perėjo į lenkų. Čia pat duodamas ir pavyzdys. Kunigaikš- 
tienė Masalskienė prašo savo sūnaus rašyti jai laiškus ne lėnkiškai, 
bet rusiškai (486 p.). 

Avižonio pavaizduotas bajorijos lenkėjimas buvo gaivališkas vyks- 
mas, kaip ir daugumas didžiųjų istorinių reiškinių. Jis buvo paly- 
dovas vakarietiškos krikščioniškos kultūros, kuri su krikščionybe ėjo 
į Lietuvą per Lenkiją. Lietuva gavo vakarietišką krikščionybę len- 
kiškos formos. Jos ir skelbėjai Lietuvoje bent iki reformacijos laikų 
buvo lenkų dvasininkai, lietuvių kalbos nemokėję. Jie nešė į Lietuvą 
lenkiškos formos krikščionybę su maldomis, giesmėmis, bažnytinėmis 
apeigomis. Per bažnyčią ir jos dvasiškius ir lenkų kalba skverbėsi 
į lietuvišką visuomenę, pirmiausia į bajoriją ir aukštesnę miesčioniją. 
Per krikščionišką lenkišką kultūrą lietuviška bajorija artėjo prie Len- 
kijos ir politiškai. Jiems unijiniai ryšiai su Lenkija pasidarė įprasti, 
normalūs. Jiems, nors ir ginantiems savaimingą valstybinę santvarką, 
sąjunga su Lenkija vis dėl buvo miela. Pavyzdys tam žinomos prakal- 
bos apie lietuvių kalbą autorius žemaičių kanauninkas M. Daukša, 
kuris toje prakalboje rašė apie „didžiosios kunigaikštijos mielą susijun- 
gimą su garsiąja Lenkijos valstybe“. Daukša rašė pačiame XVI a. ga- 
le, kad unijos prisiminimas dar buvo gyvas. Laikui slenkant, susigy- 
venimas Lietuvos ir Lenkijos bajorijos darėsi tampresnis, ir lenkybė 
leido vis gilesnes šaknis. K. Avižonis pačiame veikalo gale duoda ke- 
letą pavyzdžių iš šaltinių, kur Lietuvos vardas iš bendros respublikos 
pavadinimo išstumtas ir vienos Lenkijos paliktas. Išsireiškimai, kaip 
„Polonia nostra“, „Polonia patria nostra“, „libertas Polona“ ženklino 
sudėtinę Lietuvos ir Lenkijos valstybę. Tai buvo istorinis vyksmas, 
kur lenkiškoji kultūra užgožė lietuvybę. Mūsų tautinis atbudimas bu- 
vo iš esmės vadavimasis iš amžių slinktyje Lietuvą užgulusio lenkiš- 
kos kultūros slogučio. 


Baigiamosios pastabos 


Konstantino Avižonio „Bajorai Lietuvos valstybiniame gyvenime 
Vazų laikais“ yra ir paliks vienas žymiausių kūrinių iš nepriklauso- 
mos Lietuvos laikų. Jis tegalėjo būti parašytas tik nepriklausomybės 
sąlygose ir laikytinas savo rūšies jos iškiliuoju istorijografiniu pamink- 
lu. Likimas jau taip lėmė, kad veikalas išėjo iš spaudos laisvos Lietu- 
vos žlugimo išvakarėse, ir jam kelias į visuomenę buvo užkirstas. 
Okupacija ne tik neleido jau išspausdintam kūriniui išeiti į viešumą, 
bet sutrukdė ir autoriui tęsti užsimotą darbą, kuriam jis buvo pasi- 
ruošęs ir apie kurį išleisto veikalo prakalboje užsiminė. Čia jis rašė: 
„Dabar spausdinamas šis mano darbas turėjo būti tik primoji dalis 
plačios studijos apie Lietuvos bajorus Vazų laikais... Tikiuosi su laiku 
panaudoti ir likusią turimos medžiagos dalį, pavaizduodamas atskirais 
straipsniais ar didesne studija taip pat socialinius, kultūrinius bei eko- 

nominius to laikotarpio klausimus, kurie kai kuriais atžvilgiais daug 
įdomesni už politinius ir mūsų istorinėje literatūroje visai dar nepa- 
liesti“ (10 p.). Okupacijos, karas, emigracija išmušė istoriką iš pasirink- 
to gyvenimo kelio, ir jo užsimotas didelis darbas liko nebaigtas. Mūsų 
istorijos mokslui didžiai pasitarnavo Mirusiojo našlė, kai atnaujino jo 
spėtą išleisti veikalą ir pasiruošusi su LKMA talka dar antrą, o gal 
trečią Velionio raštų tomą išleisti. Dėkojant dr. Angelei Avižonienei už 
ryžtą ir auką, reikia vis dėlto apgailestauti, kad Vazų istorija palieka 
nepilna, nes tik pats autorius ją būtų galėjęs privesti iki galo. Tačiau 
kas duota ir dar bus duota, paliks išliekamos vertės įnašas į mūsų tau- 
tišką istorijografiją. 

J. Jakštas 


KATALIKŲ DVASININKIJOS VAIDMUO 
LIETUVIŲ TAUTINIAME JUDĖJIME 


Pagal tradicinį istorijos mokslą kiekviena visuomeninė grupė, kaip 
tauta, valstybė, tikinčių bendruomenė, mokslinė, politinė ar kitokia 
organizacija, vis laikoma vienetu, kai jos istorija dėstoma. Grupė gali 
veikti įvairiais būdais, susidaryti joje visokie sektoriai, tačiau ji palieka 
istorijos mokslui nedalomu vienetu. Kitoks visuomeninio gyvenimo su- 
pratimas būdingas sovietinei istorijografijai. Jis, pagal marksizmo -1e- 
ninizmo dogmatizuotą doktriną, laiko kiekvieną visuomenę pliuralisti- 
nę, atseit, suskilusią į prieštaringus sektorius, klases, ir jų tarpusavio 
kovos esančios istorinio vyksmo esmė. Istorijos mokslui jos esančios 
pirmaeilis tyrinėjimo objektas. 

Pagal marksizmo - leninizmo doktriną ir dabartinės sovietinės Lie- 
tuvos istorikams nebuvo vieningos lietuvių tautos, kurios vystymasis 
laiko slinktyje būtų istorijos mokslo tyrinėjimo objektas. Nuo pat įsi- 
kūrimo XIII a. Lietuva išlikusi feodalinė valstybė iki didelių reformų 
praeito amžiaus 60 metais. Nuo to meto pradėjo, pagal sovietinių isto- 
rikų mokslą, vystytis kapitalizmas su tam tikromis feodalizmo atgy- 
venomis ir formuotis buržuazija. Buržuazija davusi pradžią ir tautiniam 
sąjūdžiui. (Lietuvos sovietinių istorikų daugiau mėgiamam vartoti — 
nacionaliniam sąjūdžiui.) 

R.VĖBRA 


„ kija ir m 
Visuomeninis 
judėjimas m 


Sovietinės istorijografijos sampratos rėmuose dabartinis Lietuvos 
istorikas Rymantas Vėbra parašė mažą knygutę Lietuvos katalikų dva- 
sininkija ir visuomeninis judėjimas (Vilnius, 1968). Kaip jau iš knygutės 
antraštės aiškėja, autorius užsibrėžęs dėstyti katalikų dvasininkijos is- 
toriją ryšium su visuomeniniu sąjūdžiu ir pasirinktą uždavinį nusako 
Šiais žodžiais: „...pagrindinis dėmesys knygoje skiriamas antrosios pu- 
sės XIX a. poreforminiam laikotarpiui, nes kaip tik tada įsigali kapita- 
listiniai gamybiniai santykiai, susiformuoja lietuvių nacija, buržuazi- 
nė ideologija, vadinasi, kaip tik tuo laikotarpiu formavosi ir dva- 
sininkijos santykiai su besivystančiu kapitalizmu bei jo antstatiniais 
reiškiniais“ (18 p.). 

Autorius laikosi istorikams privalomo dėsnio: netvirtinti nieko, ko 
negalima pagrįsti tiesioginiais ar netiesioginiais šaltiniais. Pagal tą dės- 
nį autorius teikia gausias ištraukas iš perskaitytų veikalų, ypačiai iš 
periodinės spaudos, leistos nuo Aušros laikų. Prie spausdintų raš- 
tų prideda dar nemaža archyvinės medžiagos, paimtos iš Centrinio 
Vilniaus istorijos archyvo. Tuo būdu gaunama su nemaža erudicija 
parašyta knygelė. Jei autorius būtų parodęs didesnį kritiškumą pa- 
naudotiems šaltiniais ir nekaišiojęs visur to marksistinio - lenininio dog- 
matizmo, tai būtų išėjęs vertingas veikaliukas. Menką kritiškumą pa- 
rodė, pvz., autorus visai pasitikėdamas P. Pakarkliu, kai bona fide 
cituoja atitinkamas ištraukas iš jo veikalų apie katalikų Bažnyčią. 
Pakarklis, buvęs pradžioje istorijos mokslui atsidėjęs jaunuolis, vėliau 
pasinešė į politiką ir neteko blaivaus, nešališko istoriko ypatybių. 
Jo sovietiniais laikais rašyti veikalai jau kvepia propaganda, Maža 

kritiškumo parodo autorius, kai anonimiškai platintą raštą „Pasku- 
tinis pamokslas wiena Žemaijeziu kuninga prieš smertį“ (1889) laiko 
be niekur nieko Baranausko rašiniu ir jį pakartotinai cituoja. O jam 
turėjo būti žinoma, kad vysk. A. Baranausko raštų leidėja R. Mik- 
šytė su geru pagrindu tai neigė. 

Iš esmės Vėbros veikaliukas gali būti laikomas Lietuvos visuo- 
menine istorija, kreipiant joje ypatingą dėmesį katalikų dvasininkijos 
vaidmeniui. Dvi temos pirmauja per visą Vėbros kūrinį: carinės val- 
džios bažnytinė politika ir katalikų dvasininkijos evoliucija nuo ,„Vi- 
duramžių feodalizmo“ iki modernaus nacionalizmo. Tinkamai ir pagrįs- 
tai pagal šaltinius išdėstytos rusų pastangos skiepyti stačiatikybę ir 
tuo būdu surusinti Lietuvą. Čia pat parodo, kad valdžios pastangos 
nebuvo sėkmingos, katalikų Bažnyčia turėjo būti toleruojama ir varž- 
tai atleidžiami. Dar įterptas skyrelis „privilegijuota stačiatikių bažny- 
čios padėtis“ vaizdžiai teikiamais skaitytojui pavyzdžiais rodo, rusų už- 
mojų nuo Muravjovo laikų „sugrąžinti stačiatikybę“ Šiaurės vaka- 
rų krašte. 

Daugiau vietos skiria autorius antrai pagrindinei temai — katalikų 
dvasininkijai. Šiuo atveju autorius pasirodo dideliu novatoriumi ir 
į dvasininkijos istoriją kitaip žiūri nei ankstesneji autoriai. Nors jis 
be tinkamos atrankos ir sistemos cituoja šaltinius, ypač. katalikiškus 
laikraščius, tačiau stengiasi pravesti mintį, kad dvasininkija po dide- 
lių reformų įsijungė į prasidėjusią kapitalizmo epochą. Šioje epochoje 
gimstanti ir lietuviška buržuazija, ir šalia jos dar autoriaus minima 
smulkioji buržuazija. Ji buvusi ir lietuvių tautinio sąjūdžio pradininkė, 
kaip iš šio autoriaus teiginio galima spręsti: „Besiformuojančios lietu- 
vių nacijos ideologų buvo smulkiaburžuazinė inteligentija, kilusi iš 
liaudies ir glaudžiai su ja susijusi“ (157 p.). Iš liaudies kilusiai inte- 
ligentijai autorius skiria ir švietėjų vaidmenį. Į jų tarpą įrikiuoja 
ir M. Valančių. Apie jį mūsų autorius sako: „Neneigiant M. Valan- 
čiaus veiklos švietėjiško pobūdžio motyvų, vis dėlto reikia pasakyti, 
kad M. Valančiaus ir kitų dvasininkijos atstovų švietėjiškas — kultū- 
rinis darbas daugeliu atveju buvo skiriamas išimtinai katalikybei stip- 
rinti“ (161 p.). Dar kalbama apie Valančiaus pradėtą organizuoti kny- 
gų spausdinimą Rytų Prūsijoje „kovai prieš stačiatikybę“ (165 p.). 

Katalikų dvasininkija, pasak autorių, buvo veikiama „ekonominių -- 
socialinių kapitalizmo procesų“ ir jų įtakoje kito. Kai kapitalizmo po- 
veikyje išsivystė „nacionalinė buržuazija“, tai jąja pasekė ir atsiradusi 
nacionalinė dvasininkija, atskilusi nuo senosios prolenkiškos dvasinin- 
kijos. Išskirtinai autorius mini Tėvynės sargą, jaunosios dvasininki- 
jos minties reiškėją. Laikraštis kvietė „apšviestūnus“, t.y. pasaulinę 


158 


inteligentiją prisidėti prie kovos, kad „viršų gautų“ nacionalinė dva- 
sininkija (172 p.). 

Ryšium su nacionalinės dvasininkijos iškilimu išsamiai dėstomas 
1906 m. vasario mėn. raštas popiežiui Pijui X „Apie lenkų kalbą Lie- 
tuvos bažnyčiose“. Pažymima, kad jis buvo parašytas specialaus komi- 
teto, nepaaiškinant tiksliai, kas jis buvo ir kaip sudarytas. Plačiai at- 
pasakojęs rašto turinį, mūsų autorius daro specifiškai marksistiškai (ir 
lenininei) istorijografijai priderintą išvadą: „Pateiktas memorandumas 
— gana išsami nacionalinės dvasininkijos programa jos kovoje už na- 
cionalinę bažnyčią. Nacionalinės dvasininkijos pozicijos šiuo klausimu 
sutapo su nacionalinės buržuazijos siekiais ir iš tikrųjų išreiškė jos 
interesus“ (175 p.). 

Aplamai, Vėbros knygutė būtų vertinga, teikiama skaitytojui gau- 
sia informacija, pasemta daugiausia iš periodinės (katalikiškos) spau- 
dos, jei tos informacijos nebūtų drumsčiamos iš marksistinės istorijo- 
grafijos išvilktų sąvokų, kaip kapitalizmo, buržuazijos, klerikalizmo, 
reakcijos, klasės. Šios sąvokos dirbtinai interpretuotos į istorinį vyks- 
mą, kuris ir be jų galėtų būti aiškinamas. 

Itin savaimingas poskyris „Nacionalizmas“, kur liečiama katalikiška 
spauda, pasisakiusi prieš žydus (šiek tiek prieš lenkus ir rusus). Au- 
torius laiko juos klerikalinės buržuazijos išpuoliais prieš tautinę mažu- 
mą. Iš tikrųjų pasisakymai prieš žydus buvo antisemitizmo reiškinys 
Lietuvoje, žinomas ir visoje Europoje. Atsiminkime tik žydų pogro- 
mus įvairiais amžiais Vakaruose ir Rytuose. Kaip iš paskelbtų Liub- 
lino unijos aktų matyti, antisemitizmas reiškėsi Lietuvos d. kuni- 
gaikštijoje jau XVI a. O iš Vilniaus ir Žemaičių vyskupijų reliacijų 
XVII-XVIII a. sužinome, kad antisemitizmas buvo gyvas Lietuvoje 
ir tada. Tad antisemitizmas Lietuvoje buvo tradicinis ir ne kokio „bur- 
žuazinio nacionalizmo“ pradėtas, kaip Vėbra mano. 

Pagal įspraustas į veikalą įvykių ir šaltinių interpretacijas auto- 
rius užsklendžia jį žodžiais, kurie tinka pacituoti: „Taigi Lietuvos 
katalikų dvasininkijos istorija XIX a. antroje pusėje — tai prisitai- 
kymas prie kapitalizmo ekonominių procesų, socialinių ir nacionalinių 
sąlygų, buržuazinio klerikalizmo formavimosi istorija; buržuazinėje vi- 
suomenėje apskritai nekeliamas religijos išnykimo klausimas. Tam nė- 
ra socialinio pagrindo“ (201 p.). 

Išvada: Vėbros veikaliukas Lietuvos katalikų dvasininkija ir vi- 
suomeninis judėjimas priklauso konjunktūrinių veikalų grupei (kaip 
ir didžioji sovietinės istorijografijos dalis). Jie vertinami ir skaitomi 
tik tos konjunktūros sąlygose, kur jie parašyti. Pasikeis konjunktūra 
ir jais niekas nesidomės. Jie neturi išliekamos vertės. 

J. Jakštas 

Vyskupo Motiejaus Valančiaus GIESMIŲ KNYGA arba KANTICZKOS. Leidinys 
lietuvišku šriftu (1862) ir tas pats leidinys rusišku šriftu (1865) 

(Iš Bronio Kviklio archyvo) 


LIETUVIŲ SPAUDOS DRAUDIMO 
SVARSTYBOS PRIEš JO PANAIKINIMĄ 


Praeitais (1975) metais minint Motiejaus Valančiaus 100 metų mir- 
ties sukaktį nemaža kalbėta ir rašyta ir apie spaudos draudimą. Vis 
buvo pabrėžiama, kad vyskupas pirmas paveikė lietuvių tautą prie- 
šintis draudimui ir nepriimti rusiškos graždankos. Taip kalbėta ir ra- 
šyta remiantis spaudos draudimo laikmečio tyrinėjimais. Bent rimti 
tyrinėjimai buvo paremti šaltiniais — oficialiais aukštų rusų parei- 
gūnų ar įstaigų raštais. Šios rūšies raštus, surinktus iš Sovietų Są- 
jungos archyvų ir jų gerą dalį iš Centralinio Vilniaus istorijos ar- 
chyvo, išleido Lietuvos TSR Mokslų akademijos istorijos institutas rin- 
kinyje „Lietuvių spaudos byla“ (Vilnius, 1973). Veikalas išspausdintas 
rotoprintu ir, matyt, neskirtas viešam platinimui, o tik mokslo įstai- 
goms pasinaudoti. 

Paskelbti dokumentai priklauso paskutiniams draudimo metams, 
kada imtas svarstyti jo panaikinimas. Spaudai rinkinį parengęs isto- 
rikas A. Tyla nustatė svarstymų pradžia 1897 metus. Tais metais Su- 
valkų gubernatorius pateikė carui gubernijos administracijos 1896 m. 
ataskaitą, kur jis nusiskundė, kad pasienyje konfiskuotuose lietuviš- 
kuose leidiniuose kritikuojami valdžios potvarkiai dėl lietuviškų kny- 
gų spausdinimo rusišku raidynu. Caras ties ta ataskaitos vieta už- 
dėjo pastabą: „Kokių priemonių imamasi, kad pas mus spausdintų 
lietuvių liaudžiai reikalingų knygų rusiškomis raidėmis“. Nuo to lai- 
ko pasidarė valdžios sferoms Šiaurės vakarų krašte ir Lenkijos kara- 
lystėje (dėl į ją įeinančios lietuviškos šiaurinės Suvalkų gubernijos 
dalies) aktualus spaudos draudimo klausimas. Įstaigos ir joms vado- 
vaujantieji asmenys turėjo pasisakyti dėl jo, ir jų pasisakymai spaus- 
dinami šiame rinkinyje. 

Pagrindinis raštas leidinyje yra vidaus reikalų ministro Plėvės 
parengtas 1904.11.29. Nupasakojama visa spaudos draudimo istorija 
(nuo 1866 m.), imama dėmesyn visokių pareigūnų pasisakymai ir pa- 
daroma išvada: „Vidaus reikalų ministras manytų: nuostatai ir potvar- 
kiai, draudžiantieji vartoti lotynų ir kitokį šriftą lietuvių ir žemaičių 
raštuose atšaukti“ (47 p.). 

Visokie pasisakymai dėl spaudos draudimo, kurie vidaus reikalų 
ministro dėstyme sutrauktai duodami, skyrium pateikiami priedėliu. 
Iš pasisakymų išryškėjo trys nuomonės: 1. tęsti Muravjovo ir jo pa- 
sėkėjų septyniasdešimtmetyje pradėtą politiką ir nedaryti jokių nuolai- 
dų; 2. panaikinti draudimą iš dalies; pvz., leisti spausdinti lotyniško- 

mis raidėmis Šventraščio knygas, maldaknyges ir kalendorius ir šios 
knygos „visiškai patenkinsią teisėtus buitinius lietuvių prastuomenės 
(prostoludina) reikalavimus“ (114 p.); lotyniškomis raidėmis dar ga- 
li būti spausdinamos vien mokslo reikalams skiriamos knygos; 3. visai 
panaikinti draudimą, atšaukiant visus septyniasdešimtųjų metų įsaky- 
mus, neišskiriant nė paties aukščiausiojo, caro 1866 m. sausio 30 d. 

Kaip žinoma, nulėmė paskutinioji nuomonė, kurią palaikė tarp 
kitų aukštų dignitorių Vilniaus gubernatorius P. Sviatopolskas-Mirs- 
kis, vėliau tapęs vidaus reikalų ministru. Jis buvo liberalinio sparno 
atstovas vyriausybėje. Jo rinkinyje paskelbtas ilgas raštas (133 - 142 p.), 
visašališkai nagrinėjantis spaudos draudimo neigiamas pasėkas ir įro- 
dinėjantis jo beprasmiškumą. Tarp ko kita jis rašė: „Šis šriftas (ru- 
siškas, J.J.) nuteikia lietuvius prieš rusų valdžią ir palengvina kaip 
vienijimąsi, taip ir sutapimą su lenkais“. Tiesiog reikia stebėtis, kai 
tame pat rinkinyje užtinkama ir Šliūpo panaši pastaba, paimta iš jo 
leistos Apšvietos (1892 m.). Jis rašė: „Dėl draudimo iš rusiškos ad- 
ministracijos pusės lietuviai vėl buvo priversti draugauti su tais pa- 
čiais 'lenkiukščiais'“ (209 p.). Sviatopolko-Mirskio ir dar vidaus rei- 
kalų ministro Plėvės raštai gavo persvarą spaudos draudimo panaikini- 
mo byloje, ir 1904 m. balandžio 24 d. pats caras patvirtino tarpvadybi- 
nio komiteto sprendimą atšaukti spaudos draudimą. 

Iš viso, skaitant aukštų rusų pareigūnų pasisakymus dėl spaudos 
draudimo, gaunamas įspūdis, kad draudimu siekta dviejų tikslų, vie- 
no neigiamo, kito teigiamo, būtent: atskirti lietuvius nuo lenkų, iš pa- 
grindų ištrinti lenkų įtaką lietuviams ir per rusišką švietimą priartinti 
juos prie rusų tautos ir jos kultūros, atseit, juos surusinti (raštuose 
žodis „obrusienie“ be perstogės kartojamas). Minėtame vidaus reika- 
lų ministro Plėvės traktate, sumuojant kažkokio švietimo ministerijos 
mokslinio komiteto nuosprendį, sakoma: „Draudžiamosios priemonės 
60-tųjų metų turėjo tikslą izoliuoti (razobščit) lietuvius nuo lenkų, su- 
artinti juos su senbuviais rusų gyventojais, paversti tikraisiais rusais 
katalikų tikėjimo ir lietuviškos padermės“ (28 p.). 

Turėdami tuos du tikslus, rusai jau nuo Muravjovo laikų uždrau- 
dė privatines mokyklas (ypačiai plačiai steigtas vyskupo Valančiaus), 
kur šalia lietuvių mokyta ir lenkų kalbos. Tuo pačiu lenkybės panai- 
kinimo tikslu rusai visai ignoravo lenkus Šiaurės vakarų krašte, lyg 
jų nebūtų buvę. Rusinimo reikalui daug tikėtasi atsiekti įbrukant lie- 
tuvių jaunuomenei per rusiškas mokyklas graždanką. Dėl to ir im- 
tasi jų nemaža steigti. Rusinimui palengvinti mokyklose uždrausta 
(nuo 1872 m.) lietuviškai (kaip raštuose sakyta— žemaitiškai — lietu- 
viškai) mokyti. Net ir tikybą įsakyta dėstyti rusiškai. Tik pirmame- 
čius mokinius leista išimtinai pamokyti tikėjimo tiesų lietuviškai, kol 

jie pramoks kiek rusiškai. Įsakymas nedėstyti lietuvių kalbos ir tiky- 
bos lietuviškai nelietė Suvalkijos, priklaususios Lenkijos karalystės 
generalgubernatūrai. Tuo keliu rusai tikėjosi prisiauklėti sau palan- 
kių inteligentų lietuvių, kurie palenktų ir savo tautiečius prie rusiškos 
kultūros. Šiam tikslui paskirtos kelios stipendijos lietuviams studentams, 
baigusiems Marijampolės ar Suvalkų gimnazijas. 

Bet rusams šiame užmojuje pastojo kelią katalikiškoji dvasiškija, 
kunigai. Jiems neturėjo gero žodžio rusiški rašeivos kai jie kalbėjo 
apie spaudos draudimą. Kunigams dažnai prikaišiota iš konservatyviz- 
mo tęsiama lenkybė. Kaip žinome, kunigams pavyzdį priešintis davė 
vyskupas M. Valančius. Apie jį Plėvės rašte sakoma: „Pradžioje 
ir vietinis Romos katalikų vyskupas Valančius neparodė priešingumo 
valdžios priemonėms, kai patvirtino 5 tikybinio turinio rankraščius, 
1868 m. Valančius vengė pritarti spausdinti rusišku šriftu Bielobžes- 
kio pamokslus, kadangi rusiškos raidės negali perteikti visų žemaičių - 
lietuvių kalbos garsų“. Kaip žinome, tais pačiais metais Tilžėje pasi- 
rodė pirmos Valančiaus brošiūros, kur smarkiai pasisakoma prieš sta- 
čiatikybę ir bažnyčios suvaržymus. Labiausiai dėl bažnyčios pasiprie- 
šinimo rusiškam raidynui tauta ir atmetė jį. 

Ne paslaptis buvo rusams ir lietuvių tautinis atgimimas, kai at- 
sirado iš kaimo kilusios inteligentijos, pradėjusios leisti laikraščius, 
knygas. Jaunoji Lietuvos inteligentija (su mažomis išimtimis) neieš- 
kojo kompromiso su rusiška administracija dėl lietuviškos spaudos. 
Ji nuo Aušros laikų (1883 m.) ėmė gaminti kontrafakcinius raštus l0- 
tyniškomis raidėmis, organizavo jų platinimą Lietuvoje ir tuo būdu 
žadino lietuvių tautinį susipratimą. Rusų administracija, kaip rašė vie- 
nas jų pareigūnas Sipiaginas (1901 m.), turėjo pripažinti, „jei jau 
pastangos įvesti rusiškus rašmenis į lietuviškus raštus nebuvo sėk- 
mingos tais laikais, kada lietuviuose dar nebuvo kilęs tautinis susipra- 
timas, tai dabar, kada jis yra ryškus, tos pastangos gali turėti tik 
neigiamas pasėkas“ (246 p.). 

Rusams per 40 metų nepavyko palaužti lietuvių pasipreišinimo, 
ir jie turėjo spaudos draudimą atšaukti. Kalbamoje knygoje sutelk- 
ti dokumentai parodo, kaip administracija svarstė priemones išlai- 
kyti kartą paskelbtą draudimą ir pagaliau kapituliavo. 

J. Jakštas 

ŠVĖKšNA AMŽIŲ SLINKTYJE IR 
ŠVĖKŠNIšKIŲ PRISIMINIMUOSE 


Įžanga 

Mes, išeiviai, atsidūrę svetimuose kraštuose, gyvename dvigubą 
gyvenimą. Iš vienos pusės taikomės prie naujos aplinkos, tiriame, net 
studijuojame jos gyvenimo sąlygas ir tuo būdu rūpinamės susi- 
daryti sau deramą buitį Iš kitos pusės mintimis lekiame į paliktą 
kraštą ir gyvename jo prisiminimais. Mes, kurie esame išaugę ir 
išsimokslinę nepriklausomoje Lietuvoje, nešiojamės jos vaizdą. Bet 
dažnu atveju matome tą vaizdą gimtosios aplinkos pavidalu. Mūsų per- 
gyvenimas tėvynės ilgesio (nostalgijos) jausmas vis siejasi su gimtinės 
aplinka. Gimtosios aplinkos prisiminimai suveda išeivius į draugijas, 
klubus ratelius. Tad turime šiame krašte zarasiškių, panevėžiečių ir gal 
dar kitokias draugijas. Jų tarpe nuo 1924 m. gyvuoja ir švėkšniškių 
ratelis. Štai šio ratelio auksinio jubiliejaus metais ir pasirodė stambi 
Švėkšnos monografija (net 552 psl). 

Gyvenime jau taip yra, kad draugijose ar šiaip bet kokiuose sam- 
būriuose visą veiklą organizuoja ir stumia į priekį juose vadovaujan- 
tieji asmenys. Jie tampa draugijų siekimų, minčių, idealų reiškėjais, lyg 
jų garsiakalbiais. Jei kokia organizacija tokių iš prigimties apdovantoų 
vadovų turi, ji gali pasireikšti įspūdingais ir dideliais darbais. Švėkš- 
niškiai Čikagoje yra laimingi, nes turi nenuilstamą vadovę Aliciją Rū- 
gytę, ir tik jos dėka jie galėjo pasirodyti mūsų visuomenėje su išim- 
tine savo gimtinės monografija. Panelei Rūgytei, buvusiai paskutinei 
Švėkšnos gimnazijos direktorei, prieš antrą bolševikų okupaciją, ypač 
brangūs paliko šios gimnazijos prisiminimai, ir todėl ji subūrė švėkš- 
niškius minėti gimnazijos auksinį (1919 - 1969 m.) jubiliejų. Šiai šiame 
minėjime ir kilo mintis parengti Švėkšnos -monografiją. Sumanymas 


įvykdytas ryšium su kitu jubiliejumi — Švėkšniškių ratelio. 
Monografijos turinys dviejų dalių: pirmoji dalis su antrašte 
„Kraštas ir žmonės“ ir antroji — „Švietimas ir auklėjimas“. Dalys ro- 


do rengėjų turėtą tikslą duoti pirma Švėkšnos miestelio ir apylinkės 
istoriją ir po to jos gimnazijos. Bet ištikrųjų to formalaus suskirs- 
tymo nesilaikyta, ir veikalo turinys išėjo perdėm margaspalvis. Jį pa- 
darė tokiu jo labai gausūs bendradarbiai — net 44. Vyrauja redaktorė 
Rūgytė, net su 20 straipsnių. Kai kurie jos straipsniai yra pagrindiniai, 
pvz., liečiantieji Švėkšnos gimnazijos istoriją. Tokiu būdu didesnė pusė 
veikalo yra pačios redaktorės parašyta. Mūsuose jau taip yra, jog kam 
nors pasiėmus redaguoti kokį veikalą ar žurnalą, pačiam tenka ir jo 
didesnę dalį — jei ne visą — ir prirašyti. Redaktorės užprašyti ar 

pakviesti bendradarbiai rašė kas ką žinojo ar atsiminė apie Švėkš- 
ną, ypač jos gimnaziją, ir todėl turinys toks įvairiopas. Visame veikale 
pirmauja atsiminimai, jie persunkia visą jo turinį, nors kai kurie iš 
jų sudėti ir knygos pačiame gale (495 -522 psl) skyrium. Dėl gausių, 
po visą knygą išdrabstytų atsiminimų galima apie juos atskirai kalbėti 
ir be dviejų minėtų dalių apžvalgoje įvesti ir trečiąją — atsiminimų 
dalį. 


Švėkšnos istorija 

Pagrindai Švėkšnos istorijai padėti dviem labai svariais moksliniais 
straipsniais, tiesiog aukšto akademinio lygio studijomis, parašytomis 
profesorių dr. J. Puzino, archeologo, ir kalbininko dr. Ant. Salio. Puzino 
ilga studija (56 psl) yra pavaizdavimas, remiantis archeologiniais 
radiniais krašto praeities nuo akmens amžiaus iki istorinių laikų. 
pradžios. Nagrinėjant bei aprašinėjant archeologines iškasenas, kalba- 
ma ir apie atliktus kasinėjimus įvairiose vietovėse ir įvairiais laikais, 
iki paskutiniųjų dienų. Profesorius pamini ir „kai kuriuos savus su 
mokiniais atliktus archeologinius tyrinėjimus, kai jis buvo Kauno uni- 
versiteto Archeologijos katedros vedėjas. Dėstymą lydi gausios ilius- 
tracijos su pridėtais paaiškinimais. Puzino studija didelės mokslinės 
vertės, kokios mes išeivijoje iki šiol neturėjome. Puzinas savo stu- 
dijoje rodo, kaip jau ir senieji tyrinėtojai (pvz. L. Krzyvickis) darė, 
kad tame pajūrio žemumos ruože nuo seniausių laikų žmonių gyventa 
be pertraukos iki istorinių laikų. O tas ruožas įėjo į tą didelį žemu- 
mos plotą tarp senųjų prūsų ir lietuvių, kuris vokiečių ordino šal- 
tiniuose Solitudo Wildnis (dykra) vadintas. Tad naujausia archeologi- 
ja rodo, kad ta dykra nebuvo visiška tuštuma, kaip Karaliaučiaus isto- 
rikai ir archeologai mokė po I pasaulinio karo. 

Prof. dr. A. Salio straipsnis „Švėkšnos vardas ir tarmė“ turėtų 
būti ne be susijaudinimo skaitomas. Jis yra paskutinis mūsų labai 
žymaus kalbininko raštas, baigtas jau mirties patale, vykdant gerbia- 
mai redaktorei duotą pažadą. Prie straipsnio pridėta profesoriaus 
nuotrauka rodo, kokioje padėtyje būdamas jis rašė. 

Autorius pirmiausiai aiškina Švėkšnos vardo kilmę ir išveda jį iš 
upelio pavadinimo Švėkšnalė. Prie to duoda vertimus trijų vokiečių 
ordino šaltinių vadinamų Wegeberichte, lietuviškai žygiaraščiais pa- 
vadintų, kur minimas Švėkšnos upelis. Profesorius pateikė ir, rodos, 
visai teisingą upelio vardo kilmės aiškinimą. Jis kilęs iš veiksmažodžio 
švėkšti, reiškiančio šnypšti, švokšti „„...upelis pramintas pagal jo ka- 
daise šniokščiantį tekėjimą“ (60 psl.). Toliau aiškinama Švėkšnos tar- 
mės garsų kaita vien filologams suprantama kalba. Labai pamokantis 
straipsnis baigiamas žemaičių ir aukštaičių tarmių skirtybių ryškinimu. 

Redaktorės Rūgytės, be abejo, yra didelis nuopelnas panaudojimas 
jos mirusio brolio prof. Jono Rugio parašytos monagrafijos „Švėkšnos 
praeitis“. Labai vertinga, pagrįsta primykščiais šaltiniais, monografija 
prieš 25 metus buvo spausdinama „Naujienose“ atkarpoje, o paskui 
išleista skyrium. Nedaugelis apie ją iki šiol žinojo. Dabar įdėta į didelį 
veikalą, ji taps žinoma daugeliui skaitytojų. Monografija yra Lietuvos 
sritinės istorijos kūrinys, kokio iki šiol neturėjome. Ji yra kalbamo 
veikalo puošmena. 

Švėkšnos istorijos vertę padidina prie jos pridurti 2 dokumentai: 
1509 m. gegužės 21 d. Švėkšnos bažnyčiai donacijos aktas Kęsgailos 
ir Švėkšnos valdų matavimo 1553-1554-1555 m. aprašymas. Doku- 
mentai duoti faksimilėse su lietuviškais vertimais. Tik netinkamai re- 
dakcijos pasielgta, kai čia ir kitose vietose dokumentai įterpti į patį 
istorijos tekstą. Dokumentai turėjo būti įdėti knygos gale, kaip pana- 
šiais atvejais elgiamasi. 

Prie istorinės Švėkšnos dalies galima priskirti dar kai Jasėlė ne- 
senos buities aprašai, kur užgriebiama kiek ir praeities. Toks istorinis 
aprašas yra poskyris, pavadintas „Religinis gyvenimas Švėkšnoje“. Po- 
skyris pradedamas kun. R. Krasausko iš Vatikano archyvo gauto 1899 m. 
dokumento kopija, iš vyskupų reliacijų, kur kalbama apie Švėkšnos 
parapiją. Duodama dokumento faksimilė su lietuvišku vertimu. Dau- 


Prelato J. Maciejausko pastatyta bažnyčia Švėkšnoje 1905 m. 

giau istorijai priklauso taip pat trumputės Švėkšnos kunigų biografijos 
(autorė Rūgytė), kapinės (aprašytos E. Šaulienės). Perdėm istorinis 
yra poskyris „Žymieji Švėkšnos veikėjai“. Čia duotos biografijos dvie- 
jų, iš dalies ir trijų lituanistų iš vadinamų Žemaičių romantizmo lai- 
kų, būtent grafo Jurgio Platerio, Simono Stanevičiaus ir kun. Mie- 
žinio. Čia yra ir išskirtinės 3 biografijos: dr. J. Rugio, kun. kan. 
J. Maciejausko ir paskutinio Švėkšnos grafo Jurgio Platerio. 

Ilga dr. J. Rugio biografija duota prel. M. Krupavičiaus. Gyvai 
kiek palaidai, su nuokrypomis į bendrus lietuviškus dalykus parašyta, 
pagarbiai aprašinėjant dr. Rugio nuopelnus, platinant lietuvišką drau- 
džiamą anais laikais spaudą, jo „Varpo“ rėmimą, būtų tikę duoti kiek 
daugiau konkrečių pavyzdžių, o nesitenkinti vien bendrybėmis. Kur 
kalbama apie daktaro bendradarbiavimą „Varpe“, reikėjo duoti xai ką 
iš jo rašytų straipsnių. Poskyris „Dr. J. Rugys katalikas“ (260 psl.) 
yra apologetinio pobūdžio ir istorinei biografijai ne visai tinka. „Ar- 
tojo“ bendrovę, rodos, būtų reikėję kiek plačiau pavaizduoti. Jai net 
atskiras straipsnis būtų buvęs ne pro šalį. Nors dr. J. Rugio biogra- 
Tija ir kiek paviršutiniškai parašyta, tačiau ji pirmą kartą atskleidžia 
lietuviškai visuomenei to garbingo veikėjo asmenybę, jo nuopelnus 
lietuvių tautai. 

Prel. J. Maciejausko biografija (A. Rūgytės) yra tikra panegyrika 
tam garbingam švėkšniškiui. Smulkiai suminimi jo darbai parapijoje, 
ypač statybiniai, pabrėžiami jo organizaciniai gabumai, rūpinimasis švie- 
timo reikalais. Kai prelatas taip atvirai garbinamas ir rodomas aukš- 
tai iškilęs bažnytinėje hierarchijoje, atseit, paskirtas dekanu, pakeltas 
į vyskupijos garbės kanauninkus ir net paaukštinamas vyskupijos pre- 
latu, tai jo atleidimas 1938 m. palieka skaitytojui nepakankamai išaiš- 
kintas. Paaiškinimas, kad „pateko į finansinius sunkumus dėl per di- 
delio veiklumo, plačių užsimojimų, neapskaičiuotų išlaidų visuomenės 
reikalams“ (272 psl.) nepakankamas. Kiek man žinoma, prelatas apie 
1928 m. turėjo aštrų konfliktą su vietos tatutininkų veikėjais, ir net 
reikalauta jį iškelti iš parapijos. Gal tai ir buvo giliausia prelato paže- 
minimo nuo klebono ir dekano į altaristą priežastis. Šiaip ar taip, 
prelato nušalinimas ir jo išvykimas į JAV turėjo būti istoriškai pa- 
gvildentas, laikantis taisyklės: „„Amicus Plato, amicus Socrates, sed 
magis amicus veritas“. 

Nuosekliai, daiktiškai parašyta Aleksandro Švėkšnos sūnaus gra- 
fo J. Platerio, tapusio bolševikų auka, biografija. Ryškiai parodoma, 
kaip buvęs aristokratas mokėjo prisitaikyti prie demokratinės Lie- 
tuvos santvarkos ir sutapo su liaudimi. Ypač pabrėžti grafo ryšiai su 
gimnazija, kurios vienu iš steigėjų jis ir buvo. Maža mūsų buvusių 
didikų mokėjo taip įsijungti į liaudį. 

Žymiųjų švėkšniškių galerijos apžvalga baigiama ne J. Daužvar- 
dienės biografija kaip visų kitų, bet autobiografija, pateikta jos pa- 
čios vieno jai surengto pagerbimo proga. Surastas ir tinkamas moty- 
vas įtraukti mūsų diplomatę į tą švėkšniškių bendriją: jos tėvas bu- 
vo kilęs iš Švėkšnos. 


Auklėjimas ir švietimas 

Šis skyrius yra gimnazijos istorija nuo jos įkūrimo 1919 m. iki 
1969 m. Čia pirmauja A. Rūgytė su 10 straipsnių. Beveik jos vienos 
parašyta gimnazijos istorija nuo 1919 iki 1944 m. Tik 4 bendradarbiai 
įsiterpia su trumpučiais rašinėliais. Iš jų išsiskiria S. Rudys su savai- 
mingu straipsniu, kuris gali būti įdomus ir mūsų šio krašto mokyklos 
darbuotojams. Jis duoda santrauką Švėkšnos gimnazijos pedagogų iš- 
gvildento pilnutinio auklėjimo programos plano. Be to, Rudys, rodos, 
taikiai apibūdino direktorių P. Samulionį, mokytojus ir jų dėstymo bū- 
dus. Jis skyrium pavaizdavo iškilesnius momentus gimnazijos gyveni- 
me, k.a. tarpmokyklines varžybas, Lituanikos II piloto pasveikinimą, 
1939 - 1940 mokslo metų pabaigą, ryšium su pirmąja Sovietų okupacija. 
Rudys dar nepraleido nepaminėjęs vieno Švėkšnos gimnazijos savai- 
mingo dalyko: kaip ir kodėl ji vienintelė Saulės gimnazija Lietuvoje 
paliko nesuvalstybinta iki 1940 m. 

Pagrindinis A. Rūgytės gimnazijos aprašas yra iš tikrųjų ne jos 
istorija, bet kronika, parašyta pagal jos atsivežtą „Švėkšnos gimnazijos 
kroniką“, kurioje buvo vestas jos direktoriavimo laiku gimnazijos vei- 
kimo dienoraštis. Ypač smulki paskutinių jau karo dvejų metų (1942 - 
1944) kronika, t.y. to meto, kada Rūgytė buvo direktorė. Reikia tiesiog 
stebėtis direktorės sumanumu ir rūpestingumu, vadovaujant gimnazijai 
tais sunkiais karo metais. Ji neužmiršo tų vargingų karo laikų ir, rašy- 
dama jų kroniką, atvirai prisipažino: „Dažnai jutau, kaip sunku būti 
karo meto direktorės pareigose, palyginus su tomis pareigomis laikais, 
kai direktoriui terūpėjo mokymo ir auklėjimo reikalai“ (409 psl). 

Tiesiog jaudinantis direktorės pateiktas gimnazijos kronikos epi- 
logas antrašte „Pasiruošimas 1944-1945 mokslo metams“. Štai tuo me- 
tu, kada sovietai jau buvo užėmę beveik visą Lietuvą ir vokiečiai te- 
silaikė Žemaičių kampelyje, stengdamiesi išlaikyti neatskirtą nuo Vo- 
kietijos Kuršo frontą. Švėkšnoje dar ryžtamasi pradėti mokslo metus. 
Ir šiuo tragišku momentu dar nenustota vilties. Tikėtasi kažkokio 
stebuklo, kad vokiečiai išsilaikys Žemaičiuose, nenorėdami rusų įsileisti 
į Vokietiją, ir gimnazija galės veikti Švėkšnoje prie pat sienos. Ir tai 
buvo paskutinė vienintelė veikusi gimnazija Lietuvoje tais mokslo me- 
tais. Bet tikėjimas neišsipildė, bolševikai pralaužė frontą, ir direktorė 


168 


buvo priversta su bėgančia minia spalio 10 d. palikti savo mylimą gim- 
naziją ir Švėkšną, nes atidarant gimnaziją, kai Vilnius ir Kaunas jau 
buvo sovietų rankose, savo kalboje per griežtai kalbėjo apie besi- 
artinantį antrą okupantą. 

Veikalo skaitytoją turėtų itin dominti jame įterpta 1944 - 1969 m. 
gimnazijos istorija ir jos auksinio jubiliejaus minėjimas Švėkšnoje. Re- 
daktorė Rūgytė nesidrovėjo šiuo atveju „bendradarbiauti“, ir už tai ga- 
lėjo kai kurių mūsų zelotų būti pabarta. Ji ne tik mielai priėmė ir pa- 
naudojo aprašus, bet dar ir pati pasiuntė į Švėkšną sveikinimo tele- 
gramą. Apie ją, aprašant gimnazijos sukaktuvių minėjimą Švėkš- 
noje, sakoma: „Kas negalėjo atvykti, atsiuntė sveikinimo telegramas. 
Tarp jų — buvusios „Saulės“ gimnazijos direktorės Alicijos Rūgytės 
nuoširdūs sveikinimai ir linkėjimai iš Čikagos“ (469 psl.). Dabartinės 
Švėkšnos gimnazijos apraše ypač dėmesio vertas mokslinių būrelių 
veiklos pavaizdavimas. Būreliai organizuoti pagal mokykloje einamų 
mokslų sritis ir yra pačių mokinių vadovaujami (dalyko mokytojui 
globojant). Įdomiai papasakota apie kraštotyrininkų - istorikų būrelio 
veiklą. Kraštotyrininkų būrelis 1956 m. vasarą atliko pirmą žygį dvi- 
račiais per Žemaičių žaliuojančią šalį. Nukeliauta 400 kilometrų, ap- 

lankant istorines vietas — piliakalnius, kulgrindas. 1957 m. vasarą 
būrelis išvyko istorinių rajono vietų lankyti, jas aprašė ir surinko 
archeologinių eksponatų. 1958-59 m. kraštotyrininkai vėl keliavo — 
žiemą slidėmis, vasarą dviračiais po Žemaitiją ir vėliau nuvykę į Aukš- 
taitiją, pėsti keliavo po Anykščių ir Zarasų kraštus“ (463 psl.). Minima 
būrelio išvyka į Užkarpatę (buvusią Čekoslovakijos sritį, dabar Sovie- 
tų Sąjungoje). Aplamai, gimnazijos, dabar vadinamos vidurinės mokyk- 
los veiklos aprašai rodo, kad mokiniai veikia, įsiterpę į visuomeninį 
gyvenimą ir dalyvauja krašto kultūriniame darbe. Mažame Švėkš- 
nos mokyklos istorijos gabalėlyje atsispindi ir dabartinės Lietuvos 
buitis. 

Prie gimnazijos istorijos priklauso 1. joje dirbusių mokytojų bio- 
grafijos su pridėtomis nuotraukomis. Aprašymai trijų moksleivių bū- 
relių taip pat gimnazijos istorija, kuri buvo išvežta iš Švėkšnos bėgant. 
Prie aprašytų būrelių trūksta Jaunosios Lietuvos. Apie ją tik -A. Jasas 
kiek užsimena, kalbėdamas apie gimnaziją aplamai. O jis galėjo būti 
aprašytas, nes jo buvusių kūrėjų dar, rodos, esama Čikagoje. Yra dar 
ypatingas poskyris „Okupacijos metai“, kuris irgi gali būti pridurtas prie 
gimnazijos istorijos, nes jame beveik vien apie ją kalbama. Apie 
gimnaziją bolševikmečiu labai ryškiai ir nuosekliai papasakoja mokyto- 
jas S. Rudys. Direktorė A. Rūgytė kalba daugiau apie Švėkšną nei apie 
jos gimnaziją. Ji prie rašinio priduria ir porą gyvenamam momentui 
labai būdingų vokiečių įsakymų iš Šiaulių ir vietinių. 


Atsiminimai 

Didelės apimties veikalo turinį galėtume nusakyti vienu trumpu 
sakiniu: Švėkšnos ir jos gimnazijos istorija atsiminimuose. Gausūs ben- 
dradarbiai pateikė daugiausia atsiminimų apie asmenis ir daiktus, ir iš 
jų atsiminimų gabalėlių susidarė monografijos turinys. Tačiau re- 
daktorė matė reikalą išskirti kai kuriuos atsiminimus iš bendro turi- 
nio ir juos įdėti knygos gale. Čia turime 9 švėkšniškių rašinius. Beveik 
visi atsiminimai liečia gimnaziją, jos mokytojus. Aukštu literatūriniu 
lygiu nudailinta kalba išsiskiria iš kitų Adomo P. Jaso atsminimai su 
išradinga antrašte „Metai, idėjos ir veidai“. Jo esama žmogaus su poe- 
tiškais polėkiais, ir prie kiekvieno savo rašto trijų skyrelių jis pridūrė 
po ketureilį motto — nuoširdžius eilėraščius (vienas jų Maironio). Jasas 
kiek užsiminė ir Jaunosios Lietuvos ratelį, nes buvo bent kurį laiką 
jo pirmininku. Antri išskirtiniai atsiminimai priklauso Montevideo 
mieste gyvenančiam Mikui J. Mikloviui, kuriame jis prisimena savo 
mokytoją Joną Rugį, pateikdamas porą pergyentų vaizdų, kurie pa- 
ryškina jo artimą bendravimą su mokiniais, kartu jo turėtą autoritetą. 

Jonas Rugis parodytas idealiu mokytoju, kokiu jis iš tikrųjų ir buvo. 
Jis turėjo daryti įspūdį mokiniams, kad jo atsiminimas ir pagarba jam 
išliko gyva ir per 40 metų. Į šių atsiminimų eilę įterpti ir iš Lietuvos 
gautieji buvusio Švėkšnos gimnazijos mokytojo (1930-1940 m.) Jono 
Rinkevičiaus atsiminimai. Ramiai, nuosekliai pasakota apie mokymą, 
prisiminti kai kurie mokytojai, mokyklos parengimai, mokinių vei- 
kla už mokyklos sienų. „Palaidų prisiminimų“ (taip jis juos pats 
pavadino) pynė baigiama išvada: „Mano surinktomis žiniomis iš bai- 
gusių Švėkšnos gimnaziją (prieškariniais laikais) dabar dirba Kaune 
aukštosiose mokyklose 15 docentų“ (519 p.) 

Atsiminimai liečiantieji daugiau pačią Švėkšną, ne gimnaziją, įdėti 
skyrium po bendra paantrašte. Jų eilę pradeda Vokietijoje gyvenantis 
lietuvių klebonas kun. J. Girčius, 1943 metų Švėkšnos gimnazijos abi- 
turientas. Jis prisimena savo jaunystės dienas ir duoda kelis kaimo 
gyvenimo vaizdus. Apie gimnaziją nedaug kalba, kiek primindamas 
senus gimnazijos laikus karo okupacijų metu. Originalūs žurnalisto ir 
visuomenės veikėjo J. Šlajaus atsiminimai. Jis vedžioja skaitytoją po 
nepriklausomybės laikų Švėkšnos miestelį, mini Klaipėdos uoste sutiktų 
amerikiečių lietuvių ekskursiją, aprašo surengtas savaimingas dainų 
rungtynes, „kada jaunimas, paskatintas nenusileisti, atakasė tuomet 
tokių dainų, kurių net patys dainuojantieji ne visi buvo girdėję“ 
(343 psl.). Šlajaus atsiminimai yra istorinio ir kartu publicistinio pobū- 
džio, kaip ir žurnalistui dera. 

Kiekvienas geros valios skaitytojas turi jausti pagarbą sesutėms 
Žemgulytėms, skaitydamas jų atsiminimus apie ligoninės statybą Švėkš- 
noje. Vienus jų seselės atsiminimus, pateikė redaktorė A. Rūgytė (305 
-320 psl.), kitus pati Žemgulytė-Mickienė. Sesučių milžiniškas ir drą- 
sus užmojis statyti ligoninę, taip sakant, iš nieko galėjo tada kai kam 
atrodyti fantastiškas, neįvykdomas. Tačiau jos savo tikslą pasiekė, ir 
ligoninė prieš pat antrą Sovietų okupaciją buvo baigta statyti ir prasi- 
dėjusią šiltinės epidemiją padėjo kovoti, izoliuojant ligonius ligoninėje. 
Ji stovi ir šiandien, paversta psichiatrine ligonine. Stebuklas įvyko: 
viena tvarkė statybą, o kita po visą Lietuvą rinko aukas, po Žemaičius 
važinėdama dviračiu. 


Baigiamosios pastabos 


Sunku sistematingai ir nuosekliai aptarti panašų veikalą kaip ši 
Švėkšnos monografija. Jos perdėm margaspalvis turinys, kuriame kal- 
bama „apie viską“, nesiduoda suvedamas į kokias centrines temas, 
kurios galėtų būti kritiškai ryškinamos. Tačiau reikėjo medžiagą kaip 
nors grupuoti ir veikalą susumuoti kritiškai apžvelgti. Apžvelgiant, 

Švėkšniškių draugijos valdyba ir monografijos redakcinė komisija, Iš kairės į d.: 
A. Jasas, K. Miečienė, St. Petersonienė, E. Šaulienė, A. Rūgytė, J. Šlajus, P. 
Norvilas, dr. V. Šaulys, A. Šaulys. 


teko pastebėti ir paklaidėlių, kurių neišvengia daugelis autorių bei 
redaktorių. Viena didesnių redakcinių paklaidėlių yra įterpimas šal- 
tinių į dalykus dėstančius tekstus. Tekstuose turėjo būti šaltiniai tik 
panaudojami, juos cituojant ar komentuojant. Bet patys tekstai — 
šaltiniai in ex tenso faksimilės ir vertimai turėjo būti sudėti knygos 
gale priedu. Prie šaltinių būtų pravertę ir paaiškinimai, be kurių jie 
palieka skaitytojui neaiškūs. Pvz. neaišku, kaip 1899 m. lenkiškas Švėkš- 
nos parapijos aprašas pakliuvo į Vatikano archyvą, ir kas buvo jo auto- 
rius kun. Jazumavičius. Visai ne vietoje įterptas 1748 m. dokumentas 
ir jo lietuviškas vertimas (157 psl.). Jo vertimo pabaiga yra klaidinga. 

Veikalo apžvalgą tinka baigti A. Platerio straipsnio baigiamųjų 
žodžių citata: „Nuo čia aprašyto laikotarpio praėjo jau keturiasdešimt 
metų. Daug kas pasikeitė iš pagrindų, ir mes patys atsidūrėme labai 
toli nuo Švėkšnos. Išaugo naujos kartos, nemačiusios nei Švėkšnos gim- 
nazijos, nei jokios kitos Lietuvos mokyklos. Atėjo laikas užfiksuoti 
gyvenimą tokį, koks jis kadaise buvo, ne tik stambius įvykius, bet ir 
kasdieninę rutiną, kuri ją išgyvenusiems atrodo savaime suprantama, 
bet jos neišgyvenusiems galėtų likti visai nežinoma“ (284 psl.). Čia Pla- 
terio užsiminti stambūs įvykiai ir kasdieninė rutina reiškia ne tik 
Švėkšnos miestelio ir jos mokymo įstaigos buitį, bet dar ir visos nepri- 
klausomos Lietuvos. Juk visose Lietuvos vietovėse gyvenimas vystėsi 
maždaug panašiai. Tad Švėkšnos monografijoje mes turime pateiktą 
lyg mažybinį nepriklausomos Lietuvos vaizdą, kuris atskleistas marga- 
spalviais aprašais ir gausiais (apie 300) žmonių ir įvykių paveikslais. 


172 


RECENZIJOS/BOOKREVIEWS 


AR LIETUVOS ISTORIJA RUSIJOS ISTORIJA? 


Sergei G. Pushkarev, comp., George Vernadsky and Ralph T. Fisher, Jr., eds., 
Dictionary of Russian Historical Terms from the Eleventh Century to 1917, 
New Haven, Conn.: Yale University Press, 1970, ix-199, 


Sergei Pushkarev, Compiler, George Vernadsky, Ralph T. Fisher, Jr., Alan 
D. Ferguson, and Andrew Lossky, editors, A Source Book for Russian History 
from Early Times "to 1917, Three Volumes, New Haven, Con: Yale University 
Press, 1972. 


Žodyno įvade S. G. Pushkarev aiškina, kad šiame žodyne jis yra įvedęs ne tik 
istorinius terminus, kurie buvo naudojami Rusijoje, bet taipgi tuos terminus 
kurie buvo naudojami Didžiojoje Lietuvos Kunigaikštijoje. Jis rašo: „...In general 
I have labeled terms from the Grand Duchy as West Russian (W.R.)... The 
language of documents is as different from modern Russian as it is from modern 
Ukrainian and Belorussian; hence it seems węll to designate it as West Russian, 
even though contemporaries called it simply ruskii.“. 

Čia Mr. G, S. Pushkarev sąmoningai klaidina teigdamas, kad toji kalba būvo 
„Simply 'ruskii'“.“. Lietuvos Statuto III (1958 m.) laidos IV-to skyriaus 
1-jame straipsnyje parašyta: „„.. A pisar semskyii maet po rusku, literami i slovy 
ruskimi...“ Čia Mr. G. S. Pushkarev sąmoningai nutyli, kad toji Lietuvos D. K. 
oficialioji, Lietuvos valdovo kanceliarijos kalba, Lietuvos Statute vadinama „ruski“ 
(o ne „ruskii“) kalba labai skiriasi ne. tik nuo Modern Russian, bet ir nuo ano 
laiko rusų kalbos, vartotos rusų kunigaikštijose, Maskvoje. Lietuvos Statuto visos 
trys laidos buvo parašytos ta kalba. Mr. G. S. Pushkarev čia nenori prisiminti, 
kad rusų caras Aleksejus Michajlovičius, rengdamas savo 1649 metų Uloženije 
buvo liepęs, savo pareigūnams, Lietuvos Statutą IšVERSTI į rusų kalbą. (Prof. 
J. Lappo tą St. vertimą surado Maskvoje, buv. carų Teisingumo Ministerijos ar- 
chyve ir jį 1916 m. Dorpate paskelbė. Pratarmėje į tą leidinį prof. J. Lappo pa- 
brėžia, kad Lietuvos D. K. vartotoji kalba ne tik žodynu, bet ir josios kriilicos 

rašmenų rašymu skyrėsi nuo to laiko Maskvoje vartotos ("usų) kalbos. Atseit, 
Lietuvos Statutas nebuvo parašytas rusų kalba ir L. St. terminai nėra rusų kal- 
bos žodžiai, terminai ir absurdiška juos pristatyti kaip rusų istorijos terminus, 
Taip pat, tai nebuvo jokia „Vakarų rusų“ kalba. šis pavadinimas atsirado drauge 
su „Šiaur-Vakarų Krašto“ pavadinimu tik XIX a. Tuos terminus sugalvojo caris- 
tinės Rusijos administracija ir juos skelbė ypač po 1864-64 metų sukilimo, kad 
Lietuvoje siautėjo caro generalgubernatorius M. N. Muravjovas, pramintas Kori- 
ku. Tais terminais siekta Lietuvos žemės visai surusinti, kad įrodyti jog Carės 
Kotrynos II-sios paskelbtas teigimas, jog jinai „sugrąžinusi Rusijai tas tikrai 
rusiškas žemes...“, esąs pamatuotas. Žlugus caristinei Rusijai ir Lietuvai, po 
Pirmojo Pasaulinio karo atgavus nepriklausomybę, kiekvienas NEAKLAS galėjo 
matyti, kad tie carų užmačiai nepasisekė ir Lietuva yra Lietuva, o ne „iskon- 
no russkij kraj“. Šiandieną atrodytų kad net ir labiausiai šovinistinis rusas to 
jau nedrįstų tvirtinti. Vienok, kaip tai Mr. G. Pushkarev'o pavyzdys rodo, kad ir 
šiandieną dar atsiranda tokių, kurie priskirdami Rusijai Lietuvos senosios valsty- 
bės praeitį, terminologiją, siekia suklaidinti Vakarų pasaulio istorikus ir nors tuo 
pasitarnauti regimai su carizmu nežlugusiai, „Vienatinės, Didžiosios ir Nedalomos 
Motinėlės Rusijos“ idėjai! 

To žodyno terminai, ir tie, kuriuos Mr. G. Pushkarev sako buvus vartotus 
„in the Grand Duchy of Lithuania“ ir kuriuos jis „has labeled as W.R.“ visai 
nerandami, tuo klausimu neabejotinai autoritetingiausiame šaltinyje: I. I. Srez- 
nievski'o trijų tomų žodyne „Materialy dlya slovaria drevne-Russkogo yazyka po 
pismennyn 'pamiatnikam'.“ Sanktpeterburg, Akademija Nauk, 1893-1903 (reprint- 
ed in Moscow on 1958), nes... jie nėra rusų kalbos žodžiai! Čia Mr. G. Push- 
karev sąmoningai Lietuvos D. K. vartotos kalbos pavadinimą „ruski“ pakeičia 
„Russkii“ kalbos sąvoka ir tuo keliu ta Kanceliarinė Slavų kalba parašytus raš- 
tus pristato, kaip tariami parašytus rusų kalba. Panašiai jis elgiasi ir su senos 
Kijevo valstybės pavadinimu, visur rašydamas „Kiev Russia“, nors net Sovietų 
istorikai (G. B. Grekov, M. Tikhomirov) tą valstybę vadina „Kiev Rus“, „Ancient 
Rus“. Tai visai panašu į Vokiečių Ordino padarytąjį pasisavinimą Prūsų žemės 
vardo, išnaikinus tikruosius Prūsijos žemių gyventojus — Prūsus! 

Toji Kanceliarinė Slavų kalba, Lietuvos Statute vadinama „ruski iazyk“ (in 
contemporary English terminology translation this language is generally labeled 
as „Ruthenian“, „Old Slavonic“, but not as „Russian“ language), su rusų kalba, 
ir anais laikais ir dabar turi ne daugiau bendro nei lotynų kalba su ispanų, 
prancūzų ar portugalų ar italų kalbomis. Jei net kuriame viduramžio dokumente 
surašytame lotynų kalba, sakysime Portugalijoje ar Prancūzijoje, ir rasime kokių 
savitų išsireiškimų, įneštų vietos raštininko, tai per tai tas dokumentas dar nesi- 
kvalifikuoja būti laikomas dokumentu parašytu portugalų ar prancūzų kalba. 

Lietuvos Didžiosios Kunigaikštystės oficialioji, kanceliarinė kalba, išeinant iš 
analogijos su Bažnytinė Slavų kalba, yra vadinama Kanceliarinė Slavų kalba. 
L.D.K. ji buvo vartota, surašant oficialius dokumentus, valdovo nuostatus, teismų 
sprendimus, iki XVII - XVIII a., o Valakijoje, toji pati kalba, oficialiniame su- 
sirašinėjimo buvo vartota net iki XIX a. pradžios. „Archeografičeskij Eže- 
godnik za 1960 god“, Moskva, AN SSSR, 1962, p. 244 -263, 7 p. yra Bogdan D.P. 
rašinys „Tri drevniejshikh Slaviano - Valashskikh gramoty“. Tų dokumentų kalba 
ir kai kurių kirilicos raidžių rašymo būdas visiškai analogiškas su L.D.K. tos 
Kanceliarinės Slavų kalbos žodynu, sakinių struktūra ir rašmenimis. Tai, gal ir 
toji Valakijoje vartotoji kalba irgi esanti rusų kalba?! 

Toje Kanceliarinėje Slavų kalboje esama daug žodžių, kurių nežino nei jau 
minėtas I. I. Sreznievskio, nei G. E. Kochin'o, nei V. Dalio, nei M. Vasmerio 
nei jokie kiti rusų kalbos žodynai, tuo tarpu tos pat šaknies, o kartais net ir to 
paties skambesio žodis serbų ar bulgarų kalbose yra ir šiandien vartojamas. 
Tad, sekant Mr. G. Pushkarev'o logika bei metodu, ir serbų ir bulgarų kalbų 
žodžiai irgi turėtų būti laikomi rusų kalbos žodžiais. Buvo juk ir tokių, kurie, 
kadaise, bandė įrodinėti, kad Bažnytinė Slavų kalba irgi esanti rusų kalba. 

Esmėje, Bažnytinės Slavų ir Kanceliarinės slavų kalbų atsiradimas rišasi 
su (III a. pabaigoje įvykusių) senosios Romos imperijos pasidalinimu į Vakarų 
— Romos ir Rytų — Bizantijos imperijas. Vakarų Europa liko Romos politikos 
ir kultūros įtakoje, kur valstybės bei valdovų kanceliarijos kalba, kaip ir liturginė 
kalba, ir išnykus Romos Vakarų Imperijai, tapo lotynų kalba, su laiku tapusi 
Vakarų Europos kultūros, mokslo ir valdymo aparato oficiali kalba, liūdijanti 
apie ją vartojančių priklausymą Vakarų Europos krikščioniškajai bendruomenei. 

Rytuose, kur veikė Bizantijos įtaka, iki IX a., Europos bizantiškose valdose, 
viešpatavo graikų kalba, nors šiaip Bizantijos imperatoriai, politiniais sumetimais 
daug kur palikdavo kuriai savo provincijai vartoti savąją kalbą. Tas pats lietė 
ir liturginę kalba. Pvz., egiptiečiai, siriečiai, persai ir kitos rytų tautos, valdytos 
Bizantijos, turėjo savo seną raštiją, literatūrą savo kalbomis ir Bizantija su 
tuo skaitėsi. 

Apie 862 m, Didžiosios Moravijos valdovas Rostislav'as, siekdamas apsiginti 
nuo germanų įsiveržimo į Moravijos lygumą, paprašė Bizantijos imperatoriaus My- 
kolo III-jo „atsiųsti į Moravus švento Tikėjimo mokytojus, mokančius slavų kalbą 
ir galinčius joje skelbti Dievo Žodį“. Tas Rostislavo prašymas derinosi su Bi- 
zantijos pastangomis išplėsti savo įtaką į Moraviją. Bizantijos imperatorius tai 
misijai parinko Konstantiną - Kirilių ir jo brolį Metodijų, slavų kilmės, iš Solu- 
nės miesto (dabartinių Salonikų), pietinėje Makedonijos dalyje. Jie mokėjo ma- 
kedonišką bulgarų kalbos dialektą, kuriam ir davė naują, savitą raidyną, o atvykę 
į Moraviją, Romos sutikimu, tą „slavų kalbą įvedė ir į bažnytinę liturgiją. 
Taip atsirado Bažnytinė Slavų kalba, kurios žodynas ir gramatika, iki mūsų laikų, 
išlaikė tos senosios bulgarų kalbos formas, gyvavusias IX a. pabaigoje. 

Greta to, ypač X-XII a., pradedant Bulgarijos caro Simeono (888 -927) lai- 
kais, suklestėjus pasaulietiškai bulgarų literatūrai, susiformavo turtinga litera- 

tūrinė kalba, ne vien tik dėl politinių priežasčių, sugebėjusi užimti Balkanuose, 
gana ilgam laikui, graikų kalbos vietą. Ji tapo literatūrinė, pasaulietiška, vie- 
šųjų, valstybės reikalų kalba, į kurią iš graikų kalbos, greta literatūrinių raštų, 
buvo verčiamos administracinės formulės, taisyklės, šimtmečiais Bizantijos išdirb- 
tos. Besiplečiant krikščionybei į plotus esančius į šiaurę nuo Juodosios jūros, į ten 
ji ėjo daugiausia panaudodama tą pačią, Bulgarijoje galutinai susiformavusią Baž- 
nytinę Slavų kalbą, labiau suprantamą vietos žmonėms nei graikų kalbą. Paskui 
ją sekė ir valdovų dokumentų, kanceliarinė kalba, iš Bizantijos per Bulgariją, tur- 
tinga savo administracinėmis, kanceliarinėmis formomis, greit pasiekdama ir se- 
nąjį Kijevą. Toji kanceliarinė kalba rutuliojosi ir savo struktūra nebuvo tiek dog- 
matiška kaip toji Bažnytinė kalba. 

Galima manyti, kad Balkanuose ir Pietų Rytų Europoje, ypač toji pasaulie- 
tiškoji bulgarų kalba, per šimtmečius tapusi aukštos kultūros kalba, ypač žlugus 
1240 m. Kijevo valstybei ir, vėliau, 1356 m. įsisteigus universitetui Prahoje, kiek 
priartėjo prie to meto literatūrinės, teisinės čekų kalbos (kaip apie tai 1880 m. 
Pragoje, pratarmėje į jo paties išleistąjį Lietuvos Statuto 1529 metų tekstą, 
rašė čekas dr. Hermenegild Jireček), bet jos pagrindas ir toliau liko toji IX 
amžiuje Solunėje vartotoji sena slavų tarmė. Kaip toji kalba vadinosi? X-jo amžiaus 
istorikai rašo, kad Kirilijus ir Metodijus, tas ar kitas knygas, „išvertė iš graikų 
į slovėnų kalbą“, o 880 m. Popiežius Jonas VIII, patvirtindamas liturgines knygas 
slavų kalba, rašė, kad jos „parašytos slaveniškomis raidėmis (litteras slaviniscas)“. 

Lietuvos D. K. žemėse ją vadino Rusės, rusėnų kalba. Gal ti rįsi su tos kal- 
bos atkeliavimu į Lietuvą per buv. Haličo kunigaikštiją, žinomą irgi Raudonos 
Rusės pavadinimu. Valakijoje vartotą tą pačią kalbą, rusai šiandieną bando va- 
dinti „Slaviano - valakų“ kalba. Lietuvoje vartotą Kanceliarinę Slavų kalbą dabar- 
tinėje Rusijoje vis vadina įvairiai. Vieni ją bando vadinti „Vakarų Rusų“, kiti 
„sena Baltgūdžių“ ar net „Sena Ukrainiečių“ kalba, nors joks mokslininkas -filo- 
logas (pvz, J. F. Karskij savo veikale Belorussy, 1908-1922 m.) nepateikia 
tokių įrodymų, kad toji kalba esanti rusų arba bent kokia tai „Rytų Slavų“ kalba. 

Ir Bažnytinė Slavų, ir Kanceliarinė Slavų kalbos, šiandieną yra „mirusios 
kalbos“, nes jų niekas kasdieniniame žmonių santykiavimo, kaip susižinojimo 
priemonės nevartoja, tad jų pavadinimo, terminologijos klausimas turįs tik teore- 
tinę reikšmę. Tuo tarpu teigimas, kad tos Kanceliarinės Slavų terminologija esan- 
ti Rusijos istorijos, rusų kalbos terminologija — yra iš piršto išlaužtas, klaidi- 
nantis ir nieku nepateisinamas. 

žlugus Kijevo bei Haličo valstybėms, o ypač po totorių invazijos tų plotų valsty- 
bingumo idėją perėmė, kaip tik tuo metu besiformavusi Lietuvos valstybė. Tik- 
riausia, kad raštingi pabėgėliai (vienuoliai ir pasauliečiai) iš tų sričių ir atnešė 
su savimi į Lietuvos žemes jau išbandytos valdovo kanceliarinės kalbos panaudoji- 
mo mintį. Iš kitos pusės, Lietuvai apimant vis daugiau žemių, savo geografine 
padėti priklausiusių buvusiajai Bizantijos įtakos sferai, Lietuvos valdovams vis 
daugiau tekdavo susidurti su administracinėmis valdymo problemomis, kurių spren- 
dimus formules toji Kanceliarinė Slavų kalba jau seniai turėjo. Tikriausiai, jos 
tose žemėse jau gal nuo seno buvo taikomos. Reikėjo tik tas, neabejotinai gerai 
pergalvotas ir praktikoje išbandytas formules panaudoti Lietuvos žemių valdy- 
mui, Neabejotina, kad religinės bei politinės tolerancijos, diarchijos, administracinio 
valdymo technikos idėjos lietuvių valdovų buvo perkeltos į jų valdytas žemes, per- 
ėmus iš Bizantijos patirties, kokia kaip tik buvo sutelkta, visų pirma, tos senosios 
slavų, bulgarų kalbos raštijos lobyne, kur tos patirties perėmimo raktą sudarė 
tos Kanceliarinės Slavų kalbos panaudojimas. Atrodo, kad toji Kanceliarinė Slavų. 
kalba šitaip ir pasidarė Lietuvos senosios valstybės valdovų kanceliarijos kalba. 

Taip pat gali būti, kad XVI amžiuje, kada Lietuvoje pasireiškė toks aukštas 
lygis įvairių teisinių normų, pradedant Lietuvos Statutu ir kur tos normos buvo 
surašytos veik vien ta Kanceliarine Slavų kalba, ji tikriausiai jau buvo perėjusi 
Pragos universiteto koštuvą, tuo labiau, kad iš „Pačios Bulgarijos tuo metu jau 
negalima tikėtis tai kalbai jokios paramos, nes visa Bulgarija nuo 1393 m. jau 
buvo turkų sultono Bajazedo nukariauta. 

Iki šiol, deja toji kalba neturi parengtų nei pilno žodyno, nei gramatikos 
vadovėlio, vienok, kaip tik net ir paviršutinė analizė tos kalbos žodyno rodo, 
jog tos kalbos žodžių daugumą sudaro Piet-Vakarų slavų kalbų kilmės žodžiai, 
su neskaitlingu priemaišu Vidurio slavų kalbų kilmės žodžių ir labai mažu prie- 
maišų žodžių, kuriuos galima būtų laikyti Rytų slavų kalbų žodžiais. 

Grįžtant prie to Mr. G. Pushkarevo parengto žodyno, pabrėžtina, kad paskirais 
atvejais, tą ar kitą žodį jis įtraukė į žodyną visai nepaisydamas tikrų Rusijos ir 
rusų kalbos istorinių šaltinių tikrovės. Taip, 77 p. aptarime žodžio „Ordynets“ 
(Horde-man, a member of one of the communities of men who performed 
various services, Žirst, for the khans of the Tatar horde, then for Russian 
princes. ..), to aptarimo pabaigoje Mr. G. Pushkarev rašo: „„..The services re- 
guired from the Ordyntsy in Moscovy MUST (?) have been similar to those per- 
formed by the horde men and horde servitors in West Russia“. Atrodo, kad Mr, 
G. Pushkarev visai nesusigaudė apie ką gi jis čia rašo! Juk I. I. Sreznevski's 
2-me tome, p. 706 rašo, kad (Senojoje Rusijoje) „Ordynets“ buvo vadinamas „be- 
laisvis išpirktas iš Ordos nelaisvės ir apgyvendintas kunigaikščio žemėje'. kokiem 
galam čia reikėjo surašyti terminus tikrai ar tariamai vartotus Lietuvos D. K., 
ir net visai nepaminėti I. I. Sreznevski'o pateikto paaiškinimo, 

Čia būtina pažymėti, kad tas I. I. Sreznevski'o trijų tomų žodynas paremtas 
vien senais, istoriniais rusų dokumentais, metraščiais, kronikomis, senais rank- 
raštiniais užrašais. Jame kiekvienas žodis turi nurodytus dokumentinius šalti- 
nius, apimančius įvairiausius Rusijos istorijos laikotarpius. Tuo tarpų Mr. G. 
Pushkarev, jo paties „in Preface“ pateiktu teigimu, remiasi veik vien XIX -XX a. 
rusų istorikų rašiniais, jų daleidimais, ne net savo spėjimais, 

Visas Mr. Pushkarev žodynas turi apie 2.400 „terminų“, kurių tarpe virš 
370 Mr. Pushkarev paženklintų kaip vartotų G. D. L. arba in W. R. Pratarmėje 
į savo žodyną Mr. G. Pushkarev nurodo, kad jis naudojosi irgi ir „Statut Velikogo 
Kniazhestva Litovskogo 1529 goda“, 1960 metais išleistu Minske, tačiau iš tame 
leidinyje pateikto „Slovar'-komentarii““ (224-251 p.), apimančio 674 terminus, 
Pushkarev yra įtraukęs tik 126 (kiti iš paminėtų 370 terminų yra paimti iš kitų 
dokumentų). Kuo pasiremdamas jis padarė tokią „selekciją“ — neįmanu buvo nu- 
statyti. 

Čia prasminga pacituoti kelius Mr. Pushkarev pateiktus terminus ir jo duotus 
tų terminų „paaiškinimus“, įtraukus visą tai į tą žodyną be jokios dokumenta- 
cijos ar šaltinių nurodymo. 

13 p. yra: „Dostoinosti. High offices in the G.D, of L.“. Toliau tame pat 
puslapyje: „Drab, draby. Foot soldiers in the G.D.L.“. 38 p.: Kmet' (Pol. kmiec). 
In the Kievan period, warrior (Sreznevski tai patvirtina čia pateikdamas senų 
rusų terminą „Vitiaz“. In Poland and in the G.D.L,, pesant“. 80 p.: „Pacholok“ 
(W.R, from the Pol. Pacholek). Servant“. 81 p. „Palats (from the Pol. palac). 
Palace of the grand duke of Lithuania)“. 82 p. „Papezh. zPol. and W.R. word for 
the pope (Pol. papiez)“. 49 p. „Kuchmistr. A court office in the G.D.L.“. 65 p.: 
„Naganenie or nahanenie (W.R. from the Pol, naganienie). Insult, offense,ffalse 
accusation“. 87 p.: „Piskup (W.R.). Bishop“. 124 p.: „Shkoda (W.R., in Pol. 
szkoda). Damage, loss“. 126 p.: „Skarb (W.R., in Pol. Skarb), Treasury“. 164 p.: 

„Tslo“ (W.R., Pol. clo) Customs duties (corresponding to Russian Poshliny). Pa- 
našiai yra ir 58 p., kur termino „Lozhnichii“ aptarime Mr. Pushkarev rašo: „„. 
corresponding to the Moscow Postelnichii. A court official in the Grand Duchy 
of Lithuania...“ Reiškia, pripažindamas ir čia, kad Maskvos kunigaikštijoje, t.y. 
Rusijoje, toms pareigoms pavadinti buvo vartojamas visai kitas terminas nei 
L.D.K., bet vis vieną Mr. G. Pushkarev, taip terminą „Tslo“, taip ir „Lozhnichii“, 
vartotus D.L.K., o ne Rusijoje, įtraukė į savo žodyną. Tokių terminų, nei lingvisti- 
niu, nei istoriniu požiūriu, neturinčių nieko bendro nei su Rusijos istorija, nei su 
rusų kalba, Mr. G. Pushkarev, tame savo žodyne, pateikė net gana daug. 

Baigiant kalbėti apie tą „žodyną“, būtina pakartoti, kad ,,„West Russian“ ir 
„West Russia“ terms were not used during the Grand Duchy of Lithuania period, 
and nobody know such terms as „Lithuanian — Russian State“, „Lithuanian — 
Russian Nobles“ etc. That is deliberate introduction of false historical terminolo- 
gy! It will confuse American historians and graduate students in their com- 
prehension of East European historical terminology. On the other hand, it will 
assist them in regard to legitimate such Russian „historical terms“. O kalbant 
apie tą „žodinę“ iš esmės, galima pasakyti, kad tai vargiai gali būti „Dic- 
tionary of Russian Historical Terms...“, o tik greičiau tik toks atsitiktinai pa- 
rinktų, be jokio pamatavimo pateiktų, įvairios valstybinės ir kalbinės kilmės žodžių, 
net pilnai nepaaiškintų „terminų“ rinkinys. Užtat, to „žodyno“ Preface pirmasis 
sakinys: „This dictionary is designed to assist English-speaking readers to under- 
stand the specialized terms they encounter in Russian historical sources and in 
English language works on Russia, terms explained only briefly if at all in an 
ordinary Russian — English dictionary“ liko tuščiu žodžiu, tuščiu pažadu, kurio 
Mr. G. Pushkarev neištesėjo. 

Ne mažiau, o gal net ir daugiau klaidinantis yra. antrasis veikalas: „A 
Source Book of Russian History...“. Užtat, neabejotina, kad nežiūrint į tai, kad 
ir pirmojo ir antrojo veikalo „all editors and compiler are university professors“, 
tų veikalų negalima laikyti moksliniais veikalais Rusijos istorijos studijoms, ypač 
XX-jo amžiaus istorijos mokslo duomenų šviesoje. Antrajame veikale dokumentai 
liečiantieji vien senosios Lietuvos bei Lenkijos valstybes, nekalbant jau apie do- 
kumentus liečiančius Gudijos bei Ukrainos istoriją, be jokio varžymosi, irgi pri- 
skiriami prie „Rusijos istorijos šaltinių“. Neabejotina, kad pastarojo veikalo 
autoriai remiasi XIX amž. Rusų istorijos t.v. „Senosios mokyklos“ autoriais, 
kaip pvz, N. Ustrialov, N. Karamzin, N. Kostomarov, M. Kojalovič ir kiti, kurie 
remdami Lietuvos žemių aktingo rusinimo carų politiką, apie Lietuvos praeitį 
rašė, kaip apie „Lietuvių — Rusų valstybės“ praeitį, visai nepaisydami to, kad 
„Contemporary history“ tokios sąvokos nežino. Čia, vienok, verta pažymėti, kad 
nors tai buvo oficialioji caristinės Rusijos vadovybės pažiūra, bet ne visi Rusi- 
jos istorikai ją ir tada rėmė. Štai, Vilniuje 1889 m. buvo išleista P. D. Briancevo 
„Istorija Litovskogo Gosudarstva s drevnieishikh vremen“, XII, 659 p. „Sąvokos 
„Litovsko — Russkoie gosudarstvo“, „„Severozapadnii Kraii“ ir panašios buvo su- 
dėtine dalimi viso komplekso priemonių, kuriais Rusija siekė ypač Lietuvos 
žemes surusinti. Apie tai jau tiek daug buvo prirašyta, ir šiandieną kiekvienas, 
bent kiek susipažinęs su Rusijos istorija ir Rusijos carų politika, žino, kad tos 
sąvokos istoriniai jokio pateisinimo neturėjo. Užtat visai nesuprantama yra, kaip 
šiandieną dar atsiranda tokių Rusijos istorikų, tikrumoje „guasi istorikų“, kurie 
ne tik bando atgaivinti caristinės Rusijos rusifikacinės politikos tendencijas, bet 
ir jomis klaidina mokslininkus bei studentus, kurie siekdami studijuoti Rusijos 
istoriją, pabandytų pasinaudoti čia paminėtais veikalais, juose paskelbtąja ,„,me- 
džiaga“. 

„Šaltinių“ veikale, paskiriems Rusijos istorijos laikotarpiams, įvykiam pavaiz- 
duoti pateikiami įvairių rinkinių (pvz. Rusų Metraščių, privilegijų, kronikų, net 
Lietuvos Statuto ir t.t.; IšŠTRAUKŲ vertimai (bent taip galima manyti vartant 
to veikalo puslapius). Prieš kiekvieną tokį teksto „ištraukos“ vertimą patei- 
kiamas trumpas to dokumento aptarimas. Nuo čia ir prasideda tų dokumentų 
„didrusiškas“ aiškinimas ir net įterpimas ar priskyrimas jiems „duomenų“, ko- 
kių tuose dokumentuose nėra, o kai kur į tekstą, be jokių išskiriamųjų ženklų, 
įpinant tų tekstų savitas „santraukas“ ar net paaiškinimus. Neįsigilinančiam į 
esmę, tas veikalas sudaro „dokumentinių šaltinių veikalo“ vaizdą, 

Mums rūpi ypač I-jo tomo „šaltiniai“. Ypač „provokuojantieji“ yra: Chapter V. 
„The Lithuanian — Russian State (the Grand Duchy of Lithuania) from the 
Fourteenth to the Mid-sixteenth Century“ (87-110 p.) and Chapter IX. „The 
Ukraine, Poland — Lithuania, and Russia in the Late Sixteenth and Seventeenth 
Centuries“ (281 -306 p.), kuriuose pateiktoji medžiaga, daugumoje nėra ir negali 
būti laikoma Rusijos istorijos šaltiniais. Penktojo skyriaus kiekvienas puslapis vir- 
šuje turi užvardinimą: „Lithuanian — Russian State...“ Veikalo autoriai niekur 
nepaaiškino, kur jie istorijoje rado tą „Lietuvių — Rusų valstybės“ apibūdinimą. 

Būdinga, kad ypač šiame skyriuje cituojamų „dokumentų ištraukų“ vertimuose, 
vieton nuo labai seniai istorinėje literatūroje, anglų kalba, priimtų terminų 
„Rus“, „Ruthenia“, „Ruthenian“ ar „Rutenen“ (taikomų, visų pirma, gudams, 
ukrainiečiams, Haličo valstybės gyventojams) šio veikalo autoriai vartoja vien api- 
būdinimą „Russian“, neabejotinai tą pavadinimą pavartodami šiandienine to žo- 
džio prasme. Čia autoriai sąmoningai Lietuvos D. K. valdytas gudų bei ukrainiečių 
gyventas žemes, o lygiai ir Haličo — Raudonosios Rusės gyventojus vadina tik „„Rus- 
sia“, „Russian“, drauge „prikabindami“ jiems dar terminus „West Russia“, „Lith- 
uanian — Russian State“, „„West Russian“, nors jie neabejotinai žino, kad pas- 
tarieji terminai tėra tik mūsų laikų „išradimas“. Būdinga, kad autoriai nutyli, 
jog kaip tik XIV -XVI (t.y. V-jo skyriaus dokumentų laikotarpyje) Rusijos vals- 
tybė buvo vadinama „Muscovy“, Moscovia“, o jos gyventojai „Moscovite“. 


Toliau, tame V-me skyriuje „as a sources for Russian history“ yra įtraukta 
visa virtinė dokumentų, nei turiniu, nei kalba neturinčių nieko bendro su Rusijos, 
o tuo labiau su „contemporary“ Maskvos Didžiosios kunigaikštijos istorija. 


Taip, 91 p. randame: „Grand Duke Iagailo's declaration concerning the union 
of Poland and Lithuania, August 14, 1385“. Tame skyrelyje pateikiamas tv. 
Kriavos akto vidurio ir jo tolimesnės dalies ištraukų vertimas, kur kalbama apie 
tariamus Jogailos pažadus Vengrijos karalienei Elžbietai jo duotus prieš tam- 
pant lenkų karaliumi. 92 p. yra: „charter granted by Iagailo to the Bishop of 
Vilno, 1387 (tai 1387.11.17 d. Jogailos privilegija Vilniaus vyskupui, steigiant 
Vilniaus vyskupiją). Šio dokumento ištraukos antgalvyje parašyta, kad teks- 
tas paimta iš „Dokumenty obiasniaiushchie istoriku Zapadno — Russkogo Kraia 
i ego otnoshenia k Rossii i Pol'she“ (St. Petersburg, 1865). Tame pat puslapyje 
tolimesnė ištrauka turi sekantį antgalvį: „The West Russian Chronicle on the 
achievement of authonomy by the Lithuanian — Russian State under Vitovt, 1392“, 
kur kalbama apie t. v. Astravo susitarimą, kuriame, esą, Jogaila: ,„,...was 
obliged to install his first cousin Vitovt or Vytautas, as grand duke of the 
the Lithuanian — Russian lands...“ Toji ištrauka, kaip tai matyti iš pastabos 
„Reference“, esą, esanti paimta iš 17-tojo tomo „Rusų metraščių“ (nors tame tome 
paskelbtas „rusų metraštis“ turi pavadinimą „Litovskij Letopisec“ ir tame to- 
me, aišku, nėra nei „Vakarų Rusija“, nei „Lithuanian — Russian State“ sąvokų, 
terminų) ir iš M. Liubavskio „„Ocherk istorii litovsko — russkogo gosudarstva“, Čia, 

Mr. Pushkarev, sugretindamas tuos du savo „Šaltinių“ šaltinius ir pakeisdamas 
net Metraščio pavadinimą IMPLIKUOJA, kad, esą, tie „Vakarų — Rusija“ ir „Lith- 
uanian — Russian State“ terminai, tariamai, buvo vartojami senojoje Rusijoje, tais 
laikais, kada Lietuvos D.K. buvo nepriklausoma valstybė, dar Rusijos neokupuota. 
Tai sąmoninga falsifikacija priskiriant Rusijos istorijai Lietuvos D.K. istorijos 
šaltinį, nutylint net pačios Lietuvos vardą. 93 p. yra skyrelis: „The charter of 
Gorodlo, 1413“ (tai t.v. Horodlės „unijos“ dokumento ištraukos, nors tas doku- 
mentas liečia vien tik Lietuvos — Lenkijos santykius. Priedui jis buvo surašytas 
lotynų kalba. Pažymėtina, kad nors Vakarų istorikų veikaluose Horodlės vietovė, 
esanti buv. Liublino vaivadijoje, rašoma raide „H“, bet Mr. G. Pushkarev čia 
pateikia jo surusintą pavadinimą „Gorodlo“ formoje), Įvade į tą skyrelį M. 
Pushkarev kreipia dėmesį į 9-jį to akto straipsnį: „it should be noted that the 
grand duke of Lithuania later (beginning with 1432) had to make concessions to 
the Orthodox Russians“, čia vėl IMPLIKUODAMAS, kad tada Lietuvoje buvo 
„Orthodox RUSSIANS“, 

94 p. yra: „The West Russian Chronicles panegyric on Vitovt, after 1430“, 
kur šaltiniu nurodomas tas pas 17-sis „Rusų metraščių“ tomas, apie kurį jau 
buvo rašyta cituojant „Astravos susitarimą“. Ir šioje ištraukoje anglų kalboje 
seniai priimtą terminą „Rus ““ Mr. Pushkarev sąmoningai pakeičia į „Russia“. 


96 p. yra: „General Legislation: Casimir's Charter of 1447“. Tai 1447.V.5 pri- 
vilegija, valdovo Kazimiero duota Lietuvai, jam sutikus būti ir Lenkijos kara- 
liumi. 97 p. yra: „Alexander Charter of 1492“, kuriąja privilegija valdovas Alek- 
sandras (kai jis buvo išrinktas Lietuvos valdovu) patvirtino jau minėtą 1447 
metų valdovo Kazimiero Lietuvai duotąją privilegiją. Įvade į šią ištrauką Mr. G. 
Pushkarev klaidingai rašo: ,„When Alexander succeeded Casimir as king of Poland, 
and grand duke of Lithuania in 1492“, Tais metais Aleksandras, prieš lenkų norą, 
lietuvių buvo išrinktas Lietuvos valdovu, o lenkai, Lenkijos valdovu buvo išrinkę 
kitą Kazimiero sūnų Joną-Albrechtą ir tik pastarajam mirus, 1501 m. Alek- 
sandras buvo lenkų priprašytas būti ir Lenkijos karaliumi. 98 p. yra: „Sigis- 
mund's Charter of 1506“, kuriuo naujasis valdovas Žigimantas II-sis patvirtino 
minėtą Aleksandro privilegiją, 98-100 puslapiuose yra: „The First Lithuanian 
Statute, 1529“, o 100-108 p. yra: „The second Lithuanian Statute“. Statuto 
teksto vertimai padaryti paviršutinai (pvz, p. 99, II-jo skyriaus 1-jo straips- 
nio pirmutinis sakinys vertime yra sutrumpintas. Jokia tų ištraukų iš Lietuvos 
Statuto nepateikia jokių „duomenų“, kurie leistų pamanyti, kad L. St. vis dėl to 
galįs būti Rusijos istorijos šaltiniu. Įvaduose į abiejų statutų ištraukų vertimus 
nerašoma, kad tai esąs „Lithuanian — Russian“ ar „West Russian“ statute, bet 
teksto vertime Kanceliarinės Slavų kalbos žodis „Ruski“ išverstas į ,,„Russian“, 
Čia Mr. G. Pushkarev'ui reikėtų susipažinti su Von Loeve, Karl F., disertacija 
„The Lithuanian Statute of 1529: a translation and commentary“, 1969 m. pa- 
teiktąja University of Kansas, Ph. D. laipsniui gauti. Von Loeve tą vertimą 
padarė metus pastudijavęs Vilniaus universitete. Jojo vertime, kaip jau seniai 
anglų kalba literatūroje, tas Kanceliarinės Slavų kalbos žodis „Ruski“ yra verčia- 
mas tik žodžiu „Rus“, 

Toliau tame skyriuje seka L.D.K. įvairios sritinės privilegijos, Lietuvos (o 
ne Rusijos) valdovų toms sritims duotos. 

Panašiai yra ir su IX-jo skyriaus dokumentais. Taip 288 p. yra: „The 
Union of Lublin: A Polish statement at the Diet, February 12, 1569“. Tamepat 
puslapyje, toliau yra: „Lublin, A Lithuanian reply at the Diet, February 15, 
1569“. Puslapy 284 yra: „Lublin, a Lithuanian response, June 17, 1569“, Čia 

niekur Mr. Pushkarev nepaaiškina, kodėl jis 1569 Liublino seimo duomenis laiko 
esant Rusijos istorijos dokumentais. 289 p. yra: vertimas ištraukų iš valdovo Ži- 
gimanto Vazos 1589 m. patvirtinto „Vilniaus Stačiatikių Brolijos“ statuto, ku- 
riame randame: „„..In response to the petition of many and sundry reputable 
townspeople of our capital city of Vilno, men of Russian (?) nationality and 
Greek faith, we have graciously given our approval to the rules and regulations 
concerning church affairs which the aforesaid estates and above mentioned 
community of the Russian faith, the townspeople of Vil'no, of the Church of the 
Holy Trinity, have placed before us, the sovereign.., befitting men of the Greek 
faith...“ Ir čia Mr. Pushkarev bando ĮTAIGOTI, kad tas Statutas buvęs duotas 
Rusams, neabejotinai Rusams šiandienine prasme, o ne „Rusėnams“. 

Pagaliau, jau visai nesuprantama, kodėl to veikalo autoriai į Rusijos istorijos 
šaltinių tarpą priskaitė ir lenkų jėzuito kunigo Petro Skargos pamokslą, pa- 
sakytą, aišku, ne rusų ir net ne Kanceliarine slavų kalba ne rusams ir ne Rusijoje. 
Taip 295 p. yra: „A sermon of Skarga, 1610“ (Sic!). 

Jau buvo paminėta, kad autoriai to trijų tomų „rinkinio“, visus tuos do- 
kumentus, kaip tariamai Rusijos istorijos dokumentus, autoritatyviai pateikia, 
tarytum tai būtų savaime suprantama ir in Preface jokių paaiškinimų nepateikia. 

Galima būtų apie visą tai nerašyti, jei toji, aukščiau minėta, „medžiaga“ 
būtų pateikta kokiame politinės propagandos leidinyje, bet šiuo atveju, į tokių 
autorių pasielgimą negalima nereaguoti, nes abu veikalus išleido JAV seniausių- 
jų universitetų leidykla ir tie abu veikalai pristatyti kaip, tariamai, rimti moks- 
liniai veikalai. Negalima leisti, kad JAV, prisidengiant seno universiteto vardu, 
skelbti, kad „The History of all lands seized by force by Russian Zars is already 
the History of Russia“, 

J. Dainauskas 


R. Batūra, Lietuva Tautų kovoje prieš Aukso Ordą. Nuo Batu antplūdžio iki 
mūšio prie Mėlynųjų Vandenų (Vilnius, Mintis, 1975). 


Dabartinės Lietuvos istorikas R. Batūra, jau pasižymėjęs gilaus mokslinio 
tyrinėjimo studijomis, savo veikalu iš pagrindų nagrinėja klausimą, kuris mūsų 
istorijografijoje iki šiol tik probėgomis liestas ar visai nutylėtas. Jam neskirta 
daug dėmesio todėl, kad lietuvių kovos su totoriais — mongolais XIII-XIV a. 
aprašytos maždaug XVI a. šaltiniuose, daugiausia rusiškuose metraščiuose, kurie 
nelaikyti patikimi. Jais rėmėsi nekritiškais pripažinti istorikai, kaip M. Strijkovskis, 
T. Narbutas ir kiti. Vienas kitas autorius XIX a. pasitikėjo tų metraščių žinio- 
mis ir rimtai kalbėjo apie lietuvių susirėmimus su totoriais. Tarp jų buvo žinomas 
Karaliaučiaus mokslininkas lituanistas L. Rėza (1776-1840), pažymėjęs net euro- 
pinę lietuvių pergalės reikšmę, kad jie sumušė totorius. Jis rašė: „Per Algirdo 
pergalę 1331 m. visa Europa iš totorių išlaisvinta“ (žr, M. Biržiška, Nežinomi 
L. Rėzos akademiniai raštai, Tautos Praeitis, 1-3 (1961) 398 psl.). 

Batūros darbas perdėm tyrinėjamasis. Autorius su pedantišku kruopštumu 
išrinko iš gausybės rusiškų metraščių ir kitų šaltinių trumpas užuominas ir ilges- 
nius aprašus apie totorius rytų Europos plotuose ir kitur, juos derindamas, lygin- 

damas stengėsi atkurti jų santykius su Lietuva XIII - XIV a. Veikalas padalintas 
į tris dalis. ' 

Pirmoji įvadinė dalis skirta išnagrinėti šaltiniams ir istorijografijai. Kadan- 
gi šaltinių sąraše primauja rusų metraščiai, tai jiems gvildenti autorius dau- 
giausia ir skyrė vietos. Ryšium su rusų metraščiais apžvelgti ir jiems artimi lie- 
tuvių metraščiai, skiriant daugiau dėmesį jų pirmajai, trumpiausiai redakcijai. 
Leistasi tai pat ir į kitas dvi redakcijas, atpasakojant jų turinį, kur kalbama 
apie totorių susidūrimą su lietuviais Podolėje. Aplamai, skyrius apie šaltinius 
yra iš esmės referatai žinių apie mongolus — totorius. Prie metraščių prikergta 
M. Strijkovskio Kronika, ir ji plačiai nagrinėjama. 

Panašiai nagrinėta ir istorinė literatūra, pirma „pakrikštijus“ ją „bajorinės - 
buržuazinės istorijografijos“ vardu (79 psl.) Neaplenkta, paminėta ir nepriklau- 
somos Lietuvos istorijografija, taikant jai sovietinio išdirbio klišę. „„Buržuazinio 
laikotarpio darbuose ryškios idealistinės, nacionalistinės, klerikalinės koncepcijos, 
pilnai nesuvokta totorių — mongolų grėsmės Lietuvai“ (88 psl.). 

Antroji dalis skirta pavaizduoti lietuvių kovoms su totoriais XIII a, t.y., 
nuo jų antplūdžio į pietų Rusija, kada jie pasiekė Kievą (1240 m.) ir traukė toliau 
į vakarus. Tada jie susidūrė ir su Mindaugo Lietuva. Apie tai autorius kalba. 
„Drauge su daugybe tautų prieš Batu chano totorius — mongolus per pirmą jų 
antplūdį (1238-1242) į Rusiją ir Centrinę Europą greičiausiai kovojo ir Lietuva.“ 
Po šio pirmo prileidžiamo susidūrimo sekė ir kiti per visą Mindaugo viešpatavi- 
mą ir dar prie jo įpėdinio Traidenio. Kiek išsamiau pagvildenamas chano 
Burundajaus puolimas 1258 m., kur jis, pagal Ipatijaus kroniką, brovėsi į „Lie- 
tuvos ir Nalšėnų žemę“. Lietuvos paminėjimas nukreipė mūsų autorių nuo jo temos 
ir jis ėmėsi aiškinti, koks kraštas XIII-XIV a. vadintas Lietuva. Šiuo atveju 
prasikiša polemika su gudų mokslininku Jermolovičium, kuris įrodinėjo, jog 
„Mindaugo Lietuva“ buvusi prie Nemuno aukštupio tarp Minsko ir Naugarduko 
ir šiaurėje siekusi Molodečno. Pagal Jermolovičių net Lietuvos tapatinimas su 
Aukštaitija esąs nepagrįstas. Batūra, priešingai, tvirtina su įtikinamais argumen- 
tais, ypačiai Gedimino sutartimi su livoniečiais 1328 m. spalio 2 d., kad „Lietuva 
vadinta teritorija, kur gyveno patys lietuviai, ir geografiškai ji skilo į dvi pa- 
grindines dalis: Aukštaitiją ir Žemaitiją“ (133 psl.). 

Prie Lietuvos krašto apibrėžimo autoriaus pridurtas ir platus Nalšios srities 
padėties nagrinėjimas, ir prie to patvirtinama jo kitoje gilioje studijoje bandyta 
pagrįsti tezė, kad „Mindaugo sostinė buvo, matyti, Vilnius“ (140 psl.). 

XIII a, kovų su totoriais apžvalga baigiama šiuo reikšmingu samprotavimu: 
„Atitraukdama į save ir atremdama jų jėgas, Lietuva įnešė tam tikrą indėlį į 
tarptautinę kovą su totoriais - mongolais XIII a., o vakarinių totorių valdų pasie- 
nio šalių mastu šis įnašas buvo gana didelis“ (170 psl.). 

Paskutinė, trečioji dalis su keista ir turinio neatitinkančia antrašte „Lietuvos 
d. kunigaikštystės susidarymas ir jos kova prieš Aukso Ordą“. Iš tikrųjų čia kal- 
bama vien apie Gedimino kovas ir, aplamai, santykius su totoriais, apie Podolės 
užkariavimą 1363 m., ir apie Kievo baigtinį prijungimą prie Lietuvos. Apie Lie- 
tuvos d. kunigaikštystės susidarymą specialiai nekalbama. Tik pakartotinai mini- 
mas „Lietuvos feodalų veržimasis į rusų žemes“, sekant sovietinės istorijografijos 
„Table convenue“. Atrodo, mūsų autorius čia buvo paveiktas V. T. Pašutos ir jo 
veikalo obrazovanie Litovskago gosudarstva. 

Pagrindinė trečiosios dalies tema — Podolės prijungimas prie Lietuvos 
1363 m., kai Algirdas nugalėjo totorius prie Mėlynųjų Vandenų. R. Batūra bus pir- 
mas istorikas plačiausiai tą klausimą nagrinėjęs, apžvelsęs gausią literatūrą ir 
labai surizgusius šaltinius, Pagrindinis jam kritiško tyrinėjimo objektas buvo 
S. M. Kučinskio studija Sine Wody (Rzecz o wyprawie olgierdowey 1362 r.). Jis 
atrėmė Kučinskio įrodinėjimus, kad Podolė Algirdo metu buvo valdoma Karijo- 
taičių, pavaldžių Lenkijos karaliui, ir ją prijungė prie Lietuvos Vytautas su Jo- 
gaila 1397 m. Batūra apgynė seną, konservatyvią istorikų kartotą nuomonę apie 
Algirdo totorių nugalėjimą prie Mėlynųjų Vandenų 1368 m. ir Podolės prijun- 
gimą prie Lietuvos. Batūra, polemizuodamas su Kučinskiu, pasinaudojo ir „lietu- 
vių buržuazinio laikotarpio“ istorijografija, k.a. Šapokos istorija ir iš jos sutrauk- 
tai pateikė skaitytojams dabar savo ginamą tezę (254 psl.). Porą dar gyvų išliku- 
sių „buržuazinio laikotarpio“ istorikų galėtų paploti autoriui už svariais argu- 
mentais apgintų jų teiginį. 

R. Batūros veikalas tyrinėjimų gilumu ir argumentacijos platumu prilygsta 
V. T. Pašutos stambiam darbui Obrazovanie Litovskago gosudarstva. Jaučiama 
šiojo didžiai kritiškos galvos istoriko įtaka mūsų autoriui. Perskaičius įvade auto- 
riaus padėką prof. Pašutai, „darbo vadovui ir atsakingam redaktoriui“, įtaka 
visai suprantama, Ankstesniais darbais išprūsęs autorius ir dar tokio prašmat- 
naus mokslininko vadovaujamas davė istorinį kūrinį, kur paryškino ligšiol apleis- 
tą problemą mūsų istorijoje ir pridūrė vertingą įnašą prie Lietuvos praeities 
mokslo, J. J. 


Andrius Baltinis, Vyskupo Vincento Borisevičiaus gyvenimas ir darbai. Roma, 
Lietuvių Katalikų Mokslo akademija, 1975 m. 178 psl. 


Kiekviena biografija kokio žymesnio asmens yra kartu ir jo gyvento laiko 
istorija. Ji vaizduoja nenutrūkstamo istorinio vyksmo momentą, kuriame asmuo 
gyveno ir veikė. Vaizduojamas asmuo yra savo laiko idėjų, visuomeninių tikslų 
ir siekimų reiškėjas ir kartu jų veikiamas. Jis veikiamas labiausiai tos aplinkos, 
su kuria jis betarpiškai susietas ir yra jos neatskiriama dalis. 

Vyskupo Vincento Borisevičiaus biografija, parašyta pasižymėjusio filosofi- 
niais - teologiniais klausimais nemaža rašiusio autoriaus kun. A, Baltinio ir iš- 

leista vyskupo pusbrolio kun. A. Vilkaičio pastangomis, yra ilgo ir permainingo 
Lietuvos laikmečio istorija. Ji užgriebia laikus dar prieš pirmą pas. karą, liečia 
kiek lietuvius pabėgėlius Rusijoje, Lietuvos kūrimąsi, Nepriklausomybės laikus, 
pirmą bolševikų ir vokiečių okupaciją ir antros bolševikų okupacijos pradžią, ka- 
da vyskupas (1946.II.5) buvo suimtas, 

Gan ilgas Lietuvos istorijos tarpsnis ir kartu vyskupo gyvenimo kelias dės- 
tomas keturiomis dalimis (geriau tiktų pavadinus skyriais). 

Pirmoje dalyje aprašoma tėviškės aplinka, šunskų pradžios mokykla, Petra- 
pilio šv. Kotrynos gimnazija, kur Borisevičius mokėsi, Friburgo universitetas (Švei- 
carijoje), kurį jis baigė (1910 m.) teologijos kandidato laipsniu ir buvo įšventin- 
tas kunigu. Pasinaudojęs atostogomis grįžo į tėviškę primicijai ir po atostogų iš- 
važiavo vėl į Friburgą tęsti studijų ir siekti doktorato. Kaip biografijoje sako- 
ma, „dėl sunkokų gyvenimo sąlygų pašlijus sveikatai“, Borisevičius turėjo nu- 
traukti mokslą ir grįžti į Lietuvą. 

Antroje dalyje vaizduojamas Borisevičius kunigas ir visuomenininkas. Trumpai 
ir labai bendrai papasakojama apie jo vikaravimą Suvalkų Kalvarijoje, nors čia 
jis turėjo dirbti apie penkerius metus (1910-1915), Matyt trūko šaltinių jo 
darbui šioje vietoje smulkiau pavaizduoti. Kriptiškai pasakyta, kad Kalvarijos 
vikaras „su (rusų) armija pasitraukė į Rusiją, o šiai armijai sugriuvus apsistojo 
Minske“ (31 p.). Paminimas jo kapelionavimas armijoje (1916 - 1917), po to grįži- 
mas į Lietuvą 1918 m. ir įsikūrimas Marijampolėje. Čia išbuvo gimnazijų ka- 
pelionu iki 1921 m. 

Ryšium su Borisevičiaus kapelionavimu įpintas kaip ir sensacingas epizodas — 
jo konfliktas su anais laikais garsėjusia spaudoje (ypač krikščionių demokratų) 
Marijampolės realine gimnazija, kur jis buvo beveik pirmu kapelionu. šią gimna- 
ziją įsteigė būrelis liberalinių inteligentų ir ji, žinoma, patraukė taip pat libe- 
ralinių tėvų mokinius. Jai reikalingas buvo tikybos mokytojas pagal švietimo 
ministerijos nustatytas taisykles, atseit, kunigas, Tokiai gimnazijai, aišku, buvo 
reikalingas plačių pažiūrų kapelionas, kuris, kad ir nenukrypdamas nuo savo 
kunigiško (katalikiško) mokslo, būtų vis dėlto mokėjęs derintis prie liberalinės 
mokyklos dvasios, kurią skiepijo mokytojai. Borisevičiaus būta siaurai konser- 

vatyvinės dvasios kapeliono ir todėl jis iš pat pradžių suėjo į konfliktą su moki- 
niais ir mokytojais. Pagal autentiškus šaltinius aprašomas kivirčas kapeliono 
su gimnazija, jo atsistatydinimas ir dar kitų dviejų kapelionų nesėkmė rodo, kad 
tuometinėje Lietuvoje buvo įsiskverbusi revoliucinė dvasia, nors ji ir nebuvo tokia 
pajėgi, kad būtų slopinusi mūsų tautos tradicinę (katalikišką) konservatyvinę 
ideologiją. 

Kun. Borisevičius nebuvo paveiktas naujoviškos ideologijos. Jis paliko uolus, 
konservatyvus katalikas, kaip buvo išsimokslinęs. Su šia ideologija jis žengė ir į 
politinę veiklą jau Rusijoje revoliucijos metu 1917 m., kaip pavaizduoja monogra- 
fijos autorius, pasinaudojęs Bernardo Žukausko pateiktais atsiminimais. Tuo pačiu 
būdu politikavo jis kiek ir Lietuvoje, kai agitavo krikščionių demokratų partijos 
naudai. Tačiau į politiką jis per daug nenukrypo ir paliko iš esmės bažnyčios 
hierarchu. Kapelionavęs Marijampolėje iki 1921 m. ir dar metus pastudijavęs už- 
sienyje buvo pakviestas Seinų vyskupo profesoriumi į jo Gižų seminariją. Nuo 
1927 m. Telšių vyskupas Staugaitis pakvietė Borisevičių savo naujai steigiamos 
seminarijos profesoriumi. Tapęs po kiek laiko rektorium ir pagaliau vyskupu, 
išbuvo Telšiuose iki bolševikų arešto. 

Apie Borisevičių kaip kunigų seminarijos rektorių autorius kalba liudijimais 
jo auklėtinių kunigų: dr. K, Ruibio, dr. F. Gurecko, dr. J. Tadarausko. Prisidu- 
riama dar ir seminarijos matematikos ir fizikos mokytojo dr. J. Mačernio liudi- 
jimas. Geriau būtų autoriui tikę pavaizduoti rektoriaus darbą savaimingu rašiniu 
pasinaudojus tų liudininkų duomenimis. Skaitytojui tada būtų pateiktas labiau 
apipavidalintas vaizdas. 

To meto (1980-1935) buvę santykiai tarp bažnyčios ir vyriausybės švys- 
telėja kiek kun. F. Gurecko pateiktame vaizdelyje (63 p.). Pasakojama, kad 
klierikai „su V. Borisevičiaus palaiminimu“ suvaidino pavasarininkų vyrų ir jų 
vadų susirinkimą. Vienas klierikas vaidino susirinkime policininką, kuris „labai 
kabinėjosi“. Tuo būdu imituotas valdžios policininkas, kuris buvodavo pavasari- 
ninkų susirinkimuose. Vaidinimas išėjo į viešumą ir iš to paaiškėjo, „kad tau- 
tininkų valdžia buvo atsiuntusi į seminariją šnipą“. Jis buvo išaiškintas ir iš 
seminarijos išmestas. 

Vaizdelis liudija apie tuo metu buvusius įsitempusius santykius tarp baž- 
nyčios ir tautininkų valdžios. Santykiai pablogėjo ypačiai po 1930 m., kada valdžia 
uždarė ateitininkus (kaip ir kitas moksleivių ideologines organizacijas), ėmė- 
si reformuoti teologijos - filosofijos fakultetą apkarpydama jo etatus šiek tiek ir 
net uždarė krikščionių demokratų partiją su padaliniais, Prasidėję partiniai kivir- 
čai atsiliepė santykiuose tarp bažnyčios ir tautininkų valdžios, kaip aprašytas 
vaizdelis rodo. 

Trečioje dalyje pasakojama apie vyskupo veiklą katalikiškose organizacijose. 
Pirmiausiai gan plačiai atpasakojamos jo dvi paskaitos LKM Akademijos suva- 
žiavimuose (viena jų apie Valančių). Apžvelgiama jo veikla ateitininkų federa- 
cijoje ir kitose organizacijose vėl pagal betarpiškus liudijimus ir paties vyskupo 
rašytus straipsnius. Iš jų matyti, kad Borisevičiaus būta praktiškos veiklos 
žmogaus ir jo straipsniai tam reikalui skirti. Ypačiai plačiai pavaizduota vyskupo 
darbuotė Katalikų Veikimo Centre. 

Ketvirtoji dalis skirta Borisevičiaus asmeniui ir patriotui apibūdinti. Ji pra- 
deda paties autoriaus filosofiniu samprotavimu apie tautiškumą, humanizmo sam- 
pratą, krikščioniškos brolybės ir Dievo karalystės idėją. Įdomus krikščioniškos 
filosofijos traktatėlis! Taikydamas savo filosofinius išvedžiojimus vyskupui, auto- 
rius Baltinis sako: ,„.. jei prel. V. Borisevičių galima vadinti humanistų, 
tai tik ta prasme, kad jis savo gyvenimo pagrindus yra padėjęs tik į krikščio- 

nybės principus atremtą tautinių ir humaniškų idėjų sintezę“ (106 p.). Pati vys- 
kupo asmenybė, jo tiesiog mistinis idealizmas pavaizduojamas autoriaus susi- 
tikimu su vyskupu tomis gūdžiomis 1944 m. rugpiūčio dienomis. Prie to priduria- 
mas vyskupo paskutinis ilgas ganytojiškas laiškas, kalbąs daugiau apie arti- 
mo meilę. 

Monografijos gale duotame skyrelyje „V, Borisevičius Kristaus apaštalo pėdo- 
mis“ apžvelgiama vyskupo ganytojiška veikla 1940-1945 m. paties autoriaus ir 
dar kitų atsiminimais. Pagaliau paskutinis poskyris „V. Borisevičius bolševikų 
kalėjimuose ir teismuose“ teikiamas pagal Mato Raišupio knygos „Dabarties kan- 
kiniai“ -skyrelį „Vyskupo Borisevičiaus kelias į mirtį“. 

Dėmesio vertas intarpas — vyskupų konferencija Kaune 1946 m. vasario 21 d. 
Konferencija įvyko po bendro vyriausybės ir vyskupų pasitarimo 1946 m. vasario 
5 d. Kaip kadaise rusų vyriausybė vertė Valančių išleisti aplinkraštį nukreiptą 
prieš sukilėlius, taip dabar bolševikinė lietuviškoji valdžia ėmėsi prievartauti Lie- 
tuvos vyskupus pasisakyti partizanų klausimu. Susirinkę vyskupai iš tikrųjų sU- 
rašė aplinkraštį tikintiesiems (jis knygoje ir skelbiamas, 144-148 p.). Bet jis 
buvo ne tokio turinio, kokio vyriausybė laukė. Tad ji ir neleido jo viešai 
skelbti ir konferencijai liepė išsiskirstyti. Šios konferencijos ruošos priedanga ir 
vyskupas Borisevičius buvo klastingai suimtas ir, tur būt, nubaustas mirties baus- 
me. Kol kas jo gyvenimo galą ir mirties aplinkybes dar dengia paslaptis. 


J. J. 


F. Sliesoriūnas, 1830 -1831 metų sukilimas Lietuvoje (Vilnius, Mintis, 1974). 


Rusų valdomoje Lietuvoje XIX a. buvo du didžiausi įvykiai, apie kuriuos 
bendrose istorijose daugiausia rašoma, būtent, 1831 ir 1863 m. sukilimai. Di- 
desniu ir reikšmingesniu laikomas paskutinis sukilimas dėl dviejų ryšium su juo 
įvestų permainų: spaudos draudimo ir baudžiavos panaikinimo. 1831 m. sukilimo 
nelydėjo tokios didelės permainos, todėl apie jį mažiau rašyta mūsų istorijo- 
grafijoje. Dabartinės Lietuvos istorikas F. Sliesoriūnas yra pirmas autorius, da- 
vęs išsamų 1831 m. sukilimo veikalą. 

Jo istorija yra labai plataus užmojo ir gilių studijų vaisius, kaip rodo įvadinis 
skyrius ir pats veikalo turinys. Įvadiniame skyriuje jis apžvelgia, tur būt, visus 
spaudos leidinius, išleistus nuo sukilimo pabaigos iki paskutinių laikų. Jis teikia 
juos skaitytojui sutraukdamas jų turinį ir dar juos vertindamas. 

Sliesoriūnas viršija prieš jį rašiusius autorius gausa panaudotų šaltinių, ku- 
rie jo pirmatakų autorių buvo panaudoti ribotai. Vieni šaltiniai yra paskelbti, 
kiti archyviniai. Paskelbti šaltiniai skirstomi į dvi grupes: išleisti sukilėlių bei 
jų šalininkų ir rusų (pagal autorių: „caro“) valdžios. Duodamas nemažas 8s3- 
rašas paskelbtų dokumentų, išleistų daugiausia lenkų ir rusų. 

Atskira paskelbta šaltinių grupe autorius laiko Lietuvos sukilėlių memuarus. 
Jų gan daug priskaičiuojama šešiuose veikalo puslapiuose. Prie spausdintų šal- 
tinių grupės dar priskiriama periodinė rusų spauda, leista Vilniuje ir Peter- 
burge. Joje šalia caro įsakų ir valdžios potvarkių buvo skelbiama dar informa- 
cija paie sukilimo vyksmą Lietuvoje, 

Didžiausią veikalui vertę teikia Sliesoriūno panaudoti dar neskelbti archyviniai 
šaltiniai. Didžiausią jų dalį sudaro rusų valdžios įstaigų dokumentai, Jų dau- 
giausia buvo sukaupta Vilniaus generalgubernatūros archyve, iš kur jie dabar 
pervesti į Lietuvos Centrinį valstybinį istorijos archyvą (CVIA). Autorius skiria 
tris archyvinių šaltinių grupes: rusų vyriausybės, vietinės administracijos ir ka- 
riuomenės dalinių. Pagal šiame archyve saugomus dokumentus, daugiausia kariuo- 
menės dalinių raportus generalgubernatoriui, Sliesoriūnas ir atpasakoja labai 
smulkmeniškai sukilimo pradžią, jo vyksmą, kuris tęsėsi apie 5 mėn. (nuo kovo 
iki liepos). Dar prisiduriama ir iš kitų archyvų, daugiausia iš TSRS Centrinio 
valstybinio karinio archyvo. Jame yra Rusijos kariuomenės dalinių vadų raportų, 
pranešimų ir karo veiksmų dienoraščių apie kovas su sukilėliais Žemaitijoje, šiau- 
rės rytų Lietuvoje ir Užnemunėje. Šiame archyve laikomi taip pat Vilniaus ge- 
neralgubernatoriaus raportai pačiam carui, karinėms įstaigoms apie padėtį Lietu- 
voje sukilimo metu, apie karo veiksmus ir gyventojų nuotaikas. Autorius dar su- 
mini ir kitus archyvus, kur yra medžiagos apie sukilimą. 


Nors Sliesoriūnas sukaupė daug istorinės medžiagos, tačiau, baigdamas ap- 
žvalgą, prisipažino: „Visos archyvinės medžiagos autorius nepanaudojo; daug 
dar jos neištirtos. Nepanaudoti ir archyviniai dokumentai Lenkijos Liaudies Res- 
publikos“ (32 p.). Ši autoriaus pastabėlė rodo, kad ir šioje palyginti siauroje 
apimtyje dar yra daug kas neištirta. O ką jau kalbėti apie visą Lietuvos istoriją! 
Joje yra daug dalykų, laukiančių tyrinėtojų, 

Patį dėstomąjį dalyka autorius suskirstė trimis dalimis. 

Pirmoje dalyje, pavadintoje Lietuva prieš sukilimą, pateikiami lyg ir Lietuvos 
istorijos bruožai nuo 1795 m. iki 1881. Pažymima, kaip caro valdžia nuo pat pra- 
džios stengėsi susilpninti Lenkijos karalystės, Vienos kongreso įstaigos, išsi- 
laisvinimo idėjų įtaką vakarinėms gubernijoms, atseit, ir Lietuvai. Jas norėta 
patraukti prie Rusijos. Nors Kotryna II garantavo buvusios Lietuvos d. kunigaikš- 
tijos bajorams savivaldą, leido turėti apskričių seimelius, teismus ir savo adminis- 
traciją, tačiau jos įpėdiniai kišosi su savais potvarkiais ir įstatymais. Duodama 
eilė pavyzdžių, rodančių, kaip valdžia siekė priartinti Lietuvą prie Rusijos dar 
prieš 1830 m., sulyginti su kitomis imperijos dalimis. Pirmiausia buvę didelį valsty- 
biniai dvarai su baudžiauninkais atiduoti Kotrynos II ir jos įpėdinio Povilo 
aukštiems cariškiems pareigūnams favoritams ir kariams ar jų našlėms. Rusams 
atiduotuose dvaruose padidinti mokesčiai, pasunkinta baudžiava. Rusai neleido dva- 
rininkams naikinti baudžiavos, kaip daugumas jų norėjo, ir pageidavo turėti to- 
kius santykius su valstiečiais, kokie buvo Lenkijos karalystėje ir Pabaltijo guber- 
nijose. Čia valstiečiai nuo Napoleono laikų buvo laisvi nuo baudžiavinių prievo- 
lių, lažo ir paversti činšininkais, atseit, dvarininkų žemės nuomininkais. Rusams 
terūpėjo sulyginti Lietuvos baudžiavą su Rusijos. 

Sliesoriūnas nurodo ir katalikų Bažnyčiai priešišką rusų administracijos po- 
litiką, nuteikusią dvasininkiją prieš save. „Lietuvos katalikų dvasininkija priešiš- 
kai žiūrėjo į caro valdžią, neišdrįso atvirai stoti prieš ją, bet slapta rėmė opo- 
ziciją ir dėjosi prie jos“ (47 p.). Baigiant rusų politikos apžvalgą Lietuvoje, palie- 
čiamas kiek ir lietuviškas romantizmas XIX a. pradžioje, Pažymimos jo dvi 
kryptis. Viena jų buvusi prolenkiška su unijinėmis tendencijomis ir, kaip autorius 
sako, „besiremianti šlėkštiška ir liberaline - buržuazine pasaulėžiūra“ (53 p.). Api- 
būdinimas pagal sovietiškos istorijografijos liniją. Iš tikrųjų ši kryptis buvo 
visai sulenkėjusios bajorijos (šlėktos) sąjūdis, kuriai terūpėjo lenkų tautinis išsiva- 
davimas. Šios krypties bajorams Lietuva buvo Lenkija ir jiems lietuvių tauta 
nepaisytina, Jei jie laikė Lietuvą savo tėvyne, kaip A. Mickevičius net sentimentaliai 

dainavo, tai tuo reikė, kaip Sliesoriūnas teisingai pastebi, „regionalinį patriotiz- 
mą“. Panašūs šlėktos buvo ir autoriaus aptarti žemaičiai romantikai, atstovavę 
antrai, sakysim, lietuviškai romantizmo krypčiai. (Vienas jų tarpe ne šlėkta iš 
kilmės, S. Daukantas, susišlėktino dirbtinai.) Skyrėsi jie nuo prolenkiškų romantikų 
tik tuo, kad nebuvo atitrūkę nuo lietuviškos liaudies ir jai skyrė savo kūrybą. 


Originaliai parašyta antroji dalis, kur dėstomas pats sukilimas nuo jo užuo- 
mazgos iki galo. Dalykas dėstomas trimis skyriais: sukilėlių organizacija, pir- 
masis karo veiksmų etapas, ir karo veiksmas Lenkijos kariuoemenei atvykus. Pir- 
miausia pažymima sukilimo pradžia Lenkijos karalystėje, kur jis kilo 1830 m. su- 
kilimo Prancūzijoje, Olandijoje ir kitur Europoje poveikyje. Kalbama apie rusų 
valdžios priemones kliudyti sukilimo sąjūdžiui persimesti į Lietuvą. Be to, autorius 
rodo, kaip sukilimo nuotaika kilo ir iš pačių Lietuvos gyventojų, kai rusai 
pasirinko Lietuvą „viena iš svarbiausių armijos aprūpintojų maistu ir pašaru“ 
(59 p,). Paruoštą maistą ir pašarą valstiečiai turėjo nuvežti net į Lenkiją. Štai 
ši paruošų sistema ir buvo „pagrindinė sukilimo Lietuvoje priežastis“ (63 p.), Prie 
to prisidėjo ir kitas mūsų liaudį sujaudinęs valdžios įsakymas — 1831.11.27 pa- 
skelbtas visuotinis rekrutų ėmimas. 

Rusų reikalavimų spaudžiami ir sukilimo nuotaikos veikiami lietuviai įvai- 
xriose vietovėse ėmė burtis į slaptas organizacijas ir ruošėsi sukilti. Sukilimo 
ruošoje pirmavo jaunimas — studentija, moksleivija. Autorius mini ligšiol mažai 
žinomą Vilniaus universiteto studentų „Mnezerių“ (Mąstytojų) draugiją, kuriai 
vadovavo labai žinomas rašytojas istorikas J. Kraševskis“ Pačiam sukilimui 
pavyzdį davė Raseinių apskritis, kur jis 1881.III.25 prasidėjo ir per keletą dienų 
apėmė visą Lietuvą. Balandžio viduryje sukilėliai turėjo užėmę visą kraštą. Carinės 
įgulos tesilaikė Vilniuje, Kaune, Trakuose ir Palangoje. Autorius vedžioja skaity- 
toją nuo vienos apskrities prie kitos ir rodo, kaip jų centruose ir parapijose 
buvo organizuojamos vyriausybės kariauti su rusais. 

Pačios kovos mūsų autoriaus perdėm daiktiškai vaizduojamos, laikantis, kiek 
istorikui įmanoma, istorinės tikrovės. Visas karo veiksmų dėstymas remiamas auten- 
tiškais šaltiniais — archyviniais ar jų publikacijomis. Skaitytojui krinta į akis 
daugumas šaltinių, paimtų iš Lietuvos Centrinio valstybinio istorijos archyvo 
(CVIA). Jie yra raportai ir kitokie raštai rusų kariuomenės dalinių kovojusių 
su sukilėliais, Vilniaus generalgubernatoriui ir korpuso vadui M. Chrapovickiui, 
Sliesoriūnas neoperuoja ištnaukomis iš tų šaltinių, kaip dažnas istorikas linkęs 
daryti; jis atpasakoja patį istorinį vyksmą jais pasirėmęs. Tuo būdu jo visas kovų 
pavaizdavimas išėjo toks smulkmeniškas, fragmentariškas. Jis yra lokalinių kovų 
konglomeratas (visuma). Vaizdavimas atitinka partizaninį kovų pobūdį, kokios jos 
iš esmės ir buvo. Sukaupti paskirų kovų vaizdai ir vaizdeliai skaitytojui daro 
veikalą monotonišką, bet instruktyvų. Jis duoda žinių apie paskiras vietoves, kur 
kovos vyko, apie asmenis (daugiausia vietinius bajorus) bei dvasininkus, joms va- 
dovavusius. Kadangi kovos vyko trumpa laiką (vos 5 mėn.) tai istorikas atpasakoja 
įvykius beveik dieną iš dienos ir todėl kovų aprašymas gauna kaip ir dienoraštinę 
formą. Iš viso, originaliai parašytas veikalas, 

Išimtinį originalumą teikia veikalui paskutinė, trečioji dalis, pavadinta Sukili- 
mo pobūdis. Neaiški antraštė patikslinama paantrašte: 1830 -188. m. sukilėlių 
socialinė ir politinė programa. Suminint sukilimo pradžioje skelbtus apskričių ak- 
tus ir atsišaukimus, įrodoma, kad valstiečiams žadėta laisvė, kokią turėjo Lenkijos 
karalystės valstiečiai pagal 1807 m. liepos 22 d. konstituciją, Jie buvo paversti 
laisvaisiais valstiečiais, ponų žemės nuomininkais ir, palikę žemę, galėjo keltis kitur. 
Todėl jie mūsų dabartinės Lietuvos istorikų vadinami išeiviniais valstiečiais. Visi 

valstiečių buities pagerinimo planai buvo tik svarstomi ir net nepradėti vykdyti 
dėl trumpo sukilimo. 

Politinėse sukilėlių programose, istoriko apžvelgtose, vis skelbta vienybė su 
Lenkijos karalyste. Pavyzdžio dėlei cituojamas Trakų apskrities sukilimo aktas, 
kur sakoma: „„..norime ir savo pareiga laikome sudaryti su Lenkija vieną tautą 
ir jėgą ir vieną konstituciją vadovautis“ (408). Sukilėliai siekė susijungimo su 
Lenkija išsilaisvinę iš rusų valdžios. Jiems nerūpėjo klausimas, kokiomis sąlygo- 
mis Lietuva susijungs su Lenkija. Lenkams Lietuva buvo viena Lenkijos pro- 
vincija šalia Volynės ir Podolės. 1881 m. sukilime lietuvių tautinė sąmonė dar 
buvo apmirusi. 

Visą veikalą išlaikęs mokslinėje aukštumoje, autorius bent gale pridurtoje 
paantraštėje atidavė duoklę esamai konjunktūrai. Paantraštė pavadinta „Klasiniai 
prieštaravimai sukilime“ ir ji skirta papasakoti apie valstiečių pasipriešinimą ba- 
jorams kai kuriose vietovėse. Anais suomaiščių laikais kur sukilėliai ant greitųjų 
organizavosi priešo puolami, negalėjo viskas vykti taip sklandžiai ir darniai. 
Visokie priešingumai tarp organizatorių bajorų ir jų organizuojamų valstiečių ma- 
sių buvo neišvengiami. Rekvizicijos, ypač mobilizacija, bajoriškos valdžios vykdy- 
tos, negalėjo nepažadinti vietomis valstiečių pasipriešinimo, Galėjo kurstyti juos 
prieš bajorus ir skelbtoji laisvė, išvarius rusus ir susijungus su Lenkija. Bet prieš- 
taravimų pavadinimas klasių kova — tai marksistinės istoriografijos klišė, pritai- 
kyta 1881 metų sukilimo įvykiams. 

Nepaisant šios mažos nuokrypos nuo rimto mokslinio kelio, Sliesoriūno kūri- 
nys palieka vertingu įnašu į mūsų istorijografiją. 

J. J. 

LID NARIŲ PRANEŠIMAI 1976.V.9 VISUOTINIAME METINIAME 
DRAUGIJOS SUSIRINKIME APIE MOKSLINĘ IR 
VISUOMENINĘ VEIKLĄ 


Kun. Profesorius ANTANAS LIUIMA (Roma) 

Visas mano laikas ir jėgos yra sukoncentruotos L.K.M. Akademijos reikalams: 
leidinių redagavimui, tų tekstų kalbos taisymui, korektūrų tvarkymui, plačiai ko- 
respondencijai beruošiant dabar Akademijos suvažiavimą, Iš smulkesnių dalykų 
galima paminėti keli straipsneliai enciklopedijose: 

Lancicius Nicolas, žr. Dictionnaire de Spiritualitė ascėtigue et mystigue, Paris, 

Beauchesne, 1975 180-186 kolona. 
Applicazione dei sensi, žr. Dizionario Enciclopedico di Spiritualita, I t.,, Roma, 
Edizioni Studium, 1975 146 - 148 psl. 

Composizione di lougo, žr. Ten pat, 418 -419 psl. 

Colombiėre (de la) Claudio, Ten pat, 408 - 405 psl. 

Guibert (de) Giuseppe, Ten pat, 936 - 938 psl. 


Kun. K. M. MATULAITIS, MIC (London) 

Pereitais metais mano visuomeninė veikla sumažėjo, nes turėjau dvigubą ope- 
raciją ir kelis mėnesius sirgau, o dabar turiu prisižiūrėti ir nepersidirbti, atsimin- 
damas savo amžių. 

Mano rašto darbų yra ši trumpa apyskaita: Parašiau, patikslinau ir per- 
rašiau, o kai ką ir kitiems pasiunčiau: 

1. Didžioji Britanija, Lietuviai, psl. 99. 

2. Tvanas. Skvirecko nuopelnas. psl. 29, 

3. Perugijos plokštė, psl. 12. 

4. Babilono ėpas, psl. 4. 

5. Gabeonas, psl. 4, 

6. Etruskų įrašai aukso lapuose, psl. 13. 

7. Hititų dantiraštis, psl, 1. 

8. Hiksų įrašas ir Kas pavergė Egiptą 1700 m. pr. Kr., psl. 3. 


Mokytoja ALICIJA RŪGYTĖ (Chicago) 

a) Skaitė paskaitas Lietuvių Istorijos draugijos narių susirinkimuose šiomis 
temomis: „Vyskupas Motiejus Valančius“, „Lietuvių emigrantų veikla Lie- 
tuvos nepriklausomybei atgauti 1918 metais“, „Vokietijos, Šveicarijos ir 
Italijos istorinės vietos“, paskaita buvo iliustruota skaidrėmis. 

b) dirba redakcinėse komisijose ruošiant monografijas „Zanavykai“ ir „Alek- 
sandras Stulginskis“. 

c) Priklauso ir veikia dvylikoje lietuviškų organizacijų. 

d) Pirmininkauja Švėkšniškių draugijai. 

e) Surengė dalyvaudama įvairiose organizacijų komisijose vienuolika paren- 
gimų: parodų, koncertų ir minėjimų. 


Miškininkas VINCAS ŽEMAITIS (Chicago) 
Kaip techniškas redaktorius paruošė ir išleido dvi knygas: 
1. H. Tomo-Tamašausko, Lietuviškasis Pamarys (Pakalnės ir Labguvos apskri- 
tys). Išleido Chicagos Lietuvių Literatūros Draugija. Mecenatas Jonas 


2. A. Tenisonas, Žemaitijos girių takais. Išleido Lietuvos Miškininkų Sąjunga 


išeivijoje — Miškų Literatūrai Leisti Fondo ir mecenato M. Morkūno lėšo- 
mis, 1976, 368 psl. 

MŪSŲ MIRUSIEJI 


A.A. PREL, JONAS BIČIŪNAS 


Lietuvių istorijos draugijos 


nario mirties metinėse 


Jei imtumės dairytis lietuvių, kurie aukščiausiai buvo iškopę krikš- 
čionybės centre — Romoje, būtinai turėtume prisiminti prel. Joną Bi- 
čiūną, kuris ten net turėjo savo bažnyčią — nuo 1958 m. buvo pa- 
skirtas Šv. Jono šventovės Romoje rektoriumi, administratoriumi. Pla- 
čiai pasaulyje pamiltasai popiežius Jonas XXIII jį taipgi paskyrė 
centrinės pasaulio krikščionių bažnyčios — Šv. Petro bazilikos — ka- 
nauninku, beneficiatu. Ta kanauninkų grupė tai buvo lyg, sakytume, 
mažoji kardinolų kolegija, gal neturinti administracinės galios, bet 
apsčiai apsupta garbe ir pastovesniu pragyvenimuų. 

Vatikano dėmesį tikriausiai jis buvo atkreipęs savo veržimusi į 
mokslą. Tik nedaugelis moksle pasiekia daktaro laipsnio, o jis buvo 
laimėjęs net tris doktoratus. Pokario metais (1945 - 49) studijavo Orien- 
taliniame institute, po to trejetą metų domininkonų Angelikume ir ta- 
po apvainikuotas teologijos daktaro laipsniu. Toliau — parašė di- 
sertaciją apie vysk. Valančiaus santykius su rusų valdžia ir 1953 m. 
Orientaliniame institute gavo istorijos doktoratą. Ir tai dar jo jėgų 
neišsėmė. Tęsė toliau studijas Laterano universitete, parašė disertaciją 
apie rusų imperijos laikymąsi katalikybės atžvilgiu ir 1957 m. gavo 
bažnytinių teisių daktaro laipsnį. Taigi, per tuziną įtemptų studijinių 
metų sutelkė tris doktoratus. Tai jau liudija apie jo sugebėjimus, 
įstengimą naudotis svetimomis kalbomis ir didelį darbštumą. Tuo ryž- 
tu gal jis labiausiai ir pasižymėjo. 

Tai jau gal buvo jo rytų aukštaitiškoje prigimtyje, kur žemės ne 
taip turtingos kaip Suvalkijoje, kur žmogus nuo mažens turi įprasti ap- 
galėti gamtos nepalankumus. Gimė jis 1908 m. birželio 24 d. — per 
šventą Joną — Gintautų vienk., Panemunio valsč., Rokiškio aps. Idea- 
listas nuo pat jaunatvės, kas nuvedė jį į Kauno kunigų seminariją. 
Metus teko būti kartu su juo toje garbingoje mokykloje. Klierikas Jo- 
nas Bičiūnas buvo nuoširdus, didžiai visuomeniško nusiteikimo, nors 
moksliniais sugebėjimais tada kitų jis nelenkė. 

Kunigų buvo įšventintas 1938 m. liepos 11 d. Jam teko vikarauti 
Subačiuje, Kupiškyje, Utenoje. Visur pasižymėjo organizaciniu veikimu, 
visuomeniškumu, ypač pamėgęs jauniausiuosius — angelaičius, kuriems 
dar klieriku bebūdams 1936 m. išleido „Angelaičių vadą“. Jaunimo ug- 
dymas jam buvo taip arti širdies, kad dar nebūdamas kunigų įšventin- 
tas, jau 1937 m., paruošė leidinį „Kieno teisė ir pareiga auklėjime“. 
Gal tą kūrinį išspaudė ypatingi to meto laikai, kai Lietuvoje vyko 
konfliktas tarp bažnytinės valdžios ir valstybės dėl teisių į moksleivių 
auklėjimą, ypač organizacijose. 

Bažnytinė vyriausybė pastebėjo jo uolumą ir nuoširdumą pareigo- 
se. Nuo 1942 m. jis jau ėjo Vilniaus katedros vikaro pareigas ir dirbo 
arkivyskupijos raštinėje — kurijoje. Karas jį išbloškė į vakarus. Jau 
patekęs į Berlyną, įsijungė į organizacinį veikimą, tapdamas Lietuvių 
sąjungos šalpos sekcijos kasininku. Toliau, kaip minėjome, ėjo stu- 
dijų gilihimas Romoje. Ir trimis doktoratais apsivainikavęs jis nuo 
studijų nesišalino. Dar 1963 m. atsirado jo lotyniškas veikalas — lygįi- 
namoji studija tarp kardinolo Belarmino ir kard. Turrecremata doktri- 
nų. Rašė į žurnalą Antemurale, į gudų nie. Rašė į Liet. katalikų moks- 
lo akademijos leidinius. 

Tai buvo širdies žmogus, mokąs rasti žodį ir su jaunimu, ir su vy- 
resniaisiais. Tas buvo galima jausti jam kapelionaujant Vilniaus techni- 
kos mokykloje ir dirbant lietuvių sielovadoje prie Vilniaus katedros. 
Nesiribodamas vien religiniais rūpesčiais, jis drauge su St. Sodeika 
Vilniuje sudarė stiprų lietuvių chorą. 

Gausių studijų laikotarpyje susidurdamas su kolegomis, kurie vėliau 
užėmė žymesnius postus Vatikane, jis jiems buvo padaręs mielą įspū- 
dį, ir jie padėjo jam pasiekti pozicijas, kuriose lietuvių nesimaišo. Ar 
ne pirmas toks atsitikimas, kad lietuvis buvo pakeltas į Šv. Petro ba- 
zilikos kanauninkus Vatikane? 

Jo būdo taurumą liudija atsitikimas iš vikaravimo Utenoje. Jis 
ten buvo baisiomis birželio dienomis. Jam teko matyti išvežamą buvusį 
Utenos progimnazijos direktorių Praną Gineitį. Pastebėjęs, kad jam į 
Sibirą gali tekti keliauti be reikiamo drabužio, jam pats savo kostiumą 
atidavė. 

Bet ir pats turėjo sunkių pergyvenimų. Chicagoje mirė jo brolis 
Pranas, palikdamas šeimą su būriu vaikų. Mirė du jo broliai vienas po 
kito. Nelaimė jį taip pritrenkė, kad įtampa buvo užgavus jo širdį, pats 
turėjo gultis į ligoninę ir kietai svarstyti, ar begali grįži į Romą, ar 
teks pasilikti našlaičių globoti. Laimei, brolio našlei pavyko gerai susi- 
tvarkyti įsigijus valgyklą. Kun. Bičiūnas galėjo grįžti į Romą. Ten jį 
popiežius Paulius VI pakėlė į prelatus. Pakopa hierarchijoje jo neiš- 
bloškė iš mokslinio kelio. Šalia bažnytinių darbų, jis Romos archyvuo- 
se atsidėjęs ieškojo informacijų apie Lietuvą, ypač domėdamasis Va- 
lančiaus asmeniu ir jo laikais. Istorija jį domino. Buvo Lietuvių istorijos 
draugijos narys, susirinkimuose laikė paskaitas. 

Deja, jį parbloškė sunki vėžio liga. Tai atsigaudamas, tai vėl su- 
nykdamas dar jis ilgokai pavargo kol 1975 m. balandžio 6 d. jį iškvietė 
Amžinosios Tiesos prieglobstin. Juozas Prunskis 


ANTANAS GINTNERIS 
(1901.I1.9 — 1972.1.13) 


A. Gintneris, uolus visuomenės veikėjas ir spaudos darbininkas, 
staiga mirė širdies priepuolio ištiktas. Buvo kilimu zanavykas, gimęs 
Meištų kaime, Bubelių valsčiuje, Šakių apskrityje. Pradžioje mokėsi 
Kudirkos Naumiesčio progimnazijoje, 1921-1923 m. — Seinų kunigų 
seminarijoje. Iš seminarijos išstojęs ir porą metų pamokytojavęs, nu- 
sprendė pereiti į pašto tarnybą. 1930 m. baigė pašto telegrafo ir tele- 
fono kursus ir įgijo pašto valdininko laipsnį. Po to visą nepriklauso- 
mybės laiką ir abiejų okupacijų metu dirbo įvairiuose paštuose. 

1944 m. su žmona ir giminėmis iškeliavo į tremtį. Po karo gyveno 
Hanau lietuvių stovykloje. Čia jis suorganizavo paštininkų sąjungą 
ir įsteigė paštininkų kooperatyvą „Taupą“. Paštininkų sąjungoje iš- 
buvo iki mirties ir jos centro valdyboje ėjo visokias pareigas. Stovyk- 

loje gyvendamas išėjo gimnazijos mokslus ir įsigijo brandos atestatą. 

1949 m. atvyko į JAV ir apsigyveno Čikagoje. Vertėsi dirbdamas 
įmonėse ir nesėkmingai bandydamas imtis savarankiško verslo. Gint- 
neris tuojau tapo veikliu visuomenininkų, buvo daugelio organizaci- 
jų valdybose ir kai kurioms pirmininkavo. Jis buvo tiesiog suaugęs 
su daugeliu organizacijų. Gintneris atgaivino Lietuvių žurnalistų są- 
jungą, ėjo jos Čikagos skyriaus pirmininko pareigas. Buvo veiklus 
Balfo narys ir ilgesnį laiką jo Čikagos apskrities pirmininkas. Nuošir- 
džiai dirbo ir LB-ėje, būdamas apskrities pirmininkas. Marguette 
Parko lietuvių namų savininkų draugija, Šaulių sąjunga, Prekybos rū- 
mai, keli klubai ir draugijos turėjo Gintnerį savo nariu ir kartais 
valdybose. | 

Gintneris pamėgo rašyti nuo jaunų dienų. Lietuvoje bendradar- 
biavo P. Rusecko rengtuose leidiniuose „Baudžiava“ ir „Knygnešys“. 
Bet itin darbščiu žurnalistu tapo išeivijoje. Jis atsiliepdavo į įvairius 
mūsų visuomenėje kilusius klausimus, daugiau aktualijas. Gilesnių 
problemų nesiėmė svarstyti. 

Paskutiniais gyvenimo metais atsidėjo rinkti medžiagą knygoms. 
Daug pasidarbavo redaguodamas Šaulių sąjungai leidinį „Nepriklau- 
somai Lietuvai“. Surinko paštininkų atsiminimus ir išleido knygą „Nuo 
Krivulės iki Raketos“. Paskutinis jo darbas — atsiminimų knyga 
„Lietuva caro ir kaizerio naguose“. 

Daug veikęs ir rašęs palūžo staiga, netikėtai, kai jis dar brandino 
naujus darbų planus. Jurgis Janušaitis 


JONAS MARTYNAS 
LAURINAITIS 


Pulkininkas leitenantas J. M. Laurinaitis buvo savamokslis litua- 
nistas ir karo mokslo istorikas. Gimė 1894 m. vasario 1 Bučiūnų 
kaime, Šiaulių aps. 1915 m. baigė Veiverių mokytojų kursus ir tuojau, 
prasidėjus karui, buvo mobilizuotas. Iš pradžių buvo pasiųstas į Karo 
mokyklą Maskvoje ir po metų perkeltas į Austrijos frontą, kur buvo 
sužeistas. Pasveikęs įstojo į Karo akademiją Oranienbaume (prie Petra- 
pilio) ir ją baigė jau po vasario revoliucijos. Užuot ėjęs kariauti, 
prisijungė prie lietuvių karių ir pirmoje konferencijoje Petrapilyje 
buvo išrinktas jų sąjungos centrinio komiteto pirmininku. Kilus suma- 
nymui organizuoti lietuvių kareivius ir karininkus į atskirus dalinius, 

Laurinaitis bandė steigti Smolensko lietuvių batalioną. Įsigalintieji bol- 
ševikai po 1917 m. spalio revoliucijos batalioną išardė. 1918 m. Lau- 
rinaitis grįžo į Lietuvą ir stojo į organizuojamą Lietuvos kariuomenę. 
1920 m. buvo paskirtas prie generalinio štabo spaudos dalies vedėju, 
Krašto apsaugos ministerijos terminologijos komisijos pirmininku bei 
karo žodyno tvarkytoju ir dar generalinio štabo Aukštųjų karininkų 
kursų lietuvių kalbos lektoriumi. Tosė pareigose išbuvo iki Lietuvos 
kariuomenės likvidavimo 1940 m. Per tą laiką nemaža rašė karinės 
istorijos klausimais ir paruošė du žymesnius darbus: Lietuvos kariuo- 
menė (1928) ir Mūsų kariškoji spauda (1928). 

1941-44 Mokslų akademijos lietuvių kalbos instituto vyr. asis- 
tentas — terminologijos žodyno rengėjas. 

1941 -49 gyveno Vokietijoje ir talkininkavo ruošiant Lietuvių kal- 
bos vadovą, tapdamas vienu jo autorium (1950). 

Atvykęs į JAV, įsikūrė Čikagoje, kur gyveno iki mirties. Mirė 
1966 rugsėjo 25. Buvo aktyvus LID narys nuo pat jos įsisteigimo 1956 m. 


Alicija Rūgytė 


ALEKSANDRAS 
RUŽANCOVAS- RUŽANIEC 


Aleksandras Ružancovas-Ružaniec gimė 1893 m. rugpiūčio 12 dieną 
Viazmoje, Gudijoje. Buvo gudų kilmės Lietuvos kariuomenės pulkinin- 
kas, žymus lietuvių ir gudų bibliografas. Gimnaziją baigė Rusijoje, 
studijavo universitete, kur susipažino su bibliografijos mokslo pagrin- 
dais, pamėgo tą sritį ir savo gyvenimą pašventė bibliografijai. 

Pirmo pasaulinio karo metu baigė Karo mokyklą ir dalyvavo kare. 
Lietuvos kariuomenėje nuo 1919 iki 1940. Nuo 1923 buvo Centrinės 
kariuomenės bibliotekos viršininku. Sutelkė daug vertingų leidinių, 
skaičius siekė iki 40000. Buvo bibliografijos instituto reikalų vedėju 
ir pradėjo lietuviškų leidinių rinkimą. Tremtyje, Vokietijoje, tęsė savo 
darbą. Nuo 1945 redagavo ir leido Knygų Lentyną. 

1949 atvyko į JAV ir čia tęsė savo darbą bibliografijos srityje. 

Lietuvoje bendradarbiavo: Karo Archyve, Mūsų Žinyne, Karde, 
Karyje, Policijoje, Savivaldybėje, Skautų Aide, Trimite, Ugniagesyje, 
Lietuvoje, Lietuvos Žiniose. 

Lietuvoje sudarė ir išleido: Lietuvos Gaisrininko turinys, Lietuvos 
periodika 1929 -30 m., Bibliografijos Žinių abėcėlinė rodyklė, Savival- 

dybės sistematinis turinys, Švietimo darbas 1919-30 m.,, Mūsų Žiny- 
nas, Karo Archyvas 1921-30 m., Mūsų karų ir kariuomenės istorija 
Karyje 1919-34 m. ir t.t. 

Ilgametis Lietuvių istorijos draugijos narys, bendradarbiavo Tau- 
tos Praeityje. Alicija Rūgytė 


PRANAS PAULIUKONIS 


Gimė 1904 lapkričio 16 Varžgaliuose, Deltuvos valsė., Ukmergės aps- 
krityje. Buvo mokytojas, istorikas. Ilgametis Lietuvių istorijos draugi- 
jos narys. ' 

1922 metais baigė Ukmergės gimnazijos 4 kl. ir mokėsi Kauno ku- 
nigų seminarijoje. 1926-30 VDU teologijos filosofijos fakultete stu- 
dijavo pedagogiką ir istoriją, o 1931 gavo universiteto baigimo diplomą. 

Iki 1934 buvo Paežerių pradžios mokyklos vedėjas, 1934 -41 Kybar- 
tų gimnazijos mokytojas, 1941 -44 Zarasų gimnazijos direktorius. 

Tremtyje, Vokietijoje, 1945 Ansbacho liet. progimnazijos direkto- 
rius, vėliau Eichstadto liet. gimnazijos inspektorius, Schw. Gmūnd 
liet. gimnazijos direktorius ir Švietimo valdybos pirmininkas. 

1950 atvyko į JAV ir apsigyveno Worcesteryje, Mass., kur iki 1956 
dirbo lituanistinėje mokykloje. 1956 - 59 dėstė Lietuvos istoriją Nekalto 
Prasidėjimo Seserų Putname bendrabučio studentėms. 

Rašė Ryte, Tautos Mokykloje, Drauge, Darbininke, Ateityje, Ai- 
duose, Lietuvių Dienose, Amerikos Lietuvyje, Moteryie pedagoginiais, 
tautiniais ir istoriniais klausimais. 

Veikė įvairiose lietuviškose organizacijose. Mirė 1970 bal. 29. 

Alicija Rūgytė 


DR. JONAS REMEIKA 


Dr. J. Remeika gimė 1891 m. gruodžio 21 Svistapolio dvare, Padu- 
bysio vls. Šiaulių aps. Mokėsi Šiaulių ir Petrapilio gimnazijose. Baigęs 
gimnaziją, stojo į Petrapilio universiteto istorijos - filosofijos fakultetą. 
Grįžęs po karo Lietuvon, buvo Raseinių gimnazijos direktorius. Persi- 
kėlęs į Kauną, dirbo Valstybės kontrolės apsaugos skyriuje. Gavęs val- 
džios stipendiją, išvyko į Vokietiją studijuoti istorijos, filosofijos ir kal- 

bų mokslų. Studijavo Berlyne, Greifswalde, Friburge ir Kielyje, kur 
už disertaciją „Der Handel auf der Memel von Anfang des 14. Jahrhun- 
derts bis- 1430“ 1926 m. gavo daktaro laipsnį. Grįžęs į Lietuvą, buvo pa- 
skirtas Pasvalio komercinės gimnazijos direktorium. Vėliau, Klaipėdos 
Pedagoginiame institute, Mokytojų seminarijoje ir Vytauto Didžiojo 
gimnazijoje dėstė istoriją. 1941.III.10 išvyko į Vokietiją, kur buvo Rends- 
burgo gimnazijos mokslo tarėjas. Kielio liet. tremtinių gimnazijos ve- 
dėjas, Neustadto liet. gimnazijos direktorius. 

Bendradarbiavo Vilniaus Žiniose, Ateityje, Lietuvoje, Lietuvos Ai- 
de, Lietuvių Keleivyje, Naujojoje Romuvoje, Aiduose, Drauge, Vieny- 
bėje. Veikė Ateitininkuose, Mokytojų sąjungoje. 

Parašė. Klaipėdos krašto piliakalnių praeitis, Lietuvos praeities vaiz- 
dai, Kai dar amžina ugnis ruseno, Mažosios Lietuvos padavimai, Balti- 
jos ir Juodosios jūrų sujungimas vandens keliais. 

Lietuvių Istorijos draugijos ilgametis narys. T. Praeityje 1,4 paskel- 
bė į lietuvių kalbą verstą disertaciją Prekyba Nemunu iki 1480 m. 
papildytą ir iš naujo perredaguotą. 

Mirė Vokietijoje kur gyveno su išsitarnauta pensija. 

Alicija Rūgytė 


KRISTUPAS GUDAITIS, M. D. 


Dr. K. Gudaitis gimė 1898 kovo 19 Žemaičių Naumiestyje. Mokėsi 
Petrapilyje. 1917-19 metais mokytojavo Žemaičių Naumiestyje ir buvo 
kantoriumi ir mokytoju Švėkšnoje. 1919 metais savanoriu stojo į Lietu- 
vos kariuomenę ir 1920 baigė Karo mokyklos II laidą. Dalyvavo nepri- 
klausomybės kovose. 1923 m. įstojo į L. U. medicinos fakultetą ir 1930 
išlaikė gydytojo egzaminus. Iki 1941 m. dirbo ligoninėse Kaune, Klaipė- 
doje ir Aukštojoje Panemunėje. 1941 pasitraukė į Vokietiją, kur dirbo 
įvairiose ligoninėse ir lietuvių tremtinių stovyklose. 1948 - 49 skaitė Pa- 
baltijo universitete patologijos ir klinikinės patologijos paskaitas. 1949 
atvyko į JAV. Bendradarbiavo periodikoje: Srovė, Mūsų žodis, Keleivis, 
Pagalba, Evangelikų kelias, Lietuvių žodis, rašydamas įvairiomis isto- 
rinėmis temomis. Paskelbė vertingą veikalą: Lietuviai evangelikai, Me- 
dicinos žurnale, 1933-44 m. rašė apie vėžio ir džiovos ligas. 

Buvo ilgametis veiklus Lietuvių istorijos draugijos narys. Jos susi- 
rinkimuose skaitė paskaitas. L. T. Pr. II,3-4 (1967) davė pagrindinį is- 
torinį straipsnį: Tauragės evangelikų liuteronų parapijos istorijos apy- 
braiža. Mire Chicagoje . Alicija Rūgytė 

POVILAS DIRKIS 


P. Dirkis gimė 1889 gruodžio 21 Panevėžio apskr., Vilkapievių kai- 
me. 1909 baigė Kauno gimnaziją. 1912 paimtas į rusų kariuomenę, 1914 
pabaigė Tifliso karo mokyklą. I Pasaulinio karo metu sužeistas Austro- 
Vengrijos fronte, paimtas į nelaisvę, kur išbuvo iki 1918. Sugrįžęs į Lie- 
tuvą, buvo savanoriu ir dalyvavo nepriklausomybės kovose. 1922-24 stu- 
dijavo teisę L. U. teisių fakultete, tarnavo Vid. reikalų ministerijoje 
iki 1942 metų. 1923 dalyvavo su šauliais Klaipėdos atvadavime. 

Bendradarbiavo Šaltinyje, Aušrinėje, Ateityje, Drauge. Gyvenda- 
mas Telšiuose redagavo Telšių Žinias. 

Tremtyje gyveno Vokietijoje iš kur emigravo į JAV ir apsigyveno 
Čikagoje. Aktyviai reiškėsi Savanorių kūrėjų sąjungoj, Liet. karių ra- 
movės ir LAS vadovaujamuose organuose. ALVU draugijoje skaitė is- 
torines ir kitokias paskaitas. 

Ilgametis Lietuvių istorijos draugijos narys. Skaitė paskaitas drau- 
gijos valdybos ir narių susirinkimuose. Buvo dvi kadencijas valdybos 
sekretorius. Mirė 1974 m. 

Alicija Rūgytė 

